
PROLOG 


Am ridicat PDA-ul tăticului meu și am numărat secundele 
împreună cu ceilalți două mii de oameni din încăpere. 

— Cinci! Patru! Trei! Doi! Unu! 

Și apoi nu se auzi nici un zgomot, pentru că atenţia tutu- 
ror — și vreau să spun a tuturor — era acaparată de monitoarele 
presărate prin spaţiul comun de pe Magellan. Ecranele, care 
arătaseră ceruri înstelate, erau goale şi negre, și toată lumea își 
ținea răsuflarea, așteptiînd ceea ce urma. 

Apăru o lume, verde şi albastră. 

Şi toți ne-am ieșit din minți. 

Pentru că era lumea noastră. Era Roanoke, noua noastră 
casă. Aveam să fim primii oameni care să aterizeze acolo, primii 
care să se stabilească pe ea, primii care să ne ducem viaţa acolo. 
Și am sărbătorit vederea ei pentru prima oară, noi, cei două 
mii de coloniști de pe Roanoke, cu toții înghesuiți în acel spațiu 
comun, îmbrățișîndu-ne, sărutîndu-ne și cîntînd „Auld Lang 
Syne” pentru că, ei bine, ce altceva să cînți cînd ajungi pe o 
lume nouă? O lume nouă, noi începuturi, un an nou, o viață 
nouă. Totul nou. Am îmbrățișat-o pe prietena mea cea mai bună, 
Gretchen, am strigat în microfonul pe care-l folosisem ca să 
număr secundele şi am țopăit în sus şi-n jos ca nişte idioţi. 

Cînd ne-am oprit din țopăit, am auzit o șoaptă în ureche. 

— E atît de frumos, vorbi Enzo. 


8 / JOHN SCALZI 


M-am întors să mă uit la el, la băiatul ăsta minunat, atît de 
frumos, pe care mă gîndeam serios să-l fac prietenul meu. Era o 
combinaţie perfectă: destul de drăguţ ca să-ţi facă inima să bată 
mai tare şi, după cât se părea, neavînd nici cea mai mică idee 
despre acest fapt, pentru că îşi petrecuse ultima săptămînă 
încercînd să mă farmece cu ajutorul cuvintelor, nici mai mult, 
nici mai puțin. Cuvinte! Ca și cum n-ar fi citit manualul ado- 
lescentului despre cum să fii complet incoerent în preajma fetelor. 

Apreciam efortul. Şi apreciam faptul că atunci cînd își 
șoptea cuvintele, se uita la mine și nu la planetă. Am aruncat o 
privire către părinții mei, aflați cam la șase metri distanță, 
sărutîndu-se ca să sărbătorească sosirea. Părea o idee bună. 
Am întins mîna la ceafa lui Enzo ca să-l trag spre mine şi i-am 
lipit una de-a dreptul pe buze. Primul nostru sărut. Lume nouă, 
viaţă nouă, prieten nou. 

Ce să spun. Am fost prinsă în febra clipei. 

Enzo nu se plinse. 

— „O, lume nouă, frumoasă eşti, cu-asemenea făpturi!” 
spuse el, după ce l-am lăsat să răsufle din nou. 

I-am zimbit, cu brațele încă în jurul gâtului lui. 

— Ai păstrat-o pentru ocazia asta, am constatat. 

— Poate, recunoscu el. Voiam să ai parte de un moment 
plăcut cînd ne sărutăm prima oară. 

Poftim. Cei mai mulți băieți de șaisprezece ani ar fi folosit un 
sărut ca scuză să treacă direct la sîni. El îl folosea ca scuză pentru 
Shakespeare. O fată putea să nimerească peste ceva mai rău de-atit. 

— Eşti adorabil, i-am zis, l-am sărutat din nou, apoi l-am 
împins în joacă și m-am repezit peste părinții mei, întrerupîndu-le 
giugiuleala și solicitindu-le atenţia. Ei doi erau conducătorii colo- 
niei, şi foarte curînd abia dacă urmau să mai aibă timp să respire. 
Era mai bine să adun câteva clipe plăcute cît mai puteam. Ne-am 
îmbrățișat, am rîs, și apoi Gretchen mă trase din nou spre ea. 

— Uite ce am eu, exclamă, și-mi băgă PDA-ul în faţă. 

Arăta o videocaptură cu mine și cu Enzo, sărutînd-ne. 

— Mică făptură malefică, am comentat. 


POVESTEA LUI ZOE /9 


— E uluitor, spuse Gretchen. Arată de fapt de parcă ai 
încerca să-i înghiți toată fața. 

— Încetează, am zis. 

— Vezi? Uită-te! 

Gretchen apăsă pe un buton, iar videocaptura rulă cu înce- 
tinitorul. 

— Chiar aici. Îl sfirteci. Ca şi cum buzele lui ar fi din ciocolată. 

Încercam din răsputeri să nu rîd, pentru că avea dreptate, 
la drept vorbind. 

— Obrăznicătură, am exclamat. Dă-mi asta. 

I-am smuls PDA-ul cu o mînă, am şters fișierul și i l-am 
dat înapoi. 

— Ia-l. Mulţumesc. 

— O, nu, vorbi Gretchen, încetișor, luînd PDA-ul. 

— Ai învățat lecţia despre încălcarea intimităţii altora? 

— O, da, răspunse Gretchen. 

— Bine, am replicat. Desigur, ai trimis-o deja mai departe 
tuturor celor pe care-i cunoaștem înainte să mi-o arăţi mie, nu-i 
așa? 

— Poate, zise Gretchen şi duse mîna la gură, cu ochii mari. 

— Împielițato! am comentat cu admirație. 

— Mulţumesc, replică Gretchen şi făcu o reverență. 

— Adu-ţi aminte doar că ştiu unde locuiești, am continuat. 

— Pentru tot restul vieţii, zise Gretchen și apoi am scos țipete 
stînjenitor de tipice pentru fete și ne-am îmbrățișat din nou. 

Să trăieşti tot restul vieţii cu aceiași două mii de oameni 
risca să fie al naibii de plictisitor, dar nu cu Gretchen prin preajmă. 

Ne-am desprins din braţe şi apoi m-am uitat în jur să văd 
cu cine altcineva mai voiam să sărbătoresc. Enzo zăbovea în 
fundal, dar era destul de deștept ca să știe c-o să mă-ntorc la el. 
M-am uitat în partea cealaltă și am văzut-o pe Savitri Guntupalli, 
asistenta părinților mei, sfătuindu-se foarte serios cu tăticul 
despre ceva. Savitri: era deşteaptă și capabilă și putea fi afurisit 
de hazlie, dar muncea întotdeauna. M-am băgat între ea și tăticul 
şi am cerut o îmbrăţișare. Da, era vorba numai despre îmbrățișări. 

Dar ştii, uite: o singură dată ai ocazia să vezi pentru prima oară 
noua ta lume! 

— Zog, întrebă tăticul, pot să-mi recapăt PDA-ul? 

Luasem PDA-ul lui tăticul pentru că el fixase momentul 
exact în care Magellan urma să facă saltul din sistemul Phoenix 
către Roanoke, și-l folosisem ca să număr ultimele cîteva minute 
înainte de salt. Aveam propriul meu PDA, desigur; îl țineam în 
buzunar. Fără îndoială, videocaptura cu mine giugiulindu-l pe 
Enzo mă aştepta în căsuţa poștală, așa cum se afla în căsuțele 
poștale ale tuturor prietenilor noştri. Mi-am notat în minte să 
pun la cale răzbunarea împotriva lui Gretchen. Dulce, nemiloasă 
răzbunare. Implicînd şi martori. Și animale de la fermă. Dar 
deocamdată i-am înapoiat PDA-ul lui tăticul, i-am dat un pupic 
pe obraz și mi-am croit drum înapoi la Enzo. 

— Așa, vorbi Enzo și zîmbi. 

Doamne, era fermecător chiar și cînd era monosilabic. 
Partea rațională a creierului meu îmi ținea predici despre felul 
în care zăpăceala de îndrăgostit face totul să pară mai bun decît 
este; partea iraţională (asta însemnînd cea mai mare parte din 
mine) îi spunea părții raționale să mă mai slăbească bine mersi. 

— Așa, am răspuns, nici pe departe la fel de fermecător, 
dar Enzo nu păru să observe. 

— Vorbeam cu Magdy, continuă el. 

— Îhî... 

— Magdy nu-i atît de rău, protestă Enzo. 

— Sigur, pentru anumite valori ale lui „nu atît de rău”, 
care înseamnă „rău. 

— lar el mi-a spus că a vorbit cu unii din echipajul lui 
Magellan, rosti Enzo mai departe, cu un efort (dar și cu farmec). 
I-au zis despre o sală de observaţie de la nivelul echipajului 
care e goală de obicei. Zice că de-acolo am putea avea o priveliște 
grozavă a planetei. 

Am aruncat o privire peste umărul lui Enzo, către locul 
unde Magdy vorbea însuflețit cu Gretchen (sau în direcţia ei, în 
funcție de punctul de vedere). 

— Nu cred că planeta e ceea ce speră el să vadă, am comentat. 

Enzo se uită în spate. 

— Poate că nu, fu el de acord. Deşi, ca să fiu drept cu Magdy, 
unii oameni nu încearcă prea mult să nu fie priviți. 

Am ridicat o sprinceană auzindu-i remarca; era destul de 
adevărat, deși știam că lui Gretchen îi place să flirteze mai mult 
decît orice altceva. 

— Și cum rămîne cu tine? am întrebat. Tu ce speri să vezi? 

Enzo zîmbi și ridică mîinile, dezarmant. 

— Zoë, răspunse el. Tocmai am reușit să te sărut. Cred că 
vreau să mă mai ocup de asta puțin înainte să trec la orice altceva. 
— O, frumos spus. Replicile astea merg la toate fetele? 

— Tu eşti prima fată cu care le-am încercat. Așa că o să 
trebuiască să-mi spui tu. 

Am roșit de-a dreptul și l-am îmbrățișat. 

— Pînă acum e bine, i-am răspuns. 

— Bine. Și apoi, ştii tu. Am văzut gărzile tale de corp. Nu 
cred că vreau să mă folosească la exercițiile de tras la țintă. 

— Ce? am exclamat, prefăcîndu-mă şocată. Doar nu ţi-e 
frică de Hickory şi Dickory, nu-i aşa? Nici măcar nu sînt aici. 

De fapt, Enzo avea un motiv cât se poate de bun să fie total 
îngrozit de Hickory și Dickory, care erau deja oarecum bănuitori 
la adresa lui şi l-ar fi rostogolit bucuroși afară printr-o ecluză 
dacă ar fi făcut ceva prostesc cu mine. Dar n-aveam de ce să-l 
las să afle asta încă. O regulă empirică bună: cînd ai început o 
relație abia de cîteva minute, nu-ți speria de moarte noua captură. 

Și oricum, Hickory şi Dickory se țineau departe de această 
sărbătoare. Erau conștienți de faptul că îi făceau să se simtă 
nervoși pe cei mai mulți dintre oameni. 

— Mă gîndeam de fapt la părinții tăi, replică Enzo. Deşi 
par să lipsească și ei. 

Enzo făcu semn cu capul către locul unde John şi Jane stătu- 
seră în urmă cu cîteva minute; acum nici unul dintre ei nu se 
mai afla acolo. Am văzut-o și pe Savitri ieșind din spațiul comun, 
ca și cum dintr-odată ar fi trebuit să plece undeva. 

— Mă întreb unde s-au dus, am spus, mai mult pentru mine. 

— Sînt conducătorii coloniei. Poate acum trebuie să se apuce 
de treabă. 

— Poate, am încuviințat. 

Era neobişnuit atît pentru John cît și pentru Jane să dispară 
fără să-mi spună unde se duc; era doar un gest obişnuit de 
politețe. Am respins impulsul de a ie da un mesaj pe PDA 

— Așadar, sala de observaţii, se întoarse Enzo la subiectul 
iniţial. Vrei să vedem cum e? 

— E pe puntea echipajului. Crezi am putea avea necazuri? 

— Poate, am răspuns. Dar ce pot să ne facă? Să ne arunce 
peste bord? În cel mai rău caz, or să ne spună doar s-o ştergem. 
Şi pînă atunci o să avem parte de o priveliște teribilă. 

— În regulă. Dar dacă Magdy își scoate toate tentaculele, 
plec. Sînt unele lucruri pe care nu vreau să le văd. 

Enzo izbucni în rîs. 

— De acord cu tine, a spus, şi m-am ghemuit puțin lîngă el. 

Chestia asta cu noul prieten se dovedea chiar bună. 

Am mai petrecut un timp sărbătorind cu prietenii și cu famili- 
ile lor. Apoi, după ce lucrurile se domoliră îndeajuns, ne-am luat 
după Magdy și Gretchen de-a lungul navei Magellan către sala 
de observaţii a echipajului. Credeam că strecuratul în zona echipa- 
jului putea fi o problemă; nu numai că a fost ușor, dar un membru 
al echipajului care ieșea pe o uşă a ținut-o deschisă pentru noi. 

— Securitatea nu e o problemă prea mare aici, pe Magellan, 
remarcă Gretchen către mine și Enzo, apoi se uită în jos către 
mîinile noastre împreunate și îmi zîmbi. Era un drac împielițat, 
sigur, dar se şi bucura pentru mine. 

Sala de observaţii era acolo unde fuseserăm anunțați că 
era, dar din nefericire pentru planurile ruşinoase ale lui Magdy, 
nu era goală, așa cum i se promisese; patru membri ai echipa- 
jului de pe Magellan stăteau la o masă, cufundați în discuție. 
I-am aruncat o privire lui Magdy, care arăta de parcă înghițise 
o furculiță. Mi s-a părut destul de amuzant, bietul, bietul Magdy. 
Frustrarea îi stătea bine. 

— Uite, vorbi Enzo și, ținîndu-mă încă de mînă, mă con- 
duse către o fereastră uriașă de observaţie. 

Roanoke umplea imaginea, minunat de verde, complet 
luminată de soarele ei aflat în spatele nostru, tăindu-ne răsufla- 
rea și mai mult în realitate decît pe monitoare. Contează să vezi 
ceva cu proprii tăi ochi. 

Era lucrul cel mai frumos pe care-l contemplasem vreodată. 
Roanoke. Lumea noastră. 

— Locul greșit, abia am auzit din discuţia de la masa din 
stînga mea. 

M-am uitat pieziș într-acolo. Cei patru din echipajul de pe 
Magellan erau atît de prinși de conversaţie şi atît de apropiați 
unul de altul încît părea că cea mai mare parte a trupurilor lor 
se afla mai curînd pe masă decît pe scaune. Unul dintre ei stătea 
cu spatele la mine, dar îi vedeam pe ceilalți trei, doi bărbați și 
o femeie. Aveau pe chip o expresie sumbră. 

Am obiceiul de a asculta discuţiile altora. Nu-i un obicei 
rău, dacă nu ești prins. Metoda de a nu fi prins este de a te asigura 
că în aparenţă atenția ta este îndreptată în altă parte. Mi-am 
desprins mîna de a lui Enzo și am făcut un pas către fereastra 
sălii de observaţie. Asta mă duse mai aproape de masă și, în 
același timp, îl împiedică pe Enzo să-mi şoptească nimicuri dulci 
la ureche. Mi-am păstrat privirea ațintită asupra lui Roanoke. 

— Nu greșeşti pur și simplu, spunea unul dintre membrii 
echipajului. Iar căpitanul cu siguranță nu greşește. Ar putea 
pune Magellan pe orbită şi în jurul unei pietricele, dacă ar vrea. 

Cel așezat cu spatele la mine adăugă ceva cu voce joasă și 
n-am putut auzi nimic. 

— Asta-i o porcărie, exclamă primul. Cîte nave s-au pierdut 
cu adevărat în ultimii douăzeci de ani? În ultimii cincizeci? 
Nimeni nu se mai rătăcește. 

— La ce te gîndești? 

Am tresărit, ceea ce-l făcu şi pe Enzo să tresară. 

— Scuză-mă, zise el cînd m-am întors să-i arunc o privire 
exasperată. 

Am dus un deget la buze ca să-l fac să tacă și apoi am făcut 
semn din ochi către masa aflată acum în spatele meu. Enzo se 
uită în acea direcție și văzu și el masa. Ce? mimă din gură. Am 
clătinat puțin din cap ca să-i comunic că n-ar trebui să-mi mai 
distragă atenţia. Se uită ciudat la mine. L-am luat din nou de 
mînă ca să-i arăt că nu eram supărată pe el, apoi însă mi-am 
concentrat din nou atenția asupra mesei. 

— ...calmul. Încă nu știm nimic, rosti o altă voce, de data 
asta aparținînd (cred) femeii. Cine mai știe despre asta? 

Încă un mormăit dinspre cel cu spatele la mine. 

— Bine. Trebuie să lăsăm lucrurile așa, continuă ea. O să 
strîng şurubul în departamentul meu dacă aud ceva, dar merge 
numai dacă o facem cu toții. 

— Asta n-o să împiedice echipajul să vorbească, zise alt- 
cineva. 

— Nu, dar o să încetinească zvonurile, și asta-i de-ajuns 
pînă cînd o să ştim ce s-a întîmplat cu adevărat, replică femeia. 

Încă un mormăit. 

— Ei bine, dacă e adevărat, atunci avem probleme mai mari, 
nu-i așa? întrebă femeia, și toată încordarea pe care o simţea se 
auzi deodată limpede în vocea ei. 

M-am cutremurat un pic; Enzo simţi efectul în mînă și se 
uită la mine, îngrijorat. L-am îmbrățișat serios. Însemna să pierd 
restul firului discuţiei, dar în acel moment asta-mi doream. 
Prioritățile se schimbă. 

Se auzi zgomotul scaunelor împinse în spate. M-am întors 
şi membrii echipajului -se dovedi destul de clar că erau de 
fapt ofițeri — se îndreptau deja spre ușă. M-am desprins de Enzo 
ca să atrag, atenţia celui mai apropiat de mine, cel care stătuse 
mai devreme cu spatele la mine. L-am bătut pe umăr; el se în- 
toarse și păru foarte surprins să mă vadă. 

— Cine ești? 

— S-a întîmplat ceva cu Magellan? am întrebat. 

Calea cea mai bună de a afla ceva este de a nu te lăsa distras, 
de exemplu, de întrebări legate de identitatea cuiva. 

Bărbatul se uită de-a dreptul furios, lucru despre care am 
citit, dar n-am văzut niciodată pe cineva făcîndu-l de-adevă- 
ratelea, pînă acum. 

— Ne ascultai discuţia... 

— S-a rătăcit nava? am întrebat. Ştim unde ne aflăm? A pățit 
nava ceva? 

Insul făcu un pas în spate, ca și cum întrebările chiar l-ar 
fi lovit. Ar fi trebuit să fac eu un pas în față şi să insist. 

N-am făcut-o. El şi-a recăpătat stăpînirea de sine și s-a uitat 
pe lîngă mine la Enzo, Gretchen și Magdy, care se holbau cu toții 
la noi. Apoi își dădu seama cine eram şi se îndreptă de spate. 

— Voi, copii, n-aveţi ce căuta aici. leşiţi, sau o să pun secu- 
ritatea navei să vă dea afară. Duceţi-vă înapoi la familiile voastre. 

Se întoarse să plece. 

Am întins din nou mîna către el. 

— Domnule, staţi puţin, am încercat. 

Bărbatul nu mă băgă în seamă şi ieşi din sală. 

— Ce se petrece? mă întrebă Magdy, din partea cealaltă a 
încăperii. Nu vreau să am necazuri pentru că aţi scos din sărite 
nu știu care membru al echipajului... 

L-am săgetat pe Magdy cu privirea şi m-am întors să mă 
uit iarăși pe fereastră. Roanoke atîrna încă acolo, albastru și 
verde. Dintr-odată însă, nu la fel de frumos. Dintr-odată, nefa- 
miliar. Dintr-odată, amenințător... 

Enzo puse mîna pe umărul meu. 

— Ce-i, Zoë? întrebă. 

Mă uitam mai departe pe fereastră. 

— Cred că ne-am rătăcit, am răspuns. 

— De ce? întrebă Gretchen. 

Venise lîngă mine. 

— Despre ce vorbeau? 

— N-am reușit să aud tot, am răspuns. Dar mi se părea că 
spuneau că nu sîntem unde-ar trebui să fim. 

Am arătat către planetă. 

— Asta nu-i Roanoke! 

— E o nebunie, exclamă Magdy. 

— Sigur că e o nebunie, am replicat. Asta nu înseamnă că 
n-ar putea să fie adevărat. 

Mi-am scos PDA-ul din buzunar şi am încercat să iau legă- 
tura cu tăticul. N-a răspuns. Am încercat să mă conectez cu 
mămica. 

Nici un răspuns. 

— Gretchen, am zis. Vrei să încerci să-l chemi pe tatăl tău? 

Tată] lui Gretchen era în consiliul coloniai în fruntea căruia 
se aflau părinții mei. 

— Nu răspunde, spuse ea după un minut. 

— Asta nu înseamnă nimic rău, vorbi Enzo. Tocmai am 
făcut saltul către o planetă nouă. Poate că sînt ocupați cu asta. 

— Poate că încă sărbătoresc, adăugă Magdy. 

Gretchen îl plesni în creştetul capului. 

— Chiar eşti copilăros, Magdy, exclamă ea. 

Magdy se frecă pe cap și tăcu din gură. Seara asta nu mergea 
cîtuşi de puţin aşa cum plănuise. Gretchen se întoarse spre mine. 

— Ce crezi c-ar trebui să facem? 

— Nu ştiu, am răspuns. Discutau despre cum să împiedice 
echipajul să vorbească. Asta înseamnă că unii dintre ei s-ar 
putea să ştie ce se petrece. N-o să treacă mult pînă cînd vestea 
o să ajungă la coloniști. 

— Aajuns deja la colonişti, remarcă Enzo. Noi sîntem coloniști. 

— Ar fi bine să spunem cuiva, spuse Gretchen. Cred că cel 
puțin părinții tăi şi tatăl meu ar trebui să afle. 

M-am uitat la PDA-ul ei. 

— Cred că s-ar putea să ştie deja, am zis. 

— Ar trebui să ne convingem, insistă ea. 

Aşa că am plecat din sala de observaţii și ne-am dus să ne 
căutăm părinții. 

Nu i-am găsit; erau la ședința consiliului. I-am găsit pe 
Hickory şi Dickory, sau mai degrabă ei m-au găsit pe mine. 

— Cred c-ar trebui să plec, zise Enzo după ce ei îl fixară 
cu privirile, fără să clipească, vreme de un minut. 

Nu era un lucru menit să fie o intimidare; ei nu clipeau 
deloc. l-am dat un pupic pe obraz. El şi cu Magdy plecară. 

— O să trag cu urechea, se oferi Gretchen. Să văd ce spun 
oamenii. 

— În ordine, şi eu, am răspuns, ridicînd PDA-ul. Anunţă-mă 
ce-ai auzit. 

Ea plecă. M-am întors către Hickory și Dickory. 

— Voi doi, am zis. Aţi fost în camera voastră mai devreme... 

— Am venit să te căutăm, răspunse Hickory. El era cel care 
vorbea, dintre ei doi. Dickory putea şi el să vorbească, dar cînd 
se întîmpla așa ceva era întotdeauna o surpriză. 

— De ce? am întrebat. Am fost în perfectă siguranță înainte. 
Am fost în perfectă siguranță de cînd am plecat de la staţia 
Phoenix. Magellan e complet lipsit de ameninţări. Singurul lucru 
la care-aţi fost buni tot drumul ăsta e să-l speriaţi de moarte pe 
Enzo. De ce mă căutaţi acum? 

— Lucrurile s-au schimbat, răspunse Hickory. 

— Ce vrei să spui? am întrebat, apoi însă PDA-ul meu a vibrat. 

Era Gretchen. 

— A mers repede, am remarcat. 

— Tocmai am dat peste Mika, vorbi ea. N-o să-ți vină să crezi 
ce-a povestit despre ce i-a spus chiar acum fratelui ei cineva 
din echipaj. 

Coloniștii adulți puteau să nu știe nimic sau să-și țină buze- 
le lipite, dar fabrica de zvonuri a adolescenților de pe Roanoke 
lucra din plin. În următoarea oră, iată ce-am „aflat”: 

Că în timpul saltului spre Roanoke, Magellan s-a rătăcit 
prea aproape de o stea și a fost aruncată afară din galaxie. 

Că exista o revoltă și că secundul îl înlocuise la comandă 
pe căpitanul Zane din cauza incompetenței. 

Că însuşi căpitanul Zane își împușcase propriul secund 
trădător chiar acolo, pe punte, şi că spusese că avea să împuște 
pe oricine încerca să-l ajute. 

Că sistemele computerizate căzuseră chiar înainte de salt 
şi că nu știam unde ne aflăm. 

Că extratereștrii atacaseră nava și pluteau pe-afară, hotă- 
rînd dacă să ne lichideze. 

Că Roanoke era otrăvitoare pentru viața umană și că dacă 
am ateriza acolo am muri. 

Că a existat o spărtură a nucleului în sala motoarelor, 
orice-ar însemna asta, şi că Magellan era la un pas de a exploda. 

Că ecoteroriştii spărseseră sistemul computerizat de pe 
Magellan şi ne trimiseseră în altă direcție ca să nu ruinăm încă 
o planetă. 

Nu, stai, au fost coloniști sălbatici deveniți pirați care spăr- 
seseră computerul, și plănuiau să fure proviziile coloniei noastre 
pentru că ale lor erau pe terminate. 

Nu, stai, erau membrii rebeli ai echipajului care urmau să 
ne fure proviziile și să ne lase aruncați pe planetă. 

Nu, stai, nu era echipajul hoț, piraţii sălbatici sau ecotero- 
riștii, era doar un programator idiot care încurcase codul și 
acum nu știam unde sîntem. 

Nu, stai, nu-i nimic în neregulă, e doar procedura standard 
de acțiune. Nu s-a-ntîmplat nimic rău, acum nu mai sîcîiți echi- 
pajul şi lăsaţi-ne să lucrăm, la naiba. 

Voiam să fiu limpede într-o privinţă: știam că cea mai mare 
parte a vorbelor ăstora erau numai porcării și absurdități. Dar 
ceea ce se afla dedesubtul tuturor porcăriilor și absurdităților 
era la fel de important: confuzia și neliniștea se răspîndiseră în 
rîndul echipajului de pe Magellan, şi de la ei către noi. Se mișcau 
rapid. Dădeau naştere la oricîte minciuni — nu ca să mintă, ci 
ca să încerce să priceapă ceva. Ceva ce se petrecea. Ceva ce n-ar 
fi trebuit să se petreacă. 

În tot acest timp, nimic de la mămica sau de la tăticul, sau 
de la tatăl lui Gretchen, sau de la oricine din consiliul coloniei, 
ai cărui membri se treziseră convocați brusc la o ședință. 

Sala comună, mai înainte pustie după sărbătorirea lumii 
noi, începu să se umple din nou. De data asta oamenii nu sărbă- 
toreau. Arătau nedumeriţi, preocupați și încordați, iar unii din- 
tre ei începeau să arate furioși. 

— Asta n-o să se termine cu bine, îmi zise Gretchen cînd 
ne-am adunat din nou. 

— Ce mai faci? am întrebat. 

Ea ridică din umeri. 

— Se întîmplă ceva, asta-i sigur. Toată lumea e la limită. 
Asta mă împinge pe mine la limită. 

— N-o face pe nebuna cu mine, am protestat. Atunci n-o 
să mai fie nimeni să mă oprească în momentul cînd o s-o iau 
razna. 

— Oh, bine, de dragul tău atunci, zise Gretchen și-și rosto- 
goli dramatic ochii. Bine. Măcar acum nu mai trebuie să-l țin la 
distanță pe Magdy. 

— Îmi place cum găseşti partea bună în orice situație, am 
comentat. 

— Mulţumesc, replică ea. Tu ce mai faci? 

— Sincer? am întrebat. 

Ea dădu din cap. 

— Speriată ca naiba. 

— Slavă Domnului, exclamă ea. Nu sînt singura. 

Ridică degetul mare și arătătorul şi indică un spațiu minus- 
cul între ele. 

— În ultima jumătate de oră am fost atît de-aproape de a 
face pipi pe mine... 

Am făcut un pas înapoi. Gretchen izbucni în râs. 

Sistemul de comunicaţii al navei porni brusc. 

— Aici căpitanul Zane, se auzi o voce de bărbat. Acesta este 
un mesaj general pentru pasageri și echipaj. Tot echipajul se va 
aduna în sălile de ședințe ale departamentului fiecăruia peste 
zece minute, 23:30 ora navei. Toți pasagerii se vor aduna în 
spațiul comun al pasagerilor peste zece minute, 23:30 ora navei. 
Pasageri, aceasta este o adunare obligatorie. Vi se vor adresa 
conducătorii coloniei. 

Sistemul de comunicații amuți. 

— Haide, i-am zis lui Gretchen și am arătat către platforma 
unde, mai devreme în cursul serii, ea și cu mine număraserăm 

secundele pînă cînd am ajuns la noua noastră lume. Ar trebui 
să ne găsim un loc bun. 

— O să se aglomereze acolo, spuse ea. 

Am arătat către Hickory şi Dickory. 

— Ei or să fie cu noi. Știi cum le lasă toată lumea cît loc 
vor. l 

Gretchen ridică privirea la cei doi şi-şi dădu seama că nici 
ea nu ținea prea tare la ei. 

După câteva minute, membrii consiliului se revărsară înă- 
untru pe una dintre ușile laterale ale spațiului comun și își 
făcură loc spre platformă. Gretchen și cu mine stăteam în față, 
cu Hickory şi Dickory în spatele nostru și cu cel puţin un metru 
jumătate distanță liberă în fiecare parte. Gărzile extraterestre 
își creează propria lor zonă-tampon. 

O șoaptă în ureche: 

— Hei, zise Enzo. 

M-am uitat pieziș la el și i-am zimbit. 

— Mă întrebam dacă o să fii aici, am spus. 

— E o întîlnire a tuturor coloniștilor, remarcă el. 

— Nu aici în general. Aici. 

— O, exclamă Enzo. Am riscat să presupun că gărzile tale 
n-or să mă înjunghie. 

— Mă bucur că ai riscat. 

L-am luat de mină. 

Pe platformă, John Perry, conducătorul coloniei, tăticul 
meu, înaintă și luă microfonul rămas jos de mai devreme din 
acea seară. Ochii lui îi întîlniră pe ai mei cînd se aplecă să-l ridice. 

Iată ce trebuie să știți despre tăticul meu. E deștept, se 
pricepe la ceea ce face şi aproape tot timpul ochii lui arată ca și 
cum ar fi pe cale să izbucnească în ris. Găseşte cele mai multe 
lucruri amuzante. Face cele mai multe lucruri amuzante. 

Cînd se uită la mine, în timp ce ridica microfonul, avea ochii 
întunecați şi apăsători, mai serioşi decît îi văzusem vreodată. 
Cînd i-am privit, mi-am adus aminte cît de bătrîn era, indiferent 
de cît de tînăr părea. Pentru că, deși putea lua lucrurile ușor, 

era un om care avusese parte de necazuri nu doar o dată în viaţa 
lui. 

Şi avea parte din nou. Acum, cu noi. Pentru noi toți. 

Toţi ceilalți aveau s-o știe de îndată ce avea să deschidă 
gura ca să le spună, dar clipa aceea a fost cea în care am știut 
eu — în care mi-am dat seama de adevărul situaţiei. 

Ne pierduserăm. 


PARTEA I 


UNU 


Farfuria zburătoare ateriză în curtea din faţa casei noastre 
și din ea ieşi un omuleţ verde. 

Farfuria zburătoare a fost cea care mi-a atras atenția. Oame- 
nii verzi nu sînt prea rari acolo de unde vin eu. Toţi cei din 
Forțele Coloniale de Apărare sînt verzi; face parte din manipu- 
larea genetică pe care le-o aplică pentru a-i ajuta să lupte mai 
bine. Clorofila din piele le oferă energia suplimentară de care 
au nevoie pentru un dans de prima clasă cu extratereștrii. 

Nu aveam mulți soldaţi din Forţele Coloniale de Apărare 
pe Huckleberry, colonia unde locuisem înainte de asta; era o 
așezare statornicită şi nu fuseserăm atacați serios de vreo două 
decenii. Dar Uniunea Colonială se străduiește din răsputeri ca 
fiecare colonist să cunoască totul despre FCA, iar eu știam mai 
multe despre ei decît majoritatea. 

Dar farfuria zburătoare, ei bine... Asta-i o noutate. New 
Goa e o comunitate de fermieri. Tractoare, combine, căruţe trase 
de animale și autobuze publice cu roţi, atunci cînd voiam să 
trăim viața pe muchie de cuțit și să vizităm capitala provincială, 
da... Un aparat de transport aerian adevărat era însă ceva ex- 
trem de rar. Aterizarea unuia destul de mic pentru un singur 
pasager, pe propria noastră pajiște, nu era cu siguranță un fapt 
care se întîmpla în fiecare zi. 

— Ai dori ca Dickory și cu mine să ieșim să-l întîmpinăm? 
întrebă Hickory. 

Ne uitam dinăuntrul casei cum bărbatul verde se dădea 
jos din aparat. 

L-am privit cercetător pe Hickory. 

— Crezi că e o ameninţare reală? Sînt convinsă că dac-ar fi 
vrut să ne atace, ar fi putut să arunce doar un bolovan pe casă, 
în timp ce zbura pe deasupra. 

— Susțin întotdeauna prudența, replică Hickory. 

Partea nerostită a acelei fraze era atunci cînd ești tu implicată. 
Hickory e foarte dulce și foarte paranoic. 

— Hai să încercăm în schimb prima linie de apărare, am zis 
şi m-am îndreptat către ușa cu plasă. Babar, cîinele, stătea în fața 
ei, cu labele din față urcate pe ușă, blestemînd soarta genetică 
care-l lăsase fără degete opozabile sau fără creierul care să-i spu- 
nă să tragă de ușă în loc s-o împingă. l-am deschis ușa; a decolat 
ca o rachetă îmblănită, atrasă de căldură şi cu balele curgînd. 
Spre cinstea omului verde, acesta se așeză într-un genunchi și-l 
salută pe Babar ca pe un vechi prieten; imediat și cu multă gene- 
rozitate fu acoperit de bale de cîine pentru osteneala sa. 

— Bun lucru că nu e solubil, i-am zis lui Hickory. 

— Babar nu-i un cîine de pază foarte bun. 

— Nu, chiar nu e, am fost de acord. Dar dacă ai vreodată 
nevoie de ceva bine umezit, poți să te bazezi pe el. 

— O să-mi aduc aminte de asta cînd voi avea nevoie pe 
viitor, replică Hickory, pe acel ton neangajant prevăzut pentru 
a reacționa la sarcasmul meu. 

— Așa să faci, am răspuns și am deschis din nou ușa. Și 
rămii înăuntru deocamdată, te rog. 

— Cum spui tu, Zoë, încuviință Hickory. 

— Mulţumesc. 

Am ieşit pe verandă. 

Între timp, bărbatul verde ajunsese la treptele verandei, cu 
Babar țopăind în urma lui. 

— Îmi place cîinele tău, mi se adresă el. 

— Îmi dau seama, am replicat. Cîinele însă are o părere 
aşa şi-așa despre tine. 

— Cum îţi dai seama? 

— Nu ești complet scăldat în salivă. 

Izbucni în rîs. 

— O să mă străduiesc mai mult data viitoare. 

— Amintește-ţi să-ți iei un prosop. 

Bărbatul verde făcu semn către casă. 

— E casa maiorului Perry? 

— Aşa sper, am replicat. Toate lucrurile lui sînt aici. 

Asta atrase după sine o pauză de vreo două secunde. 

Da, din întîmplare sînt o micuță creatură sarcastică. Mulţu- 
mesc de întrebare. Vine de la faptul că am locuit cu tăticul meu 
toți anii ăştia. Se consideră foarte spiritual; nu ştiu ce părere 
am eu personal despre asta, dar o să spun că m-a făcut să fiu 
destul de obraznică atunci cînd e vorba de riposte și zeflemele. 
Daţi-mi mingea la fileu şi-o să fiu încîntată s-o stopez. Cred că 
de asta mă îndrăgesc ceilalți și mă socotesc fermecătoare; asta 
crede și tăticul. S-ar putea ca părerea noastră să fie în minoritate. 
Dacă nu pentru altceva, e interesant să vezi cum reacționează 
oamenii. Unii cred că e drăguţ. Alţii nu chiar așa. 

Cred că prietenul meu cel verde intra în tabăra celor cu 
„nu chiar aşa”, pentru că reacţia lui fu să schimbe subiectul. 

— Scuză-mă, zise el, nu cred că ştiu cine ești. 

— Sînt Zoë, am răspuns. Fiica maiorului Perry. Şi a locote- 
nentului Sagan. 

— A, aşa... Îmi pare rău. Mi te-am închipuit mai mică. 

— Eram cîndva. 

— Ar fi trebuit să-mi dau seama că ești fiica lui. Arăţi ca el 
la ochi. 

Împotriveşte-te impulsului, vorbea partea politicoasă a creie- 
rului meu. Împotriveşte-te. Las-o baltă. 

— Mulţumesc, am răspuns. Sînt adoptată. 

Prietenul meu cel verde rămase pe loc vreun minut, făcînd 
ceea ce fac oamenii cînd tocmai au intrat într-o încurcătură: 

încremeni și afișă un surîs pe față în timp ce îşi storcea creierul 
încercînd să-și dea seama cum să iasă din acest faux pas. Dacă 
m-aş fi aplecat, i-aș fi auzit probabil lobii frontali făcînd tic, tic, 
tic, tic, încercînd să se reseteze. 

Vezi, asta chiar a fost o răutate, spuse partea politicoasă a 
creierului. 

Dar haide... Dacă tipul ăsta îi spunea tatii „maiorul Perry”, 
atunci probabil că ştia cînd a fost eliberat din armată — ceea ce 
se întîmplase cu opt ani în urmă. Soldaţii FCA nu pot avea copii; 
face parte din modificările genetice care le asigură eficiența în 
luptă, nu ştiați — fără copii întîmplători — așa că prima lui ocazie 
de a se reproduce ar fi fost cînd l-au pus într-un corp nou, obiş- 
nuit, la sfârşitul termenului de serviciu militar. Și apoi urmează 
toată chestia cu „gestaţia de nouă luni”. Aş fi putut fi cam mică 
pentru vîrsta mea la cincisprezece ani, dar vă asigur, nu arătam 
de șapte ani. 

Sincer, cred că există o limită privind cât de prost ar trebui 
să mă simt într-o asemenea situaţie. Adulții ar trebui să se 
descurce cu puțină aritmetică elementară. 

Totuşi nu poți ține la infinit pe cineva la ananghie. 

— L-aţi numit pe tăticul „maiorul Perry”, am spus. Îl cu- 
noașteți din timpul armatei? 

— Da, răspunse, şi păru bucuros că discuţia pornea mai 
departe. A trecut totuși ceva timp. Mă întreb dacă o să-l recunosc. 

— Îmi închipui că arată la fel. Poate o altă nuanţă a pielii. 

Chicoti. 

— Presupun că e adevărat. Dacă ar fi rămas verde, i-ar fi 
fost mai greu să se amestece cu mulțimea. 

— Nu cred că se va amesteca vreodată de-a binelea cu mul- 
țimea aici, am comentat și apoi mi-am dat seama imediat de 
multele moduri în care această afirmaţie putea fi interpretată 
greşit. 

Și desigur, vizitatorul meu nu irosi timpul făcînd așa ceva. 

— Nu se amestecă? întrebă și apoi se aplecă să-l mîngiie 
pe Babar. 

— Nu asta am vrut să spun. Cei mai mulţi dintre oamenii 
de aici de pe Huckleberry sînt din India, de pe Pămînt, sau s-au 
născut aici din cei veniţi din India. E o cultură diferită de cea 
în care a crescut, asta-i tot. 

— Înţeleg. Și sînt sigur că se înțelege foarte bine cu cei 
de-aici. Sînt convins că de aceea are slujba pe care o are. 

Slujba tăticului meu era aceea de mediator, cineva care 
ajută oamenii să răzbească prin birocraţia guvernamentală. 

— Cred că sînt doar curios dacă-i place aici. 

— Ce vrei să spui? am întrebat. 

— Mă întrebam doar cum îi place retragerea din tot uni- 
versul, asta-i tot, răspunse el și se uită din nou la mine. 

Într-un cotlon al creierului am auzit un declic. Mi-am dat 
dintr-odată seama că discuţia noastră plăcută şi întîimplătoare 
devenise cumva mai puţin întîmplătoare. Oaspetele nostru cel 
verde nu venise doar pentru o vizită de curtoazie. 

— Cred că-i place foarte mult, am replicat și m-am stăpînit 
să mai adaug ceva. De ce? 

— Eram doar curios..., răspunse el, mîngîindu-l din nou 
pe Babar. 

M-am împotrivit impulsului de a chema cîinele. 

— Nu toată lumea face perfect saltul de la viața militară la 
cea civilă. 

Se uită în jur. 

— Pare o viaţă cam prea liniştită. E o schimbare destul de 
mare. 

— Cred că-i place foarte mult, am repetat, apăsînd cuvintele 
destul de evident pentru ca, în afară de cazul în care vizitatorul 
cel verde era ojavră totală, să ştie că trebuie să treacă mai departe. 

— Bine, vorbi el. Dar tu? Ție cum îți place aici? 

Am deschis gura să răspund, apoi am închis-o la fel de re- 
pede. Pentru că, ei bine... Aici era o problemă. 

Ideea de a trăi într-o colonie umană este mai captivantă 
decît realitatea. Unii, pentru care noțiunea este nouă, cred că 
oamenii din colonii merg tot timpul de la o planetă la alta, poate 

locuind pe o planetă, lucrînd pe alta și apoi ducîndu-se în va- 
canță pe o a treia: planeta plăcerii Vacationaria, poate. Realitatea 
este, din păcate, mult mai plicticoasă. Cei mai mulți dintre colo- 
niști își duc viaţa pe planeta care le serveşte drept casă şi nu 
pleacă niciodată să vadă restul universului. Nu este imposibil să 
mergi de la o planetă la alta, dar de obicei există un motiv pentru 
asta: ești membru al echipajului pe o navă comercială, trans- 
portînd fructe și coșuri de răchită între stele, sau capeți o slujbă 
chiar pentru Uniunea Colonială, începînd o carieră glorioasă ca 
birocrat interstelar. Dacă ești sportiv, există Olimpiada Colonială 
la fiecare patru ani. Și, din cînd în cînd, un muzician sau un 
actor celebru o să facă un mare turneu al coloniilor. 

Dar în cea mai mare parte, te naşti pe o planetă, trăieşti pe 
o planetă și mori pe o planetă, iar fantoma ta rătăceşte şi-ţi sîcîie 
descendenții pe acea planetă. Bănuiesc că nu-i nimic cu adevărat 
rău în asta — adică, cei mai mulți dintre oameni nu se îndepăr- 
tează de fapt de casele lor cu mai mult de cîteva zeci de kilometri 
în cea mai mare parte a timpului în viaţa lor de zi cu zi, nu-i aşa? 
lar oamenii abia dacă-şi văd cea mai mare parte a propriei lor 
planete cînd se hotărăsc să plece în hoinăreală. Dacă n-ai văzut 
niciodată priveliștile de pe propria ta planetă, nu ştiu cît de mult 
te poți plînge cu adevărat că nu vezi o cu totul altă planetă. 

Dar te ajută dacă eşti pe o planetă interesantă. 

Pentru cazul în care asta ajunge vreodată înapoi pe Huckle- 
berry: iubesc Huckleberry, sincer o iubesc. Și iubesc New Goa, 
orăşelul în care locuiam. Cînd ești copil, un tîrg rural colonial 
bazat pe agricultură este un loc extrem de distractiv în care să 
crești. Înseamnă viaţa la o fermă, cu capre, găini și cîimpuri cu 
grîu și sorg, sărbători ale recoltei şi festivaluri de iarnă. Nu s-a 
inventat vreun copil de opt sau nouă ani care să nu găsească 
toate astea nespus de distractive. Apoi însă devii adolescent și 
începi să te gîndeșşti la tot ce-ai putea să faci cu viața ta, și examinezi 
opțiunile care-ţi stau la dispoziţie. Și apoi toate fermele, caprele 
și găinile — şi mereu aceiași oameni pe care i-ai cunoscut şi-i 
vei cunoaşte toată existența ta — încep să nu mai arate chiar 

optime pentru o experiență de viaţă totală. Toate sînt încă la 
fel, desigur. Asta-i problema. Tu eşti cel care s-a schimbat. 

Ştiu că acest strop de neliniște adolescentină nu m-ar deo- 
sebi cu nimic de orice alt adolescent dintr-un oraș mic care-a 
existat vreodată în istoria universului cunoscut. Dar atunci cînd 
pînă şi „marele oraș” al unei colonii — capitala districtuală Mis- 
souri City — deţine tot misterul și tot romantismul supravegherii 
îngrăşămîntului natural, nu e lipsit de judecată să speri altceva. 

Nu spun că e ceva în neregulă cu Missouri City (nu-i nimic 
în neregulă nici cu îngrășămâîntul; de fapt, ai nevoie de el). Poate 
că e mai bine să spun că e genul de loc la care să te întorci, odată 
ce ai plecat şi ai petrecut un timp în marele oraș sau în universul 
cel mare și rău. Unul dintre lucrurile pe care le știu despre 
mămica este că i-a plăcut la nebunie pe Huckleberry. Dar înainte 
de a veni aici, a fost soldat al Forțelor Speciale. Nu vorbeşte prea 
mult despre toate lucrurile pe care le-a văzut și le-a făcut, dar 
din experiența mea personală știu cîte ceva despre asta. Nu-mi 
pot închipui o viaţă întreagă astfel. Cred că ea ar spune că a 
văzut destul din univers. 

Văzusem şi eu o parte din univers înainte de a veni pe 
Huckleberry. Dar spre deosebire de Jane — spre deosebire de 
mămica — nu cred că sînt gata să afirm că Huckleberry este tot 
ce-mi doresc de la viață. 

Dar nu eram sigură că voiam să-i spun ceva din toate astea 
tipului verde, în privința căruia devenisem brusc bănuitoare. 
Oamenii verzi care cad din cer, întrebînd despre starea psiho- 
logică a diverșilor membri ai familiei, inclusiv propria sa per- 
soană, sînt de-ajuns ca provoace paranoia unei fete în legătură 
cu ceea ce se petrece. În special atunci cînd, așa cum mi-am dat 
seama dintr-odată, nu aflasem de fapt numele tipului. Ajunsese 
atît de departe în viața familiei mele fără să spună cine era de 
fapt. 

Poate că asta era doar ceva ce reușise, cu inocenţă, să treacă 
cu vederea — la urma urmei, nu era un interviu oficial — dar în 
capul meu sunau destule alarme încît să hotărăsc că prietenul 

meu cel verde avusese parte de destule informații gratuite 
pentru o singură zi. 

Bărbatul verde se uita țintă la mine, așteptind să răspund. 
I-am oferit cea mai neutră ridicare de umeri de care eram în 
stare. Aveam cincisprezece ani. E o vîrstă perfectă pentru a 
ridica din umeri. 

El dădu înapoi puțin. 

— Presupun că tatăl tău nu-i acasă, zise el. 

— Nu încă, am replicat; mi-am verificat PDA-ul şi i l-am 
arătat. Ziua lui de lucru s-a terminat acum cîteva minute. El și 
cu mămica vin probabil pe jos acasă. 

— Bine. Și mama ta e șeful poliției aici, așa-i? 

— Aşa-. 

Jane Sagan, femeia care aplică legea la frontieră. Mai puţin 
frontiera. I se potrivea. 

— Ai cunoscut-o și pe mămica? l-am întrebat 

Forțele speciale erau ceva complet diferit de infanteria 
obișnuită. 

— Doar după reputaţie, răspunse el, şi din nou urmă acea 
neglijenţă studiată. 

Oameni buni, un mic pont: nimic nu este mai transparent 
decît să încerci să pari că vorbești ca din întîmplare și să ratezi. 
Prietenul meu cel verde rata cu un kilometru, iar eu m-am 
săturat să mă simt ușor descusută pentru informații. 

— Cred că o să mă duc să mă plimb, am spus. Mămica și 
cu tăticul sînt probabil chiar pe drum. O să-i anunţ că ai venit. 

— O să vin cu tine, se oferi omul verde. 

— E-n ordine, am replicat şi i-am făcut semn către verandă 
și către balansoarul de pe verandă. Vii de pe drum. Ia loc şi 
odihnește-te! 

— Bine. Dacă nu te deranjează prezența mea aici cît timp 
ești plecată. 

Cred că asta trebuia luată ca o glumă. 

I-am zîmbit. 

— Cred că n-o să fie nici o problemă. O să ai companie. 

— Îmi lași cîinele, conchise el. 

Se așeză. 

— Chiar şi mai bine. Îţi las doi dintre prietenii mei. 

În acest moment i-am chemat din casă pe Hickory şi Dickory, 
apoi m-am dat la o parte din ușă și l-am urmărit pe vizitator, 
ca să nu-mi scape expresia lui cînd cei doi ieșiră afară. 

Nu făcu pe el, nu tocmai. 

Ceea ce era o realizare, ținînd seama de toate. Obinii — ceea 
ce sînt Hickory şi Dickory — nu arată exact ca o încrucișare dintre 
un păianjen şi o girafă, dar seamănă destul de mult ca să facă 
o anumită parte a creierului uman să declanșeze alarma de 
aruncați balastul. Te obișnuiești cu ei destul de repede. Dar 
problema e că îţi ia un timp. 

— Acesta e Hickory, am spus, arătînd către cel de la stînga 
mea, și apoi am arătat către cel din dreapta: Iar acesta e Dickory. 
Sînt obini. 

— Da, ştiu, zise vizitatorul, cu genul de ton la care te-ai 
aştepta de la un animal foarte mic încercînd să pretindă că 
faptul de a fi încolțit de o pereche de animale de pradă foarte 
mari nu era chiar mare lucru. 

— Ah... Aşa... Aceștia sînt prietenii tăi... 

— Cei mai buni prieteni, am replicat, cu ceea ce simțeam că 
este gradul corect de efuziune iraţională. Și le place enorm să 
primească vizitatori. O să fie încîntaţi să-ți țină companie cît 
timp mă duc să-i caut pe părinţii mei. Nu-i așa? i-am întrebat 
pe Hickory şi Dickory. 

— Da, răspunseră amîndoi. 

Hickory și Dickory sînt destul de monotoni în primul rînd; 
faptul de a fi monotoni în stereo oferă un efect suplimentar — 
și încîntător! — de înfiorare. 

— Vă rog spuneți salut oaspetelui nostru, le-am zis. 

— Salut, rostiră ei, din nou în stereo. 

— Ăă..., răspunse omul verde. Bună. 

— Grozav, sîntem cu toții prieteni, am zis și am coborit de 
pe verandă. 

Babar îl lăsă pe prietenul nostru cel verde şi veni după mine. 

— Atunci am plecat 

— Eşti sigură că nu vrei să vin cu tine? insistă omul verde. 
Nu mă deranjează. 

— Nu, te rog. Nu vreau să consideri că trebuie să te ridici 
pentru nimic. 

Ochii mei clipiră ca din întîmplare către Hickory şi Dickory, 
ca pentru a sugera că ar fi păcat dacă ar trebui ca aceștia să facă 
fripturi din el. 

— Grozav, comentă el și se așeză pe balansoar. 

Cred că prinsese sugestia. Vezi, așa se vorbește ca din 
întîmplare în mod studiat. 

— Grozav, am răspuns și am pornit pe drum să-i găsesc 
pe ai mei. 


DOI 


Am ieșit pe acoperiş pe fereastra dormitorului și m-am 
uitat în urmă, la Hickory. 

— Dă-mi binoclul ăla, i-am cerut. 

Mi l-a dat... 

(Obinii nu sînt „el” sau „ea”. Pentru că sînt hermafrodiți. 
Asta înseamnă organe sexuale masculine și feminine. Daţi-i 
drumul şi chicotiți. O să aştept. În ordine, gata? Bine.) 

.„.Şi apoi s-a cocoțat pe fereastră după mine. Din moment 
ce probabil n-aţi văzut așa ceva niciodată, vă anunţ eu că e o 
priveliște destul de impresionantă să urmăreşti un obin desfă- 
șurîndu-se ca să treacă printr-o fereastră. Foarte grațios, fără 
nici un analog real cu nici o mișcare umană pe care ai dori s-o 
descrii. Universul are în el extratereștri. Şi asta sînt ei. 

Hickory era pe acoperiş cu mine; Dickory era în afara casei, 
stînd cu ochii pe mine mai mult sau mai puţin, pentru cazul în 
care m-aș împiedica sau m-aş simți brusc deprimată şi aș cădea 

sau m-aş arunca de pe acoperiş. Asta e metoda lor standard 
cînd ies pe fereastră: unul cu mine, celălalt pe sol. Și sînt bătători 
la ochi în legătură cu asta; cînd eram micuță, mămica sau tăticul 
îl vedeau pe Dickory trîntind ușa de perete, așezindu-se chiar 
sub acoperiş și apoi țipînd în timp ce urca scările după mine ca 
să mă aducă înapoi în cameră. Faptul de a avea amici extrate- 
reștri paranoici are și o parte proastă. 

Ca să se consemneze: n-am căzut niciodată de pe acoperiş. 

Ei bine, o dată. Cînd aveam zece ani. Dar fuseseră niște 
circumstanțe istovitoare. Nu se pune. 

Oricum, nu trebuia să-mi fac griji de data asta că John sau 
Jane mi-ar spune să intru înapoi în casă. Încetaseră să facă asta 
cînd am intrat în adolescenţă. În plus, ei erau motivul pentru 
care urcasem pe acoperiş de la bun început. 

— Acolo sînt, am zis şi am arătat cu degetul spre folosul 
lui Hickory. 

Mămica, tăticul şi prietenul meu cel verde stăteau în mijlo- 
cul cîmpului nostru de sorg, la cîteva sute de metri distanță. 
Am ridicat binoclul, iar ei s-au transformat din niște semne 
minuscule în oameni adevăraţi. Bărbatul verde stătea cu spatele 
la mine, dar spunea ceva, pentru că atît Jane cît și John se uitau 
la el încordațţi. Se zărea o foială la picioarele lui Jane, apoi Babar 
ridică brusc capul. Mămica întinse mîna să-l scarpine. 

— Mă întreb despre ce le vorbeşte, am comentat. 

— Sînt prea departe, replică Hickory. 

M-am întors spre el să fac un comentariu de genul nu mai 
spune, geniule. Apoi i-am văzut gulerul conştiinţei în jurul gîtului 
și mi-am amintit că pe lîngă faptul că-i ofereau lui Hickory și 
Dickory conștiință de sine — cu ideea a cine sînt — gulerele le 
acordau şi simțuri extinse, care erau dedicate în cea mai mare 
parte misiunii de a mă feri pe mine de necazuri. 

Mi-am mai amintit și că gulerele conştiinţei constituiau 
motivul pentru care se aflau de la început aici. Tatăl meu — tatăl 
meu biologic — le crease pentru obini. Mi-am amintit de aseme- 
nea că de aceea eram și eu aici. Încă aici, adică. În viață. 

Dar n-am mers mai departe de-a lungul acestui lanț de 
gînduri. 

— Credeam că sînt de folos chestiile astea, am spus, arătînd 
către guler. 

Hickory atinse ușor gulerul. 

— Gulerele fac multe lucruri, vorbi el. Posibilitatea de a 
auzi O discuţie la sute de metri distanţă, în mijlocul unui cîmp 
de cereale, nu este unul dintre ele. 

— Atunci ești nefolositor, am comentat. 

Hickory dădu din cap. 

— Cum spui tu, replică, în felul lui obişnuit, care nu-l obliga 
la nimic. 

— Nu-i deloc amuzant să fac haz pe seama ta. 

— Îmi pare rău. 

Și partea interesantă era că lui Hickory chiar îi părea rău. 
Nu-i ușor să fii o creatură nostimă și sarcastică, atunci cînd cea 
mai mare parte a ceea ce ești depinde de o mașină pe care-o 
porţi în jurul gîtului. Generarea propriei identități artificiale 
cere mai multă concentrare decît te-ai putea aștepta. Controlul 
unui simț echilibrat al sarcasmului pe deasupra şi dincolo de 
asta înseamnă să ceri un pic cam mult. 

M-am întins și l-am îmbrățișat pe Hickory. Era ceva nostim. 
Hickory și Dickory erau aici pentru mine; ca să mă cunoască, 
să mă protejeze şi, dacă era nevoie, să moară pentru mine. Și 
iată-mă, simțindu-mă protectoare față de ei, şi simțindu-mă şi 
puțin tristă pentru ei. Tatăl meu — tatăl meu biologic -le-a dăruit 
conștiința, ceva ce lipsise obinilor şi ceea ce ei căutaseră de-a 
lungul întregii istorii a speciei lor. 

Dar el n-a făcut conştiinţa uşoară pentru ei. 

Hickory îmi aşteptă îmbrățișarea şi-mi atinse nesigur capul; 
poate să fie timid cînd devin brusc exuberantă. Am avut grijă 
să nu exagerez cu obinii. Dacă arăt prea multă emoție, pot să 
le dau peste cap conștiința. Sînt sensibili la momentele cînd 
sînt surescitată. Așa că am dat înapoi și apoi m-am uitat iar cu 
binoclul către părinții mei. Acum John spunea ceva, cu unul 

dintre surîsurile lui din colțul gurii. Zîmbetul i se șterse cînd 
vizitatorul începu să vorbească din nou. 

— Mă întreb cine e, am zis. 

— E generalul Samuel Rybicki, răspunse Hickory. 

Asta-i atrase încă o privire scurtă din partea mea. 

— De unde știi? 

— E treaba noastră să știm despre cine te vizitează pe tine 
şi familia ta, replică Hickory și-și atinse din nou gulerul. L-am. 
luat la întrebări din clipa în care a aterizat. Informaţiile despre 
el se află în baza noastră de date. Este omul de legătură dintre 
Forţele Coloniale de Apărare și Departamentul Colonizării. 
Coordonează protecția noilor voastre colonii. 

— Huckleberry nu e o colonie nouă, am precizat. 

Nu era; era colonizată de cincizeci sau şaizeci de ani la 
vremea sosirii noastre. Timp mai mult decît suficient pentru 
netezi toate hîrtoapele înfiorătoare pe care le înfruntă noil 
colonii şi pentru ca populația umană să devină prea mare ca 
invadatorii să radă planeta... Să sperăm. | 

— Ce credeți că vrea de la părinții mei? am întrebat. | 

— Nu știm, răspunse Hickory. | 

— Nu ţi-a spus nimic cît aștepta să apară John şi Jane? | 

— Nu. N-a fost prea comunicativ. 

— Păi, sigur că da. Probabil pentru c-aţi speriat şi rahatul 
din el. 

— N-a lăsat în urmă fecale. 

Am pufnit. 

— Uneori mă îndoiesc de pretinsa ta lipsă de umor. Am 
vrut să spun că era prea intimidat de voi ca să spună ceva. 

— Am presupus că de aceea ne-ai lăsat să stăm cu el. 

— Păi, mda. Dar dacă aș fi ştiut că e general, poate că nu 
i-aș fi făcut atîtea greutăți. 

Am arătat către părinții mei. 

— Nu vreau ca ei să aibă necazuri pentru că eu am crezut 
că ar fi distractiv să-l zăpăcesc. 


POVESTEA LUI ZOE / 35 


— Cred că cineva de rangul lui n-ar face atîta drum ca să 
se lase împiedicat de tine. 

În cap îmi apăru o listă de riposte tăioase, implorînd să fie 
folosite. Le-am ignorat pe toate. 

— Crezi c-a venit cu vreo misiune serioasă? am întrebat. 

— E general, răspunse Hickory. Și e aici. 

M-am uitat din nou prin binoclu. Generalul Rybicki — cum 
îl cunoşteam acum — se întorsese doar puţin, şi-i vedeam fața 
ceva mai limpede. Vorbea cu Jane, apoi se răsuci însă un pic ca 
să-i spună ceva lui tăticul. Am zăbovit cu ochii pe mămica pen- 
tru un minut. Avea chipul complet încremenit; orice s-ar fi 
petrecut, nu era prea încîntată de asta. 

Mămica întoarse puţin capul și, pe neașteptate, am observat 
că se uita direct la mine, ca şi cum ar fi ştiut că o urmăream. 

— Cum face asta? m-am mirat. 

Cînd Jane făcea parte din Forţele Speciale, avea un corp 
modificat genetic chiar mai mult decât cele pe care le capătă soldații 
obișnuiți. Dar la fel ca tăticul, cînd a ieşit din armată a fost pusă 
într-un corp uman normal. Nu mai are calități supraumane. Are 
doar un spirit de observaţie înspăimîntător. Ceea ce e aproape 
același lucru. N-am scăpat ușor cu aproape nimic crescînd mare. 

Atenţia ei se îndreptă din nou către generalul Rybicki, care 
i se adresa din nou. Am ridicat ochii către Hickory. 

— Ce-aș vrea să știu este de ce vorbesc în cîmpul de sorg. 

— Generalul Rybicki i-a întrebat pe părinții tăi dacă exista 
vreun loc unde să vorbească în secret. A indicat în mod special 
că vrea să vorbească departe de Dickory şi de mine. 

— Aţi înregistrat cînd aţi fost cu el? 

Hickory şi Dickory aveau în gulere dispozitive de înregis- 
trare care memorau sunete, imagini și date emoționale. Aceste 
înregistrări erau trimise celorlalți obini, pentru ca ei să simtă 
cum este să petreci momente plăcute alături de mine. Ciudat? 
Da. Sîctitor? Uneori, dar nu de obicei. În afară de cazul în care 
încep să mă gîndesc la asta, și apoi mă concentrez asupra faptului 

că, sigur că da, o întreagă rasă extraterestră a trecut prin pu- 
bertatea mea prin ochii lui Hickory şi Dickory. Nimic nu se 
compară cu a împărtăşi menstruaţia cu un miliard de herma- 
frodiți. Cred că a fost prima oară pentru toți. 

— N-am făcut înregistrări cu el, răspunse Hickory. 

— În regulă, bine. 

— Înregistrez acum, adăugă Hickory. 

— Aha. Ei bine, nu sînt sigură că ar trebui, am replicat, 
făcînd semn către părinții mei. Nu vreau ca ei să aibă necazuri. 

— Este permis, potrivit prevederilor tratatului cu guvernul 
vostru. Ne este îngăduit să înregistrăm tot ceea ce ne permijţi 
tu să înregistrăm și să raportăm tot ceea ce simțim. Guvernul 
meu ştia că generalul Rybicki a venit în vizită din clipa în care 
Dickory şi cu mine ne-am trimis solicitarea de date. Dacă 
generalul Rybicki voia ca vizita lui să rămînă secretă, ar fi trebuit 
să se întîlnească altundeva cu părinții tăi. 

Am preferat să nu stărui asupra faptului că porțiuni sem- 
nificative ale vieţii mele fusesetă supuse negocierii tratatului. 

— Nu cred că ştia că sînteți aici, am spus eu. A părut sur- 
prins cînd v-am asmuțit asupra lui. 

- Neșştiinţa lui în privinţa noastră sau a tratatului obinilor 
cu Uniunea Colonială nu este problema noastră. 

— Bănuiesc că nu, am încuviințat, cam prost dispusă. 

— Ai dori să mă opresc din înregistrat? întrebă Hickory. 

Îi auzeam tremurul din adîncul vocii. Dacă nu eram atentă 
la felul în care îmi arătam iritarea, i-aș putea provoca lui Hickory 
o cascadă emoțională. Atunci ar avea ceea ce echivala cu o cădere 
nervoasă temporară chiar acolo, pe acoperiş. Asta n-ar duce la 
nimic bun. Ar putea să cadă și să-şi frîngă micul lui gît ca de șarpe. 

— Nu-i nimic, am încercat să vorbesc pe un ton mai con- 
ciliator decît simțeam. Acum e oricum prea tirziu. 

Hickory se destinse vizibil; eu mi-am stăpînit un oftat și 
m-am uitat în jos, la pantofi. 

— Se întorc către casă, observă Hickory şi făcu semn către 
părinții mei. l-am urmărit mîna; părinții mei și generalul Rybicki 

se îndreptau într-adevăr spre noi. M-am gîndit să mă duc înapoi 
în casă, apoi însă am văzut-o pe mămica uitîndu-se iarăşi direct 
la mine. Mda, mă văzuse mai devreme. Erau șanse destul de 
mari să ştie că fuseserăm aici sus, în tot acest timp. 

Tăticul nu ridică ochii pe tot drumul înapoi. Era deja pier- 
dut în gînduri. Cînd se întîmpla asta, era ca și cum lumea s-ar 
prăbuși în jurul lui; nu vedea nimic altceva pînă cînd nu termina 
să se ocupe de ceea ce se ocupa. Bănuiam că n-aveam să-l văd 
prea mult în seara asta. 

În timp ce ieșeau de pe cîmpul de sorg, generalul Rybicki 
se opri şi-i strînse mîna lui tăticul; mămica rămase dincolo de 
distanța potrivită pentru strîngeri de mînă. Apoi se îndreptă 
înapoi către aparatul său zburător. Babar, care-i urmase pe toţi 
trei pe cîmp, porni către general ca să capete o ultimă mîngiiere. 
Naveta își deschise ușa ca să-l lase pe general să intre. 

El se opri, se uită drept spre mine și flutură mîna. Înainte 
de a mă gîndi la ce fac, am fluturat-o și eu. 

— Asta a fost inteligent, mi-am spus. 

Naveta, cu generalul Rybicki înăuntru, îşi luă zborul, du- 
cîndu-l înapoi de unde venise. Ce vrei de la noi, generale? m-am 
gîndit, şi am fost surprinsă să gîndesc „noi”. Dar avea o noimă. 
Orice-ar fi vrut de la părinţii mei, făceam și eu parte din asta. 


TREI 


— Cum îţi place aici? mă întrebă Jane în timp ce spălam 
vasele după masă. Adică, pe Huckleberry. 

— Nu-i prima cară cînd mi s-a pus întrebarea asta pe ziua de 
azi, am răspuns, luînd farfuria pe care mi-o întindea și ştergînd-o. 
Asta o făcu pe mămica să ridice puțin din sprînceană. 

— Generalul Rybicki ţi-a pus întrebarea, zise ea. 
— Mda. 
— Şi ce i-ai răspuns? 

— l-am răspuns că-mi place cît se poate de mult. 

Am pus farfuria uscată în dulap şi am așteptat-o pe urmă- 
toarea. 

Jane insistă. 

— Dar îți place? 

Am oftat, doar cu un pic de dramatism. 

— Bine, cedez. Ce se petrece? Atît tu cît și tăticul erați ca 
niște zombi în seara asta la masă. Știu că nu v-aţi dat seama, 
pentru că erați prea cufundați în propriile voastre gînduri, dar 
eu am petrecut cea mai mare parte din timpul cinei încercînd 
să fac pe oricare dintre voi să scoată mai mult decît un mormăit. 
Babar a fost un interlocutor mult mai bun. 

— Îmi pare rău, Zoë, spuse Jane. 

— V-am iertat. Dar tot vreau să ştiu ce se petrece. 

Am făcut semn către mîna lui Jane, ca să-i aduc aminte că 
aşteptam încă farfuria aceea. 

Mi-o dădu. 

— Generalul Rybicki ne-a cerut, tatălui tău și mie, să fim 
conducătorii unei colonii noi. 

Era rîndul meu să rămîn cu farfuria în mînă. 

— O colonie nouă! 

— Da. 

— Adică, „pe altă planetă”, la felul ăsta de colonie nouă te 
referi? 

— Da. 

— Oho! 

— Da, repetă Jane. 

Ştia cum să obțină maximum. de efect dintr-un singur 
cuvînt. 

— De ce v-a cerut vouă? am întrebat, și m-am apucat din 
nou de șters. Nu vreau să vă jignesc, mămico, dar tu ești ṣefa poli- 
tiei într-un sătuc mititel, iar tăticul e mediator. E un salt cam mare. 

— Nu ne simțim jigniţi. Am pus și noi aceeași întrebare. 
Generalul Rybicki a zis că experienţa militară pe care o avem 
ne-ar ajuta. John a fost maior, iar eu locotenent. Şi orice altă 

experiență am avea nevoie, Rybicki crede că o putem căpăta 
repede, înainte de a pune piciorul în noua colonie. Cît despre 
motivul pentru care ne-a ales pe noi, este acela că nu-i o colonie 
obișnuită. Coloniștii nu sînt de pe Pămînt, sînt de pe zece dintre 
cele mai vechi planete din Uniunea Colonială. O colonie de 
colonii. Prima de felul ei. 

— Și nici una dintre planetele care contribuie cu coloniști 
nu vrea ca altă planetă să aibă rolul conducător, am îndrăznit 
să presupun. 

Jane zîmbi. 

— Aşa e. Noi sîntem candidaţii de compromis. Soluţia cea 
mai puțin controversată. 

— Am priceput. E plăcut să fii dorit... oarecum. 

Am continuat să spălăm vase în tăcere vreme de cîteva 
minute. 

— Nu mi-ai răspuns la întrebare, vorbi Jane în sfîrșit. Îți 
place aici? Vrei să rămîi pe Huckleberry? 

— Am și eu un vot? am întrebat. 

— Sigur că ai, răspunse Jane. Dacă acceptăm, ar însemna 
să plecăm de pe Huckleberry măcar pentru cîțiva ani standard, 
cît timp punem colonia pe picioare. Dar, realist vorbind, ar 
însemna să plecăm de-aici pentru totdeauna. 

— Dacă, am remarcat, puțin surprinsă. N-aţi spus da. 

— Nu-i genul de hotărâre pe care s-o iei în mijlocul unui cimp 
de sorg, zise Jane și se uită drept în ochii mei. Nu-i ceva la care 
să spunem pur și simplu da. E o hotărîre complicată. Ne-am uitat 
peste informații toată după-amiaza, ca să ne dăm seama care sînt 
planurile Uniunii Coloniale pentru colonia asta. Și apoi trebuie 
să ne gîndim la viețile noastre de aici. A mea, a lui John și a ta. 

Am zîmbit iroric. 

— Am o viață aici? am întrebat. 

Asta trebuia să fie o glumă. 

Jane o respinse cu severitate. 

— Fii serioasă, Zoë. 

Zîmbetul îmi pieri de pe față. 


40 / JOHN SCALZI 


— Am stat aici jumătate din întreaga ta viață. Ai prieteni. 
Cunoști locul ăsta. Ai un viitor aici, dacă vrei. Poţi să ai o viață 
aici. Nu-i ceva care să fie aruncat deoparte cu ușurință. 

Cufundă mîinile în chiuvetă, căutînd pe sub clăbuci încă o 
farfurie. 

M-am uitat la Jane; exista ceva în vocea ei... Nu era vorba 
numai despre mine. 

— Tu ai o viaţă aici, am spus. 

— Am. Îmi place aici. Îmi plac vecinii și prietenii noştri. Îmi 
place să fiu şeful poliției. Viaţa noastră de aici mi se potrivește. 

Îmi întinse tava pe care tocmai o spălase. 

— Înainte de a veni aici, mi-am petrecut întreaga viață în 
Forţele Speciale. Pe nave. Asta este prima lume pe care chiar 
am locuit. E important pentru mine. 

— Atunci de ce se mai pune întrebarea? Dacă nu vrei să 
pleci, atunci nu trebuie să plecăm nici noi. 

— N-am spus că n-aș vrea să plec. Am spus că am o viață 
aici. Nu-i acelaşi lucru. Există motive serioase pentru care s-o 
facem. Și nu trebuie să iau doar eu hotărîrea. 

Am şters şi am pus la loc tava. 

— Tăticul ce vrea? am întrebat. 

— Nu mi-a spus încă. 

— Știi ce înseamnă asta. Tăticul nu-i deloc subtil cînd apare 
ceva ce nu vrea să facă. Dacă nu se grăbește cînd e vorba să se 
gîndească la asta, probabil că vrea s-o facă. 

— Știu, răspunse mămica. 

Curăţa tacîmurile. 

— Încearcă să găsească o cale de a-mi spune ce vrea. L-ar 
ajuta dacă ar şti mai întîi ce vrem noi. 

— Bine. 

— De aceea te-am întrebat dacă-ţi place aici, repetă Jane. 

M-am gîndit la asta în timp ce ştergeam masa din bucătărie. 

— Îmi place aici, am răspuns în cele din urmă. Dar nu știu 
dacă vreau să am o viață aici. 

— De ce nu? 

— Nu-i cine știe ce aici în locul ăsta, nu-i aşa? 

Am fluturat mîna în direcția generală a orășelului New Goa. 

— Căile pe care le poți alege în viață aici sînt limitate. Poţi 
să fii fermier, fermier, prăvăliaș şi fermier. Poate o funcţie în 
administraţie, ca tine și tăticul. 

— Dacă plecăm în colonia asta nouă, opțiunile or să fie 
aceleași. Viaţa de colonist din primul val nu-i prea romantică, 
Zoë. Preocupările principale sînt supraviețuirea şi pregătirea 
coloniei pentru al doilea val de colonişti. Asta înseamnă fermieri 
şi muncitori. În afara câtorva poziţii specializate care vor fi deja 
ocupate, nu există o cerere prea mare pentru orice altceva. 

— Da, dar cel puţin ar fi un loc nou. Am avea de construit 
o lume nouă. Aici nu facem decît să întreținem una veche. Fii 
sinceră, mămico... Lucrurile merg cam încet prin părțile astea. 
O zi mare pentru tine e una în care cineva stîrnește o bătaie cu 
pumnii. Principala atracție a unei zile pentru tăticul e să apla- 
neze o dispută pentru o capră. 

— Există lucruri mai rele. 

— Nu cer un război deschis. 

Încă o glumă. 

Și încă o dată, o punere la punct din partea lui mămica. 

— O să fie o lume colonizată nouă-nouță. Acestea sînt su- 
puse cel mai mult riscului de a fi atacate, pentru că au cei mai 
puțini oameni și cea mai slabă apărare din partea FCA. Ştii asta 
la fel de bine ca oricine altcineva. 

Am clipit, de-a dreptul surprinsă. Chiar știam la fel de bine 
ca oricine altcineva. Cînd eram foarte mică — înainte să fiu adop- 
tată de Jane şi John - planeta pe care locuiam (sau deasupra 
căreia locuiam, din moment ce mă aflam pe o stație spațială) a 
fost atacată. Omagh... Jane nu aducea aproape niciodată vorba, 
pentru că știa ce efect avea asupra mea să mă gîndesc la asta. 

— Crezi că o să se întîmple şi aici? am întrebat. 

Jane trebuie să fi simţit ce se petrecea în mintea mea. 

— Nu, nu cred. E o colonie neobișnuită. Din unele puncte 
de vedere, e o colonie experimentală. Or să existe presiuni 

politice pentru ca ea să aibă succes. Asta înseamnă sisteme de 
apărare mai multe și mai bune, printre altele. Cred că o să fim 
mai bine apărați decît majoritatea coloniilor aflate la început. 

— Asta-i bine de știut. 

— Dar un atac ar putea avea încă loc. John şi cu mine am 
luptat împreună la Coral. A fost una dintre primele planete pe 
care s-au stabilit oamenii, și tot a fost atacată. Nici o colonie nu 
este complet la adăpost. Și există şi alte pericole. Coloniile pot 
fi nimicite de virusuri sau de animale de pradă locale. Vremea 
rea poate să omoare recoltele. Coloniștii înșiși pot fi nepregătiți. 
Colonizarea — colonizarea adevărată, nu ceea ce facem noi aici, 
pe Huckleberry — e o muncă grea, permanentă. Unii dintre colo- 
niști s-ar putea să nu se descurce și să tragă restul coloniei după 
ei. Pot exista conducători proşti care iau hotărîri proaste. 

— Nu cred că ar trebui să ne facem griji pentru ultimul 
punct de pe listă, am încercat eu să înseninez atmosfera. 

Jane nu înghiți momeala. 

— Îţi spun că nu e lipsit de riscuri. Pericolele sînt prezente. 
O mulțime. Și dacă facem asta, intrăm cu ochii deschişi în aceste 
pericole. 

Asta era mămica din cap pînă-n picioare. Simţul umorului 
nu-i lipsea atît de complet ca în cazul lui Hickory și Dickory — 
chiar puteam s-o fac să rîdă. Dar asta n-o împiedica să fie una 
dintre cele mai serioase persoane pe care le-am întîlnit vreodată 
în toată viața mea. Cînd vrea să-ți atragă atenţia asupra a ceva 
ce crede că e important, poți fi sigur că o atrage. 

E o calitate folositoare, dar în acest moment mă făcea să 
mă simt serios stînjenită. Ăsta era planul ei, fără îndoială. 

— Mămico, ştiu. Ştiu că există riscuri. Știu că sînt o mulțime 
de lucruri care pot merge prost. Știu că n-o să fie ușor... 

Am așteptat. 

— Dar..., începu Jane, dîndu-mi imboldul pe care știa că-l 
aştept. 

— Dar dacă tu și cu tăticul o s-o conduceţi, cred că o să 
merite riscul. Pentru că am încredere în voi. N-aţi accepta slujba 

dacă n-aţi crede că vă puteți descurca. Și ştiu că nu m-ați pune 
în primejdie fără să fie nevoie. Dacă voi doi hotăriți s-o faceți, 
eu aș vrea să merg. Aş vrea cu siguranță să merg. 

Mi-am dat seama brusc că, în timp ce vorbeam, mîna mi 
se îndreptase spre piept şi atingea uşor micul medalion de acolo: 
un elefant de jad, pe care mi-l dăduse Jane. Am dat la o parte. 
mîna, puțin jenată. 

— Și oricum ar fi, pornirea unei colonii noi n-o să fie plicti- 
sitoare, am spus în încheiere, puţin cam neconvingător. 

Mămica surîse, scoase dopul de la chiuvetă și se şterse pe 
mîini. Apoi făcu un pas spre mine şi mă sărută pe creștet; eram 
destul de scundă, iar ea era destul de înaltă, ca să fie un gest 
firesc pentru ea. 

— O să-l las pe tatăl tău să mai fiarbă în suc propriu încă 
vreo cîteva ore. Apoi o să-l anunţ ce-am hotărît. 

— Mulţumesc, mămico. 

— Şi scuză-mă pentru cină. Tatăl tău se cufundă în gînduri 
cîteodată, iar eu sînt absorbită să observ că el e cufundat în 
gînduri... 

— Ştiu. Ar trebui doar să-i dai un pupic şi să-i zici să se 
scuture de gînduri. 

— O să pun sugestia pe listă, ca să apelez la ea data viitoare. 

Mă sărută din nou scurt şi făcu un pas înapoi. 

— Acum, du-te să-ți faci temele. Încă n-am plecat de pe 
planetă. 

leşi din bucătărie. 


PATRU 


Daţi-mi voie să vă povestesc despre elefantul acela de jad... 
Numele mamei mele — al mamei mele biologice — era Cheryl 
Boutin. A murit cînd eu aveam cinci ani; plecase în excursie cu 
un prieten şi a căzut. Amintirile mele despre ea sînt exact așa 

cum v-aţi aştepta să fie: fragmente încețoşate dintr-o minte de 
cinci ani, ajutate de citeva poze și filme prețioase. Nu erau cu mult 
mai bune nici cînd eram mai mică. Cinci ani nu-i o vîrstă potrivită 
să pierzi o mamă și să speri că o să ţi-o aminteşti așa cum era... 

Singurul lucru pe care-l aveam de la ea era o versiune um- 
plută cu vată a elefantului Babar, pe care mama mi-o dăduse la 
cea de-a patra aniversare. Eram bolnavă în ziua aceea, și a trebuit 
să stau în pat toată ziua. Asta nu mă făcea prea fericită, şi am avut 
grijă ca toată lumea să știe, pentru eram genul acela de copil la 
patru ani. Mama mi-a făcut o surpriză cu jucăria Babar, apoi ne-am 
ghemuit împreună și mi-a citit povești cu Babar pînă cînd am 
adormit, întinsă lîngă ea. Este amintirea cea mai intensă despre 
ea, chiar și acum; nu atît de mult cum arăta, cît sunetul grav și 
cald al vocii, moliciunea pîntecelui în timp ce stăteam lipită de ea 
şi moțăiam, mîngiierea sa pe cap. Senzaţia pe care mi-o dădea 
mama și sentimentul de dragoste și de liniște pe care-l degaja... 

Mi-e dor de ea. Încă mi-e dor. Chiar şi acum. Chiar și în 
clipa asta... 

După ce mama a murit, nu mă puteam duce nicăieri fără 
Babar. Era legătura mea cu ea, legătura cu acea iubire şi cu acea 
liniște de care nu mai aveam parte. Să fiu departe de Babar! 
însemna să fiu departe de tot ceea ce-mi rămăsese de la ea.! 
Aveam cinci ani. Acesta era modul meu de a mă împăca cu: 
pierderea. Cred că mă împiedica să mă retrag în mine însămi.' 
Cinci ani nu-i vîrsta potrivită să-ți pierzi mama, aşa cum am 
spus; cred că ar putea fi o vîrstă potrivită să te pierzi pe tine. 
însuți, dacă nu ești atent. | 

La scurtă vreme după înmormiîntarea mamei, tata și cu mine: 
am plecat de pe Phoenix, unde m-am născut, şi ne-am mutat pe! 
Covell, o stație spaţială aflată pe orbită în jurul unei planete pe: 
nume Omagh, unde tata făcea cercetări. Din cînd în cînd, slujba! 
îi cerea să plece de pe Covell în călătorii de serviciu. Atunci cînd! 
se întîmpla, rămîneam cu prietena mea Kay Greene și cu părinții! 
ei. Odată, tata pleca într-o călătorie; era în întârziere şi a uitat să-l 
împacheteze pe Babar pentru mine. Cînd mi-am dat seama (n-! 

am avut nevoie de prea mult timp), am început să plîng și să intru 
în panică. Ca să mă împace și pentru că mă iubea, știți, mi-a promis 
să-mi aducă o jucărie Celeste cînd se întorcea din călătorie. Mi-a 
cerut să fiu curajoasă pînă atunci. Am promis că o să fiu, iar el 
m-a sărutat şi mi-a zis să mă duc să mă joc cu Kay. M-am dus. 

În timp ce era plecat, am fost atacați. A trecut foarte mult 
timp pînă cînd mi-am văzut din nou tatăl. Îşi adusese aminte 
de promisiune și-mi adusese o Celeste. A fost primul lucru pe 
care l-a făcut cînd l-am văzut. 

Încă o mai am. Dar nu-l mai am pe Babar. 

Cu timpul, am rămas orfană. Am fost adoptată de John şi 
Jane, cărora le spun „tăticul” şi „mămica“, dar nu „tată“ şi 
„mamă“, pentru că păstrez aceste cuvinte pentru Charles și 
Cheryl Boutin, primii mei părinți. John şi Jane înţeleg asta destul 
de bine. N-au nimic împotrivă că fac această deosebire. 

Înainte să ne mutăm pe Huckleberry — chiar înainte de ple- 
care — Jane și cu mine am fost la un mall din Phoenix City, capitala 
planetei Phoenix. Ne duceam să ne luăm înghețată; cînd am trecut 
pe lîngă un magazin de jucării, am alergat înăuntru să mă joc 
de-a v-aţi ascunselea cu Jane. Asta merse strașnic pînă cînd am 
luat-o pe un culoar cu animale de pluș și m-am trezit faţă în față 
cu Babar. Nu Babar al meu, desigur. Dar unul destul de asemănător 
ca să nu fac altceva decât să mă opresc, cu ochii ațintiți la el. 

Jane a venit după mine, ceea ce însemna că nu-mi vedea fața. 

— Uite, a exclamat ea. E Babar! Ai vrea unul care să facă 
pereche cu Celeste a ta? 

A întins mîna și a luat unul din raft. 

Am ţipat și m-am repezit afară din magazinul de jucării. 
Jane m-a ajuns din urmă şi m-a luat în braţe, în timp ce eu suspi- 
nam, m-a legănat, lipită de umărul ei, și m-a mîngîiat pe cap 
așa cum făcuse mama cînd îmi citise poveşti cu Babar de ziua 
mea. Am plîns pînă m-am potolit și apoi, cînd am terminat, 
i-am spus despre jucăria Babar pe care mi-o dăduse mama. 

Jane a înțeles de ce nu voiam un alt Babar. Nu era corect 
Să-mi iau unul nou. N-ar fi fost corect să pun ceva peste acele 

amintiri ale ei. Să mă prefac că un alt Babar putea să-l înlocuiască 
pe cel pe care mi-l dăruise ea. Nu era vorba despre jucărie. Era 
vorba despre tot ceea ce era legat de jucărie. 

Am rugat-o pe Jane să nu-i spună lui John despre Babar 
sau despre ceea ce tocmai se întîmplase. Mă simțeam și așa destul 
de prost pentru că tocmai mă pierdusem cu firea de față cu noua 
mea mămică. Nu voiam să-l bag în asta și pe noul meu tătic. Ea 
mi-a promis. Și apoi m-a îmbrățișat și am plecat după înghețată, 
și aproape că am vomitat mîncînd o întreagă porție mare de 
înghețată de banane. O zi cu adevărat plină de evenimente... 

O săptămînă mai tirziu, Jane și cu mine stăteam pe puntea 
de observație a navei FCA Amerigo Vespucci, cu ochii ațintiți în jos . 
către lumea albastră și verde numită Huckleberry, unde ne puteam i 
petrece tot restul vieţii — sau așa credeam. John tocmai plecase de | 
lîngă noi ca să se ocupe de niște treburi de ultimă clipă, înainte | 
de drumul cu naveta pînă în Missouri City, de unde urmam să 
mergem la New Goa, noua noastră casă. Jane şi cu mine ne ţineam 
de mînă și ne arătam una alteia detalii de la suprafaţă, încercînd 
să aflăm dacă puteam vedea Missouri City de pe orbită geosta- 
ționară. Nu puteam. Dar presupuneam destul de corect. 

— Am ceva pentru tine, mi-a zis Jane după ce am ghicit! 
unde ar fi Missouri City, sau ar trebui să fie, oricum. Ceva ce 
voiam să-ți dau înainte să aterizăm pe Huckleberry. 

— Sper că-i un căţel, am exclamat. 

Făceam sugestii în acea direcție de vreo două săptămîni. 

Jane a izbucnit în rîs. 

— Fără căţei! Cel puţin nu pînă cînd nu ne instalăm de-a 
binelea. Ne-am înțeles? 

— Oh, bine, am răspuns, dezamăgită. 

— Nu, e asta. 

A băgat mîna în buzunar şi a scos un lanţ de argint cu ceva 
verde deschis agăţat de el. 

Am luat lanţul şi m-am uitat la medalion. 

— E un elefant, am constatat. 

— Aşa este. 

Jane a îngenuncheat, pentru ca ea şi cu mine să fim față în 
faţă. 

— L-am cumpărat pe Phoenix chiar înainte de plecare. 
L-am văzut într-un magazin și mi-a adus aminte de tine. 

— Din cauza lui Babar... 

— Da. Dar și pentru alte motive. Cei mai mulți dintre 
oamenii care locuiesc pe Huckleberry sînt dintr-o țară de pe 
Pămînt numită India, şi mulţi dintre ei sînt hinduiști. Asta e o 
religie. Au un zeu pe nume Ganesh, cu cap de elefant. Ganesh 
este zeul inteligenței pentru ei, iar eu cred că tu ești foarte deș- 
teaptă. Este şi zeul începuturilor, dar are şi asta un rost. 

— Pentru că ne începem viața aici. 

— Exact. 

Îmi luă medalionul şi-mi puse lanţul de argint în jurul 
gîtului, încheindu-l la spate. 

— Mai e și zicala că „un elefant nu uită niciodată”. Ai auzit-o? 

Am dat din cap că da. 

— John şi cu mine sîntem mîndri să fim părinții tăi, Zoë. 
Ne bucurăm că faci parte acum din viața noastră şi asta o să ne 
ajute să ne-o construim pe viitor. Dar ştiu că nici unul dintre 
noi n-ar vrea să-i uiţi vreodată pe mama și pe tatăl tău. 

S-a dat înapoi şi apoi a atins ușor medalionul. 

— Ți l-am dat ca să-ţi aducă aminte cît de mult te iubim 
noi. Sper însă că o să-ți aducă aminte și de cît de mult te-au 
iubit mama și tatăl tău. Eşti iubită de două rînduri de părinţi, 
Zoë. Nu uita de primii pentru că acum ești cu noi... 

— N-o să uit. Promit. 

— Ultimul motiv pentru care vreau să-ți dau asta este pentru 
ca să duc mai departe tradiția. Mama și tatăl tău ți-au dat fiecare 
cîte un elefant. Voiam să-ți dau și eu unul. Sper că-ți place. 

— La nebunie, am răspuns și m-am repezit la Jane. 

Ea m-a prins şi m-a îmbrățișat. Ne-am ținut în brațe o vreme, 
și am şi plîns un pic. Pentru că aveam opt ani şi puteam s-o fac. 

Pînă la urmă m-am desprins din brațele lui Jane şi m-am 
uitat din nou la medalion. 

— Din ce e făcut? am întrebat. 

— E din jad. 

— Înseamnă ceva? 

— Păi, bănuiesc că înseamnă că eu cred că jadul e frumos. 

— Tăticul o să-mi ia și el un elefant? am întrebat. 

Copiii de opt ani pot trece destul de repede în starea 
potrivită pentru dobîndit lucruri. 

— Nu ştiu, a răspuns Jane. N-am vorbit cu el despre asta, 
pentru că m-ai rugat să nu vorbesc. Nu cred că știe despre elefanţi. 

— Poate c-o să-și dea seama... 

— Poate. 

Jane s-a ridicat în picioare, m-a luat iar de mînă și ne-am 
uitat încă o dată la Huckleberry. 

Cam după o săptămînă și jumătate, după ce ne mutaserăm 
cu toții pe Huckleberry, tăticul a intrat pe ușă cu ceva mic și 
agitat în mîlini. 

Nu, nu era un elefant. Folosiţi-vă capul, oameni buni. Era 
un căţel! 

Am scos un țipăt de încîntare — ceea ce-mi era îngăduit, 
aveam opt ani pe atunci! - şi John mi-a întins cățelul. Care a 
încercat imediat să mă lingă pe faţă. 

— Aftab Chengelpet tocmai a înțărcat nişte pui de la mama 
lor, așa că m-am gîndit că i-am putea oferi o casă unuia dintre 
căţei, a zis tăticul. Ştii, dacă vrei... Deşi nu-mi aduc aminte ca 
tu să ai vreo urmă de entuziasm pentru o asemenea creatură. 
Putem să-l dăm înapoi oricînd! 

— Să nu cumva să îndrăzneşti, am exclamat, între momen- 
tele în care mă lingea cățelul. 

— În ordine. Să-ţi aduci aminte doar că e responsabilitatea 
ta. O să trebuiască să-i dai de mîncare și să ai grijă de el. 

— Osăam. 

— Şi să-l castrezi şi să-i plăteşti facultatea, continuă tăticul. 

— Ce? 

— John, l-a apostrofat mămica de pe scaunul ei, unde se 
aşezase să citească. 

— Nu băga în seamă ultimele două sfaturi, a spus tăticul. 
Dar va trebui să-i dai un nume. 

Am depărtat cățelul la lungimea brațului ca să mă uit bine 
la el; continua să încerce să mă lingă pe față de la distanță și se 
agita în strînsoarea mea în timp ce impulsul dat de coadă îl 
făcea să se miște. 

— Ştii niște nume bune pentru un cîine? l-am întrebat. 

— Spot. Rex. Fido. Champ, a înşirat tata. Numele astea sînt 
niște clişee, oricum. De obicei oamenii încearcă ceva mai memo- 
rabil. Cînd eram mic, aveam un cîine pe care tatăl meu îl numea 
Shiva, Distrugătorul de Pantofi. Dar nu cred că ar fi potrivit 
într-o comunitate de foști indieni. Poate altceva. 

A arătat către medalionul meu în formă de elefant. 

— Observ că ai ceva cu elefanții în ultimul timp... Ai o 
Celeste. Ce-ar fi să-i zici cățelului Babar? 

Din spatele tăticului am văzut-o pe Jane ridicînd ochii de pe 
ceea ce citea ca să se uite la mine, amintindu-și ce se întîmplase 
la magazinul de jucării, așteptînd să vadă cum o să reacționez. 

Am izbucnit în rîs. 

— Atunci, înseamnă da, spuse tăticul după un minut. 

— Îmi place. 

L-am îmbrățișat pe noul meu căţel, apoi l-am ținut din nou 
departe. 

— Bună, Babar. 

Babar a scos un mic lătrat vesel, după care a făcut pipi peste 
tot pe cămașa mea. 

Și asta-i toată povestea elefantului de jad... 


CINCI 


Se auzi un ciocănit la ușa mea, un poc-poc-poc pe care i-l 
arătasem lui Hickory cînd aveam nouă ani și astfel îl făcusem 
membru secret al clubului meu secret. Pe Dickory îl făcusem 

membru secret al unui club secret complet diferit. La fel se 
întîmplase cu mămica, tăticul și Babar. Cînd aveam nouă ani, 
mă gindeam numai la cluburi secrete. Acum nici măcar n-aş 
mai putea spune care era numele acestui club secret. Dar Hickory 
folosea încă acel ciocănit ori de cîte ori ușa de la dormitorul 
meu era închisă. 

— Intră, am strigat. 

Stăteam lîngă fereastra dormitorului. 

Hickory intră. 

— E întuneric aici, spuse el. 

— Aşa se întîmplă cînd e tirziu și luminile sînt stinse. 

— Te-am auzit umbliînd. Am venit să văd dacă ai nevoie 
de ceva. 

— Cum ar fi un pahar cu lapte cald? Mă simt bine, Hickory. 
Mulţumesc. 

— Atunci o să plec, zise Hickory, pornind să iasă. 

— Nu. Vino-ncoace, o clipă! Uite... 

Hickory traversă camera și rămase în picioare lîngă mine 
la fereastră. Se uită unde-i arătam eu, către două siluete de pe 
drum, din fața casei. Mămica şi tăticul. 

— E acolo, afară, de cîtva timp, zise Hickory. Maiorul Perry 
a ieșit după ea acum cîteva minute. 

— Ştiu, l-am văzut cînd a ieşit. 

O auzisem și pe ea ieșind, cam cu o oră mai devreme; 
scîrțiitul arcurilor de la ușa de plasă mă sculase din pat. Oricum, 
nu dormeam. Gîndul la plecarea de pe Huckleberry și la 
colonizarea unei planete noi îmi ținuse creierul treaz și apoi 
mă făcuse să umblu prin cameră. Ideea plecării mi se EDATEA 
în minte. Mă făcea mai nervoasă decît crezusem. 

— Ştiţi despre colonia cea nouă? l-am întrebat pe Hickory. 

— Ştim, răspunse Hickory. Locotenent Sagan ne-a informat 
mai devreme, în cursul zilei. Dickory a trimis şi el guvernului 
nostru o solicitare pentru informaţii. 

— De ce vorbești despre ei folosind gradul? l-am întrebat 
pe Hickory. 

Mintea mea căuta digresiuni în momentul ăsta, după cît 
se părea, iar asta era una bună. 

— Mămica şi tăticul. De ce nu le spui „Jane“ și „John“, ca 
toți ceilalți? 

— Nu este potrivit, răspunse Hickory. E prea familiar. 

— Aţi locuit cu noi şapte ani. Aţi putea să riscați puțină fa- 
miliaritate. 

— Dacă tu vrei să le spunem „John” și „Jane“, așa o să facem. 

— Spuneţi-le cum doriți. Zic doar că dacă vreți să le spuneţi 
pe numele mic, puteți. 

— O să ne aducem aminte de asta. 

Mă îndoiam că o să apară prea curînd vreo schimbare de 
protocol. 

— O să veniţi cu noi, aşa-i? am întrebat, schimbiînd subiectul. 
În noua colonie... 

Nu-mi închipuisem că Hickory și Dickory nu aveau să vină 
cu noi, ceea ce, cînd m-am gîndit mai bine, s-ar fi putut să nu 
fie o presupunere prea inteligentă. 

— Tratatul nostru o permite. Depinde de tine să hotărăști. 

— Păi, sigur că vreau să veniţi! Mai degrabă l-aș lăsa în 
urmă pe Babar decît să nu vă iau pe voi doi. 

— Mă bucur să fac parte din aceeaşi categorie ca și cîinele 
tău. 

— Cred că m-am exprimat greșit. 

Hickory ridică o mînă. 

— Nu, vorbi el. Ştiu că n-ai vrut să sugerezi că Dickory și 
cu mine sîntem ca niște animale favorite. Ai vrut să spui că 
Babar face parte din casa ta. N-ai pleca fără el. 

— Nu face parte doar din casă. Face parte din familie. Un 
membru al familiei plin de bale, mai prostuț... Dar un membru 
al familiei. Și voi faceţi parte din familie. Membri ciudați, străini, 
uneori băgăreți. Dar din familie. 

— Mulţumesc, Zoë. 

— Pentru puțin, am răspuns și dintr-odată m-a cuprins 
timiditatea. 

Discuţiile cu Hickory luau întorsături stranii astăzi. 

— De aceea te-am întrebat despre faptul că vorbeşti despre 
părinţii mei folosind gradul, știi. Nu-i ceva obișnuit într-o familie. 

— Dacă facem parte cu adevărat din familia ta, atunci 
putem spune cu certitudine că nu e o familie obișnuită. Așa că 
e greu de spus ce-ar fi obișnuit pentru noi. 

Asta atrase o pufnitură din partea mea. 

— Ei bine, e adevărat. 

M-am gîndit o clipă. 

— Care este numele tău, Hickory? am întrebat. 

— Hickory, a răspuns. 

— Nu, vreau să spun, care era numele tău înainte de a veni 
să locuiești cu noi. Trebuie să te fi chemat cumva, înainte să-ți 
spun eu Hickory. Și pe Dickory la fel, înainte să-i dau eu numele. 

— Nu, replică el. Uiţi. Înainte de tatăl tău biologic, obinii 
nu aveau conștiință. Nu aveam un simţ al sinelui sau nevoia 
de a ne descrie nouă înșine sau altora. 

— În felul ăsta ar fi greu să faci ceva cu mai mult de ăoi 
dintre voi. N-ajungi prea departe strigînd doar „hei”. 

— Aveam descriptori care să ne ajute în muncă. Nu erau 
același lucru cu numele. Cînd tu ne-ai dat nume, lui Dickory şi 
mie, ne-ai dat adevăratele noastre nume. Am devenit primii obini 
care au avut vreodată un nume. 

— Aș dori să fi ştiut asta pe-atunci, am spus, după ce-am 
analizat ce mi-a spus. V-aș fi dat niște nume care să nu fie dintr-o 
poezie pentru copii. 

— Îmi place numele meu. E popular și printre alți obini: 
Amâîndouă, și Hickory, și Dickory. 

— Sînt şi alți Hickory obini? 

— O, da! Au ajuns cîteva milioane! 

Nu eram în stare să dau un răspuns inteligibil. Mi-am în- 
dreptat din nou atenţia către părinții mei, care erau încă pe 
drum, îmbrățișați. 

— Se iubesc, observă Hickory, urmărindu-mi privirea. i 

M-am uitat iar la el. 


CRESE ee, Sa Ea 

— Nu mă așteptam ca discuția să ajungă tocmai aici, dar e 
în ordine. 

— E o deosebire, continuă Hickory. În felul în care vorbesc 
unul cu altul. În felul cum comunică între ei... 

— Presupun că este. 

Observaţia lui Hickory era de fapt o afirmaţie modestă. John 
și Jane nu doar că se iubeau unul pe celălalt. Ei doi erau nebuni 
unul după celălalt, exact în felul acela emoționant și jenant pentru 
o fiică adolescentă. Emoționant pentru că cine nu vrea ca părinții 
săi să se iubească unul pe altul pînă peste cap? Jenant pentru 
că, ei bine... Părinți. N-ar trebui să se poarte ca niște neghiobi! 

O arătau în feluri diferite. Tăticul era cel mai bătător la 
ochi, dar cred că mămica simțea mai intens decît el. Tăticul mai 
fusese căsătorit înainte; prima lui soţie murise pe Pămînt. O 
parte din inima lui era încă alături de ea. În schimb, nimeni alt- 
cineva nu revendica inima lui Jane. John o avea pe toată, sau 
toată acea parte din ea care trebuia să aparțină soțului. Indife- 
rent însă cum ai despica firul în patru, nu există nimic ce oricare 
dintre ei n-ar face pentru celălalt. 

— De aceea sînt afară, i-am spus lui Hickory. Adică pe 
drum, chiar acum. Pentru că se iubesc. 

— Cum așa? 

— Ai spus chiar tu. E o deosebire în felul în care comunică. 

Am arătat din nou către cei doi. 

— Tăticul vrea să plece şi să conducă această colonie. Dacă 
n-ar fi vrut, ar fi spus pur şi simplu nu. Aşa merg lucrurile. A 
fost morocănos şi întors pe dos toată ziua pentru că vrea şi ştie 
că sînt complicaţii. Pentru că lui Jane îi place la nebunie aici. 

— Mai mult decît ție sau maiorului Perry... 

— O, da. E locul unde s-a măritat. E locul unde și-a făcut 
o familie. Hickory e casa ei. El o să spună nu, dacă ea nu-i dă 
încuviințarea să spună da. Aşa că asta face ea acolo, afară. 

Hickory se uită din nou la siluetele părinților mei. 

— Ar fi putut să-i vorbească și în casă. 

Am clătinat din cap. 

— Nu. Uită-te cum privește în sus. Înainte ca tăticul să iasă 
din casă, făcea același lucru. Stătea acolo și se uita la stele. Căutînd 
poate steaua în jurul căreia se rotește noua noastră planetă. Dar 
ceea ce face de fapt este să-și ia rămas-bun de la Huckleberry. 
Tăticul are nevoie s-o vadă făcînd asta. Mămica știe. Este unul 
dintre motivele pentru care e afară. Ca să-l anunţe că e pregătită 
să părăsească planeta asta. E gata s-o părăsească pentru că el e 
gata s-o părăsească. 

— Ai spus că e unul dintre motivele pentru care e afară. 
Care e celălalt? 

— Celălalt? am întrebat. 

Hickory dădu din cap. 

— Ah... Păi... Simte nevoia să-și ia rămas-bun și pentru 
ea însăși. N-o face doar pentru tăticul. 

Am urmărit-o pe Jane. 

— O mare parte din ceea ce este a devenit aici. Și s-ar putea 
să nu ne întoarcem niciodată pe planeta asta. E greu să-ți pără- 
sești casa. Greu pentru ea. Cred că încearcă să găsească o cale 
de a renunţa la ea și asta începe prin a-i spune adio. 

— Şi tu? Ai şi tu nevoie să-i spui adio? 

M-am gîndit la asta vreme de un minut. 

— Nu știu, am recunoscut. E nostim. Am locuit deja pe 
patru planete. În fine, trei planete şi o stație spaţială. Aici am 
Stat cel mai mult, așa încît cred că e casa mea, mai mult decît 
oricare dintre celelalte. Ştiu că o să-mi fie dor de unele dintre 
lucrurile de aici. Știu că o să-mi fie dor de unii dintre prietenii 
mei. Dar mai mult decît orice... sînt emoționată. Vreau să fac 
asta. Să colonizez o lume nouă. Vreau să plec. Sînt emoționată 
și nervoasă și puțin speriată, ştii? 

Hickory nu comentă nimic. Dincolo de fereastră, mămica 
se depărtase puțin de tăticul, iar el se îndrepta înapoi spre casă. 
Apoi se opri şi se întoarse către mămica. Ea îi întinse mîna. El 
se apropie, îi luă mîna. Porniră împreună pe drum. 

— Adio, Huckleberry, am rostit în șoaptă. 

M-am întors cu spatele la fereastră și mi-am lăsat părinții 
să-şi facă plimbarea. 


ŞASE 


— Nu știu cum e posibil să te plictiseşti, îmi zise Savitri, aple- 
cîndu-se peste o balustradă de pe puntea de observaţie în timp 
ce ne uitam din staţia Phoenix către Magellan. Locul ăsta e grozav! 

M-am uitat pieziș la ea, simulînd suspiciunea. 

— Cine ești tu, şi ce-ai făcut cu Savitri Guntupalli? 

— Nu ştiu ce vrei să spui, replică Savitri cu blindețe. 

— Savitri pe care o cunosc eu era sarcastică și malițioasă. 
Tu ești complet sentimentală, ca o școlăriță. Prin urmare: nu 
ești Savitri. Eşti o creatură extraterestră deghizată, oribil de 
siropoasă, și te urăsc. 

— Un detaliu, zise Savitri. Tu ești şcolăriță, şi nu eşti aproa- 
pe niciodată sentimentală. Te cunosc de ani de zile şi nu cred 
că te-am văzut vreodată amestecată în vreo întîmplare senti- 
mentală. Ești aproape complet lipsită de sentimentalism. 

— Bine, ești mai sentimentală chiar și decît o școlăriţă. 
Ceea ce e și mai rău. Sper că eşti fericită. 

— Sînt. Mulţumesc că ai observat. 

— Brrr, am exclamat; mi-am rostogolit ochii pentru a spori 
efectul și m-am îndreptat spre balustrada punţii de observație, 
cu proastă dispoziţie sporită. 

Nu eram de fapt supărată pe Savitri. Avea un motiv exce- 
lent să fie entuziasmată; petrecuse toată viaţa pe Huckleberry 
şi acum, în sfîrșit, se afla în altă parte: pe staţia Phoenix, acea 
Staţie spaţială, cel mai mare obiect pe care l-au construit vreo- 
dată oamenii, plutind deasupra lui Phoenix, planeta de baștină 
a întregii Uniuni Coloniale. În tot timpul care trecuse de cînd o 
cunoșteam - adică de cînd era asistenta tatălui meu, în New 

Goa, pe Huckleberry — Savitri cultivase un aer de sarcasm gene- 
ral, ceea ce constituia motivul pentru care o adoram și o res- 
pectam. Oricine trebuie să aibă modele inspiratoare, știți. 

Dar după ce decolaserăm de pe Huckleberry, entuziasmul 
pentru faptul că ajungea în sfîrșit să vadă şi altceva din univers 
o copleşise. Arătase o exaltare necontrolată pentru absolut tot ce 
se petrecea; chiar se sculase foarte devreme ca să vadă Magellan, 
nava ce urma să ne ducă pe Roanoke, andocată la stația Phoenix. 
Mă bucuram pentru ea că era atît de emoționată și o luam peste 
picior fără milă, pentru asta, ori de cîte ori aveam ocazia. Într-o 
zi, da, o să vină și răsplata — Savitri mă învățase mult din ceea 
ce ştiu despre a fi sarcastic, dar nu tot ce ştia ea — dar pînă atunci 
era unul dintre puținele lucruri care mă amuzau. 

Ascultaţi: stația Phoenix e uriașă, e aglomerată și, în afară 
de cazul în care ai o slujbă propriu-zisă — sau, ca Savitri, tocmai 
ai sosit de la țară — nu se întîmplă nimic. Nu-i un parc de distracţie, 
e doar o mare combinaţie plicticoasă de birouri guvernamentale, 
docuri și comandamente militare, toate înghesuite în spaţiu. 
Dacă n-ar fi fost faptul că orice pas afară, pentru a lua puțin 
aer, te-ar ucide — nu există aer proaspăt ci doar vid care-ţi face 
plămînii să explodeze - ar putea fi oricare centru civic mare, 
anonim, plictisitor de moarte, din orice loc unde se adună oame- 
nii să facă lucruri civice mari, anonime, plictisitoare de moarte. 
Nu-i proiectat pentru distracţie, sau cel puţin pentru orice fel 
de distracție care m-ar interesa pe mine. Presupun că aș fi putut 
să pun niște fișiere în ordine. Asta ar fi fost cu adevărat palpitant. 

Savitri, pe lingă faptul că era atît de entuziasmată de faptul 
că nu mai era pe Huckleberry încît nu-i mai păsa de nimic alt- 
ceva, mai și muncea pe brînci pentru John şi Jane. Toţi trei petre- 
cuseră aproape tot timpul de cînd sosiserăm la stația Phoenix 
punîndu-se la curent cu Roanoke, învățind despre coloniștii 
care urmau să vină cu noi şi supraveghind încărcarea proviziilor 
și utilajelor pe Magellan. Asta nu era nici o noutate pentru mine, 
dar eu rămîneam fără prea multe de făcut și fără nimeni cu care 
să fac ceva. Nu puteam face prea multe nici măcar cu Hickory, 

Dickory sau Babar; tăticul le ceruse lui Hickory şi Dickory să 
se ţină deoparte în timp ce ne aflam pe stația Phoenix, iar cîinilor 
nu le prea era permis să alerge pe staţie. Trebuia să întindem 
şervete de hîrtie pe care Babar să-şi facă nevoile. Prima noapte 
în care am făcut asta și am încercat să-l conving să-și facă trebu- 
rile, mi-a aruncat o privire care spunea glumești, sînt sigur. Scu- 
ză-mă, amice: acum fă pipi, la naiba! 

Singurul motiv pentru care mai reuşeam să petrec cît de 
cât un timp cu Savitri era acela că, printr-o combinaţie inteligentă 
de smiorcăială și vinovăție o convinsesem să stea cu mine în 
pauza de prînz. Chiar şi atunci, își aduse PDA-ul și-și petrecu 
jumătate din masa de prînz trecînd în revistă liste de materiale. 
Era entuziasmată chiar şi de aşa ceva. l-am spus că eu credeam 
c-ar putea fi bolnavă. 

— Îmi pare rău că te plictisești, zise Savitri, readusă în pre- 
zent. Poate că ar trebui să le sugerezi asta părinților tăi. 

— Crede-mă, le-am sugerat. Tăticul chiar s-a şi oferit să facă 
ceva. Zice că o să mă ducă jos, pe Phoenix. Să facem niște cum- 
părături în ultima clipă și alte chestii. Celelalte chestii erau motivul 
principal pentru care ne duceam, dar nu voiam să pomenesc de 
asta față de Savitri; eram destul de prost dispusă și așa. 

— N-ai dat încă peste alți coloniști de vîrsta ta? întrebă Savitri. 

Am ridicat din umeri. 

— l-am văzut pe unii dintre ei. 

— Dar n-ai stat de vorbă cu nici unul. 

— Nu prea. 

— Pentru că eşti timidă. 

— lată că sarcasmul tău revine. 

— Te compătimesc pentru plictiseală. Dar te compătimesc 
mai puțin dacă nu faci decit te complaci în ea. 

Se uită de jur împrejurul punţii de observaţie, pe care se 
aflau alți cîțiva oameni, stînd, citind sau uitîndu-se afară, la 
navele andocate la staţie. 

— Ce zici de ea? arătă spre o fată care arăta cam de vîrsta 
mea şi care se uita pe fereastra punţii. 

M-am uitat pieziș. 

— Ce să zic despre ea? 

— Pare cam la fel de plictisită ca și tine. 

— Aparenţele pot fi înșelătoare. 

— Hai să verificăm, replică Savitri şi, înainte să apuc s-o 
opresc, o strigă pe cealaltă fată. 

— Hei! 

— Da? răspunse fata. 

— Prietena mea de aici crede că e cea mai plictisită adoles- 
centă de pe toată stația, vorbi Savitri, arătînd spre mine. 

N-aveam unde să mă fac mică. 

— Mă întreb dacă ai ceva de spus în privinţa asta. 

— Păi, răspunse fata după cîteva clipe, nu vreau să mă 
laud, dar calitatea plictiselii mele este remarcabilă. 

— O, îmi place de ea, îmi spuse Savitri şi apoi îi făcu semn 
să se apropie 

— Ea e Zoë, mă prezentă. 

— Ştiu să vorbesc, i-am zis lui Savitri. 

— Gretchen, vorbi fata, întinzîndu-mi mîna. 

— Bună, am răspuns, strîngîndu-i-o. 

— Mă interesează plictiseala ta și aş vrea să aud mai multe, 
zise Gretchen. 

În ordine, m-am gîndit. Și mie îmi place de ea. 

Savitri zîmbi. 

— Ei bine, din moment ce voi două păreți cît se poate de 
potrivite, eu trebuie să plec. Sînt nişte containere cu ameliora- 
toare pentru sol care au nevoie de atenția mea. 

Îmi dădu un pupic, flutură mîna către Gretchen și plecă. 

— Amelioratoare de sol? mă întrebă Gretchen după ple- 
carea ei. 

— E o poveste lungă. 

— Timpul e singurul care nu-mi lipseşte. 

— Savitri e asistenta părinților mei, care se îndreaptă spre 
o colonie nouă, am explicat și am arătat spre Magellan. Asta-i 
nava cu care plecăm. Una dintre sarcinile lui Savitri e să aibă 

grijă ca tot ceea ce se află pe lista de inventar să fie pus efectiv 
pe navă. Bănuiesc că a ajuns la amelioratoarele de sol. 

— Părinţii tăi sînt John Perry și Jane Sagan, afirmă Gretchen. 

M-am uitat fix la ea câteva clipe. 

— Mda. De unde ştii? 

— Pentru că tatăl meu vorbește o mulțime despre ei, răs- 
punse ea, şi făcu semn spre Magellan. Colonia asta pe care o 
conduc părinții tăi... A fost ideea lui. Era reprezentantul planetei 
Erie în legislatura UC, şi ani de zile a pledat pentru ca şi oamenii 
din coloniile statornicite să poată coloniza, nu numai cei de pe 
Pămînt. În cele din urmă, Departamentul Colonizării a fost de 
acord cu el — și apoi a dat conducerea coloniei părinților tăi în 
locul lui. I-au spus tatii că e un compromis politic. 

— Ce-a crezut tatăl tău despre asta? am întrebat. 

— Păi, abia te-am cunoscut. Nu ştiu ce fel de limbaj poți 
suporta. 

— Aha. Ei bine, asta nu-i a bună. 

— Nu cred că-i urăște pe părinţii tăi, zise Gretchen repede. 
Nu-i chiar așa. A presupus doar că după tot ce-a făcut, ar fi obținut 
conducerea coloniei. „Dezamăgire” nu exprimă nici măcar pe 
departe ce-a simțit. Deși n-aş putea spune nici că îi place pe părinții 
tăi. A căpătat un dosar despre ei cînd au fost numiţi și apoi a 
petrecut toată ziua mormăind numai pentru el, în timp ce-l citea. 

— Îmi pare rău că e dezamăgit. 

În sinea mea, mă întrebam dacă trebuia să renunţ la Gretchen 
ca posibilă prietenă; unul dintre acele scenarii stupide cu „familiile 
noastre sînt în război”. Prima persoană de vîrsta mea pe care-o 
cunosc şi care merge pe Roanoke, și deja sîntem în tabere diferite! 

Apoi însă continuă: 

— Mda, bine. La un moment dat s-a cam prostit în legătură 
cu asta. Se compara cu Moise, în genul: O, mi-am dus poporul în 
fara făgăduinței, dar eu nu pot intra — și aici făcu mișcări scurte din 
mînă ca să accentueze ideea — și atunci am ajuns la concluzia că 
reacționa exagerat. Pentru că mergem, ştii. Iar el este în consiliul 

consultativ al părinților tăi. Aşa că i-am spus să înceteze cu prostiile. 

Am clipit. 

— Chiar ai folosit cuvintele astea? 

— Ei, nu chiar. Ce-am spus de fapt a fost că mă întreb dacă | 
un căţel pe care-l lovesc cu piciorul s-ar văita mai mult decât el. í 

Ridică din umeri. i 

— Ce pot să spun. Uneori trebuie să uite de propria lui 
persoană. 

— Sînt atît de sigură că tu și cu mine o să fim cele mai bune ' 
prietene... i 

— Nu-i așa? îmi zîmbi ea. Nu ştiu. Care-i programul? 

— Programul e groaznic. Iar salariul e și mai rău. 

— O să fiu tratată oribil? întrebă. 

— O să plîngi pînă adormi în fiecare noapte. 

— O să mă hrăneșşti cu coji de pîine? 

— Sigur că nu. Cojile le dăm la cîini. 

— O, foarte drăguţ. În regulă, ai trecut examenul. Putem | 
să fim cele mai bune prietene. 

— Bine. Altă decizie de viață de care am avut grijă. 

— Da, replică ea şi apoi se îndepărtă de balustradă. Acum | 
hai. N-are rost să irosim toată impertinența asta între noi. Haide 
să găsim ceva de arătat cu degetul şi de făcut haz. 

Stația Phoenix deveni mult mai interesantă după aceea. 


ŞAPTE 


lată ce-am făcut cînd tăticul m-a dus jos pe Phoenix: mi-i 
am vizitat propriul mormânt. : 

E limpede, asta are nevoie de o explicație. 

M-am născut şi mi-am petrecut primii ani de viață pe 
Phoenix. În apropiere de locul unde am locuit, există un cimitir. 
În acel cimitir există o piatră de mormînt, iar pe acea piatră sînt 
trei nume: Cheryl Boutin, Charles Boutin și Zoë Boutin. Numele 
mamei este acolo pentru că este cu adevărat îngropată acolo; 

îmi aduc aminte că am fost acolo la înmormîntarea ei și i-am 
văzut giulgiul pus în mormînt. 

Numele tatălui meu se află acolo pentru că, vreme de mulţi 
ani, oamenii au crezut că trupul lui se află acolo. Nu este. Trupul 
lui zace pe o planetă pe nume Arist, unde el și cu mine am locuit 
o vreme cu obinii. Există un trup îngropat aici totuși, unul care 
arată ca tatăl meu și are aceleași gene ca și el. Cum a ajuns acolo 
este o poveste cît se poate de complicată. 

Numele meu este acolo pentru că, înainte ca tatăl meu şi cu 
mine să locuim pe Arist, el a crezut pentru un timp că fusesem 
ucisă în atacul de pe Covell, stația spațială pe care trăiserăm pînă 
atunci. Nu exista nici un corp, evident, pentru că eu eram încă 
în viață; tatăl meu însă nu știa asta. A pus să fie gravate numele 
şi datele mele pe piatra de mormînt, înainte să i se spună că nu 
murisem încă. 

Așadar, asta este: trei nume, două corpuri, un mormînt. 
Singurul loc unde există familia mea biologică, în orice formă, 
indiferent unde în univers. 

Într-un sens, sînt orfană, şi la modul cel mai serios: mama și 
tata erau copii unici, iar părinții lor muriseră înainte de naşterea 
mea. E posibil să am niște veri de gradul doi sau şi mai îndepărtați 
undeva pe Phoenix, dar nu i-am întâlnit niciodată şi n-aş ști ce să 
le spun chiar dacă ar exista. Serios, ce să zici? „Bună, avem în co- 
mun cam patru la sută din structura genetică, hai să fim prieteni”? 

Faptul este că sînt ultima din neamul meu, ultimul membru 
al familiei Boutin, în afară de cazul şi pînă cînd mă hotărăsc să 
am copii. Ei, asta-i o idee. O s-o las deoparte deocamdată. 

Într-un fel, sînt orfană. Dar în alt sens... 

Bine. Mai întâi, tăticul stătea în spatele meu, privindu-mă 
în timp ce îngenuncheam ca să mă uit la piatra de mormînt pe 
care-mi era scris numele. Nu știu cum e cu ceilalți copii adoptați, 
dar pot să spun că n-a existat niciodată vreun moment petrecut 
alături de John şi Jane în care să nu mă simt prețuită, iubită și a 
lor. Chiar și cînd treceam prin acea fază de început a pubertăţii 
în care cred că spuneam „Ie urăsc” și „Lasă-mă în pace” de şase 

ori pe zi și de zece ori duminica. Eu m-aș fi abandonat singură 
în stația de autobuz, asta-i sigur. 

John îmi spusese că pe vremea cînd locuia pe Pămînt, avea 
un fiu, iar fiul lui avea un băiat, Adam, care ar fi avut cam vîrsta 
mea, ceea ce, tehnic vorbind, mă făcea mătușă. Cred că era des- 
tul de frumos. Să treci de la a nu avea nici o familie la a fi mătușa 
cuiva e o șmecherie distractivă. l-am zis asta tăticului; el a 
răspuns „conții mulțimi”, și apoi a rămas cu un zîmbet pe față 
cîteva ore. Walt Whitman acela știa despre ce vorbea. 

În al doilea rînd, alături de mine erau Hickory și Dickory, 
tresărind și tremurînd de energie emoțională, pentru că se aflau 
la mormîntul tatălui meu, chiar dacă tatăl meu nu era îngropat 
acolo şi nu fusese niciodată. Nu conta. Erau agitați din cauza a 
ceea ce reprezenta. Prin intermediul tatălui meu, cred că s-ar 
putea spune că am fost adoptată şi de obini, deși relația mea 
cu ei nu era exact cu aceea de a fi fiica sau mătușa cuiva. Era 
ceva mai aproape de a fi zeiţa lor. O zeiță pentru o rasă întreagă 
de fiinţe inteligente. 

Sau, nu știu. Poate ceva care sună mai puțin egocentric: 
sfîntă ocrotitoare, emblemă rasială, mascotă sau ceva. Era greu 
de exprimat în cuvinte; era greu chiar şi să concep ideea în cea 
mai mare parte a timpului. Nu e ca şi cum aș fi fost pusă pe un 
tron; cele mai multe zeițe despre care ştiu n-au teme de făcut și 
nu trebuie să adune excremente de cîine. Dacă asta înseamnă 
să fii emblemă, în viața de zi cu zi nu e grozav de palpitant. 

Apoi însă mă gîndesc la faptul că Hickory şi Dickory locu- 
iesc cu mine și şi-au petrecut viața cu mine pentru că guvernul 
lor a făcut din asta o cerere către guvernul meu cînd cele două 
au semnat un tratat de pace. Sînt de fapt o condiţie dintr-un 
tratat dintre două rase de ființe inteligente. Ce faci cu un ase- 
menea fapt? 

Ei bine, am încercat să mă folosesc de el odată: cînd eram 
mai mică, am încercat să argumentez față de Jane că ar trebui 
să pot sta trează pînă tirziu într-o noapte pentru că aveam statut 
special potrivit legii tratatului. Credeam că e destul de ingenios. 

Răspunsul ei a fost să aducă tot tratatul de o mie de pagini — 
nici măcar nu știam că avem o copie pe hîrtie — și să mă invite 
să găsesc partea din tratat care spunea că întotdeauna lucrurile 
trebuie să meargă cum vreau eu. Am bătut din picior în faţa 
lui Hickory și Dickory şi le-am cerut să-i spună lui mama să 
mă lase să fac ce voiam; Hickory a răspuns că ar fi trebuit să 
înainteze o cerere guvernului lor pentru îndrumare, și că ar fi 
luat cîteva zile, iar pînă în acel moment ar fi trebuit deja să fiu 
în pat. A fost prima oară cînd am fost supusă tiraniei birocrației. 

Ceea ce știu că înseamnă este că aparțin obinilor. 

Chiar şi în acel moment, în faţa mormîntului, Hickory și 
Dickory înregistrau în maşinile lor pentru conștiință, aparatele 
pe care tatăl meu le-a făcut pentru ei. Urmau să fie stocate şi 
trimise tuturor celorlalți obini. Iar toţi ceilalți obini urmau să 
stea acolo cu mine, în timp ce îngenuncheam la mormîntul meu 
și al părinților mei, trasînd cu degetul numele lor și al meu. 

Aparţin. Aparţin lui John şi Jane; aparțin lui Hickory și 
Dickory şi fiecărui obin. Şi totuşi, cu toate acestea, cu toate 
legăturile pe care le simt - cu toate legăturile pe care le am — 
există momente cînd mă simt singură și am senzația că plutesc 
în derivă şi că nu sînt legată deloc, de nimic. Poate că pur și 
simplu asta faci cînd ajungi la vîrsta mea; ai parte de exagerări 
în materie de înstrăinare. Poate ca să te găseşti pe tine însuți tre- 
buie să te simți deconectat. Poate că toată lumea trece prin asta. 

Ceea ce știam totuși, acolo la mormînt, la mormîntul meu, 
era că mă aflam într-unul dintre aceste momente. 

Mai fusesem și înainte la mormîntul acesta. Mai întîi, cînd 
a fost înmormîntată mama și apoi, cu cîțiva ani mai tîrziu, cînd 
Jane m-a adus aici ca să-mi iau rămas-bun de la mama și de la 
tata. Toţi cei care mă cunosc s-au dus, i-am spus atunci. Toți ai mei 
sînt morți. Apoi ea a venit spre mine și mi-a cerut să locuiesc cu 
ea și cu John, într-un loc nou. Mi-a cerut să-i las pe ea și pe John 
să fie noua mea familie. 

Am atins elefantul de jad de la gît și am zîmbit, gîndin- 
du-mă la Jane. 

Cine sînt eu? Cine sînt ai mei? Cui aparțin? Întrebări cu răs- 
punsuri uşoare şi fără răspuns. Aparțin familiei mele și obinilor, 
și uneori absolut nimănui. Sînt fiică, zeiţă şi o fată care uneori 
pur și simplu nu ştie cine e sau ce vrea. Creierul mi-e complet 
zăpăcit de lucrurile astea şi-mi dă dureri de cap. Aş dori să fiu 
singură aici. Mă bucur că John e cu mine. Vreau s-o văd pe noua 
mea prietenă, Gretchen, și să fac comentarii sarcastice pînă cînd 
explodăm de rîs. Vreau să mă duc în cabina mea de pe Magellan, 
să sting lumina, să-mi iau cîinele în braţe și să pling. Vreau să 
plec din cimitirul ăsta idiot. Nu vreau deloc să plec, pentru că 
știu că n-o să mă întorc niciodată. E ultima oară cînd sînt cu ai 
mei, cei care s-au dus deja. 

Uneori nu ştiu dacă viața mea e complicată, sau dacă doar 
mă gîndesc eu prea mult la lucrurile astea. 

Am îngenuncheat la mormînt, m-am mai gîndit puţin, şi 
am încercat să găsesc o cale de a spune un ultim rămas-bun 
mamei și tatălui meu și să-i păstrez alături de mine, să rămîn 
și să plec, să fiu fiica şi zeiţa şi fata care nu ştie ce vrea, toate 
deodată, şi să aparțin tuturor şi să mă păstrez pentru mine. 

Mi-a luat o vreme. 


OPT 


— Pari tristă, a zis Hickory cînd am luat naveta înapoi către 
stația Phoenix. Dickory stătea lingă Hickory, impasibil ca întot- 
deauna. 

— Sînt tristă, am răspuns. Mi-e dor de mama și de tata. 

M-am uitat pieziș spre John, care stătea în fața navetei 
împreună cu pilotul, locotenentul Cloud. 

— Şi cred că toată povestea asta cu mutatul, cu plecarea și 
cu drumul mă afectează puţin. Îmi pare rău. 

— Nu-i nevoie să-ți ceri scuze, replică Hickory. Călătoria 
asta a fost apăsătoare și pentru noi. 

— O, bine, am exclamat, întorcîndu-mă cu spatele la ei doi. 
Nefericirea e dornică de companie. 

— Dacă ai dori, am fi încîntaţi să încercăm să te înveselim, 
spuse Hickory. 

— Serios! 

Asta era o tactică nouă. 

— Cum o să faceți asta? 

— Am putea să-ţi spunem o poveste. 

— Ce poveste? 

— Una la care am lucrat Dickory şi cu mine. 

— Aţi scris? 

Nu m-am chinuit să-mi ascund neîncrederea din voce. 

— E surprinzător? 

— Absolut! Nu știam că sînteţi în stare! 

— Obinii n-au poveşti proprii. Am învățat despre ele prin 
intermediul tău, cînd ne-ai pus să ţi le citim. 

Am rămas nedumerită pentru cîteva clipe, apoi mi-am adus 
aminte: cînd eram mai mică, le ceream lui Hickory şi Dickory 
să-mi citească povești ca să adorm. A fost un experiment eşuat, 
ca să nu spun mai mult; chiar şi cu aparatele de conştiinţă por- 
nite, nici unul dintre ei n-ar fi putut spune o poveste nici dacă 
viața lor ar fi depins de asta. Ritmul era complet greșit — nu 
ştiau cum să citească emoţiile din poveste, e cel mai bun mod 
de a explica. Puteau citi cuvintele, în ordine. Doar că nu puteau 
citi povestea. 

— Aşadar, aţi citit povești de atunci, am constatat. 

— Uneori, răspunse Hickory. Basme și mituri. Cel mai mult 
ne interesează miturile, pentru că sînt povești despre zei și 
despre creaţie. Dickory şi cu mine ne-am hotărît să compunem 
un mit al creației pentru obini, așa că avem o poveste a noastră. 

— Şi asta e povestea pe care vrei să mi-o spui mie? 

— Dacă tu crezi că te-ar înveseli... 

— Păi, e un mit vesel al creaţiei? 

— Este, pentru noi. Ar trebui să ştii că joci un rol în el. 

— Ei bine, atunci. Cu siguranţă vreau să-l aud acum. 

Hickory se sfătui repede cu Dickory, în limba lor. 

— O să-ți spunem versiunea scurtă, zise Hickory. 

— Există o versiune lungă? Sînt de-a dreptul curioasă. 

— Ce-a mai rămas din drumul navetei n-o să fie destul de 
lung pentru versiunea lungă. În afară de cazul în care coborîm 
din nou pe Phoenix. Și apoi înapoi sus. Și iar jos. 

— Versiunea scurtă să fie... 

— Foarte bine, încuviință Hickory și începu: A fost odată... 

— Serios? am exclamat. „A fost odată...?” 

— Ce nu-i bine cu „a fost odată”? întrebă Hickory. Multe 
dintre poveștile şi miturile lumii încep așa. Ne-am gîndit că ar 
fi potrivit. 

— E foarte bine, am răspuns. E doar un pic demodat. 

— O să-l schimbăm, dacă dorești. 

— Nu. lartă-mă, Hickory, te-am întrerupt. Te rog, ia-o de 
la început. 


— Foarte bine. A fost odată... i 

A fost odată un satelit al unei planete mari, gazoase, 
care trăiau nişte creaturi. lar aceste creaturi nu aveau un num 
nici nu ştiau că trăiesc pe un satelit, nici că acel satelit se rot 
în jurul unei planete gazoase, nici ce era o planetă, nici ori 
altceva, într-un fel despre care să se poată spune că însemna 
ştiau acel ceva. Erau animale și nu aveau conștiință de sine, 
se nășteau, trăiau şi mureau, petrecîndu-și întreaga viaţă fă 
gînduri sau cunoașterea faptului că există gînduri. 

Într-o zi, deși animalele nu ştiau nimic despre ideea 
zile, au sosit nişte vizitatori pe satelitul care se rotea în jur 
planetei gazoase. Iar vizitatorii erau cunoscuți sub numele 
consu, deși animalele de pe planetă nu ştiau asta, pentru că e 
numele pe care și-l dădeau consu singuri, iar animalele nu era 
deştepte și nu-i puteau întreba pe consu cum își spuneau, ni 
nu știau că lucrurile pot avea nume. 

Consu au venit pe satelit ca să exploreze și asta au făcut, 
observînd tot ce era legat de satelit, de la aerul din cerul său 
înă la forma pămînturilor şi apelor şi la forma și modul de 
trai al tuturor fiinţelor vii de pe pămîntul, din aerul și din apa 
satelitului. Și cînd au ajuns la aceste creaturi anume care locuiau 
pe acest satelit, consu au devenit curioșşi în legătură cu ele și cu 
felul în care își duceau viața, și le-au studiat pe ele, felul în care 
se năşteau, trăiau și mureau. 

După ce au urmărit creaturile pentru o vreme, consu au 
hotărît că le vor da ceva ce consu aveau, iar creaturile nu, şi 
anume inteligența. Iar consu au luat genele creaturilor şi le-au 
schimbat astfel încât creierul lor, pe măsură ce creştea, să dezvolte 
inteligența mult dincolo de ceea ce ar fi obținut creaturile prin 
experienţă sau prin mulți ani de evoluţie. Consu au făcut aceste 
schimbări la cîteva creaturi şi apoi le-au așezat înapoi pe satelit 
și, după multe generaţii, toate creaturile au devenit inteligente. 

Odată ce consu le-au dat inteligență acestor creaturi, n-au 
rămas pe satelit, nici n-au împărțit ceea ce știau cu creaturile, ci 
au plecat şi au lăsat deasupra cerului mașini, pe care creaturile 
nu le vedeau, ca să supravegheze creaturile. Și astfel, pentru 
foarte multă vreme, creaturile n-au afiat despre consu și despre 
ceea ce le făcuseră. Și pentru foarte multă vreme aceste creaturi 
care erau acum inteligente au crescut ca număr și au învăţat 
multe lucruri. Au învățat cum să facă unelte, să creeze un limbaj, 
să lucreze împreună pentru scopuri comune, să cultive pămîntul, 
să extragă metale și să creeze știința. Dar, deși creaturile 
prosperau și învățau, nu ştiau că erau unice printre toate ființele 
inteligente, pentru că nu știau că există și alte creaturi inteligente. 

Într-o zi, după ce creaturile obținuseră inteligența, o altă 
rasă de ființe inteligente a venit să viziteze satelitul, primii 
după consu, deşi creaturile nu-şi aduceau aminte de consu. lar 
aceste ființe noi își spuneau arza, şi fiecare dintre arza avea şi 
un nume. lar arza erau uimiţi că acele creaturi de pe satelit, 
Care erau inteligente şi care construiseră unelte şi orașe, nu 
aveau un nume și nici nume pentru fiecare dintre ei. 

Şi atunci au descoperit creaturile, prin intermediul arza, 
ce-i făcea unici: erau singurele ființe inteligente din tot universul 
care nu erau conștiente. Deși fiecare creatură putea să gîndească 
și să judece, nu se cunoştea pe sine în felul în care se putea 
cunoaște pe sine oricare altă creatură inteligentă. Creaturilor le 
lipsea conștiința a cine erau ca indivizi, chiar dacă trăiau, pros- 
perau și creșteau pe suprafața satelitului planetei. 

Cînd creaturile au aflat asta, cu toate că nici un individ nu 
știa, au simţit asta, a crescut înăuntrul rasei acestor creaturi o 
dorinţă arzătoare pentru acel lucru pe care nu-l aveau: pentru 
conștiința pe care creaturile știau, din punct de vedere colectiv, 
că n-o aveau ca indivizi. Şi atunci şi-au dat creaturile pentru 
prima oară un nume și și-au spus „obini”, ceea ce în limba lor 
însemna „lipsiți”, deși ar putea fi tradus mai bine ca „văduviți” 
sau „cei fără daruri”. Totuși, chiar de şi-au denumit specia, n-au 
dat nume fiecărui individ dintre ei. 

Şi arza au simțit milă față de creaturile care-şi spuneau 
acum obini şi le-au dezvăluit existenţa mașinilor care pluteau 
pe cer și care erau puse acolo de consu, despre care ştiau că era 
o rasă de o imensă inteligenţă şi cu țeluri imposibil de cunoscut. 
Arza i-au studiat pe obini și au descoperit că biologia lor era 
nenaturală, și astfel obinii au aflat cine-i crease. 

Iar obinii le-au cerut vizitatorilor arza să-i ducă la consu, 
ca să-i întrebe de ce făcuseră consu asemenea lucruri, dar arza 
au refuzat, spunînd că rasa consu se întilnea cu alte rase numai 
ca să se lupte cu ele, şi se temeau de ce s-ar întîmpla cu arza 
dacă i-ar duce pe obini în fața consu. 

Astfel au luat obinii hotărîrea că trebuie să învețe să lupte. 
Şi, în timp ce obinii nu s-au luptat cu arza, care fuseseră buni 
cu ei și le fusese milă de ei și plecaseră de la ei în pace, a sosit 
o altă rasă de ființe numite belestier, care plănuiau să colonizeze 
satelitul pe care locuiau obinii şi să-i omoare pe toți pentru că 
nu voiau să trăiască în pace cu ei. Obinii s-au luptat cu belestier, 
ucigîndu-i pe toți cei care au aterizat pe satelitul lor, și făcînd 
astfel au descoperit că aveau un avantaj; pentru că obinii nu se 


POVESTEA LUI ZOE / 69 


cunoșteau pe ei înșiși, nu se temeau de moarte și nu erau 
înfricoșați atunci cînd alții simțeau frica din plin. 

Obinii i-au omorît pe belestier și au învățat din armele şi 
tehnologia lor. Cu timpul, obinii au plecat de pe satelitul lor ca 
să colonizeze alți sateliți, iar numărul lor a crescut și au dus 
război împotriva altor rase, atunci cînd aceste alte rase au hotărît 
să ducă război împotriva obinilor. 

Și sosi o zi, după mulți ani, cînd obinii au ajuns la concluzia 
că erau gata să-i întîlnească pe consu, au descoperit unde trăiau 
şi au pornit să-i întilnească. Deși obinii erau puternici și hotărîți, 
nu cunoșteau puterea consu, care îi măturară din fața lor, uci- 
gînd orice obin care îndrăznea să strige sau să atace, şi erau multe 
mii din aceștia. În cele din urmă, consu au devenit curioși cu 
privire la creaturile pe care le făcuseră și au acceptat să răspundă 
la trei întrebări pentru obini, dacă jumătate din obinii de pretu- 
tindeni s-ar oferi ca sacrificiu pentru consu. lar acesta a fost un 
tîrg greu, pentru că, deși nici un obin, ca individ, nu şi-ar înţelege 
propria moarte, un asemenea sacrificiu ar răni rasa, pentru că 
pînă în acest moment își făcuseră mulți dușmani printre rasele 
inteligente, iar aceștia cu siguranţă i-ar ataca pe obini cînd ar fi 
slabi. Dar obinii aveau o dorinţă arzătoare și aveau nevoie de 
răspunsuri. Aşa că jumătate dintre obini s-au oferit de bunăvoie 
pentru consu, sinucigîndu-se în diferite moduri, oriunde se aflau. 

Iar consu au fost mulțumiți și au răspuns la cele trei între- 
bări ale noastre. Da, ei dăduseră obinilor inteligența. Da, ei ar 
fi putut să le dăruiască obinilor conştiinţă de sine, dar n-o 
făcuseră, pentru că voiau să vadă cum era inteligenţa fără con- 
știință. Nu, nu aveau să ne dea o conștiință acum, nici n-o vor 
face vreodată, nici nu ne vor permite să întrebăm din nou. Şi 
din acea zi, consu nu le-au mai permis obinilor să le vorbească; 
fiecare delegaţie trimisă de atunci la ei a fost ucisă. 

Obinii au petrecut mulți ani luptînd cu multe rase, în timp 
ce se întorceau la vechea lor putere, și cu timpul a devenit cu- 
noscut altor rase faptul că a lupta cu obinii însemna moartea, 
pentru că obinii nu se înduplecau, nu arătau îndurare, milă sau 

teamă, căci obinii nu cunoșteau ei înşişi aceste lucruri. Și pentru 
multă vreme, aşa merseră lucrurile. 

Într-o zi, o rasă cunoscută ca rraey a atacat o colonie umană 
și stația ei spațială, ucigînd toți oamenii pe care au putut pune 
mîna. Dar înainte ca rraey să apuce să-și termine treaba, obinii 
i-au atacat, pentru că obinii voiau pentru ei planeta colonie. Rraey 
erau slăbiți după primul atac și au fost înfrînți și omoriți. Obinii 
au ocupat colonia și stația spaţială și, pentru că stația spațială 
era cunoscută ca avanpost ştiinţific, obinii au căutat prin docu- 
mentele sale ca să vadă ce tehnologie folositoare puteau lua. 

Atunci au descoperit obinii că unul dintre savanții umani, 
care se numea Charles Boutin, lucra la o metodă de a păstra și de 
a depozita conștiința în afara corpului uman, într-o mașină bazată 
pe o tehnologie furată de oameni de la consu. Munca nu era 
terminată, iar tehnologia nu era ceva ce puteau înțelege obinii de 
la stația spaţială, nici savanții obini pe care-i aduseseră cu ei. 
Obinii l-au căutat pe Charles Boutin printre supraviețuitorii umani 
ai atacurilor de pe stația spațială, dar acesta nu era de găsit; s-a 
descoperit că era plecat de pe stație, cînd aceasta fusese atacată. 

Apoi însă obinii au aflat că fiica lui Charles Boutin, Zoë, se 
aflase pe aceeași stație spațială. Obinii au luat-o de pe staţie și 
numai ea a fost cruțată dintre ființele umane. Iar obinii au 
păstrat-o și au ținut-o la adăpost, şi au găsit o cale de a-l anunţa 
pe Charles Boutin că ea era în viaţă şi s-au oferit s-o înapoieze 
dacă el le dădea obinilor conștiință. Dar Charles Boutin era fu- 
rios, nu pe obini, ci pe oamenii care, credea el, o lăsaseră pe 
fiica lui să moară, și a cerut în schimb, pentru a le da obinilor 
conștiință, ca obinii să ducă război cu ființele umane și să le 
înfrîngă. Obinii nu puteau face acest lucru singuri, dar s-au 
aliat cu alte două rase, rraey, pe care tocmai îi atacaseră, şi 
eneshanii, care erau aliații umanilor, ca să ducă război cu aceștia. 

Charles Boutin a fost mulțumit şi, cu timpul, a venit alături 
de obini și de fiica lui, și a muncit să creeze conştiinţa pentru 
obini. Înainte de a apuca să-și termine sarcina, oamenii au aflat 
despre alianța dintre obini, rraey și eneshani și au atacat. Alianța 

s-a rupt şi eneshanii au fost convinși de către oameni să por- 
nească război împotriva rraey. Charles Boutin a fost ucis, iar 
fiica lui, Zoë, a fost luată de la obini de către oameni. Şi, deşi 
nici un individ obin nu putea să simtă, întreaga națiune a fost 
cuprinsă de disperare pentru că, acceptînd să le dăruiască o 
conştiinţă, Charles Boutin era cel mai bun dintre toţi prietenii 
lor, care făcea pentru ei ceea ce nici măcar măreţii consu nu vo- 
iau: să le dea conştiinţa de sine. Cînd el a murit, speranța pentru 
ei înșiși a murit şi ea. Pierderea fiicei lui, care era o parte din el 
şi pe care o îndrăgeau datorită lui, le sporea disperarea. 

Și apoi oamenii au trimis obinilor un mesaj că știau despre 
munca lui Boutin și se ofereau să o continue, în schimb pentru o 
alianţă şi pentru acordul obinilor să lupte împotriva eneshanilor, 
care se aliaseră cu obinii împotriva oamenilor, odată ce eneshanii 
îi vor fi înfrînt pe rraey. Obinii au fost de acord, dar au adăugat 
condiţia ca, odată ce obinii și-ar fi căpătat conștiința, doi dintre 
ei să primească permisiunea de a o cunoaște pe Zoë Boutin și să 
împartă cunoștințele cu toți ceilalți obini, pentru că ea era tot 
ceea ce mai rămăsese de la Charles Boutin, prietenul și eroul ior. 

Şi astfel obinii și oamenii au devenit aliați, obinii i-au atacat 
şi i-au înfrînt pe eneshani la momentul potrivit, iar obinii, la 
mii de generaţii după crearea lor, au primit o conștiință de la 
Charles Boutin. Și dintre ei, obinii au ales doi, care aveau să 
devină însoțitorii şi protectorii lui Zoë Boutin şi să participe la 
viața ei împreună cu noua sa familie. Şi cînd Zoë i-a întîlnit, nu 
i-a fost frică, pentru că trăise și înainte printre obini, și le-a dat 
celor doi nume: Hickory și Dickory. Iar cei doi au devenit primii 
obini care să aibă nume. Și ei s-au bucurat, și au ştiut că se bucură, 
datorită darului primit de ei şi de toţi obinii de la Charles Boutin. 

Și au trăit fericiți pînă la adînci bătrîneți. 


Hickory mi-a spus ceva ce n-am auzit. 
— Poftim? am întrebat. 

— Nu sîntem siguri că „şi au trăit fericiți pînă la adînci bă- 
trîneți” este sfîrşitul potrivit, repetă Hickory, apoi se opri şi se 
uită atent la mine. Plîngi, observă el. 

— Iartă-mă. Îmi aduceam aminte. De părţile la care am 
participat şi eu. 

— L-am povestit greșit.. 

— Nu, am replicat şi am ridicat mîna ca să-l liniștesc. Nu 
le-ai povestit greşit, Hickory. Numai că felul în care le spui tu 
și felul în care mi le amintesc eu sînt un pic... 

Mi-am șters o lacrimă de pe față și am căutat cuvîntul potrivit. 

— Sînt doar puțin diferite, asta-i tot. 

— Nu-ţi place mitul. 

— Îmi place, am zis. Îmi place foarte mult. Numai că mă 
doare să-mi aduc aminte de unele lucruri. Ni se întîmplă așa, 
uneori. 

— Îmi pare rău, Zoë, pentru că te-am făcut să suferi, se scuză 
Hickory, şi i-am auzit tristețea din voce. Noi voiam să te înveselim. 

M-am ridicat de pe scaun, m-am dus la Hickory și Dickory 
şi i-am îmbrățișat pe amîndoi. 

— Ştiu că ați vrut. Și chiar mă bucur că ați încercat. 


NOUĂ 


— Oh, uite! exclamă Gretchen. Băieți adolescenţi, pe cale 
să facă o prostie! 

— Taci, i-am retezat-o. Nu-i posibil să se întîmple așa ceva. 

Dar m-am uitat oricum. 

Fără îndoială, în partea cealaltă a sălii comune de pe Magellan, 
două cete de adolescenți de sex masculin se fixau reciproc cu 
acea privire care însemna chiar o să ne batem pentru ceva neghiob. 
Se pregăteau să-şi arate colții cu toții, în afară de unul dintre 
ei, care dădea impresia că încerca să bage mințile-n cap unui 
tip deosebit de nerăbdător să se bată, după cît se părea. 

— Există unul care pare să aibă un pic de creier, am re- 
marcat. 

— Unul din opt, comentă Gretchen. Nu e un procent prea 
grozav. Şi dacă ar avea cu adevărat un pic de creier, probabil 
că s-ar da deoparte. - 

— E adevărat. Să nu trimiți niciodată un adolescent să facă 
treaba unei adolescente! 

Gretchen zîmbi larg în direcția mea. 

— Între noi se petrece chestia aia cu telepatia, nu-i așa? 

— Cred că știi răspunsul la întrebarea asta, am replicat. 

— Vrei să facem un plan sau să improvizăm pur și simplu? 

— Pînă facem planul, cineva o să-şi piardă niște dinți. 

— Bine zis, încuviință Gretchen și apoi se sculă şi porni 
spre băieți. 

Douăzeci de secunde mai tîrziu, băieţii fură surprinşi s-o 
descopere pe Gretchen în mijlocul lor. 

— Mă faceţi să pierd un pariu, vorbi ea celui care arăta cel 
mai agresiv. 

Tipul se holbă, încercînd să descifreze, folosind indiferent 
ce trecea drept creier în capul lui, această apariţie bruscă şi ne- 
așteptată. 

— Ce? întrebă el. 

— Am zis că mă faceţi să pierd un pariu, repetă Gretchen, 
apoi arătă cu degetul în direcția mea. Am făcut un pariu cu 
Zoë, aici de față, că nimeni n-o să pornească o bătaie pe Magellan 
înainte să plecăm de-a binelea de la docuri, pentru că nimeni 
n-ar fi destul de prost să facă ceva care-ar însemna ca toată 
familia lui să fie dată afară de pe navă. 

— Să fie dată afară de pe navă chiar cu două ore înainte 
de plecare, am adăugat. 

— Exact, continuă Gretchen. Pentru că ce soi de imbecil ar 
trebui să fii ca să faci așa ceva? 

— Un băiat adolescent imbecil, am sugerat. 

— Așa se pare, zise Gretchen. Să vedem... cum te cheamă? 

— Ce? repetă băiatul. 

— Numele tău, insistă Gretchen. Cum or să-ți spună, cu 
furie, după ce o să fiți dați afară de pe navă. 

Băiatul se uită în jur, la prietenii lui. 

— Magdy, răspunse el, și apoi deschise gura ca pentru a 
spune ceva. 

— Păi, vezi tu, Magdy, am încredere în omenire, chiar și în 
partea formată din adolescenţii de sex masculin, vorbi Gretchen, 
fără să-i pese ce-ar fi avut de spus Magdy al nostru. Credeam 
că nici măcar băieții adolescenţi n-ar fi destul de neghiobi să-i 
dea căpitanului Zane un motiv să dea jos de pe navă câțiva dintre 
ei cît mai poate. Odată ce pornim la drum, lucrul cel mai rău pe 
care l-ar putea face e să vă închidă în celulă. Dar în momentul 
ăsta ar putea pune echipajul să vă scoată pe voi şi familia voastră 
prin staţia de încărcare. Apoi v-aţi putea uita la noi ceilalți cum 
vă facem cu mîna în semn de rămas-bun. Cu siguranţă, am spus 
eu, nimeni nu poate să fie atît de incredibil de bătut în cap. Dar 
prietena mea Zoë n-a fost de acord. Ce-ai zis tu, Zoë? 

— Am zis că băieţii adolescenţi nu pot să gîndească mai 
departe de sau fără testiculele lor abia crescute, am răspuns, 
privind ţintă la băiatul care încercase să-i bage mințile-n cap 
amicului său. În plus, miros ciudat. 

Băiatul rînji. Ştia ce punem la cale. Nu i-am răspuns la 
zîmbet; nu voiam să încurc piesa de teatru a lui Gretchen. 

— Şi am fost atit de convinsă că aveam dreptate și că ea se 
înșela, încît am făcut chiar și un pariu, continuă Gretchen. Am 
pariat fiecare desert pe care o să-l capăt aici, pe Magellan, că 
nimeni n-ar fi atît de prost. Asta-i un pariu serios. 

— Îi place la nebunie desertul, am spus. 

— E adevărat, îmi place, recunoscu Gretchen. 

— E dependentă de desert, am întărit. 

— Şi-acum, o să mă faci să pierd toate deserturile, continuă 
Gretchen, împungîndu-l pe Magdy în piept. E inacceptabil. 

Se auzi un pufnet dinspre băiatul cu care Magdy stătuse 
față în față. Gretchen se întoarse brusc către el; băiatul tresări 
de-a binelea, dîndu-se înapoi. 

— Nu ştiu de ce tu crezi că e nostim, spuse Gretchen. Fami- 
Jia ta ar fi fost aruncată de pe navă cît ai clipi. 

— Ela început, protestă băiatul. 

Gretchen clipi cu dramatism. 

— „Ela început”? Zoë, zi-mi că n-am auzit bine! 

— Ai auzit. Chiar a spus-o! 

— Nu pare posibil ca oricine care-a depășit vîrsta de cinci 
ani să folosească asta ca argument pentru indiferent ce, comentă 
Gretchen, examinîndu-l critic pe băiat. 

— Unde-i acum încrederea ta în omenire? am întrebat. 

— Mi-o pierd, răspunse Gretchen. 

— Laolaltă cu toate deserturile tale, am adăugat. 

— Dă-mi voie să ghicesc, zise Gretchen și făcu un gest vag 
către grupul de băieți din fața ei. Sînteți toți de pe aceeași planetă... 

Se răsuci și se uită la celălalt grup de băieți. 

— Iar voi sînteți cu toții de pe altă planetă. 

Băieţii se foiră stînjeniți; ea descoperise adevărul. 

— Așa că primul lucru pe care-l faceți este vă luaţi la bătaie 
din cauza locului în care ați locuit. 

— Pentru că ăsta-i lucrul cel mai deștept de făcut cu oameni 
alături de care o să vă petreceţi tot restul vieții, am adăugat. 

— Nu-mi aduc aminte ca asta să se afle în materialele de 
orientare pentru noii coloniști, spuse și Gretchen. 

— Asta-i nostim, am comentat. 

— Adevărat, zise Gretchen și se opri din vorbit. 

Se lăsă tăcerea pentru cîteva secunde. 

— Ei bine? întrebă Gretchen. 

— Ce? replică Magdy. 

Era cuvîntul lui favorit. 

— Acum o să vă bateți sau nu? exclamă Gretchen. Dacă o 
să-mi pierd pariul, e un moment la fel de bun ca oricare altul. 

— Are dreptate, am spus. E aproape ora prînzului. Urmează 
desertul. 

— Așa că ori îi dați drumul, ori lăsați-o baltă. 

Gretchen făcu un pas înapoi. 

Băieţii, dîndu-și seama brusc că, indiferent pentru ce voi- 
seră să se bată, motivul fusese redus cu eficacitate la faptul 
dacă o fată o să-și capete sau nu brioşa, se împrăştiară, fiecare 
grup îndreptîndu-se cu ostentație într-o direcție diferită de 
celălalt. Băiatul întreg la minte întoarse pentru o clipă capul 
spre mine, în timp ce se îndepărta împreună cu prietenii lui. 

— Asta a fost nostim. 

— Mda, pînă cînd se hotărăsc cu toţii să încerce din nou, 
am spus. Nu putem folosi aceeași șmecherie cu umilirea cu de- 
sertul de fiecare dată. Și sînt coloniști din zece lumi diferite. 
Asta înseamnă o sută de situaţii diferite, posibile, de bătăi 
idioate între adolescenți. 

— Ei bine, coloniștii de pe Kyoto sînt menoniți coloniali, ob- 
servă Gretchen. Sînt pacifiști. Aşa că există numai optzeci și una 
de combinații diferite posibile de bătăi idioate între adolescenți. 

— Şi totuşi noi sîntem numai două, am constatat. Nu-mi 
plac șansele. Și oricum, de unde ştii despre cei de pe Kyoto? 

— Cînd tatăl meu încă se gîndea că o să conducă colonia, 
m-a pus să citesc rapoartele despre toți coloniștii și despre plane- 
tele lor de origine. A zis că o să fiu aghiotantul lui. Pentru că, 
știi, asta chiar e ceea ce aș fi vrut să fac cu timpul meu. 

— Prinde bine, totuși. 

Gretchen își scoase PDA-ul, care biziia, şi se uită la ecran. 

— Pentru că veni vorba, îmi arătă ea ecranul, se pare că 
mă cheamă tata. 

— Du-te să faci pe aghiotantul. 

Gretchen își dădu ochii peste cap. 

— Mulţumesc. Vrei să ne întîlnim cu ocazia plecării? Apoi 
putem să luăm masa de prînz. O să pierzi pariul pînă atunci. 
O să-ţi iau desertul. 

— Atinge-te de desertul meu și o să mori în cele mai oribile 
feluri, am amenințat-o. 

Gretchen izbucni în rîs și plecă. 

Mi-am scos propriul PDA ca să văd dacă aveam mesaje de 
la John sau Jane; era unul de la Jane care-mi spunea că Hickory 

şi Dickory mă căutau pentru ceva. Ei bine, ştiau că sînt la bord, 
şi știau şi cum să ajungă la mine prin intermediul PDA-ului; nu 
că m-aș fi dus pe undeva fără el. M-am gîndit să le dau un apel, 
dar mi-am închipuit că or să mă găsească mai devreme sau mai 
tîrziu. Am pus PDA-ul la o parte, am ridicat ochii şi l-am zărit 
pe băiatul cu capul pe umeri stînd în picioare în fața mea. 

— Bună, mă salută el. 

— Ăă, am mormăit — un testament pentru stilul meu insi- 
nuant. 

— Îmi cer scuze, n-am vrut să mă furișez așa pe lîngă tine. 

— Nu-i nimic, am răspuns doar uşor agitată. 

El întinse mîna. 

— Enzo, se prezentă. Iar tu eşti Zoë, bănuiesc. 

— Sînt, am răspuns, luîndu-l de mînă şi strîngîndu-i-o. 

— Bună, zise el. 

— Bună, am răspuns. 

— Bună, repetă, şi apoi păru să-şi dea seama că se întorsese 
de unde plecase. 

Am zîmbit. 

Și apoi au urmat, ăă, 47 de milioane de secunde de tăcere 
jenată. A fost de fapt doar una sau două secunde, dar, aşa cum 
v-ar putea spune Einstein, unele evenimente au felul lor de a 
se extinde. 

— Mulţumesc, vorbi Enzo în sfîrșit. Adică, pentru că ai 
oprit bătaia. 

— Cu plăcere. Mă bucur că nu te-a deranjat faptul că ne-am 
amestecat în ceea ce făceați. 

— Ei bine, eu oricum nu reușeam o treabă prea grozavă. 
Odată ce Magdy e stîrnit, e greu să-l determini să dea înapoi. 

— Despre ce-a fost vorba de fapt? am întrebat. 

— E cam prostesc. 

— Asta ştiu, am răspuns, și apoi m-am întrebat dacă Enzo 
n-o să înțeleagă greșit. 

El zîmbi. Unu-zero pentru Enzo. 

— Vreau să spun, ceea ce a provocat bătaia. 

— Magdy e un tip destul de sarcastic și mai e și destul de 
zgomotos. A făcut un comentariu meschin despre ce purtau 
tipii ceilalţi, în timp ce treceau. Unul dintre ei s-a supărat și 
uite-așa s-au ambalat... 

— Aşadar, aproape că v-aţi încăierat pentru o chestiune 
de modă! 

— ȚŢi-am spus că a fost prostesc. Dar știi cum e. Dacă te 
ambalezi, e destul de greu să gîndești rațional. 

— Dar tu gîndeai raţional. 

— Asta mi-e treaba. Magdy ne bagă în încurcătură, eu ne 
scot din ea. 

— Așadar, vă cunoaşteţi între voi de ceva timp... 

— E prietenul meu cel mai bun de cînd eram mici. Chiar 
nu-i un derbedeu, sincer. Doar că uneori nu se gîndește la ce 
face. 

— Ai grijă de el. 

— E reciproc. Nu sînt mare bătăuș. O mulțime de puști pe 
care-i cunoaștem ar fi profitat de acest fapt, dacă n-ar fi știut că 
Magdy i-ar fi pocnit în cap. 

— De ce nu ești mare bătăuș? am întrebat. 

— Cred că trebuie să-ți placă puţin să te baţi... 

Apoi păru să-și dea seama că asta îi punea un pic la îndoială 
masculinitatea, ceea ce l-ar exclude din clubul masculilor ado- 
lescenţi. 

— Nu mă înțelege greșit. Pot să mă apăr foarte bine și fără 
Magdy prin preajmă. Sîntem doar o echipă bună. 

— Tu eşti creierul echipei, am sugerat. 

— E posibil, recunoscu el și apoi păru să-și dea seama că îl 
determinasem să facă o mulțime de declarații despre el însuși 
fără ca el să reuşească să afle nimic despre mine. 

— Cum e cu tine și prietena ta? Cine e creierul acestei echipe? 

— Cred că Gretchen și cu mine ne putem lua la întrecere 
destul de bine la capitolul creier. 

— Asta-i puţin înspăimîntător. 

— Nu-i un lucru rău să intimidezi puțin lumea. 

— Ei bine, nu se poate spune că nu-i aşa, rosti Enzo, cu 
gradul potrivit de nonşalanţă. 

Am încercat din răsputeri să nu roşesc. 

— Așadar, ascultă, ZoE..., începu Enzo, apoi se uită peste 
umărul meu. 

I-am văzut ochii devenind foarte mari. 

— Dă-mi voie să ghicesc, i-am zis lui Enzo. Doi extratereștri 
cu înfățișare înspăimîntătoare stau chiar în spatele meu. 

— De unde ştii? întrebă Enzo după cîteva clipe. 

— Pentru că ceea ce faci acum este reacția obișnuită. 

Am aruncat o privire în spate, către Hickory şi Dickory. 

— Lăsaţi-mă un minut, le-am cerut. 

Au făcut un pas înapoi. 

— Îi cunoşti? 

— Într-un fel, sînt gărzile mele de corp. 

— Ai nevoie de gărzi de corp? 

— E puţin mai complicat. 

— Acum știu de ce tu și prietena ta puteți accepta să fiți 
creierul echipei. 

— Nu-ţi face griji, l-am liniștit și m-am întors către Hickory 
și Dickory. Dragii mei, acesta e noul meu prieten, Enzo. Spu- 
neți-i “salut”! 

— Salut, rostiră ei, pe tonul lor teribil de monoton. 

— Ah! 

— Sînt complet inofensivi, în afară de cazul în care cred că 
ești o amenințare pentru mine. 

— Ce se întîmplă atunci? 

— Nu sînt prea sigură. Dar cred că ar presupune transfor- 
marea ta într-un mare număr de cuburi foarte mici. 

Enzo se uită la mine cîteva clipe. 

— Nu înțelege greșit, vorbi el. Dar mi-e frică puţin de tine 
în momentul ăsta. 

Am zîmbit auzind asta. 

— Să nu-ți fie, am zis, și l-am luat de mînă, ceea ce păru 
să-l surprindă. Vreau să fim prieteni. 


80 / JOHN SCALZI 


Urmă un joc interesant pe chipul lui Enzo: plăcerea faptului 
că-l luasem de mînă și neliniștea că, dacă arăta prea multă plă- 
cere din cauza asta, avea să fie tăiat la repezeală în cubuleţe. 
Asta era foarte drăguţ. El era foarte drăguţ. 

Ca la un semn, Hickory își mută cu zgomot greutatea de 
pe un picior pe altul. 

Am oftat. 

— Trebuie să vorbesc cu Hickory şi Dickory, i-am zis lui 
Enzo. Vrei să mă scuzi? 

— Sigur, răspunse Enzo și-și luă mîna dintr-a mea. 

— Ne vedem mai tirziu? 

— Aşa sper, vorbi Enzo, apoi îşi luă înfăţişarea aceea care 
arăta că mintea îi spunea că este prea entuziast. 

Taci din gură, minte proastă. Entuziasmul e un lucru bun. 
Se dădu înapoi și plecă. L-am urmărit puţin cum pleacă. 

Apoi m-am întors către Hickory și Dickory. 

— Ar fi bine să fie ceva bun. 

— Cine era? întrebă Hickory. 

— Enzo, am răspuns. Ceea ce v-am spus deja. E un băiat. 
Și încă unul drăguţ. 

— Are intenţii necurate? întrebă Hickory. 

— Ce? m-am mirat, oarecum nevenindu-mi să cred. Vorbiţi 
serios? Nu. Îl cunosc de numai douăzeci de minute. Chiar şi 
pentru un adolescent, ar fi o escaladare destul de rapidă. 

— Noi n-am auzit așa. 

— De la cine? 

— De la maiorul Perry. A zis că a fost şi el adolescent cîndva... 

— O, Doamne! Mulţumesc foarte mult pentru imaginea men- 
tală a tăticului pe post de sac de hormoni adolescentini. E soiul 
de imagine pentru care ai nevoie de terapie ca să scapi de ea. 

— Ne-ai cerut și înainte să intervenim pentru tine față de 
băieţii adolescenți. i 

— Era un caz special... 

Şi fusese. Chiar înainte de a părăsi Huckleberry, părinţii 
mei plecaseră pentru un studiu planetar pe Roanoke, iar mie 

mi s-a dat permisiunea de a organiza o petrecere de rămas-bun 
pentru prieteni. Anil Rameesh se încumetase să se furișeze în 
dormitorul meu, să se dezbrace complet și, cînd îl descope- 
risem, să mă informeze că îmi dăruia virginitatea lui ca dar de 
despărțire. Bine, nu pusese problema astfel; încerca să evite 
complet să pomenească de aspectul „virginității”. 

Oricum, era un dar pe care chiar nu-l voiam, deși era deja 
despachetat. Le-am cerut lui Hickory și Dickory să-l escorteze 
afară; Anil a reacționat cu țipete, sărind pe fereastră şi căzînd 
de pe acoperiş, și apoi luînd-o la fugă tot drumul spre casă, 
dezbrăcat. Ceea ce era o priveliște. I-am trimis hainele acasă în 
ziua următoare. 

Bietul Anil. Nu era un băiat rău. Doar indus în eroare și 
optimist. 

— O să vă anunț dacă Enzo provoacă vreo problemă, am 
promis. Pînă atunci, lăsaţi-l în pace. 

— Cum dorești 

Îmi dădeam seama că Hickory nu era complet mulțumit 
de asta. 

— Despre ce voiaţi să vorbiți cu mine? am întrebat. 

— Avem veşti de la guvernul obin, răspunse Hickory. O 
invitație. 

— O invitaţie pentru ce? 

— O invitaţie să vizitezi lumea noastră natală și să faci un 
tur al planetelor și al coloniilor noastre. Eşti destul de mare 
acum să călătorești neînsoțită și, în timp ce toți obinii te cunosc 
de cînd erai mică, datorită înregistrărilor noastre, există o do- 
rință puternică printre toți obinii să te întîlnească în persoană. 

— Cînd? am întrebat. 

— Imediat, răspunse Hickory. 

M-am uitat la amîndoi. 

— Mă întrebaţi asta acum? Sînt mai puțin de două ore pînă 
cînd plecăm spre Roanoke. 

— Abia am primit invitația. De îndată ce ne-a fost trimisă, 
am venit să te căutăm. 

— Nu putea aștepta? 

— Guvernul nostru a dorit să te întrebe înainte să înceapă 
drumul spre Roanoke. Odată stabilită pe Roanoke, s-ar putea 
să eziți să pleci pentru o durată atît de semnificativă de timp. 

— Cât timp? 

— Am trimis un itinerariu propus pe PDA-ul tău. 

— Te întreb pe tine. 

— Întregul tur ar lua treisprezece luni standard de-ale voas- 
tre. Deși, dacă ai fi dispusă, ar putea fi prelungită. 

— Așadar, ca să recapitulăm. Vreți să mă hotărăsc în urmă- 
toarele două ore dacă să-mi părăsesc familia și prietenii pentru 
cel puţin un an, poate mai mult, ca să fac turul lumilor obinilor 
de una singură. 

— Da. Deși, desigur, Dickory și cu mine te-am însoți. 

— Fără alte ființe umane totuși. 

— Am putea găsi pe cineva, dacă vrei. 

— Aţi găsi? Ar fi straşnic. 

— Foarte bine. 

— Sînt sarcastică, Hickory, am exclamat iritată. Răspunsul 
e nu. Adică, serios, Hickory. Îmi ceri să iau o hotărîre care să-mi 
schimbe viaţa în decurs de două ore. E absolut ridicol 

— Înţelegem că momentul ales pentru această cerere nu 
este optim. 

— Nu cred că înţelegi. Cred că știi că timpul e prea scurt, 
dar nu cred că înţelegi că e jignitor. 

Hickory se făcu mic. 

— N-am vrut să te jignim. 

Era cît pe ce să răbufnesc, dar m-am oprit şi am început să 
număr în minte, pentru că undeva acolo, înăuntru, partea raţio- 
nală a creierului meu mă anunţa că mă îndreptam spre teritoriul 
reacțiilor exagerate. Invitaţia lui Hickory și Dickory venea în 
ultima clipă, dar n-avea prea multă noimă să le fac capul calen- 
dar pentru asta. Ceva legat de cerere mă sicîia, nu se potrivea. 

Am avut nevoie de cîteva clipe ca să-mi dau seama de ce. 
Hickory şi Dickory îmi cereau să las în urmă pe toți cei pe care-i 

cunoșteam și pe toți cei pe care abia-i întîlnisem, pentru un an 
de singurătate. Făcusem deja asta, cu multă vreme în urmă, 
cînd obinii mă luaseră de pe Covell, în perioada în care a trebuit 
să aştept înainte ca tatăl meu să găsească o cale de a mă recu- 
pera. Erau alte vremuri şi alte împrejurări, dar îmi aduc aminte 
de singurătate şi de nevoia de contact cu o ființă umană. li iu- 
beam pe Hickory şi Dickory; făceau parte din familie. Dar nu-mi 
puteau oferi ceea ce aveam nevoie și ceea ce puteam obține din 
contactul cu un om. 

Și în plus, abia îmi luasem rămas-bun de la un sat întreg 
de oameni pe care-i cunoșteam și, înainte de asta, spusesem 
adio familiei şi prietenilor, de obicei pentru totdeauna, de mult 
mai multe ori decît majoritatea celor de vîrsta mea. În acest 
moment, abia o descoperisem pe Gretchen, iar Enzo arăta cu 
siguranţă interesant. Nu voiam să-mi iau rămas-bun de la ei 
chiar înainte de a apuca să-i cunosc cum trebuie. 

M-am uitat la Hickory și Dickory, care, în ciuda a tot ce știau 
despre mine, nu era posibil să fi înţeles de ce mă afecta atita ceea 
ce îmi ceruseră. Nu-i vina lor, zise partea rațională a creierului 
meu. Și avea dreptate. Ceea ce reprezenta motivul pentru care și 
era partea rațională a creierului. Nu-mi plăcea întotdeauna acea 
parte, dar era de obicei pe fază la asemenea lucruri. 

— Îmi pare rău, Hickory, am spus în cele din urmă. N-am 
vrut să țip la tine. Te rog, primeşte scuzele mele. 

— Sigur că da, răspunse Hickory. 

Se destinse. 

— Dar chiar dacă aș fi vrut să merg, două ore nu sînt nici 
pe departe de ajuns ca să mă gîndesc bine la asta. Aţi vorbit cu 
John şi Jane despre asta? 

— Am crezut că e mai bine să venim la tine. Dorinţa ta de 
a merge ar fi influențat hotărîrea lor de a te lăsa să pleci. 

Am zîmbit. 

— Nu atît de mult pe cît cred eu că tu crezi că ar fi influen- 
țat-o. S-ar putea să crezi că sînt destul de mare să petrec un an 
făcînd turul lumilor obine, dar îţi garantez că tăticul va avea o 

altă părere despre asta. Lui Jane și Savitri, împreună, le-a luat 
vreo două zile să-l convingă să mă lase să dau o petrecere de 
rămas-bun în timp ce ei erau plecaţi. Crezi că o să spună „da” 
cînd e vorba să mă lase să plec pentru un an, într-un moment 
în care avem o limită de timp de două ore? E o idee ultraoptimistă. 

— Dar e foarte important pentru guvernul nostru, rosti 
Dickory. 

Ceea ce era surprinzător. Dickory nu vorbea aproape nicio- 
dată, despre nimic, în afară de vreunul dintre saluturile sale 
incolore. Faptul că Dickory se simțea obligat să înceapă acum 
să vorbească era extrem de grăitor prin sine însuși. 

— Înţeleg, am replicat. Dar tot e prea brusc. Nu pot să jau 
o asemenea decizie acum. Chiar nu pot. Vă rog să spuneţi guver- 
nului vostru că sînt onorată de invitație și că vreau să fac un 
tur al lumilor obine, cîndva. Chiar vreau. Dar nu pot s-o fac 
așa. Și vreau să merg pe Roanoke. 

Hickory și Dickory rămaseră tăcuţi pentru o clipă. 

— Poate că, dacă maiorul Perry și locotenentul Sagan ar 
auzi despre invitaţie și ar fi de acord, te-ai putea lăsa convinsă, 
spuse Hickory. 

Sîcîială, sicîială... 

— Ce vrea să-nsemne asta? am întrebat. Mai întîi spuneţi 
că vreți să zic da pentru că ei s-ar putea să fie de acord, iar acum 
vreţi să rezolvaţi invers? M-aţi întrebat pe mine, Hickory. 
Răspunsul meu e nu! Dacă vă gîndiți că o să mă faceți să mă 
răzgîndesc întrebîndu-i pe părinții mei, atunci nu-i înțelegeți 
pe adolescenţii umani, și cu siguranță nu mă înțelegeți pe mine. 
Chiar dacă ar spune da, ceea ce, credeţi-mă, n-o să se întîmple, 
din moment ce primul lucru pe care-l vor face o să fie sămă 
întrebe pe mine ce cred despre ideea asta. lar eu o să le spun 
ce v-am spus vouă. Și că v-am spus și vouă. 

Încă o clipă de tăcere. I-am privit pe amîndoi foarte atent, 
încercînd să surprind tremurul sau tresăririle care urmau cîteo- 
dată cînd erau epuizați din punct de vedere emoțional. Amîndoi 
erau complet încremeniți. 

— Foarte bine, vorbi Hickory. Vom informa guvernul nostru 
de hotărîrea pe care ai luat-o. 

— Spuneţi-le că o să mă gîndesc la asta altă dată. Poate 
peste un an. 

Poate pînă atunci o puteam convinge pe Gretchen să vină 
cu mine. Și pe Enzo. Dacă tot visăm cu ochii deschişi... 

— Le vom spune, încheie Hickory; apoi el și cu Dickory 
plecară puţin capul și se îndepărtară. 

M-am uitat în jur. Unii dintre cei din zona comună îi urmă- 
reau pe Hickory și Dickory plecînd; ceilalți se holbau la mine 
cu expresii stranii. Cred că nu văzuseră niciodată pînă atunci o 
fată avînd propriii extratereștri favoriți. 

Am oftat. Mi-am scos PDA-ul ca să iau legătura cu Gretchen, 
apoi m-am oprit înainte de a-i accesa adresa. Pentru că, oricât 
mi-aș fi dorit să nu fiu singură în sens mai larg, în acel moment 
aveam nevoie de o pauză. Se petrecea ceva, iar eu aveam nevoie 
să-mi dau seama ce era. Pentru că orice-ar fi fost, mă neliniștea. 

Am pus PDA-ul la loc în buzunar, m-am gîndit la ceea ce 
tocmai îmi spuseseră Hickory și Dickory şi mi-am făcut griji. 


ZECE 


Erau două mesaje pe PDA-ul meu în seara aceea, după 
cină. Primul era de la Gretchen. 

„Individul ăla, Magdy, a dat de urma mea și mi-a cerut să 
ies cu el la o întîlnire”, scria. „Cred că-i plac fetele care-l iau 
peste picior în stil mare. I-am răspuns că bine. Pentru că e dră- 
gut, într-un fel. Nu mă aștepta.” Asta îmi stârni un zîmbet. 

Al doilea era de la Enzo, care reușise cumva să obțină adresa 
PDA-ului meu; bănuiesc că Gretchen ar fi putut avea de-a face 
cu asta. Mesajul era intitulat „Poezie pentru o fată pe care abia 
am cunoscut-o, și anume un haiku, al cărui titlu e acum substan- 
tial mai lung decât poezia propriu-zisă, oh, ce ironie” şi spunea: 

O cheamă Zoë 
Zîmbeşte ca o adiere de primăvară 
Te rog, nu mă tăia în cubuleţe. 


Am rîs în hohote citind asta. Babar ridică ochii spre mine 
şi dădu energic din coadă, plin de speranţă; cred că se gîndea 
că toată fericirea asta ar fi putut avea ca rezultat mai multă 
mîncare pentru el. I-am dat o felie de şuncă rămasă de la masă. 
Așa încît cred că avea dreptate. Deştept cîine, Babar. 


După plecarea lui Magellan de la stația Phoenix, conducă- 
torii coloniei aflară despre zarva care aproape că se stîrnise în 
zona comună, pentru că le-am spus eu la cină. John și Jane se 
uitară unul la altul oarecum semnificativ, apoi schimbară subiec- 
tul. Am bănuit că problema de a integra zece grupuri complet 
diferite de oameni cu zece culturi complet diferite apăruse deja 
în discuțiile lor, iar acum aveau parte în aceeași măsură și de 
versiunea neajunsă la majorat. 

Mi-am închipuit că or să găsească o cale de a se descurca 
cu asta, dar chiar nu eram pregătită pentru soluția lor. 

— Dodgeball, am exclamat, stînd de vorbă cu tăticul la 
micul dejun. O să ne pui pe noi toți copiii să jucăm dodgeball. 

— Nu pe toți. Numai pe aceia dintre voi care altfel ar stîrni, 
din plictiseală, bătăi prostești și fără rost. 

Ciugulea dintr-o prăjitură cu fructe; Babar stătea de pază, 
în așteptarea firimiturilor. Jane și Savitri erau plecate să se ocupe 
de treburi; ele reprezentau creierele acestei echipe. 

— Nu-ţi place dodgeballul? mă întrebă John. 

— Îmi place foarte mult. Numai că nu sînt sigură de ce 
crezi că e un răspuns la problema asta. 

Tăticul lăsă din mînă prăjitura, se scutură pe mîini și începu 
să numere ideile pe degete. 

— Unu, avem echipamentul și se potriveşte cu spațiul. Nu 
putem juca prea bine fotbal sau cricket pe Magellan. Doi, e un 
sport de echipă, așa că putem implica grupuri mari de copii. 
Trei, nu e complicat, așa că nu trebuie să petrecem prea mult 
timp înșirînd regulile de bază pentru fiecare. Patru, e atletic şi 
vă oferă o cale de a vă consuma o parte din energie. Cinci, e 
doar atît de violent încît să-i atragă pe băieții aceia idioţi despre 
care vorbeai ieri, dar nu atât de violent încît cineva să fie rănit 
de-a binelea. 

— Alte puncte? 

— Nu. Am terminat degetele. 

Își luă din nou prăjitura. 

— Numai că băieții or să facă echipe cu prietenii lor. Aşa că 
încă o să ai problema puștilor de pe o lume rămînind cu ai lor. 

— Aş fi de acord cu asta, dacă n-ar fi faptul că nu sînt com- 
plet idiot, replică tăticul. Și nici Jane. Avem un plan pentru asta. 

Planul: fiecare dintre cei care se înscriau ca să joace erau 
repartizaţi într-o echipă, în loc să li se permită să-și aleagă 
echipa. Și nu cred că echipele erau repartizate complet aleator; 
cînd Gretchen şi cu mine ne-am uitat peste liste, Gretchen 
observă că aproape nici una dintre echipe nu avea mai mult de 
un singur jucător din aceeaşi lume; chiar și Enzo și Magdy erau 
în echipe diferite. Singurii care erau în aceeaşi „echipă” erau 
cei de pe Kyoto; în calitate de menoniţi coloniali, evitau să joace 
în sporturi competitive, așa că ceruseră să fie în schimb arbitri. 

Gretchen și cu mine nu ne-am înscris în nici o echipă; ne-am 
numit singure conducătoarele diviziei și nimeni nu ne-a contes- 
tat; după cît se părea, se răspîndiseră zvonuri despre ridicolul 
intens la care supuseserăm o haită sălbatică de băieţi, așa că 
eram temute și venerate în aceeași măsură. 

— Asta mă face să mă simt drăguță, comentă Gretchen 
cînd îi spuse așa ceva una dintre prietenele ei de pe Erie. 

Urmăream primul meci al campionatului, cu Leoparzii 
jucînd împotriva Puternicelor Mingi Roşii, numite probabil 

după echipamentul de joc. Eu personal nu cred că eram de 
acord cu numele echipei. 

— Că veni vorba, cum a fost întîlnirea ta de aseară? am 
întrebat. 

— A fost cam insistent. 

— Vrei să-i pun pe Hickory și Dickory să stea de vorbă cu el? 

— Nu, m-am descurcat. În plus de asta, prietenii tăi extrate- 
reştri îmi bagă frica-n oase. Nu vreau să te jignesc. 

— Nu mă simt jignită. Chiar sînt drăguți. 

— Sînt gărzile tale de corp. Nu se așteaptă de la ei să fie 
drăguți. Trebuie să-i facă pe oameni să facă pe ei de frică. Şi 
reușesc. Mă bucur doar că nu se țin după tine tot timpul. N-ar 
mai veni nimeni să vorbească cu noi. 

De fapt, nu-i mai văzusem nici pe Hickory, nici pe Dickory 
din ziua de dinainte, de la discuţia despre turul pe planetele 
obinilor. M-am întrebat dacă reușisem să le rănesc sentimentele. 
Trebuia să trec pe la ei să văd cum se mai simt. 

— Hei, prietenul tău tocmai l-a dat jos din picioare pe unul 
dintre Leoparzi, exclamă Gretchen. 

Arătă spre Enzo, care juca în meci. 

— Nu e prietenul meu, nu mai mult decît e Magdy priete- 
nul tău. 

— E la fel de insistent ca Magdy? întrebă Gretchen. 

— Ce întrebare! Cum îndrăzneșşti să întrebi? Sînt jignită de 
moarte. 

— Atunci înseamnă da. 

— Nu, nu e. A fost cât se poate de amabil. Mi-a trimis chiar 
Și o poezie. 

— Nu mai spune! 

I-am arătat-o pe PDA. Mi-l dădu înapoi. 

— Tu te alegi cu poetul. Eu cu insistentul. Chiar nu-i drept. 
Vrei să facem schimb? 

— Nici cea mai mică șansă. Dar nu e prietenul meu... 

Gretchen făcu semn din cap către Enzo. 

— Pe el l-ai întrebat? 

Am aruncat o privire spre Enzo, care, bineînțeles, strecura 
priviri în direcția mea în timp ce se deplasa pe terenul de dodge- 
ball. Văzu că mă uit la el, îmi zîmbi, dădu din cap şi, în timp ce 
făcea asta, fu nimerit în plin și cu putere în ureche de către 
minge şi căzu cu o bufnitură. 

Am izbucnit în ris. 

— O, drăguţ! comentă Gretchen. Să rîzi de suferința priete- 
nului tău! 

— Știu! Sînt atît de rea! am exclamat și aproape că m-am 
rostogolit pe jos. 

— Nu-l meriti, continuă Gretchen cu acreală. Nu-i meriti 
poezia. Dă-mi-le mie pe amîndouă. 

— Nici vorbă, am răspuns și apoi am ridicat ochii și l-am 
văzut pe Enzo acolo, în fața mea. Din reflex, am dus mîna la gură. 

— Prea tîrziu, vorbi el. 

Ceea ce, desigur, mă făcu să rîd şi mai mult. 

— Îţi ia în rîs suferinţa, îi zise Gretchen lui Enzo. O ia în 
rîs, auzi! 

— O, Doamne, îmi pare atât de rău, am spus printre hohote 
și, înainte de a mă gîndi la ceea ce făceam, l-am îmbrățișat pe Enzo. 

— Încearcă să-ţi distragă atenţia de la răutatea ei, avertiză 
Gretchen. 

— Reușește, răspunse Enzo. 

— O, bine, spuse Gretchen. Să vezi tu dac-o să te mai averti- 
zez despre metodele ei malefice, de-acum înainte! 

Îşi îndreptă teatral atenția înapoi la joc, privind pieziş doar 
din cînd în cînd și zîmbindu-mi răutăcios. 

M-am desprins de Enzo. 

— Nu sînt cu adevărat malefică. 

— Nu, doar amuzată de suferinţa altora. 

— Ai ieșit pe picioare de pe teren. Nu se poate să te fi durut 
atît de tare. 

— Există dureri care nu se văd. Dureri existențiale. 

— O, la naiba! Dacă ai dureri existenţiale de la dodgeball, 
chiar ai luat-o razna. 

— Nu cred că apreciezi subtilitățile filosofice ale sportului. 

Am început din nou să chicotesc. 

— Încetează, zise Enzo cu blîndeţe. Eu sînt serios. 

— Sper atît de mult să nu fii, am replicat și am chicotit mai 
departe. Vrei să mergem la masa de prînz? 

— Mi-ar plăcea foarte mult. Dă-mi doar un minut să-mi 
extrag mingea asta din trompa lui Eustache. 

Era prima oară cînd auzeam pe cineva folosind cuvintele 
„trompa lui Eustache” în conversaţia curentă. Cred că s-ar putea 
să mă fi îndrăgostit un pic de el chiar atunci. 


— Azi nu v-am prea văzut pe voi doi prin preajmă, le-am 
zis lui Hickory şi Dickory în cabina lor. 

— Sîntem conştienţi că îi facem pe mulți dintre semenii tăi 
coloniști să nu se simtă în largul lor, răspunse Hickory. 

El şi cu Dickory stăteau pe scaune proiectate să se adapteze 
la forma corpului lor; altfel, cabina era goală. Obinii poate că 
își cîştigaseră conștiința și chiar își încercaseră de curînd puterile 
la poveşti, dar misterele decorațiunilor interioare încă le scăpau, 
era clar. 

— S-a hotărît că ar fi mai bine pentru noi să ne ținem deoparte. 

— Hotărit de către cine? 

— De către maiorul Perry, răspunse Hickory și apoi, înainte 
să apuc să deschid gura: Și noi sîntem de acord. 

— Voi doi o să locuiţi cu noi. Cu noi toţi. Oamenii trebuie 
să se obișnuiască cu voi. 

— Sîntem de aceeași părere, şi vor avea timp. Dar deocam- 
dată credem că e mai bine să le lăsăm oamenilor timpul să se 
obișnuiască unii cu alții. 

Am deschis gura să răspund, apoi însă Hickory întrebă: 

— Nu ţi-e de folos în acest moment absenţa noastră? 

Mi-am adus aminte de comentariul lui Gretchen de mai 
devreme din cursul zilei despre felul în care ceilalți adolescenți 

nu s-ar apropia niciodată de noi dacă Hickory și Dickory ar fi 
mereu prin preajmă şi m-am simţit puțin ruşinată. 

— Nu vreau să credeți că nu vă vreau lîngă mine... 

— Nu credem asta. Te rog să nu crezi așa ceva. Cînd ajun- 
gem pe Roanoke, o să ne reluăm rolurile. Oamenii ne vor accepta 
mai ușor pentru că vor fi avut timp să te cunoască pe tine. 

— Tot nu vreau să credeți că trebuie să staţi aici din cauza 
mea. Pe mine m-ar face să mă urc pe pereți dac-aș fi zăvorită 
aici vreme de o săptămînă! 

— Pentru noi nu e greu, zise Hickory. Ne deconectăm conștiin- 
ta pînă cînd avem din nou nevoie de ea. În felul ăsta timpul zboară. 

— Asta a fost aproape o glumă. 

— Dacă spui tu... 

Am zîmbit. 

— Totuși, dacă ăsta-i singurul motiv pentru care staţi aici 
înăuntru... 

— N-am spus că e singurul motiv, mă întrerupse Hickory, 
ceea ce nu făcea aproape niciodată. Ne petrecem timpul și pre- 
gătindu-ne. 

— Pentru viața pe Roanoke? 

— Da. Şi pentru cum să-ți fim cel mai bine de ajutor cînd 
o să ajungem acolo. 

— Cred că făcînd ceea ce faceți de obicei. 

— Posibil. Noi credem că s-ar putea să subestimezi cît de 
diferit va fi Roanoke de viața ta de dinainte și care vor fi respon- 
sabilitățile noastre față de tine. 

— Ştiu că o să fie altfel. Știu că o să fie mai greu din multe 
puncte de vedere. 

— Ne bucurăm să auzim asta. O să fie. 

— Destul ca să petreceţi tot timpul ăsta făcînd planuri? 

— Da. 

Am aşteptat o secundă ca să aud dacă mai urma ceva după 
asta, dar nu urmă nimic. 

— Mai e ceva ce vreți să fac? l-am întrebat pe Hickory. Ca 
să vă ajut? 

Hickory are, de obicei, nevoie de o secundă ca să răspundă. 
L-am urmărit să văd ce puteam percepe din partea lui; după 
atît de mulți ani, eram destul de bună în a-i descifra stările. 
Nimic nu părea neobișnuit sau nelalocul lui. Era doar Hickory. 

— Nu, răspunse Hickory în sfîrșit. Am vrea să faci ceea ce 
faci de obicei. Să cunoști oameni noi. Să te împrieteneșşti cu ei. 
Să te bucuri de timpul petrecut cu ei acum. Cînd o să ajungem 
pe Roanoke, nu ne așteptăm să aveţi la fel de mult timp pentru 
distracție. 

— Dar voi ratați toată distracţia mea. De obicei, sînteți de 
față să o înregistrați. 

— Măcar de data asta te poţi descurca fără noi. 

Încă o dată, aproape o glumă. Am zîmbit din nou și i-am 
îmbrățișat pe amîndoi, chiar cînd PDA-ul meu vibră, trezindu- 
se la viață. Era Gretchen. 

— Prietenul tău e de-a dreptul jalnic la dodgeball, vorbi 
ea. Tocmai a luat o lovitură drept în nas. Zice să-ţi spun că sufe- 
rința nu-i nici pe departe atit de plăcută dacă nu ești prin preajmă 
să rîzi de ea. Așa că vino-ncoace și ușurează-i suferința bietului 
băiat. Sau mai adaugă ceva la ea. Merg amîndouă. 


UNSPREZECE 


Lucruri de știut despre viața lui Zoë pe Magellan. 

Mai întîi, planul de maestru al lui John și Jane de a-i împie- 
dica pe băieţii adolescenți să se omoare între ei sau pe alții a 
avut un efect desăvirșit, ceea ce însemna că trebuie să recunosc, 
bosumflată, față de tăticul, că făcuse ceva deștept, lucru de care 
era mai încîntat probabil decît ar fi trebuit să fie. Fiecare dintre 
echipele de dodgeball deveni un grup în sine, contrapunîndu-se 
grupurilor deja stabilite de băieţi din fostele colonii. Ar fi putut 
fi o problemă dacă fiecare și-ar fi schimbat doar loialitatea de 
trib către echipe, pentru că atunci n-am fi făcut decât să înlocuim 

un soi de prostie de grup cu alta. Dar puștii încă simțeau loialitate 
şi față de prietenii de pe lumea lor de baștină, dintre care cel 
puțin unul era probabil să se afle într-o echipă adversă de dodge- 
ball. Asta îi menținea pe toți prietenoși, sau cel puțin îi ţinea în 
frîu pe cei cu prostia cea mai agresivă pînă cînd treceau cu toții 
peste impulsul de a stîrni încăierări. 

Sau așa mi-a explicat mie tăticul, care continua să fie mul- 
tumit de el însuși. 

— Aşa că poți să vezi cum țesem o rețea subtilă de legături 
interpersonale, îşi spuse el, în timp ce urmăream unul dintre 
meciurile de dodgeball. 

— O, Doamne, exclamă Savitri, care stătea lîngă noi. Mulțu- 
mirea de sine de-aici mă face să vărs. 

— Eşti doar geloasă că nu ţi-a venit ţie în cap, îi spuse tăticul 
lui Savitri. 

— Mi-a venit mie în cap, replică Savitri. Cel puţin o parte. 
Eu şi cu Jane am dat o mînă de ajutor la planul ăsta, așa cum 
sînt sigură că-ți aduci aminte. Tu nu faci decît să-ți asumi tot 
meritul. 

— Astea sînt niște minciuni sfruntate, o contrazise tăticul. 

— Minge, avertiză Savitri, și ne-am aplecat cu toții cînd o 
minge fugară ricoşă către mulțime. 

Oricui i-ar fi venit în cap, schema cu dodgeballul avea avan- 
taje colaterale. După ce-a de-a doua zi de turneu, echipele au 
început să aibă propriile teme muzicale, cînd membrii echipei 
s-au apucat să frunzărească prin colecțiile lor de cîntece ca să 
găsească melodii incitante. Și aici am descoperit noi o adevărată 
prăpastie culturală: muzica foarte cunoscută pe o lume era com- 
plet neauzită pe alta. Puștii de pe Khartoum ascultau chango-soca, 
cei de pe Rus groundthump și tot așa. Da, toate aveau ritmuri 
bune și puteai dansa pe ele, dar dacă voiai să faci să i se aprindă 
cuiva ochii în cap şi să facă spume la gură, nu trebuia decît să 
sugerezi că muzica ta favorită era mai bună decît a lor. Toți îşi 
fluturau PDA-urile și-și puneau cîntecele pe listă ca să-și de- 
monstreze punctul de vedere. 

Și astfel a început Marele Război al Muzicii de pe Magellan: 
toți ne-am conectat PDA-urile laolaltă și am început să facem cu 
furie liste de piese din muzica noastră favorită ca să arătăm cum 
muzica noastră era incontestabil cea mai bună muzică dintotdea- 
una. În foarte scurt timp, am avut parte nu numai de chango- 
soca și de groundthump, dar și de kill-drill, drone, haploid, happy 
dance (numit ironic, după cum s-a dovedit), smear, nuevopop, 
tone, classic tone, Erie Stomp, doowa capella, shaker și ceva 
complet ameţit care pretindea că e vals, dar îi lipsea elementul 
esenţial al ritmului de trei pătrimi sau, serios, orice amprentă 
ritmică recognoscibilă, din cîte-mi dădeam eu seama. Am ascultat 
totul cu mintea imparțială, apoi le-am spus tuturor candidaților 
că mi-era milă de ei pentru că nu ascultaseră niciodată Sunetul 
de pe Huckleberry, și le-am trimis propria mea listă. 

— Așadar, vă faceţi muzica strîngînd pisici de git, constată 
Magdy în timp ce asculta „Dimineaţă la Delhi”, unul dintre 
cîntecele mele favorite, împreună cu mine, cu Gretchen și cu 
Enzo. 

— Ăsta-i un sitar, maimuţoiule! l-am apostrofat. 

— Sitar fiind cuvîntul de pe Huckleberry pentru „pisici 
sugrumate”, comentă Magdy. 

M-am întors spre Enzo. 

— Ajută-mă cu asta. 

— O să trebuiască să susţin teoria cu sugrumarea pisicilor, 
răspunse Enzo. 

L-am plesnit peste braţ. 

— Am crezut că ești prietenul meu. 

— Am fost, replică Enzo. Acum însă știu cum îţi tratezi 
animalele favorite. 

— Ascultă! exclamă Magdy. 

Partea sitarului tocmai se înălțase din orchestrație și era 
suspendată, tăindu-ți răsuflarea, pe deasupra punţii cîntecului. 

— Știi, chiar aici e momentul în care pisica a murit. Recu- 
noaște, Zoë. 

— Gretchen? 

M-am uitat pieziș către ultima și cea mai bună prietenă a 
mea, care mă apăra întotdeauna împotriva filistinilor. 

Gretchen îmi întoarse privirea. 

— Biata pisică, vorbi ea, și apoi izbucniră în rîs. 

Apoi Magdy își apucă PDA-ul și dădu drumul unui zgomot 
oribil de shaker. 

Ca să se știe, „Dimineaţă la Delhi” nu sună ca nişte pisici 
sugrumate. Chiar nu. Sînt cu toții afoni sau așa ceva. În special 
Magdy. 

Afoni sau nu totuși, noi patru am ajuns să petrecem mult 
timp împreună. În timp ce Enzo și cu mine ne făceam evaluarea 
reciprocă lentă și amuzată, Gretchen și Magdy oscilau între a fi 
interesați unul de celălalt și a încerca să vadă cît de categoric se 
puteau dobort reciproc verbal. Deși, ştiţi cum merg lucrurile 
astea. Unul duce probabil la celălalt și invers. Și bănuiesc că hor- 
monii jucau un rol foarte mare; amîndoi erau exemple arătoase 
de adolescenţă înfloritoare, ceea ce cred că era cel mai bun mod 
de a expune lucrurile. Amîndoi păreau dornici să accepte multe 
din partea celuilalt, la schimb pentru niște priviri prostești și cî- 
teva pipăieli ușoare care, ca să fim corecți față de Magdy, nu erau 
toate din partea lui, dacă era să credem relatările lui Gretchen. 

Cît despre Enzo și cu mine, ei bine, iată cum progresam: 

— Ţi-am făcut ceva, i-am zis, întinzîndu-i PDA-ul meu. 

— Mi-ai făcut un PDA, exclamă el. Mereu mi-am dorit unul. 

— Fraiere! 

Sigur că avea un PDA; cu toţii aveam. Abia dacă ne-am fi 
numit adolescenţi fără el. 

— Nu, dă clic pe fișierul de film. 

El dădu, și privi pentru cîteva clipe. Apoi înălță capul către 
mine. 

— Așadar, toată chestia e făcută din scene cu mine lovit în 
cap cu mingea de dodgeball? întrebă. 

— Sigur că nu. Unele dintre ele sînt cu tine lovit în alte părți. 

Am luat PDA-ul şi mi-am plimbat degetul de-a lungul ben- 
zii de repede-înainte a programului de rulat filme. 

— Vezi, uite, am spus, arătîndu-i lovitura în vintre pe care 
o primise mai devreme în cursul zilei. 

— O, grozav! 

— Eşti drăguţ cînd te prăbuşeşti în suferință agonizantă. 

— Mă bucur că așa crezi, replică, nu la fel de entuziasmat 
ca mine, e limpede. 

— Hai să ne uităm iarăși, am propus. De data asta cu înce- 
tinitorul. 

— Hai să nu. E o amintire dureroasă. Aveam planuri pentru 
lucrurile acelea într-o zi... 

Am simțit roşeaţa urcîndu-mi în obrajii și m-am străduit 
s-o combat cu ajutorul sarcasmului. 

— Bietul Enzo, l-am compătimit. Bietul Enzo, cel cu voce 
pițigăiată. 

— Compasiunea ta e copleşitoare, comentă el. Cred că-ţi 
place să mă vezi maltratat. Ai putea să-mi dai niște sfaturi în 
schimb. 

— Mişcă-te mai repede. Încearcă să nu fii lovit atît de mult. 

— Tare mă mai ajuţi! 

— Uite, am zis, apăsînd pe butonul de expediere al PDA-ului. 
E pe lista ta acum. Ca să-l prețuieşti pentru totdeauna. 

— Nu prea știu ce să zic. 

— Tu mi-ai adus ceva? 

— La drept vorbind..., răspunse Enzo și apoi își scoase 
PDA-ul, apăsă ceva şi-mi întinse PDA-ul. Pe el se afla încă o 
poezie. Am citit-o. 

— E foarte drăguță. 

De fapt era chiar frumoasă, dar nu voiam să devin senti- 
mentală cu el, nu după ce tocmai îi transmisesem un material 
video cu el încasînd o lovitură în părțile inferioare. 

— Da, bine, spuse Enzo, luîndu-și înapoi PDA-ul. Am 
scris-o înainte să văd filmul ăla. Să-ţi aduci aminte de asta. 

Apăsă pe ecranul PDA-ului. 

— Iată. Am trecut-o în lista ta acum. Ca s-o prețuiești întot- 
deauna. 

— O s-o preţuiesc, am replicat, şi chiar aveam de gînd s-o 
fac. 

— Bine, pentru că am parte de multe sicîieli pentru ele, știi... 

— Pentru poezii? 

Enzo încuviință din cap. 

— De la cine? 

— De la Magdy, bineînțeles. M-a prins cînd o scriam pe 
asta pentru tine și m-a luat peste picior de n-a mai putut. 

— Ideea de poezie a lui Magdy e o epigramă porcoasă. 

— Nu e prost, îl apără Enzo. 

— N-am zis că-i prost. Doar vulgar. 

— Ei bine, e prietenul meu cel mai bun. Ce-ai de gînd să 
faci? 

— Cred că-i frumos din partea ta că-i iei apărarea. Dar 
trebuie să-ți spun că dacă te convinge să te lași de scris poezii 
pentru mine, rizînd de tine, o să trebuiască să-i învinețesc fundul. 

Enzo rînji. 

— Tu sau gărzile tale de corp? 

— O, de asta o să mă ocup personal. Deşi s-ar putea s-o 
iau pe Gretchen să mă ajute. 

— Cred c-ar veni. 

— „Cred” n-ar ce căuta aici. 

— Atunci cred că aş face mai bine să-ţi scriu în continuare 
poezii. 

— Bine, am spus, și l-am bătut ușor pe obraz. Mă bucur că 
avem discuțiile astea. 

Iar Enzo se ținea de cuvînt; de două ori pe zi căpătam o 
poezie nouă. Cele mai multe erau drăguțe și hazlii, și doar puțin 
ostentative, pentru că le trimitea în diferite forme poetice: haiku, 
sonete, sextine şi unele forme despre care nu știu cum se numesc 
dar îţi poți da seama că ar trebui să fie ceva. 

Și, fireşte, i le arătam pe toate lui Gretchen, care se străduia 
din răsputeri să nu fie impresionată. 

— Asta iese din ritm, comentă ea după ce citi una pe care 
i-am arătat-o în timpul unuia dintre meciurile de dodgeball. 

Savitri venise lîngă noi să se uite. Era în pauză. 

— l-aş da papucii pentru asta. 

— Nu iese din ritm, am protestat. Și oricum, nu-i prietenul 
meu. 

— Un tip îţi trimite poezii în fiecare oră și tu zici că nu-i 
prietenul tău? întrebă Gretchen. 

— Dacă ar fi prietenul ei, nu i-ar mai trimite poezii, replică 
Savitri. 

Gretchen se plesni peste frunte. 

— Sigur că da! exclamă ea. Totul are sens acum! 

— Dă-mi asta, m-am răstit, luîndu-mi înapoi PDA-ul. Atita 
cinism! 

— Spui asta doar pentru că primeşti sextine, zise Savitri. 

— Care n-au ritm, adăugă Gretchen. 

— Linişte, amîndouă! am exclamat și am întors PDA-ul, 
ca să înregistrez meciul. 

Echipa lui Enzo juca cu Dragonii în meciul de sfert de finală 
pentru campionatul diviziei. 

— Toată invidia asta a voastră mă împiedică să-l urmăresc 
pe Enzo cum e masacrat acolo. 

— Vorbeai de cinism..., comentă Gretchen. 

Se auzi un pocnet puternic cînd mingea de dodgeball turti 
fața lui Enzo într-o formă nu prea atrăgătoare. El duse ambele 
mîini la faţă, înjură tare și se lăsă în genunchi. 

— lar a început! am zis. 

— Bietul băiat, îl compătimi Savitri. 

— O să supravieţuiască, spuse și Gretchen, şi apoi se în- 
toarse spre mine: Văd că ai prins asta. 

— Cu siguranţă o să intre în filmul cu principalele atracții, 
am anunţat. 

— Am pomenit mai devreme că nu-l meriţi, observă 
Gretchen. 

— Hei! El îmi scrie poezii, eu consemnez lipsa lui de apti- 
tudini fizice. Așa merge relația. 

— Credeam că ai zis că nu e prietenul tău, vorbi Savitri. 

— Nu e prietenul meu, am răspuns și am salvat fragmentul 
umilitor în directorul „Enzo”. Asta nu înseamnă că nu avem o 
relație. 

Am pus PDA-ul deoparte şi l-am salutat pe Enzo cînd a 
venit spre noi, încă ținîndu-și fața în mîlini. 

— Așadar, ai prins asta, îmi spuse. 

M-am întors și i-am zîmbit lui Gretchen și Savitri, ca pentru 
a spune vedeți?. Amîndouă dădură ochii peste cap. 


Cu totul, a trecut cam o săptămînă între momentul cînd 
Magellan a plecat de pe stația Phoenix și cel cînd a ajuns destul 
de departe de orice puț gravitațional ca să poată face saltul spre 
Roanoke. O mare parte din intervalul respectiv l-am petrecut 
privind la dodgeball, ascultînd muzică, stînd de vorbă cu noii 
mei prieteni și înregistrîindu-l pe Enzo cum e lovit cu mingi. 
Dar, printre toate astea, chiar am petrecut în pic de timp 
învăţînd despre lumea pe care o să trăim tot restul vieţii. 

O parte dintre informații le ştiam deja: Roanoke era o pla- 
netă de categoria a şasea, ceea ce însemna (și aici verific și din 
a doua sursă, Actul Protocolului Departamentului Colonizării 
al Uniunii Coloniale) că planeta se afla în intervalul de cinci- 
sprezece la sută în plus sau în minus din gravitația standard, 
atmosfera, temperatura și rotația, dar că biosfera nu era compa- 
tibilă cu biologia umană - ceea ce e ca și cum ai spune că, dacă 
ai mînca ceva acolo, probabil că te-ar face să-ți vomiți și mațele, 
dacă nu te-ar omori de-a dreptul. 

(Asta mă făcu oarecum curioasă cu privire la câte categorii 
de planete existau. Se dovedește că sînt optsprezece, dintre 
care douăsprezece sînt cel puțin nominal compatibile din punct 
de vedere uman. Acestea fiind spuse, dacă cineva te anunţă că 
te afli pe o planetă din categoria a douăsprezecea, lucrul cel 
mai bun de făcut este să găsești o navetă de salvare sau să te 
oferi voluntar să intri în echipajul navei, pentru că n-o să vrei 

să aterizezi pe planeta aceea dacă poți evita acest lucru. În afară 
de cazul în care îți place să cîntărești pînă la de două ori și jumă- 
tate greutatea ta normală pe o planetă a cărei atmosferă sufocată 
de amoniac te va înăbuși, poţi să speri, înainte de a muri de 
expunere la radiaţii. În care caz, știi tu. Bine-ai venit acasă!) 

Ce faci pe o planetă de categoria a șasea, cînd ești membru 
al unei colonii incipiente? Ei bine, Jane avea dreptate cînd a 
spus pe Huckleberry: muncești. Ai doar atîtea provizii de hrană 
cât s-o duci pînă cînd trebuie să adaugi la ele din ceea ce ai culti- 
vat — dar înainte să-ţi cultivi hrana, trebuie să transformi solul 
ca să crească pe el culturi care să hrănească oameni (și alte specii 
care s-au născut pe Pămînt, ca aproape tot șeptelul nostru), fără 
să te îneci mortal din cauza substanțelor nutritive incompatibile 
din sol. Și trebuie să ai grijă ca șeptelul pomenit mai devreme 
(sau animalele favorite, copiii mici sau adulţii neglijenţi care 
n-au fost atenţi în timpul perioadelor de instruire) să nu pască 
sau să mănînce nimic de pe planetă pînă cînd nu faci o scanare 
toxicologică ca să vezi dacă asta n-o să-i omoare cumva. Materia- 
lele pentru coloniști care ne-au fost date sugerează că e mai di- 
ficil decât pare, pentru că nu te poți aștepta ca șeptelul să asculte 
de argumente, și nici copilaşii sau chiar unii dintre adulți. 

Așadar, ai ameliorat solul și ai împiedicat toate animalele 
și oamenii fără minte să se îndoape în decorul otrăvitor; acum 
e timpul să sădeșşti, să sădeșşti, să sădeșşti culturile ca și cum 
viaţa ta ar depinde de asta, pentru că depinde. Ca să te convingă, 
materialul de instruire pentru coloniști este plin cu poze ale 
unor inși slăbănogi care şi-au făcut de mîntuială culturile și au 
sfîrșit mult mai subțiri (sau mai rău) după iarna de pe planeta 
lor. Uniunea Colonială n-o să te scoată din încurcătură — dacă 
nu reușești, nu reușeşti, uneori cu prețul propriei tale vieți. 

Ai sădit, ai lucrat, ai recoltat și apoi o faci din nou, și o tot 
faci — şi în tot timpul ăsta construiești și infrastructura, pentru că 
unul dintre rolurile majore ale unei colonii incipiente este să pre- 
gătească planeta pentru următorul val, mai mare, de coloniști, 
care apare după vreo doi ani standard. Presupun că aterizează, 

se uită în jur la tot ce-aţi creat şi zic: „Ei, nu pare chiar atît de greu 
să colonizezi“. Moment în care mai că te-apuci să-i iei la pumni... 

Și de-a lungul tuturor acestor lucruri, în adîncul minţii, 
există bine ascuns un mic fapt: coloniile sînt cel mai vulnerabile 
la atac atunci cînd sînt noi. Există un motiv pentru care oamenii 
colonizează planetele de categoria a şasea, unde biosistemul 
s-ar putea să-i omoare, și chiar planetele de categoria a două- 
sprezecea, unde cam orice altceva îi va omori în aceeași măsură. 
Motivul este că se află acolo, afară, o mulțime de alte rase inteli- 
gente care au aceleași nevoi de locuire ca și noi, și cu toţii vrem 
cîte planete putem apuca. Iar dacă altcineva este deja acolo, ei 
bine... Asta-i doar ceva ce se poate ocoli. 

Ştiam asta foarte bine. La fel și John şi Jane. 

Dar era ceva ce mă întreb dacă alții — fie de vîrsta mea, fie 
mai în vârstă — înțelegeau cu adevărat; dacă înțelegeau că, planetă 
de categoria a șasea sau nu, sol ameliorat sau nu, culturi sădite 
sau nu, tot ce-au făcut și pentru care au muncit nu contează prea 
mult atunci cînd un aparat spaţial apare pe cerul tău, și e plin cu 
creaturi care au ajuns la concluzia că vor planeta ta şi că le stai în 
cale. Poate că nu e ceva ce poți înțelege pînă cînd nu se întîmplă. 

Sau poate că atunci cînd se ajunge aici, oamenii pur și sim- 
plu nu gîndesc, pentru că nu-i nimic de făcut în privinţa asta. 
Nu sîntem soldați, sîntem coloniști. A fi colonist înseamnă să 
accepți riscul. Și odată ce-ai acceptat riscul, ai putea foarte bine 
să nu te gîndești la el, pînă cînd n-ai nevoie s-o faci. 

Şi, în timpul săptămînii noastre pe Magellan, cu siguranţă 
n-am avut nevoie. Ne distram — aproape prea mult, ca să fim 
cinstiți. Bănuiam că aveam parte de o imagine nereprezentativă 
a vieţii de colonist. l-am pomenit tăticului despre asta în timp 
ce urmăream ultimul joc al turneului de dodgeball, în care Dra- 
gonii aruncau osînda roşie de cauciuc asupra neînvinșilor pînă 
atunci de la Mucegaiul Unsuros, echipa în care era Magdy. 
N-aveam nimic împotrivă; Magdy devenise nestferit din cauza 
șirului de victorii ale echipei sale. Smerenia ar fi fost un lucru 
bun pentru băiat. 

— Sigur că nu e reprezentativ, mi-a răspuns tăticul. Crezi 
că o să avem timp să jucăm dodgeball cînd o să ajungem pe 
Roanoke? 

— Nu mă refer numai la dodgeball. 

— Știu. Dar nu vreau să-ți faci griji. Dă-mi voie să-ți spun 
o poveste. 

— O, grozav! O poveste! 

— Atât de sarcastică... Atunci cînd am plecat prima oară 
de pe Pămînt şi am intrat în Forțele Coloniale de Apărare, am 
avut o săptămînă ca asta. Ni se dăduseră noile trupuri — cele 
verzi, cum are încă generalul Rybicki — şi primiserăm ordinul 
să ne distrăm cu ele o săptămînă întreagă. 

— Sună ca o bună metodă de a încuraja necazurile, am 
comentat. 

— Poate că este... Dar în cea mai mare parte a făcut două 
lucruri. Primul a fost să ne acomodeze cu ceea ce puteau face 
noile trupuri. Al doilea, să ne dea timp să ne bucurăm și să ne 
facem prieteni înainte să trebuiască să mergem la război. Să ne 
dea puţin calm înaintea furtunii. 

— Așa că ne acorzi săptămîna asta ca să ne distrăm înainte 
să ne trimiţi la ocnă. 

— Nu la ocnă, dar cu siguranță pe cîmp, replică tăticul, și 
făcu semn către puștii care se îmbrînceau pe terenul de dodge- 
ball. Nu cred că a intrat pe de-a-ntregul în capetele multora 
dintre noii tăi prieteni că atunci cînd vom ateriza, or să fie puşi 
la treabă. E o colonie incipientă. E nevoie de toate brațele. 

— Bănuiesc că-i un lucru bun că am primit o educaţie 
decentă înainte să plec de pe Huckleberry. 

— O, o să mergi încă la școală. Crede-mă cînd îți spun, 
Zoë. Doar că o să și munceşti. Și la fel toți prietenii tăi. 

— Monstruos de nedrept! Muncă și școală. 

— Nu te aștepta la prea multă compasiune din partea noas- 
tră. În timp ce tu o să stai pe scaun și-o să citești, noi o să fim 
afară, asudînd și trudind. 

— Care „noi“? Eşti conducătorul coloniei. Tu o să administrezi. 

— Am lucrat la fermă cînd eram mediator în New Goa. 

Am pufnit. 

— Vrei să spui că ai plătit pentru sămînţă și l-ai lăsat pe 
Chaudry Shujaat să lucreze cîmpul pentru o cotă-parte... 

— Îţi scapă esenţa. Ceea ce vreau să spun este că odată ce 
ajungem pe Roanoke, o să fim cu toții ocupați. Ceea ce o să ne 
ajute să trecem prin toate astea sînt prietenii. Știu că pentru 
mine aşa a mers în FCA. Tu ţi-ai făcut prieteni noi în ultima 
săptămînă, așa-i? 

— Da, am răspuns. 

— Ai vrea să-ți începi viața pe Roanoke fără ei? 

M-am gîndit la Gretchen, la Enzo și chiar la Magdy. 

— Cu siguranţă nu. 

— Atunci săptămîna asta a făcut ceea ce trebuia să facă. 
Am pornit pe drumul de la a fi coloniști din lumi diferite la a 
fi o singură colonie, și de la a fi străini la a fi prieteni. Acum o 
să avem cu toţii nevoie unii de alții. Ne aflăm într-o situaţie 
mai bună pentru a lucra împreună. Și acesta este avantajul 
practic de a avea o săptămînă de distracţie. 

— Oho! Îmi dau seama cum ai țesut o reţea subtilă de legă- 
turi interpersonale aici. 

— Ei bine, ştii tu, zise tăticul cu acea privire în ochi care 
spunea că da, a prins trimiterea sarcastică. De aceea eu conduc 
lucrurile. 

— Asta e? am întrebat. 

— E ceea ce îmi spun în sinea mea, oricum. 

Dragonii avură ultimul cuvînt împotriva Mucegaiului Unsu- 
ros și începură să sărbătorească. Mulțimea de coloniști care 
priveau ovaționa şi ea, şi intra în dispoziția potrivită pentru 
evenimentul cu adevărat important al nopții: saltul spre Roanoke, 
care urma să se întîmple în mai puţin de o jumătate de oră. 

Tăticul se ridică în picioare. 

— E rîndul meu. Trebuie să mă pregătesc să înmînez pre- 
miile Dragonilor. Păcat. Ţineam cu Mucegaiul Unsuros. Îmi 
place la nebunie numele ăsta. l 


104 / JOHN SCALZI 


— Încearcă să supraviețuieşti dezamăgirii. 

— O să încerc. Rămii prin preajmă pentru salt? 

— Glumeşti? Cu toții or să rămînă prin preajmă pentru salt. 
Nu l-aș rata pentru nimic în lume. 

— Bine. E întotdeauna o idee bună să înfrunţi schimbarea 
cu ochii deschiși. 

— Crezi că o să fie chiar atît de diferit? am întrebat. 

Tăticul mă sărută în creștetul capului și mă îmbrățișă. 

— Scumpa mea, știu că o să fie chiar atît de diferit. Ceea 
ce nu știu este cât de diferit o să fie după aceea. 

— Bănuiesc că o să aflăm. 

— Da, cam peste douăzeci şi cinci de minute, replică tăticul, 
şi apoi arătă cu degetul. Uite, uite-le pe mămica și pe Savitri. 
Hai să sărbătorim împreună lumea nouă, bine? 


PARTEA A II-A 


DOISPREZECE 


Se auzi un răpăit, apoi o bufnitură şi după aceea un vuiet 
cînd frînele şi motoarele navetei se opriră. Asta era: aterizaserăm 
pe Roanoke. Eram acasă, pentru cea dintii oară. 

— Ce-i mirosul ăsta? exclamă Gretchen, strimbind din nas. 

Am tras aer în piept și-am strîmbat și eu din nas. 

— Cred că pilotul a aterizat într-o grămadă de șosete rîn- 
cezite, am comentat. 

L-am potolit pe Babar, care era cu noi şi care părea ațîțat 
de ceva; poate că lui îi plăcea mirosul. 

— Asta-i planeta, vorbi Anna Faulks. 

Făcea parte din echipajul lui Magellan și coborise pe planetă 
de câteva ori, descărcînd materiale. Tabăra principală era aproape 
gata pentru colonişti; Gretchen și cu mine, în calitate de copii 
ai conducătorilor coloniei, am primit permisiunea să coborîm 
cu una dintre ultimele navete de marfă, în loc să trebuiască să 
luăm o navetă pentru transportul vitelor, precum toți ceilalți. 
Părinţii noștri se aflau deja pe planetă de'zile întregi, suprave- 
ghind descărcarea. 

— Şi am noutăţi pentru voi, continuă Faulks. Ăsta-i cam 
cel mai plăcut miros de pe-aici. Cînd prinzi o adiere dinspre 
pădure, atunci e rău de-a binelea! 

— De ce? am întrebat. A ce miroase atunci? 

— E şi cum toţi cei pe care-i cunoști tocmai au vomitat pe 
pantofii tăi, răspunse Faulks. 

— Minunat, comentă Gretchen. 

Se auzi un zăngănit scrişnit, cînd ușile masive ale navetei 
de marfă se deschiseră. Urmă o adiere ușoară, în vreme ce aerul 
din cala de mărfuri ieșea cu un șuierat către cerul lui Roanoke. 
Și apoi mirosul ne izbi cu adevărat. 

Faulks ne zîmbi. 

— Delectați-vă, domnișoarelor. O să simțiți mirosul ăsta 
pentru tot restul vieții. 

— La fel și tu, îi replică Gretchen. 

Faulks încetă să ne mai zîmbească. 

— O să începem să mutăm containerele astea de materiale 
peste cîteva minute, spuse ea. Voi două trebuie să plecați de-aici, 
dați-vă la o parte din calea noastră. Ar fi păcat dacă prețioasele 
voastre persoane ar fi strivite sub ele... 

Ne întoarse spatele și porni către restul echipei din cala 
navetei. 

— Drăgut, i-am atras atenția lui Gretchen. Nu cred că acum 
era cel mai bun moment să-i aduci aminte că e împotmolită 
aici. 

Gretchen ridică din umeri. 

— Merita, zise ea și porni către ușile navetei. 

Mi-am mușcat obrazul pe dinăuntru și m-am hotărît să nu 
comentez. Ultimele cîteva zile ne împinseseră pe toți la limită. 
Asta e ceea ce se întîmplă atunci cînd știi că ești pierdut. 


În ziua în care am făcut saltul spre Roanoke, așa ne-a dat 
tăticul vestea că eram pierduţi. 

— Pentru că știu că circulă deja zvonuri, daţi-mi voie să 
vă spun mai întîi asta: nu sîntem în pericol, le spuse tăticul 
coloniștilor. 

Stătea în picioare pe platforma unde, cu numai vreo două 
ore mai devreme, scandaserăm numărătoarea inversă pînă la salt. 

— Magellan e în siguranţă. Nu ne aflăm în nici un pericol 
în acest moment. 

În jurul nostru, mulţimea se relaxă vizibil. M-am întrebat 
câți dintre ei prinseseră partea cu „în acest moment”. Bănuiam 
că John o pusese acolo cu un motiv. 

Așa era. 

— Însă nu sîntem acolo unde ni s-a spus că vom ajunge, 
continuă el. Uniunea Colonială ne-a trimis pe o altă planetă 
decît ne așteptaserăm să mergem. A făcut acest lucru pentru că 
a aflat că o coaliție de rase extraterestre numită Conclavul plă- 
nuia să ne împiedice s-o colonizăm, cu forța dacă este necesar. 
Nu există nici o îndoială că ne-ar fi așteptat în clipa cînd am fi 
făcut saltul. Așa că am fost trimiși altundeva: pe o cu totul altă 
planetă. Ne aflăm acum deasupra adevăratului Roanoke. 

— Nu sîntem în primejdie deocamdată, continuă John. Dar 
Conclavul ne caută. Dacă ne găsește, o să încerce să ne ia de-aici, 
din nou, probabil prin forță. Dacă nu ne poate scoate, va dis- 
truge colonia. Sîntem în siguranță acum, dar n-o să vă mint: 
sîntem vînați! 

— Du-ne înapoi! strigă cineva. 

Se auziră murmure de încuviințare. 

— Nu ne putem întoarce, replică John. Căpitanul Zane a 
fost împiedicat de la distanță să ajungă la sistemele de control 
ale lui Magellan de către Forțele Coloniale de Apărare. El și 
echipajul lui se vor alătura coloniei noastre. Magellan va fi dis- 
trus după ce vom fi aterizat noi și toate proviziile noastre pe 
Roanoke. Nu ne putem întoarce. Nici unul dintre noi. 

Încăperea izbucni în strigăte furioase și discuţii. Tăticul îi 
liniști pînă la urmă. 

— Nici unul dintre noi nu ştia despre asta. Eu n-am ştiut. 
Jane n-a ştiut. Nici reprezentanţii coloniilor voastre. Şi cu sigu- 
ranţă nici căpitanul Zane. Ne-a fost ascuns tuturor în mod egal. 
Uniunea Colonială şi Forţele Coloniale de Apărare au hotărît, 

pentru motive pe care le ştiu numai ei, că e mai sigur să ne țină 
aici decît să ne ducă înapoi pe Phoenix. Fie că sîntem de acord 
sau nu, cu asta trebuie să ne descurcăm. 

— Ce-o să facem? se auzi încă o voce din mulțime. 

Tăticul se uită în direcția din care venise vocea. 

— O să facem ce-am venit să facem de la început, răspunse 
el. O să colonizăm. Înțelegeți asta: cînd am ales cu toţii să deve- 
nim coloniști, știam că există riscuri. Știți cu toţii: coloniile inci- 
piente sînt locuri primejdioase. Chiar şi fără acest Conclav care 
ne caută, colonia noastră încă ar fi întîmpinat riscul atacului, 
încă ar fi fost o ţintă pentru alte rase. Nimic din toate astea nu 
s-a schimbat. Ceea ce s-a schimbat este că Uniunea Colonială a 
știut dinainte cine ne caută şi de ce. Asta le-a permis să ne țină 
la adăpost pe termen scurt. Ne dă un avantaj pe termen lung. 
Pentru că acum ştim ce să facem ca să nu fim găsiţi. Știm cum 
să rămînem în siguranţă. 

Se înmulțiră murmurele din mulțime. Chiar în dreapta 
mea, o femeie întrebă: 

— Și cum o să rămînem în siguranță? 

— Reprezentanții coloniilor voastre or să vă explice. Veri- 
ficaţi-vă PDA-urile; fiecare dintre voi are un loc pe Magellan 
unde voi și foștii voştri concetăţeni de planetă vă veți întîlni cu 
propriul reprezentant. Ei or să vă explice ce trebuie să facem şi 
vor răspunde la întrebările pe care-o să le aveţi mai departe. 
Dar există un lucru în legătură cu care vreau să fie totul foarte 
limpede. O să am nevoie de cooperare din partea tuturor. O să 
am nevoie de sacrificii din partea tuturor. Sarcina noastră de a 
coloniza lumea asta n-ar fi fost niciodată ușoară; acum însă a 
devenit mult mai grea. 

Dar o putem face, insistă tăticul, iar forța cu care o spuse 
păru să-i surprindă pe cîțiva din mulțime. Ceea ce se cere de la 
noi e greu, dar nu imposibil. O putem face dacă lucrăm împre- 
ună. O putem face dacă ştim că ne putem baza unul pe altul. 
De oriunde-am veni, trebuie să fim cu toții acum locuitori ai 
planetei Roanoke. Nu aşa aș fi preferat să se întîmple. Dar așa 

o să trebuiască să facem lucrurile să meargă. Putem să facem 
asta. Trebuie să facem asta. Trebuie s-o facem împreună. 


Am coborit din navetă și am pus picioarele pe solul lumii 
noi. Noroiul de pe jos mi se prelinse peste gheată. 

— Fermecător, am constatat. 

Am început să merg. Noroiul îmi sugea picioarele. Am 
încercat să nu mă gîndesc la supt ca la o metaforă mai generală. 
Babar săltă jos din navetă și începu să adulmece împrejurimile. 
Măcar el era fericit. 

În jurul meu, echipajul de pe Magellan trecuse la treabă. 
Navetele care aterizaseră înainte îşi goleau încărcătura; o altă 
navetă se pregătea pentru aterizare la o oarecare distanță. Con- 
tainerele cu materiale, de mărime standard, erau împrăștiate 
pe sol. În mod normal, odată ce conținutul lor era scos, contai- 
nerele erau trimise înapoi sus cu navetele, pentru a fi refolosite; 
dacă nu irosești, nu duci lipsa. De data asta, nu exista nici un 
motiv să le ducem înapoi pe Magellan. Nava nu se întorcea; 
aceste containere-nu aveau să fie reumplute vreodată. Și după 
cum se întîmplaseră lucrurile, unele dintre aceste containere 
nici măcar nu aveau să fie vreodată despachetate; noua situație 
de aici de pe Roanoke făcea să nu merite efortul. 

Dar asta nu însemna că aceste containere nu aveau nici un 
scop; aveau. Acest scop se afla în fața mea, la cîteva sute de metri 
depărtare, unde se forma o îngrăditură, una formată din contai- 
nere. Înăuntrul îngrăditurii urma să fie noua noastră casă tempo- 
rară: un sătuc deja botezat Croatoan, în care toți cei două mii 
cinci sute câți eram - și proaspeţii nemulțumiți din echipajul de 
pe Magellan — urmau să fie închiși în timp ce tăticul, mămica și 
ceilalți conducători ai coloniei făceau o trecere în revistă a aceste 
planete noi ca să vadă ce trebuia să facem ca să trăim pe ea. 

În timp ce priveam, cîțiva membri din echipaj mutau unul 
dintre containere la locul lui în îngrăditură, folosind propulsoarele 

din partea de sus ca să ducă la locul lui containerul și apoi 
oprindu-le și lăsînd containerul să cadă cîțiva milimetri pînă 
pe pămînt, cu o bufnitură. Chiar şi de la distanţa asta, am simțit 
vibrația în sol. Orice-ar fi fost în container, era greu. Probabil 
utilaje agricole pe care nu ne mai era permis să le folosim. 

Gretchen ajunsese deja acolo cu mult înaintea mea. M-am 
gîndit să alerg ca s-o prind din urmă, apoi însă am observat-o 
pe Jane apărînd din spatele nou-așezatului container și'vorbind 
cu unul dintre membrii echipajului de pe Magellan. M-am dus 
în schimb spre ea. 


Cînd tăticul vorbea despre sacrificiu, în sens direct vorbea 
despre două lucruri. Mai întîi: nici un contact între Roanoke și 
restul Uniunii Coloniale. Tot ceea ce trimiteam în direcția Uniunii 
Coloniale ne putea da de gol, chiar şi o simplă sondă automată 
de salt plină cu date. În aceeași măsură, tot ceea ce ni se trimitea 
ne putea da de gol. Asta însemna că eram cu adevărat izolaţi: 
nici un ajutor, nici un fel de provizii, nici măcar corespondenţă 
de la prieteni și de la cei dragi rămași în urmă. Eram singuri. 

La început, nici n-a părut un lucru chiar atît de important. 
La urma urmei, ne-am părăsit deja vechea viață, atunci cînd 
am devenit colonişti. Ne-am luat rămas-bun de la oamenii pe 
care nu-i luam cu noi, și cei mai mulți știam că ar fi trecut foarte 
multă vreme pînă să-i mai vedem, dacă aveam să-i mai vedem 
vreodată. Dar chiar şi cu toate astea, legăturile nu erau complet 
tăiate. O sondă de salt a fi trebuit să plece din colonie în fiecare 
zi, ducînd scrisori, ştiri şi informaţii înapoi în Uniunea Colo- 
nială. Reciproc, o sondă automată ar fi trebuit să sosească zilnic, 
cu corespondenţă, știri, cîntece, poveşti și alte lucruri, ca să 
simțim că sîntem încă parte a omenirii, în ciuda faptului de a fi 
împotmoliţi într-o colonie, cultivînd cereale. 

Și acum, nimic din toate astea. Se dusese totul. Ceea ce te 
izbea mai întîi era lipsa poveştilor, a muzicii şi a spectacolelor 

noi — un lucru rău dacă erai pasionat de un serial sau de o for- 
mație înainte de plecare și sperai să te ţii la curent cu ele — apoi 
însă îți dădeai seama că ceea ce conta cu adevărat era faptul că 
din acel moment n-aveai să mai știi nimic despre viața oamenilor 
rămaşi pe loc. Nu aveai să ştii dacă bunica ta a murit. Nu aveai 
să vezi înregistrările pe care prietena ta cea mai bună şi le-a făcut 
la nuntă, sau să citeşti povestirile pe care o altă prietenă le scria și 
se chinuia cu disperare să le publice, sau să vezi poze cu locurile 
care-ţi plăceau la nebunie, cu oamenii pe care încă îi iubeai stînd 
în prim-plan. Totul se terminase, poate pentru totdeauna. 

Cînd ne-a izbit înțelegerea acestui fapt, a făcut-o din plin — 
dar o lovitură încă și mai dură a fost cînd ne-am dat seama că 
toţi cei la care am ţinut vreodată, oricare dintre noi, nu știa 
nimic despre ce ni se întîmplase. Dacă Uniunea Colonială nu 
avusese de gînd să ne spună nouă unde mergem, ca să ducă 
de nas chestia asta pe nume Conclav, cu siguranță nu avea de 
gînd să le spună nici celorlalți că îi păcălea în legătură cu locul 
unde ne aflam. Toată lumea pe care-o cunoscuserăm vreodată 
credea că ne-am pierdut. Unii dintre ei credeau probabil că 
fuseserăm uciși. John, Jane şi cu mine nu trebuia să ne facem 
prea multe griji la capitolul ăsta - fiecare dintre noi însemna 
familia pentru ceilalți, toată familia pe care o aveam — dar restul 
coloniștilor aveau pe cineva care ținea chiar acum doliu pentru 
ei. Mama şi bunica lui Savitri trăiau încă; expresia apărută pe 
chipul femeii cînd și-a dat seama că ele credeau probabil că e 
moartă mă făcu să mă reped s-o îmbrățișez. 

Nici măcar nu voiam să mă gîndesc cum tratau obinii dis- 
pariția noastră. Speram doar ca ambasadorul Uniunii Coloniale 
pe lîngă obini să fi avut lenjerie curată atunci cînd obinii veni- 
seră să-l ia la întrebări. 

Al doilea sacrificiu era și mai greu. 


— Ai sosit, exclamă Jane în timp ce mă apropiam de ea. 

Întinse mîna să-l mîngiîie pe Babar, care venise țopăind 
spre ea. 

— Aşa se pare, am replicat. Mereu e așa? 

— Așa cum? 

— Mocirlos. Ploios. Frig. Ca naiba. 

— Am ajuns aici la începutul primăverii. O să tot fie așa 
pentru o vreme. Cred însă că lucrurile se vor îmbunătăți. 

— Așa crezi? am întrebat. 

— Așa sper, răspunse Jane. Dar nu știm. Informaţiile pe 
care le avem despre planeta asta sînt reduse. Uniunea Colonială 
nu pare să fi făcut o cercetare normală la fața locului. Şi n-o să 
putem lansa un satelit ca să urmărim vremea și climatul. Așa 
că trebuie doar să sperăm c-o să fie mai bine. Desigur, ar fi mai 
bine dacă am ști. Dar speranţa e tot ce-avem. Unde-i Gretchen? 

Am făcut semn în direcția în care-o văzusem plecînd. 

— Cred că-l caută pe tatăl ei, am spus. 

— Totul e în ordine între voi două? întrebă Jane. Rareori o 
văd pe vreuna fără cealaltă. 

— E bine. Cu toţii sînt nervoși în ultimele zile, mămico. La 
fel și noi, bănuiesc. 

— Ce mai fac ceilalţi prieteni ai tăi? 

Am ridicat din umeri. 

— Nu l-am văzut prea mult pe Enzo în ultimele două zile. 
Cred că-i pică destul de prost ideea că e captiv aici. Nici măcar 
Magdy n-a reușit să-l înveselească. M-am dus să-l vizitez de 
vreo două ori, dar nu vrea să spună prea multe, și nici nu pot 
spune că eu eram prea veselă. Totuși încă îmi trimite poezii. Pe 
hârtie. ÎI pune pe Magdy să le aducă. Magdy nu suportă asta, 
că veni vorba. 

Jane zimbi. 

— Enzo e un băiat drăguţ. 

— Ştiu. Cred că n-am ales totuşi un moment prea grozav 
ca să mă hotărăsc să-l fac prietenul meu. 

— Ei bine, ai spus-o chiar tu, cu toții sînt nervoși în ultimele 
zile. O să fie mai bine. 

— Așa sper, am spus - şi chiar speram. 

Mă descurcasem cu toanele și cu deprimarea celor mai buni 
dintre ei, dar chiar și eu am limitele mele, și acum mă apropiam 
de ele. 

— Unde-i tăticul? Și unde-s Hickory și Dickory? 

Cei doi coboriseră într-una dintre primele navete, împreună 
cu mămica și cu tăticul; între faptul că-i văzusem foarte puţin 
pe Magellan şi cel că fuseseră plecați în ultimele cîteva zile, 
începeam să le simt lipsa. 

— Pe Hickory şi Dickory i-am trimis să facă o explorare a 
zonei înconjurătoare, răspunse Jane. Ne ajută să facem o schiță 
a terenului. Le dă ceva folositor de făcut și pe moment îi ține 
deoparte din calea celor mai mulți dintre coloniști. Nu cred că 
vreunul dintre ei are sentimente prea prietenoase față de 
nonumani în acest moment, și preferăm să evităm ca cineva să 
încerce să se ia la bătaie cu ei. 

Am dat din cap la aceste cuvinte. Oricine ar încerca să se 
ia la bătaie cu Hickory sau cu Dickory s-ar alege cel puțin cu 
ceva rupt. Ceea ce nu i-ar face pe cei doi foarte populari, chiar 
dacă (sau poate mai ales dacă) ar avea dreptate. Mămica și tăticul 
erau deștepți că-i puneau să stea deoparte, deocamdată. 

— Tatăl tău e cu Manfred Trujillo, zise Jane, vorbind despre 
tatăl lui Gretchen. Amenajează satul temporar. Îl organizează 
ca pe o tabără a unei legiuni romane. 

— Ne așteptăm la un atac din partea vizigoților, am comentat. 

— Nu ştim din partea cui să ne aşteptăm la un atac, zise 
Jane. 

Felul imperturbabil în care vorbise nu mă înveseli cu abso- 
lut nimic 

— Mă aștept c-o s-o găseşti pe Gretchen împreună cu ei. 
Intră în tabără și-o să-i găsești. 

— Ar fi mai ușor dac-aș putea doar să dau un semnal pe 
PDA-ul lui Gretchen și s-o găsesc în felul ăsta. 

— Ar fi, fu Jane de acord. Dar n-o să mai putem face așa 
ceva. Încearcă să-ți foloseşti în schimb ochii. 


114 / JOHN SCALZI 


Îmi dădu un pupic scurt la tîmplă, apoi se îndepărtă ca să 
stea de vorbă cu echipajul de pe Magellan. Am oftat și m-am 
îndreptat spre tabără ca să-l găsesc pe tăticul. 


Al doilea sacrificiu: chiar și cel din urmă dispozitiv cu un 
computer încorporat nu mai putea fi utilizat. Ceea ce însemna că 
nu puteam folosi cea mai mare parte a lucrurilor pe care le aveam. 

Motivul era dat de undele radio. Fiecare aparat electronic 
comunica cu orice alt aparat electronic prin unde radio. Chiar 
și undele radio minuscule pe care le emiteau puteau fi însă des- 
coperite dacă cineva căuta destul de intens, aşa cum fuseserăm 
asiguraţi că o să caute. Dar nu era de-ajuns doar să oprim capaci- 
tatea de conectare, din moment ce ni s-a spus că echipamentul 
nostru folosea unde radio nu numai în exterior, ci și intern, 
pentru comunicarea între componentele aparatului. 

Aparatele noastre electronice nu se puteau împiedica să 
transmită dovezi că sîntem aici, și dacă cineva știa ce frecvențe 
foloseau ca să funcționeze, puteau fi detectate pur şi simplu 
prin transmiterea semnalului care le pornea. Sau aşa ni s-a spus. 
Nu sînt inginer. Tot ce știu este că o cantitate uriașă dintre echi- 
pamentele noastre nu mai puteau fi folosite — nu numai că acum 
erau inutilizabile, dar deveniseră şi un pericol pentru noi. 

A trebuit să riscăm să folosim acest echipament ca să ate- 
rizăm pe Roanoke și să amenajăm colonia. Nu prea puteam să 
ajungem la sol cu navetele fără să folosim electronica; coborirea 
n-ar fi fost o problemă, dar aterizările ar fi fost destul de com- 
plicate (și dezastruoase). Dar odată ce totul a ajuns la locul 
stabilit, s-a terminat. Am rămas pe întuneric, și tot ce aveam în 
containerele cu aparatură electronică urma să rămînă în acele 
containere. Poate pentru totdeauna. 

Asta includea servere de date, monitoare pentru divertis- 
ment, utilaje agricole moderne, aparate științifice, ustensile de 
bucătărie, vehicule și jucării. Plus PDA-uri. 

Acesta nu a fost un anunț prea popular. Cu toții aveau 
PDA-uri, și cu toții își păstrau viaţa în ele. PDA-urile erau locul 
unde îţi stocai mesajele, corespondenţa, filmele, muzica și 
lecturile. Erau felul în care țineai legătura cu prietenii și jucai 
jocuri cu ei. Felul în care făceai înregistrări audio și video. Felul 
în care împărțeai lucrurile pe care le îndrăgeai, cu oamenii care- 
ți plăceau. PDA-ul era creierul exterior al tuturor. 

Şi, brusc, ne-am trezit fără ele; absolut toate PDA-urile răs- 
pîndite printre coloniști — ceva mai mult de unul de persoană — 
au fost adunate și inventariate. Unii au încercat să le ascundă; 
cel puțin un colonist a încercat să-l ia la bătaie pe membrul 
echipajului care fusese însărcinat să le adune. Acel colonist a 
petrecut noaptea în arestul de pe Magellan, prin amabilitatea 
căpitanului Zane; potrivit zvonurilor, căpitanul a coborit tempe- 
ratura în arest și colonistul a așteptat ziua următoare neputînd 
să adoarmă din cauza tremuratului. 

ÎI înțelegeam pe colonist. Trecuseră deja trei zile fără PDA și 
încă mă surprindeam întinzîndu-mă după el, cînd voiam să vor- 
besc cu Gretchen, sau să ascult niște muzică, sau să verific dacă 
Enzo mi-a trimis ceva, sau oricare dintre cele o sută de lucruri di- 
ferite pentru care îmi foloseam PDA-ul în fiecare zi. Bănuiam că o 
parte din motivul pentru care oamenii erau atât de irascibili era și 
faptul că le fusese amputat creierul extern; nu-ți dai seama cât de 
mult îți foloseşti PDA-ul pînă cînd idiotul de obiect nu dispare... 

Eram cu toţii furioși că nu mai aveam PDA-uri, dar în 
adîncul minţii mă urmărea senzaţia aceea siciitoare că unul 
dintre motivele pentru care oamenii se dovedeau atît de nervoși 
în legătură cu PDA-urile era acela că îi împiedica să se gîndească 
la faptul că atît de multe dintre utilajele de care aveam nevoie 
ca să supraviețuim nu mai puteau fi folosite deloc. Nu poți să 
deconectezi pur și simplu computerele de la utilajele agricole; 
nu merg fără ele, fac prea mult parte din mașină. Ar fi ca și cum 
ți s-ar scoate creierul și te-ai aștepta ca trupul să se descurce 
fără el. Nu cred că exista cineva care să vrea cu adevărat să se 
gîndească la cît de adînc eram băgațţi în bucluc. 

De fapt, un singur lucru avea să ne țină pe toți în viață: cei 
două sute cincizeci de menoniţi coloniali care făceau parte din 
colonia noastră. Religia lor îi făcuse să continue să folosească 
tehnologie demodată și arhaică; nici unul dintre utilajele lor 
nu avea computere, şi numai Hiram Yoder, reprezentantul colo- 
niei lor, folosise cât de cît un PDA (şi numai atunci, mi-a explicat 
tăticul, ca să rămînă în contact cu alți membri ai consiliului 
colonial). Lucrul fără electronică nu însemna o pierdere pentru 
ei; aşa trăiau ei. Acest lucru făcuse din ei nişte ciudați pe Magellan, 
în special printre noi, adolescenţii. Dar acum urma să ne sal- 
veze. 

Asta nu liniştea pe nimeni. Magdy și cîțiva dintre prietenii 
lui mai puțini atrăgători arătau spre menoniții coloniali ca spre 
o dovadă că Uniunea Colonială plănuise tot timpul ăsta să ne 
izoleze şi păreau să-i deteste pentru asta, ca şi cum ei ar fi știut 
tot timpul, mai degrabă decît să fie la fel de surprinși ca noi 
toți. Astfel ni s-a confirmat faptul că metoda lui Magdy de a 
reacționa la stres era să se înfurie și să caute încăierări inexis- 
tente; bătaia aproape stîrnită la începutul călătoriei nu era doar 
o întîmplare. 

Magdy se înfuria cînd era stresat. Enzo devenea retras. 
Gretchen devenea irascibilă. În ceea ce mă priveşte, eu nu eram 
pe de-a-ntregul sigură cum mă simțeam. 


— Eşti zăpăcită, îmi spuse tăticul. 

Stăteam lîngă cortul care reprezenta noua noastră casă 
temporară. 

— Prin urmare, așa devin, am replicat. 

L-am urmărit pe Babar hoinărind prin zonă, căutînd locuri 
în care să-şi marcheze teritoriul. Ce pot să spun... E câine. 

— Nu pricep, comentă tăticul. 

I-am explicat cum se comportau prietenii mei de cînd ne 
pierduserăm. 

— O, bine. E de înţeles... Ei bine, dacă te consolează în 
vreun fel, dacă aş avea timp să fac orice altceva decît să muncesc, 
cred că aș fi şi eu zăpăcit. 

— Sînt entuziasmată că e o trăsătură de familie. 

— Nici măcar nu putem da vina pe genetică. 

Se uită în jur. Peste tot în jurul nostru se aflau containere 
de marfă, teancuri de corturi acoperite cu prelate și sfoară topo- 
metrică, blocînd locul unde se vor afla străzile noului nostru 
orășel. Apoi întoarse din nou ochii spre mine. 

— Ce crezi? 

— Cred că așa arată cînd Dumnezeu face caca. 

— Păi, da, acum aşa arată. Dar cu multă muncă și puțină 
dragoste, ne putem croi drum către a fi o groapă împuțţită. Şi 
ce zi va fi aceea! 

Am izbucnit în rîs. 

— Nu mă face să rîd, am protestat. Încerc să rezolv cu ches- 
tia cu zăpăceala. 

— Îmi pare rău. 

De fapt nu-i părea rău cîtuși de puțin. Arătă către cortul 
de lîngă al nostru. 

— Cel puţin, o să fii aproape de prietena ta. Asta-i cortul 
lui Trujillo. El și cu Gretchen or să locuiască aici. 

— Bine. 

Îi pribsesem din urmă pe tăticul, pe Gretchen şi pe tatăl 
ei; cei doi plecaseră să se uite la pîriul care curgea pe lîngă mar- 
ginea a ceea ce în curînd avea să fie aşezarea noastră, ca să gă- 
sească cel mai bun loc în care să pună colectorul și purificatorul 
de reziduuri. Fără canalizare în interior, cel puţin pentru primele 
cîteva săptămîni, ni se spusese; urma să ne facem nevoile în 
găleți. Nici măcar r.u pot exprima cît de entuziasmată eram să 
aud asta. Gretchen își dăduse puțin ochii peste cap în fața tatălui 
ei cînd o trăsese după el să se uite la amplasamentele posibile; 
cred că regreta că venise în primul val. 

— Cât mai durează pînă cînd începem să aducem jos ceilalți 
coloniști? am întrebat. 

Tăticul arătă cu degetul. 

— Vrem să instalăm întîi perimetrul. Sîntem aici de două 
zile şi nimic primejdios n-a apărut din pădurile alea de-acolo, 
dar cred că e mai bine să fim în siguranţă, decît să ne pară rău. 
Scoatem ultimele containere din cală în noaptea asta. Pînă mîine, 
ar trebui să avem perimetrul complet îngrădit și interiorul izolat. 
Aşa că două zile, cred. În trei zile toată lumea va fi jos. De ce? 
Te-ai plictisit deja? 

— Poate, am răspuns. 

Babar venise către mine și rînjea, cu limba atîrnînd și labele 
încleiate de noroi. Îmi dădeam seama că încerca să se hotărască 
dacă să sară pe două picioare și să-mi umple bluza de noroi 
sau nu. I-am transmis telepatic cel mai categoric nici să nu-ți 
treacă prin cap şi am sperat că o să fie bine. 

— Nu că ar fi cît de cît mai puţin plictisitor pe Magellan în 
momentul ăsta. Tată, lumea e într-o dispoziție proastă. Nu știu, 
nu mă aşteptam să fie așa colonizarea. 

— Nue, mă asigură tăticul. Sîntem un soi de caz excepţional 
aici. 

— Oh, atunci să fim la fel ca toți ceilalți! 

— Prea tîrziu pentru asta, spuse tăticul, apoi făcu semn către 
cort. Jane și cu mine am aranjat cortul destul de bine. E mic și 
înghesuit, dar e şi aglomerat. Şi ştiu cît de mult îţi place asta. 

Asta îmi provocă încă un zîmbet. 

— Trebuie să mă întîlnesc cu Manfred și apoi să vorbesc 
cu Jane, dar după aceea putem să luăm cu toții masa de prînz 
și să încercăm să vedem dacă nu ne putem distra puţin. Ce-ar 
fi să te duci înăuntru și să te destinzi pînă cînd ne întoarcem? 
Cel puţin în felul ăsta nu trebuie să fii zăpăcită și bătută de vînt. 

— Bine. 

I-am dat tăticului un pupic pe obraz, apoi el a plecat în 
direcția pîriului. Am intrat în cort, cu Babar chiar în urma mea. 

— Drăguţ, i-am spus lui Babar în timp ce mă uitam în jur. 
Mobilat în stilul plin de gust al Refugiatului Modern. Și îmi 
place la nebunie ce-au făcut cu paturile astea pliante. 

Babar se uită în sus către mine cu rînjetul lui prostesc de 
cîine, apoi sări pe unul dintre paturi şi se tolăni. 

— Idiotule, am exclamat. Ai fi putut cel puţin să te ștergi 
pe labe! 

Babar, remarcabil de nepăsător la critică, căscă şi-apoi 
închise ochii. 

M-am dus pe pat lîngă el, am scuturat bucăţile mai mari 
de noroi și apoi l-am folosit ca pernă. Nu păru să aibă ceva împo- 
trivă. Și chiar era un lucru bun, din moment ce ocupa jumătate 
din patul meu. 

— Ei bine, iată-ne. Sper că-ți place aici. 

Babar scoase un soi de sforăit. Bine zis, m-am gîndit. 


Chiar și după ce ni se explică totul, erau încă vreo cîțiva 
care întîmpinau greutăți cînd era vorba să le intre în cap că 
eram izolaţi şi pe cont propriu. În ședințele de grup conduse 
de fiecare dintre reprezentanţii coloniali, era întotdeauna câte 
unul (sau unii) care spuneau că lucrurile nu puteau fi atît de 
rele pe cât pretindea tăticul că sînt, că trebuia să existe vreo cale 
pentru noi să rămânem în legătură cu restul omenirii, sau cel 
puțin să ne folosim PDA-urile. 

Atunci au trimis reprezentanții coloniilor fiecărui colonist 
ultimul fişier pe care urmau să-l primească PDA-urile lor. Era 
un fișier video, filmat de către Conclav şi trimis tuturor celor- 
lalte rase din secțiunea noastră de spaţiu. În el, conducătorul 
Conclavului, pe nume generalul Gau, stătea pe o înălțime care 
domina o mică așezare. Cînd am văzut pentru prima oară filmul, 
am crezut că era o așrzare umană, dar ni s-a spus că era o aşezare 
de colonişti whaizi, aceștia fiind o rasă despre care nu ştiam 
nimic. Ceea ce ştiam era că locuințele și clădirile lor arătau ca 
ale noastre, sau destul de asemănătoare ca să nu conteze. 

Acest general Gau rămase pe înălțime destul de mult ca să 
te întrebi la ce se uita într-acolo în jos, către aşezare, iar aşezarea 

dispăru, transformată în cenușă şi foc de către ceea ce păreau o 
mie de raze de lumină plonjînd în jos din ceea ce ni se spuse că 
erau sute de nave spaţiale plutind la mare înălțime deasupra 
coloniei. În numai cîteva secunde, nu mai rămase nimic din 
colonie sau din cei care locuiau în ele, în afară de o coloană de 
fum care se înălța către cer. 

Nimeni nu mai puse la îndoială după aceea înțelepciunea 
deciziei de a ne ascunde. | 

Nu știu de cîte ori am urmărit filmul cu atacul Conclavului; 
trebuie să fi fost de cîteva zeci de ori înainte ca tăticul să vină 
la mine și să mă pună să-mi predau PDA-ul - nici un privilegiu 
doar pentru că eram copilul conducătorului coloniei. Dar nu 
mă uitam din cauza atacului. O, bine, ar trebui să spun că nu 
vedeam chiar asta cînd mă uitam. Ceea ce priveam era silueta 
care stătea pe înălțime. Creatura care ordonase atacul. Cea care 
avea pe mîini sîngele unei întregi colonii. Mă uitam la acest 
general Gau. Mă întrebam ce gîndea cînd a dat ordinul. A simţit 
regret? Satisfacție? Plăcere? Durere? Am încercat să-mi închipui 
ce-ar însemna să ordoni moartea a mii de oameni nevinovați. 
Eram fericită că nu puteam să concep așa ceva. Eram îngrozită 
că acest general putea. Și că era acolo, afară. Vînîndu-ne. 


TREISPREZECE 


La două săptămîni după çe am aterizat pe Roanoke, Magdy, 
Enzo, Gretchen și cu mine ne-am dus la o plimbare. 

— Aveţi grijă unde aterizaţi, ne avertiză Magdy. Sînt niște 
bolovani mari aici jos. 

— Grozav, comentă Gretchen. 

Îşi aprinse lanterna de buzunar — tehnologie acceptabilă, nici 
o componentă computerizată în ea, doar un LED de modă veche 
— și o îndreptă spre pămînt, căutînd un loc unde să aterizeze, și 
apoi sări de pe marginea zidului de containere, țintind spre locul 

preferat. Enzo şi cu mine am auzit un uf cînd ajunse jos, apoi o 
mică înjurăt „ră. 

— Ţi-am spus să ai grijă unde aterizezi, zise Magdy, îndrep- 
tîndu-și lanterna spre ea. 

— Taci din gură, Magdy, îl apostrofă Gretchen. Nici măcar 
n-ar trebui să fim aici. O să ne bagi pe toți în încurcătură. 

— Mda, bine, replică Magdy. Cuvintele tale ar avea mai 
multă autoritate morală dacă n-ai fi de fapt aici, cu mine. 

Mută cu o smucitură lumina lanternei de la Gretchen către 
mine și Enzo, care stăteam încă sus, pe zidul de containere. 

— Voi doi aveţi vreun plan să veniți cu noi? 

— Vrei să încetezi, te rog, cu lanterna? exclamă Enzo. 
Patrula o să ne vadă. 

— Patrula e pe partea cealaltă a zidului de containere, zise 
Magdy. Deşi, dacă nu vă grăbiţi, asta n-o să mai dureze prea 
mult. Așa că... mișcați-vă! 

Aprinse şi stinse repede lanterna pe faţa lui Enzo, dînd 
naștere unui efect stroboscopic enervant. Enzo oftă și alunecă 
de pe zidul de containere; am auzit bufnitura înăbușită o secun- 
dă mai tîrziu. Mai rămîneam eu; m-am simţit brusc prea expusă 
în vîrful containerelor care formau îngrăditura defensivă din 
jurul sătucului nostru - și în același timp frontiera dincolo de 
care nu ne era permis să mergem în timpul nopții. 

— Haide, șopti Enzo în sus, spre mine. 

EI, cel puţin, își aducea aminte că n-ar fi trebuit să fim afară 
Şi-și modulă vocea corespunzător. 

— Sari jos. Te prind eu. 

— Te-ai prostit? am întrebat, tot în șoaptă. O să sfirșești cu 
pantofii mei în orbite. 

— A fost o glumă, zise Enzo. 

— Bine, am răspuns. Nu mă prinde. 

— Doamne, Zoë, exclamă Magdy, clar fără să şoptească. 
Vrei să sari odată? 

Am sărit de pe zidul de containere, la vreo trei metri de 
vârf, şi m-am rostogolit puțin cînd am ajuns jos. Enzo îndreptă 

lanterna spre mine şi-mi întinse mîna să mă ridic. Am luat-o şi 
m-am uitat pieziș la el, iar el m-a tras sus. Apoi mi-am îndreptat 
propria mea lanternă în direcția unde era Magdy. 

— Nesuferitule, i-am zis. 

Magdy ridică din umeri. 

— Hai, replică el şi porni de-a lungul perimetrului zidului 
către destinaţia noastră. 

După cîteva minute, ne aținteam cu toții fasciculele lanter- 
nelor într-o gaură. 

— Oho! exclamă Gretchen. Tocmai am încălcat regula stin- 
gerii și am riscat să fim împușcați din greșeală pentru asta de 
către garda de noapte. O gaură în pămînt. Aleg următoarea 
excursie pe teren, Magdy. 

Magdy pufni şi îngenunche în gaură. 

— Dacă ai fi atentă vreodată la ceva, ai şti că această gaură 
a stîrnit panică în rîndul consiliului. Ceva a săpat asta acum 
două nopți, în timp ce patrula nu se uita. Ceva a încercat să 
intre în colonie de aici, de afară. 

Își luă lanterna şi o mută în susul celui mai apropiat con- 

'tainer pînă cînd zări ceva. 

— Uite. Sint zgîrieturi pe container. Ceva a încercat să treacă 
pe sus și, cînd n-a reușit, a încercat pe dedesubt. 

— Așadar, ceea ce spui este că ne aflăm aici, afară, acum, 
cu o ceată de animale de pradă, am constatat. 

— Nu trebuie să fie un animal de pradă, spuse Magdy. 
Poate e doar o creatură căreia îi place să sape. 

Am mutat lumina din nou sus, pe urmele de gheare. 

— Da asta-i o teorie rezonabilă. 

— N-am fi putut vedea asta în timpul zilei? întrebă Gretchen. 
Cînd am putea vedea lucrurile care sar să ne mănînce? 

Magdy puse lumina pe mine. 

— Mama ei și-a pus oamenii de la securitate să umble pe 
lîngă ea toată ziua. Nu lăsau pe nimeni să se apropie. În plus, 
indiferent cine a făcut gaura asta, a plecat de mult. 

— O să-ți aduc aminte că ai zis asta, atunci cînd ceva o să-ți 
sfîșie gitlejul, îl avertiză Gretchen. 

— Liniştește-te, răspunse Magdy. Sînt pregătit. Și oricum, 
gaura asta e doar primul act. Tatăl meu e prieten cu unii dintre 
tipii de la securitate. Unul dintre ei i-a spus că, doar cu puţin 
înainte de a închide totul pentru noapte, au văzut o turmă de 
fanți din aceia în pădure. Eu zic să ne ducem să ne uităm. 

— Ar trebui să ne întoarcem, vorbi Enzo. Nici măcar n-ar 
trebui să fim aici, Magdy. Dacă ne găsesc afară, o să ne aștepte 
iadul pe toți. Putem vedea fanţii mîine. Cînd soarele e sus pe 
cer și chiar îi putem vedea. 

— Miine or să fie treji și or să pască, spuse Magdy. Şi nici 
vorbă să putem face altceva decât să ne uităm la ei cu binoclul. 

Magdy arătă din nou spre mine. 

— Daţi-mi voie să vă aduc aminte că părinții ei ne ţin 
zăvorîţi de două săptămîni, aşteptînd să descopere dacă ceva 
ne-ar putea azvîrli de pe planeta asta. 

— Sau dacă ne-ar putea omori, am completat. Ceea ce ar fi 
o problemă. 

Magdy alungă ideea cu un gest al miîinii. 

— Ceea ce spun eu este că dacă vrem cu adevărat să vedem 
chestiile astea — chiar să ajungem destul de aproape ca să ne 
putem uita bine la ele — trebuie s-o facem acum. Dorm cu toții, 
nimeni nu știe că am plecat și o să ne întoarcem înainte ca cineva 
să ne simtă lipsa. 

— Tot cred că ar trebui să ne întoarcem, insistă Enzo. 

— Enzo, știu că asta îţi ia din timpul prețios petrecut cu 
prietena ta, zise Magdy, dar credeam că s-ar putea să vrei să ex- 
plorezi şi altceva decît amigdalele lui Zoë, măcar de data asta. 

Magdy era foarte norocos că nu se afla în raza de acțiune a 
braţului cînd făcea acest comentariu. Fie a braţului meu, fia a lui 
Enzo. 

— Iar eşti un măgar, Magdy, exclamă Gretchen. 

— Bine, spuse Magdy. Voi duceţi-vă înapoi. Ne vedem mai 
tîrziu. Eu am de gînd să văd niște fanți. 

Porni către pădure, plimbiînd fasciculul lanternei prin iarbă 
(sau planta asemănătoare cu iarba care acoperea pămîntul) în 
timp ce mergea. Eu am îndreptat lanterna spre Gretchen. Ea își 
dădu ochii peste cap cu exasperare și porni după Magdy. După 
un minut, Enzo și cu mine ne-am luat după ei. 


Luaţi un elefant. Faceţi-l doar puţin mai mic. Scăpaţi de urechi. 
Faceți-i trompa mai scurtă și cu tentacule la capăt. Întindeți-i 
picioarele pînă cînd aproape că pare imposibil să-i poată susține 
greutatea. Daţi-i patru ochi. Și apoi faceţi tot felul de alte lucruri 
stranii corpului său încât nu rămîne decît să spui că arată mai 
mult ca un elefant decît ca orice altceva la care te-ai putea gîndi. 

Asta-i un fant. 

În cele două săptămîni în care fuseserăm închiși în satul colo- 
niei, aşteptînd semnalul verde ca să începem colonizarea propriu- 
zisă, fanţii fuseseră zăriţi de cîteva ori, fie în pădurea de lîngă 
sat, fie, foarte rar, în porțiunea neîmpădurită dintre sat și pădure. 
Apariţia unor fanţi stîrnea o goană nebună a copiilor către poarta 
coloniei (o deschizătură în zidul de containere, care se închidea 
noaptea), ca să se uite, să caște gura și să facă semn cu mîna 
creaturilor. Mai stîrnea și un val care arăta o nonșalanță studiată, 
format din noi, adolescenţii, pentru că şi noi voiam să-i vedem, 
numai că nu voiam să părem prea interesați, din moment ce asta 
ne-ar fi afectat credibilitatea față de toți prietenii noștri cei noi. 

Cu siguranță Magdy n-a dat niciodată nici un indiciu că 
i-ar fi păsat cîtuşi de puţin de fanţi. Se lăsa tras pînă la poartă 
de către Gretchen cînd trecea o turmă, apoi însă petrecea cea 
mai mare parte a timpului vorbind cu ceilalți băieți care erau 
și ei bucuroși să facă să pară că fuseseră trași către poartă. Totul 
se reduce la aparenţă, presupun. Chiar şi cei care se străduiau 
să pară imperturbabili aveau în ei ceva copilăresc. 

Exista o oarecare dispută în legătură cu faptul dacă fanții 
pe care-i vedeam era un grup local care trăia în zonă, sau dacă 

văzuserăm mai multe turme care migrau pe aici. N-aveam nici 
cea mai mică idee care dintre teorii era corectă; eram pe planetă 
doar de vreo două săptămîni. Şi de la depărtare, toți fanţii arătau 
cam la fel. 

lar de aproape, așa cum am descoperit destul de repede, 
miroseau oribil. 

— Chiar totul pe planeta asta miroase ca rahatul? îmi șopti 
Gretchen în timp ce ne uitam în sus la fanți. 

Se legănau înainte și înapoi, foarte încet, ca şi cum ar fi 
dormit stînd în picioare. Cît despre răspunsul la întrebarea ei, 
unul dintre fanţii cei mai apropiaţi de locul unde ne ascundeam 
lăsă să-i scape un vînt monumental. Ne-am înecat şi am chicotit 
în aceeași măsură. 

— Ssst, șopti Enzo. 

El și Magdy erau ghemuiţi în spatele altui tufiș înalt, la 
vreo doi metri de noi, aproape de luminișul unde turma de 
fanți se hotărîse să se odihnească pe timpul nopții. Erau vreo 
doisprezece, cu toții dormind și trăgînd vînturi sub stele. Lui 
Enzo vizita nu părea să-i placă prea mult; cred că era îngrijorat 
că s-ar putea să trezim fanţii din greșeală. Și nu era o grijă lipsită 
de importanţă; picioarele fanţilor arătau ca niște fuse de la dis- 
tanță, dar de aproape era limpede că ar putea zdrobi pe oricare 
dintre noi fără prea mare efort, iar aici erau doisprezece fanți. 
Dacă i-am trezi și ar intra în panică, am putea sfirși transformați 
în carne tocată. 

Cred că era încă puţin îmbufnat pentru comentariul despre 
„explorarea amigdalelor”. Magdy, în felul lui obişnuit, nu tocmai 
fermecător, îl tachinase pe Enzo încă de cînd el și cu mine începu- 
serăm să ne întîlnim oficial. Zeflemelele apăreau și dispăreau în 
funcție de cum mergea relaţia lui Magdy cu Gretchen în mo- 
mentul respectiv. Bănuiam că în acel moment Gretchen îl ținea 
la distanță. Uneori cred că aş avea nevoie de un grafic sau poate 
de o diagramă ca să pricep cum se înțeleg cei doi. 

Încă unul dintre fanți dădu drumul unei încărcături epice 
de flatulență. 

— Dacă mai stăm aici, o să mă sufoc, i-am șoptit lui Gretchen. 

Ea dădu din cap și-mi făcu semn să mă duc după ea. Ne-am 
furişat către locul unde stăteau Enzo şi Magdy. 

— Putem pleca acum? îi șopti Gretchen lui Magdy. Ştiu că 
probabil te încîntă mirosul, dar noi, ceilalți, sîntem pe cale să 
pierdem cina. Și am stat aici destul de mult încît cineva să înceapă 
să se întrebe unde ne-am dus. 

— Un minut, ceru Magdy. Vreau să ajung mai aproape de 
unul dintre ei. 

— Glumești, exclamă Gretchen. 

— Am ajuns pînă aici..., insistă Magdy. 

— Chiar ești un idiot uneori, știi? comentă Gretchen. Nu 
te duci pur și simplu către o turmă de animale sălbatice ca să 
le saluti. Or să te omoare. 

— Sînt adormite, protestă Magdy. 

— N-or să mai fie dacă te duci de-a dreptul în mijlocul lor. 

— Nu sînt chiar atît de prost, replică Magdy, cu şoapta de- 
venind cu atît mai sonoră cu cît se enerva mai tare. N-o să fie 
nici o problemă. Încetează cu grijile. 

Înainte ca Gretchen să apuce să riposteze, Enzo ridică mîna 
să-i liniștească pe amîndoi. 

— Uite, spuse el, și arătă undeva spre mijlocul luminișului. 
Unul dintre ei se trezește. 

— O, minunat, exclamă Gretchen. 

Fantul în discuţie își scutură capul și apoi îl ridică, întin- 
zîndu-și larg tentaculele de pe trompă. Le flutură dintr-o parte 
în alta. 

— Ce face? l-am întrebat pe Enzo. 

El ridică din umeri. Nu era expert în fanți mai mult decât 
mine. ; 

A mai mişcat un timp din tentacule, într-un arc mai larg, 
apoi mi-a trecut prin minte ce făcea. Mirosea ceva. Ceva ce n-ar 
fi trebuit să fie acolo. 

Fantul mugi, nu din trompă, ca un elefant, ci din gură. Toți 
ceilalți fanți se treziră instantaneu și începură să se miște. 

M-am uitat pieziş spre Gretchen. O, rahat, am mimat din 
buze. Ea încuviință şi se uită înapoi peste umăr la fanți. M-am 
întors spre Magdy, care devenise brusc foarte mic. Nu cred că 
acum mai voia să se apropie vreun pic. 

Fantul cel mai apropiat de noi se întoarse brusc și se frecă 
de tufișul în spatele căruia ne ascundeam. l-am auzit bufnitura 
piciorului cînd animalul se mută într-o nouă poziție. Am hotărît 
că era timpul să mă mișc, dar trupul îmi nesocoti hotărîrea, din 
moment ce nu-mi lăsă controlul picioarelor. Eram încremenită 
pe loc, ghemuită în spatele unui tufiș, așteptînd să fiu călcată 
în picioare. 

Ceea ce nu se întîmplă niciodată. O secundă mai tîrziu, 
fantul dispăru, luînd-o la fugă în aceeași direcție ca și restul 
turmei: cît mai departe de noi. Magdy săltă din poziția chircită 
și ascultă turma tropăind în depărtare. 

— În regulă, vorbi el. Ce-a fost ceea ce tocmai s-a întîmplat? 

— Credeam că ne-au mirosit, cu siguranţă, am răspuns. 
Am crezut că ne-au descoperit. 

— Ţi-am zis că eşti un idiot, îi spuse Gretchen lui Magdy. 
Dacă ai fi fost acolo cînd s-au trezit, am fi adunat cu lopata 
ce-ar mai fi rămas din tine, într-o găleată. 

Cei doi începură să se răstească unul la altul; m-am răsucit 
să mă uit la Enzo, care se întorsese cu fața în direcția opusă 
celei în care fugiseră fanţii. Avea ochii închiși, dar părea că se 
concentrează la ceva. 

— Ce e? am întrebat. 

Deschise ochii, se uită la mine şi apoi arătă în direcția spre 
care se uita. 

— Vîntul vine din direcţia asta. 

— Bine, am replicat. 

Nu-i urmăream ideea. 

— Ai fost vreodată la vînătoare? întrebă Enzo. 

Am clătinat din cap. 

— Noi eram contra vîntului față de fanti. Vîntul sufla miro- 
sul nostru departe de ei. 

Arătă către locul unde stătuse primul fant care se trezise. 

— Nu cred că fantul acela ne-ar fi mirosit cîtuși de puțin. 

Clic! 

— Bine, am replicat. Acum am priceput. 

Enzo se întoarse spre Magdy și Gretchen. 

— Hei, voi doi! exclamă el. E timpul să plecaţi. Acum! 

Magdy îndreptă lanterna de buzunar către Enzo și păru 
gata să spună ceva sarcastic, apoi prinse expresia de pe chipul 
lui Enzo în cercul de lumină. 

— Ce e? 

— Fanţii n-au fugit din cauza noastră, explică Enzo. Cred 
că e altceva acolo. Ceva care vînează fanți. Și cred că vine încoace. 


E un clișeu al divertismentelor de groază să pui adolescenți 
pierduţi în pădure şi să-ți imaginezi că sînt hăituiți de ceva 
oribil aflat chiar în urma lor. 

Iar acum ştiu de ce. Dacă vrei să te simți vreodată la limita 
terorii totale, abjecte, care te face să-ți verși mațele, încearcă 
să-ți croieşti drum afară dintr-o pădure vreun kilometru-doi, 
noaptea, cu certitudinea că ești vînat. Te face să te simți viu, 
chiar te face, dar nu într-un fel în care vrei să te simți viu. 

Magdy era în frunte, desigur, deşi e discutabil dacă asta se 
întîmpla pentru că știa drumul înapoi sau doar pentru că alerga 
destul de repede pentru ca noi ceilalți să trebuiască să fugim 
după el. Gretchen și cu mine îl urmam, iar Enzo forma arier- 
garda. O dată am încetinit ca să verific dacă mai e acolo, iar el 
mi-a făcut semn să alerg mai departe. 

— Rămii cu Gretchen, zise el. 

Apoi mi-am dat seama că rămînea intenționat în urma 
noastră, astfel încît, orice ne-ar fi urmărit, să trebuiască să treacă 
de el mai întîi. L-aș fi sărutat chiar atunci, dacă n-aș fi fost doar 
un ghem fremătător de adrenalină, fugind cu disperare ca să 
ajung acasă. 

— Pe-aici! ne strigă Magdy. 

Arătă spre v potecă naturală accidentată pe care am recu- 
noscut-o ca tiind cea pe care-o folosisem ca să intrăm în pădure 
prima dată. Mă concentram să înaintez pe acea potecă, și atunci 
ceva se strecură prin spatele lui Gretchen și mă apucă pe neaş- 
teptate. Am ţipat. 

Se auzi o bubuitură, urmată de o bufnitură înăbușită. 

Enzo se aruncă spre ceea ce mă înşfăcase. O secundă mai 
tîrziu, era întins pe solul pădurii, cu pumnalul lui Dickory la 
gît. Am avut nevoie de mai mult timp decit ar fi trebuit ca să 
recunosc cine ţinea cuțitul. 

— Dickory! am ţipat. Opreşte! 

Dickory se opri. 

— Dă-i drumul! Nu e un pericol pentru mine! 

Dickory scoase cuțitul și se îndepărtă de Enzo. Enzo se 
depărtă în patru labe de Dickory și de mine. 

— Hickory? am strigat. E totul în ordine? 

De undeva din faţă, am auzit vocea lui Hickory. 

— Prietenul tău avea un pistol! L-am dezarmat! 

— Mă sugrumă! l-am auzit pe Magdy. 

— Dacă Hickory ar fi vrut să te sugrume, n-ai fi putut să 
vorbești! am răspuns. Dă-i drumul, Hickory! 

— Păstrez pistolul, anunţă Hickory. 

Se auzi un foșnet în întuneric cînd Magdy se ridică. 

— Bine, am zis. 

Acum, că ne opriserăm din alergat, era ca şi cum cineva 
trăsese o frînă, şi toată adrenalina din corp se scurgea pe la 
picioare. M-am ghemuit ca s-o împiedic să se reverse. 

— Nu, nu e bine, replică Magdy. 

L-am văzut apărînd din întuneric, păşind apăsat înspre 
mine. Dickory se interpuse între mine și Magdy. Mersul lui 
Magdy se opri brusc. | 

— E pistolul tatălui meu! Dacă descoperă că lipsește, sînt 
ca și mort! 

— În primul rînd, ce făceai cu pistolul? întrebă Gretchen. 

Se întorsese în locul unde stăteam eu, cu Hickory urmînd-o, 

— Ți-am zis că eram pregătit, răspunse Magdy şi apoi se 
întoarse spre mine. Trebuie să le spui gărzilor tale de corp să fie 
mai atenți. 

Arătă spre Hickory. 

— Aproape că l-am lăsat fără cap pe ăsta. 

— Hickory? am întrebat. 

— N-am fost în nici un pericol serios, replică Hickory cu 
blîndeţe. 

Atenţia lui părea să fie îndreptată în altă parte. 

— Vreau pistolul înapoi, se răsti Magdy. 

Cred că încerca să amenințe; eșuă cînd vocea i se frinse. 

— Hickory o să-i dea pistolul înapoi tatălui tău cînd o să 
ajungem înapoi în sat, am zis. 

Simţeam apropiindu-se o durere de cap provocată de obo- 
seală. 

— Acum, insistă Magdy. 

— Pentru numele lui Dumnezeu, Magdy, am răbufnit. 

Eram dintr-odată foarte obosită și furioasă. 

— Vrei te rog să taci din gură cu afurisitul tău de pistol! Ai 
noroc că nu l-ai omorît pe vreunul dintre noi cu el. Și ai noroc 
că nu l-ai nimerit pe vreunul dintre ei — am făcut semn către 
Dickory și apoi către Hickory = pentru că atunci tu ai fi mort, iar 
noi ceilalți ar trebui să dăm explicaţii despre cum s-a întîmplat. 
Așa că taci din gură cu idiotul tău de pistol! Taci și hai să mergem 
acasă! 

Magdy se uită țintă la mine, apoi porni tropăind în întu- 
neric, către sat. Enzo îmi aruncă o privire ciudată și se luă după 
prietenul lui. 

— Perfect, am comentat și mi-am strîns tîmplele între palme. 

Durerea monstruoasă de cap pe care o prevăzusem sosise, 
și era un specimen magnific. 

— Ar trebui să te întorci în sat, îmi spuse Hickory. 

— Aşa crezi? am întrebat şi apoi m-am ridicat în picioare 
și am plecat hotăriîtă către sat, departe de el și de Dickory. 

Gretchen, rămasă brusc în compania celor două gărzi de corp 
ale mele, nu era prea departe în urma mea. 


— Nu vreau s-ajungă la John și Jane nici un cuvînt despre 
ce s-a-ntîmplat astă-noapte, i-am spus lui Hickory cînd el, 
Dickory şi cu mine am ajuns în sectorul comun al satului. 

La ora asta din noapte, doar vreo două alte persoane mai 
hoinăreau pe-acolo, iar acestea dispărură rapid cînd Hickory 
și Dickory îşi făcură apariția. Două săptămîni nu fuseseră sufi- 
ciente ca oamenii să se obișnuiască cu ei. Aveam spațiul comun 
numai pentru noi. 

— Cum spui tu, încuviință Hickory. 

— Mulţumesc, am zis şi am pornit să mă îndepărtez de el, 
către cortul pe care-l împărțeam cu părinții mei. 

— N-ar fi trebuit să te duci în pădure, vorbi Hickory. 

Asta mă făcu să mă opresc. M-am întors cu faţa la Hickory. 

— Poftim? 

— N-ar fi trebuit să te duci în pădure, repetă Hickory. Nu 
fără protecția noastră. 

— Aveam protecție, am replicat, și unei părți a creierului 
meu nu-i venea să creadă că aceste vorbe chiar mi-au ieșit din 
gură. 

— Protecţia ta era un pistol mînuit de cineva care nu știa 
să-l folosească. Glonţul pe care l-a tras s-a dus în pămînt, la 
mai puţin de treizeci de centimetri de el. L-am dezarmat pentru 
că era o amenințare pentru el însuși, nu pentru mine. 

— O să am grijă să-i spun asta. Dar nu contează. N-am 
nevoie de permisiunea ta, Hickory, ca să fac ce poftesc. Tu şi cu 
Dickory nu sînteți părinții mei. lar în tratatul vostru nu scrie 
că-mi puteți impune ce să fac. 

— Eşti liberă să faci ce dorești. Dar ţi-ai luat riscuri inutile, 
atît mergînd în pădure cât și pentru că nu ne-ai informat despre 
intenţia ta. 

— Asta nu v-a împiedicat să veniți după mine. 

Replica mea a sunat ca o acuzaţie, pentru că eram într-o 
stare de spirit acuzatoare. 

— Nu, recunoscu Hickory. 

— Așa că v-aţi apucat din proprie iniţiativă să mă urmăriţi 
cînd eu nu v-am dat permisiunea s-o faceţi. 

— Da. 

— Să nu mai faceți niciodată așa ceva. Știu că intimitatea 
este un concept străin pentru voi, dar uneori nu vă vreau prin 
preajmă. Puteţi pricepe asta? Tu — am arătat spre Dickory — 
aproape că i-ai tăiat gâtul prietenului meu în noaptea asta. Știu 
că nu-l placi, dar asta-i puțin cam mult. 

— Dickory nu i-ar fi făcut nici un rău lui Enzo, protestă 
Hickory. 

— Enzo nu ştie asta, am replicat și m-am întors spre Dickory. 
Și dacă i-ar fi tras o lovitură bună? L-ai fi putut răni doar ca să- 
l opreşti. N-am nevoie de felul ăsta de protecţie. Și nici n-o vreau. 

Hickory şi Dickory rămaseră pe loc tăcuţi, absorbindu-mi 
furia. După cîteva secunde, m-ar săturat de asta. 

— Ei bine, am întrebat. 

— Fugeai afară din pădure cînd ai dat peste noi, îi aminti 
Hickory. 

— Da? Şi? Credeam că s-ar fi putut să fim urmăriți. Ceva 
a speriat fanţii la care ne uitam, iar Enzo a crezut că putea fi 
un animal de pradă sau cam așa ceva. A fost alarmă falsă. Nu 
era nimic în spatele nostru, altfel ne-ar fi prins din urmă cînd 
ați apărut voi doi de nicăieri şi ne-aţi speriat ca naiba pe toți. 

— Nu, vorbi Hickory. 

— Nu? Nu ne-ati speriat ca naiba? Dă-mi voie să fiu de altă 
părere. 

— Nu, repetă Hickory. Eraţi urmăriți. 

— Ce tot vorbeşti acolo? Nu era nimic în urma noastră. 

— Erau în copaci. Se ţineau după voi pe deasupra. Mergeau 
înaintea voastră. I-am auzit pe ei, înainte să te auzim pe tine. 

Mi s-au înmuiat genunchii. 

— Ei? am întrebat. 

— De aceea v-am luat cu noi imediat ce v-am auzit venind. 
Ca să vă protejăm. 

— Ce erau? 

— Nu știm. N-am avut timp să facem nici o observație 
adecvată. Şi credem că împuşcătura prietenului vostru i-a pus 
pe fugă. 

— Atunci nu era neapărat ceva care să ne vîneze pe noi. 
Ar fi putut fi orice. 

— Poate, acceptă Hickory, în acea manieră neutră căutată 
pe care o avea cînd nu voia să mă contrazică. Orice-ar fi, se 
mișcau odată cu tine și cu grupul tău. 

— Băieți, sînt obosită, am zis, pentru că nu voiam să mă 
mai gîndesc la nimic din toate astea, și dacă mă mai gîndeam — 
la ideea că o haită de creaturi ne urmărea din copaci — m-aș fi 
prăbușit chiar acolo, în sectorul comun. Putem lăsa discuția 
asta pe miine? 

— Cum doreşti, Zoë. 

— Mulţumesc, am răspuns și am pornit către pat, tîrîndu-mi 
picioarele. Și adu-ți aminte ce-am stabilit despre faptul de a nu 
le spune părinților. 

— Nu le vom spune părinților. 

— Şi adu-ţi aminte că am zis să nu mă urmăriţi! 

Ei nu răspunseră nimic la asta și am plecat să mă culc. 


L-am găsit pe Enzo în dimineața următoare afară din cortul 
familiei lui, citind o carte. 

— Oho, o carte adevărată! am exclamat. Pe cine-ai omorât 
ca s-o obţii? 

— Am împrumutat-o de la unul dintre copiii menoniţi, 
răspunse el. 

Îmi arătă cotorul. 

— Huckleberry Finn. Ai auzit de ea? 

— Întrebi o fată de pe o planetă pe nume Huckleberry dacă 
a auzit de Huckleberry Finn! 

Speram ca tonul vocii mele, care arăta că nu-mi venea să 
cred, să transmită şi amuzament. 

După cît se părea, nu. 

— Scuză-mă. N-am făcut legătura. 

Deschise cartea în locul unde citea. 

— Ascultă, am zis. Voiam să-ți mulțumesc. Pentru ce-ai 
făcut astă-noapte. 

Enzo se uită pe deasupra cărții. 

— N-am făcut nimic astă-noapte. 

— Ai rămas în urma lui Gretchen şi a mea. Te-ai aşezat între 
noi şi orice-ar fi fost ceea ce ne urmărea. Voiam doar să știi că 
am apreciat gestul. 

Enzo ridică din umeri. 

— Nu că ne-ar fi urmărit ceva, pînă la urmă. 

M-am gîndit să-l pun la curent cu ceea ce-mi spusese Hickory, 
dar m-am stăpinit. 

— Și cînd ceva a venit spre voi, era în fața mea. Așa că n-am 
fost de prea mare folos de fapt. 

— Mda, că veni vorba... Voiam să-mi cer scuze pentru asta. 
Pentru chestia cu Dickory. 

Nu știam prea bine cum să pun problema. Îmi închipuiam 
că n-ar fi sunat prea bine Scuză-mă pentru cînd garda mea de corp 
extraterestră aproape că ţi-a tăiat capul cu un cuțit. 

— Nu-ţi face griji, spuse Enzo. 

— Nu-mi fac, am replicat. 

— Chiar nu. Garda ta de corp şi-a făcut treaba. 

Vreme de o secundă, mi s-a părut că Enzo ar fi vrut să mai 
spună ceva, apoi însă înclină capul și se uită la mine de parcă 
aștepta să termin indiferent ce făceam în acel moment, ca să se 
poată întoarce la cartea lui foarte importantă. 

Mi-a trecut brusc prin cap că Enzo nu-mi mai scrisese nici 
o poezie de cînd coborîserăm pe Roanoke. 

— Bine atunci, am spus, neconvingător. Bănuiesc că o să 
ne vedem ceva mai tîrziu. 

— Sună bine, răspunse Enzo, apoi îmi făcu un semn prie- 
tenos cu mîna şi-și băgă nasul în treaba lui cu Huck Finn. 

Am plecat înapoi la cortul meu, l-am găsit pe Babar înă- 
untru, m-am dus la el și l-am luat în braţe. 

— Felicită-mă, Babar. Cred că tocmai am avut prima ceartă 
cu prietenul meu. 

Babar mă linse pe faţă. Asta mai îmbunătăți lucrurile un 
pic. Dar nu prea mult. 


PAISPREZECE 


— Nu, cînţi încă prea jos, i-am spus lui Gretchen. Pari mo- 
notonă. Ai nevoie să începi cu un ton mai sus, sau pe aproape. 
Uite-aşa... 

Am reluat partea pe care voiam s-o cînte ea. 

— Dar așa cînt, replică Gretchen. 

— Nu, cînţi mai jos de-atit. 

— Atunci tu abordezi melodia greşit, protestă Gretchen. 
Pentru că eu cînt melodia pe care-o cînți și tu. Dă-i drumul! 

Mi-am dres glasul şi am interpretat melodia pe care voiam 
s-o cînte ea. O imită perfect. M-am oprit din cîntat și am ascultat-o 
pe Gretchen. Era monotonă. 

— Ei, ce prostie, am comentat. 

— Ţi-am spus eu. 

— Dacă aș putea să te pun să auzi cîntecul, ai auzi melodia 
și ai cînta-o. 

— Dacă ai putea să mă pui să aud cîntecul, n-am încerca 
să-l cîntăm deloc. L-am asculta doar, ca niște ființe umane civi- 
lizate. 

— Bine zis, am fost de acord. 

— Nimic nu-i bine în legătură cu asta, ripostă Gretchen. 
Ţi-o jur, Zoë. Ştiam că venirea într-o colonie nouă urma să fie 
dificilă. Eram gata pentru asta. Dar dacă aș fi știut că or să-mi 
ia PDA-ul, era foarte posibil să rămîn pe Erie. Dă-i drumul, zi 
că sînt superficială. 

— Eşti superficială. 

— Acum zi că mă înșel. Dacă îndrăznești... 

Nu i-am spus că se înșală. Știam cum se simte. Da, era super- 
ficial să recunoști că-ți lipsea PDA-ul. Dar cînd îţi petrecuseşi 
întreaga viață fiind capabil să faci să apară tot ce doreai pe un 
PDA, ca să te distrezi — muzică, filme, cărți și prieteni —, atunci 
cînd trebuia să te desparţi de el te simțeai mizerabil. Cu adevărat 
mizerabil. Mizerabil cam ca în „captiv pe o insulă pustie cu 
nimic altceva în afară de nuci de cocos ca să le ciocnești”. Pentru 
că nu exista nimic cu care să le înlocuim. Da, menoniţii coloniali 
își aduseseră mica lor bibliotecă de cărți tipărite, dar cea mai 
mare parte a acesteia consta din biblii, manuale agricole și cîteva 
„Clasice”, dintre care Huckleberry Finn era unul dintre cele mai 
recente volume. Cît despre muzică și divertismente populare, 
ei bine, nu aveau o legătură prea mare cu asta. 

Îţi dădeai seama că vreo cîțiva dintre adolescenţii menoniţi 
coloniali credeau că e amuzant să ne privească pe noi, ceilalți, 
trecînd prin privarea de divertisment. Nu părea foarte creştinesc 
din partea lor, trebuie să spun. Pe de altă parte, nu ei erau cei a 
căror viață fusese modificată drastic prin aterizarea pe Roanoke. 
Dacă aș fi fost în locul lor și aș fi văzut o ceată întreagă de alți 
indivizi plîngîndu-se și suspinînd pentru cît de groaznic era că 
le fuseseră luate jucăriile, m-aș fi simțit și eu poate puțin cu 
nasul pe sus. 

Am făcut ceea ce fac cu toţii în situaţiile în care duc lipsă 
de ceva: ne-am adaptat. Nu citisem nici o carte de cînd ajun- 
seserăm pe Roanoke, dar eram pe lista de așteptare pentru un 
exemplar legat din Vrăjitorul din Oz. Nu existau spectacole de 
divertisment înregistrate, dar Shakespeare nu dă greș niciodată; 
era plănuită de sîmbătă într-o săptămînă o lectură pe roluri cu 

A douăsprezecea noapte. Promitea să fie destul de înspăimîntă- 
toare — auzisem unele dintre lecturi — dar Enzo citea rolul lui 
Sebastian și o făcea destul de bine; şi, ca să spun drept, ar fi fost 
prima oară cînd intram în contact cu o piesă a lui Shakespeare — 
sau orice altă piesă, în afară de spectacolele de la școală - pe 
viu. Și oricum n-aș fi avut altceva de făcut. 

Cît despre muzică, ei bine, iată ce s-a întîmplat: nu mai tîrziu 
de două zile după aterizare, cîțiva dintre colonişti au scos chitare, 
acordeoane, tobe de mînă și alte asemenea instrumente și s-au 
apucat să încerce să cînte împreună. Încercarea merse groaznic, 
pentru că nimeni nu cunoștea muzica nimănui altcuiva. Semăna 
cu ceea ce se întîmplase pe Magellan. Așa că s-au apucat să se 
înveţe unii pe alții cîntecele fiecăruia, apoi unii sosiră să le cînte, 
iar după aceea alții apărură să le asculte. Și așa se întîmplă că, la 
capătul spațiului, fără să observe nimeni, colonia Roanoke 
reinventă chefurile. Așa le numea tăticul. I-am spus că era un 
nume stupid, iar el răspunse că era de acord, dar că celălalt nume 
pentru asta — „chiolhan” — era și mai rău. Nu-l puteam contrazice. 

Chefliii de pe Roanoke (așa cum își spuneau acum) primeau 
cereri — dar numai dacă persoana care făcea cererea cînta cîn- 
tecul. Iar dacă muzicienii nu cunoșteau cîntecul, trebuia să-l 
cînţi cel puţin de două ori pînă cînd își dădeau seama cum să-l 
imite. Asta duse la o evoluție interesantă: cîntăreții începură să 
facă versiuni a capella ale cîntecelor lor favorite, mai întâi singuri 
și din ce în ce mai des în grupuri, care puteau fi acompaniate 
de Cheflii sau nu. Devenea un motiv de mîndrie pentru oameni 
să-şi prezinte piesele favorite deja aranjate, astfel încât toți ceilalți 
din public să nu trebuiască să suporte un șir de repetiţii, înainte 
ca totul să fie demn de ascultat. 

Se putea spune, cu siguranţă, că unele dintre aceste aranja- 
mente erau mai aranjate ca celelalte, ca să mă exprim politicos, 
iar unii cîntau cu același control al vocii precum o pisică în 
ploaie. Dar acum, la vreo două luni după ce se lansaseră che- 
furile, oamenii începuseră să prindă șpilul. Şi începuseră să 
vină la chefuri cu cîntece noi, aranjate à capella. Unul dintre 

cîntecele cele mai populare la ultimele chefuri fusese „Lasă-mă 
să conduc tractorul” — povestea unui colonist învățat să conducă 
un tractor manual de către un menonit, care, pentru că aceștia 
erau singurii care ştiau cum să manevreze maşinile agricole 
necomputerizate, fusese însărcinat să se ocupe de însămînțarea 
culturilor şi să ne înveţe pe noi, ceilalți, cum să le folosim 
utilajele. Cîntecul se termina cu un tractor intrînd într-un șanț. 
Era bazat pe o poveste adevărată. Menoniţii credeau că piesa 
era destul de hazlie, deşi apăruse cu prețul unui tractor stricat. 

Cîntecele despre tractoare erau foarte departe de ceea ce 
ascultaserăm înainte, dar, pe de altă parte, ne aflam foarte de- 
parte de locurile de unde veneam fiecare dintre noi, în toate 
sensurile, așa că poate că asta se potrivea. Și ca să mă exprim 
total sociologic, poate că ceea ce însemna acest lucru era că, 
peste douăzeci sau cincizeci de ani standard, indiferent cînd se 
hotăra Uniunea Colonială să ne lase să intrăm în contact cu 
restul rasei umane, Roanoke urma să aibă propria ei formă 
muzicală distinctă. Poate că or s-o numească Roanokapella. 
Sau chefanoke. Sau cumva. 

Dar în acest moment precis, tot ce încercam să fac era să 
obțin melodia corectă pe care s-o cînte Gretchen, astfel încît ea 
și cu mine să putem merge la următorul chef cu o versiune măcar 
pe jumătate decentă din „Dimineaţă la Delhi”, ca să-l preia 
Chefliii. Și sufeream un eşec mizerabil. Așa te simţi cînd îţi dai 
seama că, în ciuda faptului că un cîntec a fost poate favoritul 
tău dintotdeauna, nu știi de fapt fiecare întorsătură și fiecare 
înfloritură a lui. Și din moment ce exemplarul meu din cîntec 
se găsea pe PDA-ul pe care nu mai puteam să-l folosesc şi nici 
măcar să-l am, nu exista nici un mijloc să corectez problema. 

În afară de cazul... 

— Am o idee, i-am zis lui Gretchen. 

— Presupune să înveți să nu mai cînţi fals? întrebă ea. 

— Chiar mai bine, am răspuns. 

Zece minute mai tîrziu ne aflam în partea cealaltă a Croa- 
toanului, în fața centrului de informații al satului — singurul loc 

de pe întreaga planetă unde puteai găsi încă un aparat electronic 
în stare de funcționare, pentru că interiorul era proiectat să 
blocheze complet orice semnale radio sau de alt fel. Tehnologia 
pentru a face acest lucru era, din nefericire, destul de rară pentru 
ca să fie suficientă doar pentru un container de marfă modificat. 
Vestea bună era că mai făceau. Vestea proastă era că făceau des- 
tulă doar pentru o infirmerie. Uneori viața e de rahat. Gretchen 
și cu mine ne-am dus în spaţiul de primire, unde era întuneric 
beznă din cauza materialului de blocare a semnalelor; trebuia 
să închizi ușa exterioară către centrul de informații înainte să 
poți deschide ușa interioară. Așa că, pentru aproximativ o secun- 
dă şi jumătate, ne-am simţit de parcă am fi fost înghițite de 
moartea sumbră, neagră, fără formă. N-aș recomanda așa ceva. 

Apoi am deschis ușa interioară și am găsit înăuntru un 
obsedat de calculatoare. Se uită la amîndouă, puțin surprins, 
după care își luă înfățișarea care spunea nu. 

— Răspunsul e nu, vorbi el, confirmînd expresia feței. 

— Hai, domnule Bennett, am exclamat. Nici măcar nu știi 
ce-avem de gînd să cerem... 

— Păi, să vedem, replică el. Două adolescente - care se 
nimerește să fie fiicele unor conducători ai coloniei — se întîmplă 
să intre în singurul loc din colonie unde se pot juca cu un PDA. 
Hmmm... Au venit oare să implore să se joace cu un PDA? Sau 
au venit pentru că le face plăcere compania unui bărbat rotofei, 
de vîrstă mijlocie? Nu-i o întrebare grea, domnişoară Perry. 

- Voiam doar să ascultăm un singur cîntec, am spus. O să 
scapi de noi de pe cap în numai un minut. 

Bennett oftă. 

— Ştii, cel puţin de două ori pe zi cuiva exact la fel ca voi 
îi vine ideea sclipitoare să vină aici şi să întrebe dacă n-aș putea 
să-l las să împrumute un PDA ca să se uite la un film, să asculte 
niște muzică sau să citească o carte. Și, ah, o să-i ia numai un 
minut. Nici măcar n-o să observ că e acolo. Şi dacă spun da, 
atunci alții or să vină să ceară același timp. Pînă la urmă o să 
petrec atîta timp ajutînd oamenii cu PDA-urile lor, încât n-o să 

mai am timp să fac treaba cu care părinții tăi, domnișoară Perry, 
m-au însărcinat. Așa că spune-mi tu: ce-ar trebui să decid? 

— Să pui un lacăt? sugeră Gretchen. 

Bennett se uită pieziș la Gretchen, morocănos. 

— Foarte amuzant, comentă el. 

— Ce faci pentru părinţii mei? am întrebat. 

— Părinţii tăi m-au pus să descopăr și să imprim, încet și 
minuțios, fiecare act diplomatic și fiecare dosar al administrației 
Uniunii Coloniale, astfel încît să poată apela la ele fără să tre- 
buiască să vină aici și să mă bată la cap, răspunse Bennett. 
Într-un fel apreciez asta, dar într-altul mai direct fac asta de 
trei zile şi probabil o s-o mai fac încă patru. Și pentru că impri- 
manta cu care trebuie să lucrez se blochează cu regularitate, 
chiar are nevoie de cineva care să fie atent la ea. lar ăsta-s eu. 
Așa că asta e, domnişoară Perry: patru ani de educaţie tehnică 
și douăzeci de ani de muncă profesională mi-au permis să ajung 
maimuţoiul unei imprimante în fundul spațiului. Cu adevărat, 
țelul vieții mele a fost atins! 

Am ridicat din umeri. 

— Atunci lasă-ne pe noi, am spus. 

— Scuză-mă? se miră Bennett. 

— Dacă nu faci nimic altceva decît să ai grijă să nu se blo- 
cheze imprimanta, asta putem face noi în locul tău, am explicat. 
O să lucrăm pentru tine două ore, și în schimb ne laşi să folosim 
două PDA-uri cîtă vreme sîntem aici. Pe urmă, poți să faci orice 
altceva ai nevoie să faci. 

— Sau să te duci să mănînci de prînz, adăugă Gretchen. 
Să-i faci o surpriză soției. 

Bennett rămase tăcut pentru un minut, cugetînd. 

— Să vă oferiţi să mă ajutați, de fapt. Nimeni n-a mai în- 
cercat tactica asta pînă acum. Foarte abil. 

— Încercăm și noi, am replicat. 

— Și e ora prînzului, continuă Bennett. Și nu-i decît de im- 
primat. 

— Aşa e, am încuviințat. 

— Presupun că dacă încurcaţi îngrozitor lucrurile pe-aici, 
n-o să fie prea rău pentru mine. Părinţii voştri n-or să mă pedep- 
sească pentru incompetenţa voastră. 

— Nepotismul lucrează în favoarea ta, am remarcat. 

— Nu că o să fie vreo problemă, zise Gretchen. 

— Nu, am fost de acord cu ea. Sîntem maimuțoi de impri- 
mantă excelenti. 

— În ordine, spuse Bennett, și se întinse peste masa de 
lucru ca să apuce PDA-ul. Puteţi folosi PDA-ul meu. Știți cum 
să umblați cu ăsta? 

I-am aruncat o privire. 

— Scuză-mă. Bine. 

Indică o.listă de fişiere de pe ecran. 

— Astea sînt fișierele care trebuie terminate azi. Imprimanta 
e acolo — făcu semn către capătul celălalt al mesei de lucru — iar 
hîrtia e în cutia aceea. O puneţi în imprimantă, faceţi teanc lîngă 
imprimantă documentele terminate. Dacă se blochează, și o s-o 
facă, de cîteva ori, trageţi doar foaia afară şi lăsaţi-o să-și ia 
singură una nouă. O să retipărească automat ultima pagină la 
care lucra. În timp ce faceţi asta, vă puteţi conecta la arhiva de 
divertisment. Am descărcat toate acele fișiere într-un singur loc. 

— Ai descărcat fișierele tuturor? am întrebat, și mi-am 
simţit intimitatea foarte ușor încălcată. 

— Linişteşte-te, răspunse Bennett. Numai fișierele publice 
sînt accesibile. Atîta vreme cît ţi-ai criptat fișierele private înainte 
să-ți predai PDA-ul, așa cum ți s-a spus, secretele tale sînt în 
siguranță. Acum, îndată ce accesezi un fişier de muzică, difu- 
zoarele or să pornească. Nu le da prea tare, sau n-o să auzi cînd 
se blochează imprimanta. 

— Ai deja difuzoare instalate? întrebă Gretchen. 

— Da, domnişoară Trujillo. Mă crezi sau nu, chiar și bărbații 
rotofei de vîrstă mijlocie ascultă muzică. 

— Ştiu, replică Gretchen. Tatăl meu e mort după muzica lui. 

— Şi pe acest ton de dezumflare a egoului, o să plec, anunță 
Bennett. O să mă întorc peste vreo două ore. Vă rog să nu 

distrugeți locul. Și dacă vine cineva și întreabă dacă poate să 
împrumute un PDA, spune-le că răspunsul este nu, fără 
excepții. 

Plecă. 

— Sper că aici era ironic, am zis. 

— Nu-mi pasă, replică Gretchen și întinse mîna după PDA. 
Dă-mi ăsta. 

— Hei, am exclamat, ținîndu-l departe de ea. Să începem 
cu începutul! 

Am pornit imprimanta, am pus fişierele în listă și apoi am 
accesat „Dimineaţă la Delhi”. Primele măsuri se revărsară din 
difuzoare, iar eu le-am lăsat să mă pătrundă. Jur că aproape că 
am piîns. 

— E uimitor cât de prost îți aminteşti cîntecul ăsta, zise 
Gretchen cam pe la jumătate. 

— Sssst! Aici e partea aceea! 

Văzu expresia de pe chipul meu și păstră tăcerea pînă se 
termină cîntecul. 


Două ore nu e destul timp pentru un PDA dacă n-ai mai 
avut acces de luni de zile la unul. Şi asta-i tot ce-o să spun despre 
situația respectivă. Dar era destul timp pentru ca atît Gretchen 
cît și eu să ieșim din centrul de informare simțindu-ne ca și 
cum abia petrecuserăm ore întregi la înmuiat într-o plăcută 
baie fierbinte — ceea ce, dacă ne gîndim bine, era încă ceva ce 
nu mai făcuserăm de luni de zile. 

— Ar trebui să păstrăm asta pentru noi, observă Gretchen. 

— Da, am răspuns. Nu vrem ca lumea să-l sîcîie pe domnul 
Bennett. 

— Nu-i asta, numai că îmi place să am ceva în plus față de 
ceilalți, recunoscu Gretchen. N 

— Nu există prea mulți oameni care să poată duce meschi- 
năria atît de departe. Și totuși reușeşti cumva. 

Gretchen dădu din cap. 

— Mulţumesc, doamnă. Şi acum trebuie să mă întorc acasă. 
I-am promis lui tata că o să plivesc grădina de legume înainte 
să se întunece. 

— Distracţie plăcută la scormonitul prin țărînă, i-am urat. 

— Mulţumesc. Dacă te simți binevoitoare, te poţi oferi 
oricînd să mă ajuţi. 

— Lucrez la partea mea malefică. 

— Așa să fie. 

— Dar hai să ne-ntilnim deseară după cină să exersăm, am 
propus. Acum, că știm cum să cîntăm partea aceea. 

— Sună bine, răspunse Gretchen. Sau o să sune, să sperăm. 

Îmi făcu semn cu mîna și porni către casă. M-am uitat în jur 
şi am ajuns la concluzia că astăzi ar fi o zi bună pentru plimbare. 

Și a fost. Soarele era sus, ziua luminoasă, în special după 
două ore în centrul de informare care absorbea lumina, iar Roa- 
noke intrase bine în primăvară — care era de-a dreptul frumoasă, 
chiar dacă se dovedea că toate florile locale miroseau a carne 
putredă înmuiată în sos de canal (această descriere o am prin 
amabilitatea lui Magdy, care reușea să lege laolaltă cîte o frază 
din cînd în cînd). Dar după vreo două luni, nu mai observi miro- 
sul, sau cel puţin accepţi că nu poți face nimic în privința asta. 
Cînd toată planeta pute, n-ai decît să te comporti ca atare. 

Dar ceea ce o făcea cu adevărat o zi bună de plimbare era 
felul în care lumea noastră se schimbase în numai două luni. 
John şi cu Jane ne-au lăsat pe toți să ieșim din Croatoan nu cu 
multă vreme după ce Enzo, Gretchen, Magdy şi cu mine am 
avut expediția noastră nocturnă, iar coloniștii începuseră să se 
mute în afara satului, construind case și ferme, ajutîndu-i și 
învățînd de la menoniți, responsabili pentru primele noastre 
culturi care creșteau deja pe cîmpuri. Erau modificate genetic 
ca să crească rapid; urma să avem prima recoltă în viitorul nu 
prea îndepărtat. Se părea că aveam să supraviețuim pînă la 
urmă. Am trecut pe lîngă aceste case și cîmpuri noi, făcîndu-le 
semn cu mîna, din mers, oamenilor întilniți în cale. 

Pînă la urmă, am depășit ultima fermă şi am traversat o mică 
înălțime. Pe partea cealaltă a ei, nimic altceva decit iarbă, tufișuri 
și pădurea, formînd o linie într-o parte. Această înălțime era 
destinată să facă parte dintr-o nouă fermă, iar alte ferme și pășuni 
urmau să fragmenteze mica vale încă și mai mult. E nostim cum 
chiar și două mii de ființe umane puteau începe se schimbe un 
peisaj. Dar în acel moment nu exista o altă persoană acolo, în 
afară de mine; era locul meu personal, atîta vreme cît dura. Al 
meu şi numai al meu. Ei, și din cînd în cînd, al meu și al lui Enzo. 

M-am întins pe spate, m-am uitat la norii de pe cer și am 
zîmbit în sinea mea. Poate că ne ascundeam la capătul cel mai 
îndepărtat al galaxiei, dar chiar acum, în acest moment, lucrurile 
stăteau destul de bine. Poţi fi fericit oriunde, dacă priveşti din 
punctul de vedere corect. Și dacă ai capacitatea de a nu băga în 
seamă mirosul unei planete întregi. 

— Zoë, rosti o voce în spatele meu. 

Am sărit ca arsă şi apoi i-am văzut pe Hickory şi Dickory. 
Tocmai veniseră peste înălțime. 

— Nu faceți asta! am exclamat și m-am ridicat. 

— Dorim să vorbim cu tine, vorbi Hickory. 

— Puteaţi să vorbiţi acasă, l-am apostrofat. 

— Aici e mai bine. Ne facem griji. 

— Griji pentru ce? am întrebat și m-am sculat în picioare 
să mă uit la ei. 

Ceva nu era în ordine cu ei amîndoi, și am avut nevoie de 
cîteva clipe ca să-mi dau seama ce anume. 

— De ce nu purtați modulele de conştiinţă? 

— Sîntem îngrijorați din cauza riscurilor tot mai mari pe 
care ți le iei în privinţa siguranţei tale, răspunse Hickory la 
prima, dar nu şi la a doua dintre întrebările mele. Și pentru 
siguranţa ta, în sens general. 

— Adică pentru că sînt aici? Linișteşte-te, Hickory. E plină 
zi, iar ferma Hentosz e chiar peste deal. N-o să mi se întîmple 
nimic rău. 

— Sînt animale de pradă aici. 

— Sînt ioti, am replicat, indicînd carnivorele de mărimea 
unor cîini pe care-i descoperiserăm pîndind în jurul Croatoanu- 
lui. Pot să mă descurc cu un iot. 

— Se deplasează în haite. 

— Nu în timpul zilei. Nici tu nu vii întotdeauna singură. 

M-am înroșit un pic auzind asta, și m-am gîndit să mă înfu- 
rii pe Hickory. Dar nu-și purta conştiinţa. Dacă m-aș fi înfuriat 
pe el, n-aş fi rezolvat nimic. 

— Credeam că v-am spus amîndurora să nu mă urmăriţi 
cînd vreau să am puțină intimitate, am spus, pe un ton atît de 
egal pe cît am putut. 

— Nu te urmărim. Dar nici nu sîntem proşti. Știm unde te 
duci şi cu cine. Lipsa ta de grijă te pune în pericol, și nu ne mai 
permiţi întotdeauna să te însoțim. Nu te putem proteja așa cum 
am dori s-o facem, și cum se aşteaptă de la noi. 

— Sîntem aici de luni de zile, băieți. N-a existat nici măcar 
un singur atac asupra nimănui, de către nimic. 

— Ai fi fost atacată în noaptea aceea în pădure dacă Dickory 
și cu mine n-am fi venit să te căutăm. Aceia nu erau ioţi, în 
copaci, în noaptea aceea. Ioții nu se pot urca în copaci. 

— Și o să observați că nu sînt cîtuși de puţin prin preajma 
pădurii, am replicat și am fluturat mîna în direcţia lizierei 
pădurii. Și orice-ar fi fost acolo, nu pare să iasă pînă aici, pentru 
că i-am fi văzut pînă acum, dac-ar fi ieșit. Am mai fost pînă în 
locul ăsta, Hickory. 

— Nu numai animalele de pradă de aici ne îngrijorează, 
insistă Hickory. 

— Nu pricep. 

— Colonia asta este căutată. 

— Dacă ai văzut materialul video, o să-ți aduci aminte că 
acest grup al Conclavului a distrus colonia aceea din cer. Dacă 
ne găseşte Conclavul, nici măcar voi nu cred că o să puteţi să 
faceți prea multe ca să mă protejați. 

— Nu Conclavul ne preocupă. 

— Atunci sînteți singurii, am comentat. 

— Conclavul nu e singurul care o să caute această colonie. 
Alţii or s-o caute ca să cîştige favoarea Conclavului, sau ca să-i 
pună acestuia beţe-n roate, sau ca să ia colonia pentru ei. Aceștia 
n-or să distrugă colonia din cer. Or s-o ia prin metoda standard. 
Invazie și măcel. 

— Ce-i cu voi astăzi? 

Încercam să le îmbunătățesc starea de spirit. 

N-am reușit. 

— Și apoi, mai există problema a ceea ce ești. 

— Ce înseamnă asta? 

— Ar trebui să ştii foarte bine. Nu ești doar fiica șefilor 
coloniei. Eşti importantă şi pentru noi. Pentru obini. Acest fapt 
nu este necunoscut, Zoë. Ai fost folosită ca monedă de schimb 
toată viața. Noi, obinii, te-am folosit ca să negociem cu tatăl 
tău să ne construiască o conștiință. Ești o condiţie de tratat din- 
tre obini și Uniunea Colonială. N-avem nici o îndoială că oricine 
ar ataca această colonie, ar încerca să te ia ca să negocieze cu 
obinii. Chiar și Conclavul ar putea fi tentat să facă asta. Sau te-ar 
omori ca să ne facă nouă rău. Să ucidă un simbol al nostru... 

— E o nebunie! 

— S-a mai întîmplat. 

— Ce? 

— Cînd locuiai pe Huckleberry, au fost nu mai puţin de 
șase încercări de a te captura sau de a te ucide. Ultima doar cu 
cîteva zile înainte să pleci de pe Huckleberry. 

— Şi nu mi-ai spus niciodată? 

— S-a hotărît, atît de către guvernul vostru cît şi de al nostru, 
că nici tu, nici părinţii tăi nu era nevoie să știți. Erai un copil, 
iar părinții tăi voiau să-ți de o viață cît mai puțin ieșită din co- 
mun posibil. Obinii doreau să reușească să le ofere acest lucru. 
Nici una dintre încercări nu s-a apropiat cîtuși de puţin de 
succes. Am oprit-o pe fiecare dintre ele cu multă vreme înainte 
ca tu să fii pusă în pericol. Şi, în fiecare caz, guvernul obinilor 
şi-a exprimat neplăcerea față de rasele care au comis asemenea 
atentate la bunăstarea ta. 

M-am cutremurat auzind. Obinii nu erau o rasă pe care să 
ţi-o faci duşmană! 

— Nu ţi-am fi spus deloc — și am încălcat ordinele în vigoare 
de a nu face asta — dacă n-ar fi fost situația prezentă. Sîntem 
separați de sistemele instalate pentru a te ţine la adăpost. lar 
tu devii din ce în ce mai independentă în acțiunile tale și iritată 
de prezenţa noastră în viața ta. 

Aceste ultime cuvinte mă loviră ca o palmă. 

— Nu sînt iritată! Vreau doar un timp pentru mine. Îmi 
pare rău dacă asta vă rănește. 

— Nu ne simţim răniți. Avem responsabilități. Felul în care 
ne îndeplinim aceste responsabilități trebuie să se adapteze la 
împrejurări. Acum facem o asemenea adaptare. 

— Nu ştiu ce vreți să spuneți... 

— Este timpul să înveţi să te aperi singură, spuse Hickory. 
Vrei să fii mai independentă față de noi, iar noi nu avem toate 
resursele pe care le aveam cîndva ca să-ți asigurăm siguranța. 
Am avut întotdeauna intenția să te învăţăm să lupţi. Acum, pen- 
tru ambele motive, este necesar să începem acest antrenament. 

— Ce vrei să spui, cum adică să mă înveţi să lupt? 

— Te vom învăţa să te aperi fizic. Să dezarmezi un adversar. 
Să foloseşti arme. Să-ţi imobilizezi dușmanul. Să-ţi ucizi dușma- 
nul, dacă e necesar. 

— Vreţi să mă învățați cum să omor alți oameni? 

— Este necesar. 

— Nu sînt sigură că John și Jane ar fi de acord cu asta. 

— Maiorul Perry şi locotenentul Sagan ştiu amindoi să 
ucidă. În decursul serviciului militar, i-au ucis pe alţii, atunci 
cînd s-a dovedit necesar pentru supraviețuirea lor. 

— Dar asta nu înseamnă că vor să ştiu şi eu. Pe deasupra, 
nu știu dacă eu vreau să știu. Spui că trebuie să vă adaptați 
modul de a vă îndeplini responsabilitățile. Foarte bine! Lămu- 
riți-vă cum să vă adaptaţi. Dar eu n-o să învăţ cum să omor pe 
altcineva pentru ca voi să simţiți că faceți mai bine o treabă pe 
care nici măcar nu sînt sigură că vreau s-o mai faceți. 

— Nu vrei să te apărăm. Sau să înveți să te aperi singură... 

— Nu știu! am țipat exasperată. Bine? Detest să-mi fie arun- 
cate în față toate astea! Că sînt ceva special care are nevoie să 
fie apărat! Ei bine, ştii ce? Cu toții de aici au nevoie să fie apărați, 
Hickory! Toţi sîntem în primejdie! În orice clipă, sute de nave 
ar putea apărea deasupra capetelor noastre să ne omoare pe 
toți! M-am săturat de asta! Încerc să uit un pic, din cînd în cînd. 
Asta-i ceea ce făceam aici, înainte ca voi doi să apărețţi și să 
stricaţi totul. Aşa că vă mulțumesc foarte mult pentru asta! 

Hickory şi Dickory nu scoaseră nici un cuvînt. Dacă şi-ar 
fi purtat conștiința, ar fi fost probabil complet nervoși şi copleșiți 
din cauza ultimei izbucniri. Dar ei stăteau doar pe loc, impasibili. 

Am numărat pînă la cinci și am încercat să-mi recapăt 
controlul. 

— Uite, am vorbit cu ceea ce speram că este un ton mai 
rezonabil al vocii. Lăsaţi-mă cîteva zile să mă gîndesc la asta, 
bine? Mi-aţi trîntit o mulțime de lucruri surprinzătoare, toate 
deodată. Dă-mi voie să le lămuresc în minte. : g 

Încă nu scoteau nici o vorbă. - 

— Bine. Mă duc înapoi. 

Am trecut în fugă pe lîngă Hickory. 

Și m-am trezit pe jos. 

M-am rostogolit și m-am uitat în sus, la Hickory, nedumerită. 

— Ce naiba...? am exclamat și am încercat să mă scol în 
picioare. 

Dickory, care se mutase în spatele meu, mă împinse la loc 
cu duritate peste iarbă și pămînt. 

M-am dat înapoi în patru labe, îndepărtîndu-mă de cei doi. 
— Încetați! am zis. 

Își scoaseră pumnalele de luptă și veniră spre mine. 

Am scos un țipăt printre dinţi și am țîșnit în sus, alergînd 
cu toată viteza către vîrful dealului, spre ferma Hentosz. Dar 
obinii pot alerga mai repede decît oamenii. Dickory mă depăși, 
ajunse în fața mea și-și retrase cuțitul. Am făcut un pas înapoi 
și am căzut pe spate în timp ce pășeam. Dickory fandă. Am 

tipat, m-am rostogolit din nou și am luat-o la fugă înapoi, pe 
panta dealului pe care urcasem. 

Hickory mă aştepta şi se deplasa ca să mă prindă. Am 
încercat să simulez că o iau la stînga, dar el nu-mi permise și 
mă apucă, strîngîndu-mă de antebraţul stîng. L-am lovit cu 
pumnul drept. Hickory îl respinse cu ușurință, apoi, inversînd 
rapid situația, mă plesni cu putere peste tîmplă şi-mi dădu 
drumul. M-am clătinat spre spate, încremenită. Hickory îmi 
înconjură un picior cu unul de-al lui și smuci în sus, ridicîn- 
du-mă complet de pe pămînt. Am căzut pe spate și am aterizat 
în cap. O explozie albă de durere mi-a inundat craniul şi tot 
ce-am mai putut să fac a fost să zac pe spate, năucită. 

Simţeam o apăsare grea pe piept. Hickory ţinea genunchii 
peste mine, imobilizîndu-mă. M-am agăţat de el cu disperare, 
dar îşi ținea capul departe de mine, datorită gîtului lung, şi 
ignora orice altceva. Am strigat după ajutor cît de tare am putut, 
știind că nu mă auzea nimeni, dar am ţipat oricum. 

M-am uitat peste umăr și l-am văzut pe Dickory stînd deo- 
parte. 

— Te rog, l-am implorat. 

Dickory nu spuse nimic. Și nu putea simţi nimic. Acum știam 
de ce veniseră amîndoi să mă vadă fără gulerele de conștiință. 

Am apucat piciorul lui Hickory de pe pieptul meu și am 
încercat să-l împing la o parte. El împinse și mai tare, îmi dădu 
încă o palmă, care mă dezorientă, ridică cealaltă mînă, apoi o 
trimise spre capul meu într-o mișcare teribilă și fluidă. Am țipat. 

— Eşti nevătămată, zise Hickory la un moment dat. Te poți 
ridica. 
Am rămas pe pămînt, fără să mă mișc, cu ochii întorși către 
cuțitul lui Hickory, îngropat în pămînt atît de aproape de capul 
meu încît nici nu-mi puteam focaliza ochii pe el. Apoi m-am 
sprijinit în coate, m-am întors cu spatele la cuțit și am vomitat. 

Hickory aşteptă să termin. 

— Nu ne cerem scuze pentru asta, spuse el. Și vom accepta 
orice consecinţe vei considera tu necesare. Să știi numai atât: 

n-ai fost vătămată din punct de vedere fizic. E puţin probabil 
chiar să faci vînătăi. Am avut grijă de asta. Și totuși, ai fost la 
cheremul nostru încă din primele secunde. Alţii care vor veni 
după tine n-or să arate o asemenea consideraţie. Nu se vor stă- 
pîni. Nu se vor opri. Nu le va păsa cîtuși de puțin de tine. Nu- 
ți vor arăta nici o milă. Vor căuta să te ucidă. Și vor reuși. Ştiam 
că n-o să ne crezi, dacă nu făceam decît să-ți vorbim. Trebuia 
să-ți arătăm. 

M-am ridicat de jos, abia în stare să mă ţin dreaptă, și m-am 
îndepărtat de ei cît de bine am putut, dar clătinîndu-mă. 

— Să vă ia naiba, am spus. Să vă ia naiba pe amîndoi. De 
acum înainte să nu vă mai apropiaţi de mine! 

M-am îndreptat înapoi spre Croatoan. De îndată ce picioa- 
rele mele au fost în stare, am început să alerg. 


— Hei, exclamă Gretchen, intrînd în centrul de informare 
și închizînd ermetic ușa interioară în urma ei. Domnul Bennett 
zicea că s-ar putea să te găsesc aici. 

— Mda, am răspuns. L-am întrebat dacă azi pot să mai fac 
puțin pe maimuţoiul lui de imprimantă. 

— Nu te poți despărți de muzică? încercă Gretchen să facă 
o mică glumă. 

Am clătinat din cap și i-am arătat la ce mă uitam. 

— Astea sînt fișiere secrete, Zoe. Rapoarte ale serviciului 
de informaţii al FCA. O să ai necazuri dacă află vreodată cineva. 
lar Bennett, cu siguranţă, n-o să te mai lase aici... 

— Nu-mi pasă, am replicat, iar vocea mi se schimbă destul 
pentru ca Gretchen să se uite la mine neliniștită. Trebuie să aflu 
cît de rău este. Trebuie să știu cine-i acolo, în spațiu, şi ce vor 
de la noi. De la mine. Uite. 

Am luat PDA-ul și am deschis un fișier despre generalul 
Gau, conducătorul Conclavului, cal care ordonase distrugerea 
coloniei de pe fişierul video. 

— Generalul o să ne omoare pe toți dacă ne găseşte, și nu 
ştim aproape nimic despre el. Ce-l împinge pe cineva să facă așa 
ceva? Să omoare fiinţe nevinovate? Ce s-a petrecut în viața lui 
ca să-l ducă în punctul unde nimicirea unor planete întregi 
pare o idee bună? Nu crezi că ar trebui să știm? Și nu ştim. 
Avem statistici despre serviciul lui militar și asta-i tot. 

Am aruncat neglijent PDA-ul înapoi pe masă, speriind-o 
pe Gretchen. 

— Vreau să știu de ce vrea generalul ăsta ca eu să mor. De 
ce vrea să murim cu toții. Tu nu? 

Am dus mîna la frunte şi m-am sprijinit puțin de masa de 
lucru. 

— Bine, vorbi Gretchen după cîteva clipe. Cred că ai nevoie 
să-mi spui ce ți s-a întîmplat astăzi. Pentru că nu erai aşa cînd 
te-am lăsat singură, în după-amiaza asta... 

M-am uitat pieziş la Gretchen, mi-am înăbușit un hohot 
de rîs, apoi am cedat nervos şi-am început să pling. Gretchen 
se apropie să mă îmbrățișeze; după un timp destul de lung, 
i-am povestit totul. Și vreau să spun chiar totul. 

Rămase tăcută, după ce-am reușit să mă descarc. 

— Spune-mi ce crezi, i-am cerut. 

— Dacă-ţi spun, o să mă urăşti. 

— Nu vorbi prostii. N-o să te urăsc. 

— Cred că au dreptate... Hickory şi Dickory. 

— Te urăsc. 

— Încetează! spuse împingîndu-mă uşor. Nu vreau să spun 
că au avut dreptate să te atace. Aici au întrecut măsura. Dar, și 
nu mă înțelege greșit, tu nu eşti o fată obișnuită. 

— Nu-i adevărat! Mă vezi purtîndu-mă altfel decît oricine 
altcineva? Vreodată? Pretind că sînt o persoană specială? M-ai 
văzut măcar o dată vorbind cu ceilalți despre ceva din toate astea? 

— Ei ştiu oricum. 

— Înţeleg asta. Dar nu vine de la mine. Eu mă străduiesc 
să fiu normală. 

— Bine, ești o fată perfect normală... 

— Mulţumesc. 

— O fată perfect normală împotriva căreia au avut loc şase 
atentate! 

— Dar nu asta sînt eu, am insistat, împungîndu-mă cu 
degetul în piept. Este ceea ce se spune despre mine. Despre ideea 
altcuiva cu privire la cine sînt. Și asta nu contează pentru mine. 

— Ar conta dacă ai fi moartă, replică Gretchen, apoi ridică 
mîna înainte să apuc să răspund. Și ar conta pentru părinții tăi. 
Ar conta pentru mine. Sînt destul de sigură că ar conta pentru 
Enzo. Și se pare că ar conta enorm pentru vreo două miliarde 
de extratereștri. Gîndește-te la asta. Dacă cineva chiar se gîndeşte 
să vină după tine, bombardează o planetă. 

— Nu vreau să mă gîndesc la asta. 

— Știu. Dar nu cred că mai ai de-ales. Indiferent ce faci, 
eşti încă cine eşti, fie că vrei sau nu. Nu poţi schimba acest lucru. 
Trebuie să te descurci cu starea de fapt. 

— Mulţumesc pentru mesajul înălțător. 

— Încerc să dau o mînă de ajutor. 

Am oftat. 

— Știu, Gretchen. Îmi pare rău. Nu vreau să-ţi sar la bere- 
gată. Am început doar să obosesc ca viața mea să fie formată 
doar din alegerile altora pentru mine. 

— Cum anume te face asta diferită de noi toţi? întrebă 
Gretchen. 

— Exact asta spuneam. Sînt o fată perfect normală. Mulțu- 
mesc pentru că ai observat în sfîrșit. 

— Perfect normală, fu de acord Gretchen. În afară de faptul 
că ești regina obinilor. 

— Te urăsc! 

Gretchen rînji. 


— Domnișoara Trujillo a spus că voiai să ne vezi, vorbi 
Hickory. 

Dickory și Gretchen, care-i adusese la mine pe cei doi obini, 
stăteau lîngă el. Ne aflam pe dealul unde gărzile mele de corp 
mă atacaseră în urmă cu cîteva zile. 

— Înainte să spun orice altceva, ar trebui să știți că sînt 
încă incredibil de furioasă pe voi. Nu ştiu dacă vă voi ierta vreo- 
dată pentru că m-aţi atacat, chiar dacă înțeleg, de ce-aţi făcut-o 
și de ce ați crezut că trebuia. Vreau să fiu sigură că știți asta. Şi 
vreau să fiu sigură că o simţiți. 

Am arătat către gulerul aparatului de conştiinţă al lui 
Hickory, fixat în jurul gâtului. 

— O simțim, replică Hickory, cu vocea tremurînd. Simţim 
destul ca să fi discutat dacă să ne pornim sau nu conștiința din 
nou. Amintirea este aproape prea dureroasă ca s-o putem îndura. 

Am dat din cap. Voiam să spun bine, dar ştiam că era o 
greșeală și că aş regreta dacă aș spune-o. Nu însemna totuși că 
nu puteam gîndi astfel, cel puțin deocamdată. 

— N-o să vă cer să vă scuzați. Știu că n-o s-o faceți. Dar vreau 
să-mi dați cuvîntul vostru că n-o să mai faceți niciodată așa ceva. 

— Ai cuvîntul nostru, răspunse Hickory. 

— Mulţumesc. 

Nu mă aşteptam să mai încerce vreodată o chestie asemănă- 
toare. Soiul ăsta de lucruri merge din prima sau nu merge deloc. 
Dar nu asta era ideea. Ceea ce voiam era să simt că puteam să 
am din nou încredere în ei doi. Nu ajunsesem încă pînă acolo. 

— O să te antrenezi? întrebă Hickory. 

— Da. Dar am două condiții. 

Hickory aştepta. 

— Prima este ca și Gretchen să se antreneze odată cu mine. 

— Nu ne-am pregătit să antrenăm pe nimeni altcineva în 
afară de tine. 

— Nu-mi pasă. Gretchen e prietena mea cea mai bună. N-o 
să învăţ să mă salvez și să nu împart asta cu ea. În plus, nu ştiu 
dacă ați observat, dar voi doi nu aveţi o formă tocmai umană. 
Cred că o să mă ajute să exersez cu o altă ființă umană, la fel cum 
o s-o fac împreună cu voi. Dar condiţia asta nu este negociabilă. 

Dacă n-o antrenați pe Gretchen, n-o să mă antrenez nici eu. Asta 
e alegerea mea. Asta e condiția mea! 

Hickory se întoarse spre Gretchen. 

— Te vei antrena? 

— Numai dacă o face și Zoë. E prietena mea cea mai bună, 
la urma urmei. 

Hickory se uită pieziș la mine. 

— Are același simț al umorului ca și tine. 

— Nu observasem, am comentat. 

Hickory se întoarse din nou spre Gretchen. 

— O să fie foarte dificil, o avertiză el. 

— Ştiu, răspunse ea. Contează pe mine, oricum. 

— Care e cealaltă condiție? mă întrebă Hickory. 

— Fac asta pentru voi doi. Faptul că învăţ să lupt. Nu vreau 
asta pentru mine. Nu cred că am nevoie. Dar voi credeți că am 
nevoie, și nu mi-aţi cerut niciodată să fac ceva ce nu ştiați că e 
important. Așa că o să fac. Dar acum trebuie să faceți şi voi ceva 
pentru mine. Ceva ce vreau eu... 

— Ce vrei? întrebă Hickory. 

— Vreau să învățați să cîntați, am răspuns, și am arătat 
spre Gretchen. Voi ne învăţaţi să luptăm, noi vă învăţăm să 
cîntați. Pentru chefuri. 

— Să cîntăm... 

— Da, să cîntaţi. Oamenii se tem încă de voi doi. Și nu vreau 
să vă jignesc, dar nu aveţi o personalitate prea debordantă. Dar 
dacă noi patru putem să cîntăm o piesă sau două la chefuri, ar 
însemna un pas mare înainte pentru ca oamenii să se simtă în 
largul lor cu voi. 

— N-am cîntat niciodată, spuse Hickory. 

— Ei bine, nici povești n-aţi scris vreodată. Și totuși, aţi 
scris acum una. Este exact la fel. Numai că-i vorba de cîntat. 
După asta, lumea n-o să se mai întrebe de ce Gretchen și cu mine 
am plecat cu voi doi. Hai, Hickory, o să ne distrăm! 

Hickory arăta plin de îndoieli, și-atunci îmi veni în minte o 
idee caraghioasă: poate că Hickory e timid. Ceea ce părea aproape 

ridicol: cineva pe cale să înveţe o altă persoană şaisprezece mo- 
duri diferite de a ucide, avînd trac atunci cînd trebuie să cînte... 

— Mi-ar plăcea să cînt, vorbi Dickory. 

Ne-am întors cu toții spre Dickory, surprinși. 

— Vorbeşte! exclamă Gretchen. 

Hickory păcăni ceva către Dickory în limba lor nativă; 
Dickory răspunse la păcănit. Hickory replică, iar Dickory ri- 
postă — puţin prea energic, se părea. După care, Doamne-ajută, 
Hickory chiar oftă. 

— O să cîntăm, consimți Hickory. 

— Excelent, am exclamat. 

— O să începem antrenamentul mîine. 

— Bine. Dar hai să începem repetiţia pentru cîntec azi. Acum. 

— Acum? 

— Sigur că da. Sîntem cu toții aici. lar Gretchen și cu mine 
avem exact cîntecul potrivit pentru voi. 


CINCISPREZECE 


Următoarele cîteva luni fură extrem de obositoare. 

Dimineaţa devreme: condiţie fizică. 

— Sînteţi ieşite din formă, ne spuse Hickory - mie și lui 
Gretchen -în prima zi. | 

— Minciuni demne de dispreț, am replicat. 

— Foarte bine, rosti Hickory și arătă către liziera de arbori 
a pădurii, aflată la cel puţin un kilometru depărtare. Vă rog să 
alergați pînă la pădure cât de repede puteți. Apoi alergați înapoi. 
Nu vă opriţi pînă nu vă întoarceți! 

Am alergat. Cînd m-am întors, simțeam că plămînii în- 
cearcă să-mi iasă cu forța în sus, pe trahee, ca să mă plesnească 
mai bine pentru că-i maltratez. Atît Gretchen, cît și eu ne-am 
prăbuşit în iarbă, gifiind. 

— Sînteți ieșite din formă, repetă Hickory. 

Nu l-am contrazis, și nu numai pentru că în acel moment 
eram incapabilă să vorbesc. 

— Am terminat pentru astăzi. Miine o să începem cu ade- 
vărat exerciţiile pentru condiţie fizică. O să începem încet. 

El şi cu Dickory plecară, lăsîndu-ne pe mine şi pe Gretchen 
să ne închipuim metode de a-i omori pe Hickory şi Dickory, 
odată ce aveam să reușim să forțăm oxigenul să ne intre din 
nou în corp. 

Dimineaţa: școală, la fel ca toţi ceilalţi copii şi adolescenţi 
care nu lucrau efectiv la cîmp. Cărţi și materiale în cantități 
limitate însemna că trebuia să le împărțim cu alții. Eu îmi împăr- 
team manualele cu Gretchen, Enzo şi Magdy. Asta mergea bine 
cînd vorbeam cu toţii între noi, dar mai puţin bine cînd unii 
dintre noi erau supăraţi. 

— Voi două, vreţi vă rog să vă concentrați? vorbi Magdy, 
fluturîndu-și mîinile în fața ei și-a mea. 

Ar fi trebuit să facem exerciţii de analiză matematică. 

— Încetează, se răsti Gretchen. 

Stătea cu capul pe masă. În dimineața aceea, avuseserăm 
exerciții grele. 

— Doamne, mi-e dor de-o cafea, adăugă prietena mea, ridi- 
cînd ochii spre mine. 

— Ar fi drăguţ să rezolvăm problema asta astăzi, insistă 
Magdy. 

— O, ce-ţi pasă! comentă Gretchen. Oricum, nu cred că 
vreunul dintre noi o să meargă la colegiu. 

— Tot trebuie s-o facem, zise şi Enzo. 

— Faceţi-o voi atunci, răspunse Gretchen. 

Se aplecă şi împinse cartea către cei doi băieți. 

— Nu eu sau Zoë trebuie să învăţăm chestia asta. Noi știm 
deja. Voi doi așteptați mereu să facem noi treaba, pe urmă dați 
doar din cap ca şi cum chiar ați şti ce facem! 

— Nu-i adevărat, protestă Magdy. 

— Adevărat? Bine, încuviință Gretchen. Dovedește. Impre- 
sionează-mă. 

— Cred că eforturile matinale ale cuiva o fac puţin cam 
morocănoasă, observă Magdy sarcastic. 

— Ce vrea să-nsemne asta? am întrebat. 

— Înseamnă că de cînd voi două ați început indiferent ce 
faceți acum, ați fost destul de puțin folositoare, răspunse Magdy. 
În ciuda a tot ceea ce sugerează Gretchen Morocănoasa, noi 
doi am fost cei care v-am tras după noi în ultima vreme, și știți 
prea bine asta! A 

— Voi ne trageţi după voi la matematică? exclamă Gretchen. 
Nu prea cred. 

— Şi la toate celelalte, dulceaţă, zise Magdy. În afară de cazul 
în care crezi că raportul acela despre primele zile ale Uniunii 
Coloniale pe care l-a făcut Enzo săptămîna trecută nu se pune. 

— Asta nu înseamnă „noi“, asta înseamnă Enzo, ripostă 
Gretchen. Și mulțumesc, Enzo. Eşti fericit, Magdy? Bine. Acum 
hai să tăcem cu toții din gură pe subiectul ăsta. 

Gretchen puse capul înapoi pe masă. Enzo şi Magdy se 
uitară unul la altul. 

— Hei, dă-mi cartea, am zis, întinzînd mîna după ea. O să 
fac problema asta. 

Enzo împinse cartea către mine, fără să mă privească în ochi. 

După-amiaza: antrenament. 

— Așadar, cum merge antrenamentul? mă întrebă Enzo 
într-o seară devreme, prinzîndu-mă din urmă pe cînd șchiopă- 
tam spre casă, după exercițiile zilei. 

— Vrei să ştii dacă te pot ucide deja? 

— Păi, nu... Deşi acum, că pomeneşti de asta, mă faci curios. 
Poţi? 

— Depinde, am răspuns, cu ce îmi ceri să te omor. 

După asta urmă o tăcere stînjenitoare. 

— Asta a fost o glumă, am adăugat. 

— Eşti sigură? 

— Astăzi nici măcar n-a venit vorba despre cum să omorîm 
pe cineva, am schimbat subiectul. Am petrecut ziua învățind 
cum să ne mișcăm fără zgomot. Ştii tu... Să evităm să fim prinse. 

— Sau să te furișezi undeva. 

Am oftat. 

— Da, bine, Enzo. Să mă furișez în preajma a tot felul de 
creaturi. Să le ucid. Pentru că îmi place să ucid. Să ucid şi iar să 
ucid, asta-s eu. Mica Zo&-Înjunghie-Tot... 

Am grăbit pasul. 

Enzo mă ajunse din urmă. 

— lartă-mă. N-a fost frumos din partea mea. 

— Chiar așa. 

— E doar un subiect de conversaţie, știi... Despre ce faceți 
tu şi cu Gretchen. 

M-am oprit din mers. 

— Ce fel de conversaţie? am întrebat. 

— Păi, gîndeşte-te... Tu și Gretchen vă petreceți după-amie- 
zile pregătindu-vă pentru apocalipsă. Despre ce crezi că vorbesc 
oamenii? 

— Lucrurile nu stau chiar așa! 

— Știu, răspunse Enzo, întinzînd mîna şi atingîndu-mi braţul, 
ceea ce îmi aduse aminte că în ultima vreme petreceam mai puțin 
timp atingîndu-ne. Le-am spus asta și celorlalți. Nu-i oprește 
totuși pe oameni să vorbească. Asta și faptul că e vorba despre 
tine și Gretchen. 

— Și? 

— Tu ești fiica şefilor coloniei, ea e fiica tipului despre care 
toată lumea știe că e următorul la rînd în consiliul coloniei. Pare 
că vă bucurati de un tratament special. Dacă ai fi fost doar tu, cei- 
lalți s-ar obişnui. Ştiu cu toții că ai legătura aceea ciudată cu obinii... 

— Nu-i ciudată, am protestat. 

Enzo îmi aruncă o privire inexpresivă. 

— Mda, bine... Știu cu toții că ai legătura aceea cu obinii, 
așa că nu s-ar gîndi la asta dacă ai fi fost numai tu. Dar faptul 
că sînteți amîndouă îi face nervoși pe oameni. Se întreabă dacă 
voi Ştiţi ceva ce noi nu știm. 

— E ridicol. Gretchen e prietena mea cea mai bună. De 
aceea am rugat-o pe ea. Ar fi trebuit să rog pe altcineva? 

— Ai fi putut. 

— Cum ar fi...? 

— Cum aș fi eu. Știi, prietenul tău... 

— Da, pentru că lumea n-ar vorbi despre asta! 

— Poate că ar vorbi şi poate că nu. Dar cel puțin aș reuși 
să te mai văd din cînd în cînd. 

N-aveam nici un răspuns potrivit la asta. Aşa că n-am făcut 
decât să-i dau lui Enzo un sărut. 

— Uite, nu încerc să te fac să te simți prost sau vinovată 
sau orice altceva, spuse Enzo cînd am terminat. Dar mi-ar plăcea 
să te văd mai mult. 

— Afirmația ta poate fi interpretată în multe feluri diferite... 

— Să începem cu cele nevinovate. Dar, de acolo, putem să 
trecem mai departe, dacă vrei. 

— Şi oricum, mă vezi în fiecare zi, am încercat eu să înviorez 
conversaţia doar un pic. Și petrecem întotdeauna timpul împre- 
ună la chefuri. 

— Nu pun la socoteală făcutul temelor ca timp petrecut 
împreună. Și oricât de distractiv ar fi să te admir cum îl instru- 
iești pe Hickory să imite un sitar solo... 

— Ăsta-i Dickory. Hickory imită sunetele tobei. 

Enzo îmi puse încetișor un deget pe buze. 

— Oricât de distractiv ar fi, repetă el, aș prefera să petrecem 
puțin timp doar noi doi. 

Mă sărută, ceea ce reprezenta o încheiere destul de eficace. 

— Ce-ai zice s-o facem chiar acum? am întrebat după sărut. 

— Nu pot. Sînt pe drum spre casă, să stau cu Maria și 
Katherina, pentru ca părinţii noștri să ia masa cu prietenii. 

— Aaah! Mă săruţi, îmi spui că vrei să petreci mai mult 
timp cu mine, după care mă lași baltă. Frumos! 

— Dar am după-amiaza de mîine liberă. Poate atunci... 
După ce ești gata cu antrenamentul la înjunghiat. 

— Am făcut deja înjunghierea. Acum am trecut mai departe 
la strangulare. 

Tăcere. 

— Glumă, am anunţat. 

— N-am decît cuvîntul tău pentru asta, replică Enzo. 

— Drăguţ. 

L-am sărutat din nou. 

— Ne vedem miine. 

În ziua următoare, antrenamentul se prelungi. Am sărit 
peste cină ca să mă îndrept către casa părinților lui Enzo. Mama 
lui îmi spuse că aşteptase și apoi se dusese la Magdy. Nu ne-am 
vorbit prea mult în ziua următoare, în timpul şcolii. 

Seara: studiu. 

— Am ajuns la o înțelegere cu Jerry Bennett ca să vă dea voie 
să folosiți centrul de informare de două ori pe săptămînă, seara. 

Brusc, mi-a părut rău pentru Jerry Bennett, care, din cîte 
auzisem, era destul de îngrozit de Hickory şi Dickory, şi pro- 
babil că ar fi fost de acord cu orice cereau ei atita vreme cât îl 
lăsau în pace. Mi-am notat în minte să-l invit pe Bennett la 
următorul chef. Nimic nu putea face un obin mai puțin amenin- 
țător decît să-l vezi în fața unei mulțimi, legănîndu-șşi capul 
înainte și înapoi și să scoată sunete de tamburină. 

Hickory continuă: 

— Cât timp eşti aici, o să studiezi dosarele Uniunii Coloniale 
despre alte specii conștiente de sine. 

— De ce vrei să învăţăm despre ele? întrebă Gretchen. 

— Ca să ştiţi cum să luptaţi cu ele, răspunse Hickory. Şi 
cum să le ucideți. 

— Sînt sute de specii în Conclav, am comentat. Ar trebui 
să învăţăm despre fiecare dintre ele? Asta o să ceară mai mult 
de două seri pe săptămînă. 

— O să ne concentrăm asupra speciilor care nu sînt membre 
ale Conclavului. 

Gretchen și cu mine ne-am uitat una la alta. 

— Dar nu ei sînt cei care plănuiesc să ne omoare, zise 
Gretchen. 

— Sînt mulți care încearcă să vă omoare. Și unii ar putea 
avea motive mai puternice decît alții. De exemplu, rraey. Au 

pierdut recent un război cu eneshanii, care au preluat controlul 
celor mai multe dintre coloniile lor înainte să fie înfrînţi, la 
rîndul lor, de către obini. Rraey nu mai sînt o amenințare directă 
pentru nici o rasă sau colonie statornicită. Dar dacă v-ar găsi 
aici, nu există nici o îndoială ce-ar face. 

M-a trecut un fior. Gretchen observă. 

— S-a-ntîmplat ceva? mă întrebă ea. 

— Nu-i nimic, am răspuns, prea repede. l-am mai întîlnit 
pe rraey. 

Gretchen îmi aruncă o privire stranie, dar nu spuse nimic 
după asta. 

— Avem o listă pentru voi, continuă Hickory. Jerry Bennett 
a pregătit deja fișierele la care aveţi acces pentru fiecare specie. 
Observaţi în mod special fiziologia fiecărei rase. Asta va fi 
important în instruirea voastră. 

— Ca să învăţăm cum să luptăm cu ele, am precizat. 

— Da, răspunse Hickory. Și să învățați cum să le omoriți. 

La trei săptămîni după ce ne-am început studiile, m-am 
oprit la o rasă care nu era pe lista noastră. 

— Oho, arată înfiorător, exclamă Gretchen, uitindu-se peste 
umărul meu după ce observă că citeam de ceva vreme. 

— Sînt consu, am spus. Sînt înfiorători, punct. 

I-am întins PDA-ul meu lui Gretchen. 

— Sînt cea mai avansată rasă despre care ştim. Ne fac să 
părem ca unii care ciocnesc pietroaie. Și ei sînt cei care i-au 
făcut pe obini ceea ce sînt astăzi. 

— l-au manipulat genetic? întrebă Gretchen. e 

Am dat din cap. 

— Ei, poate data viitoare pot codifica şi o personalitate. 
De ce te uiţi la ei? 

— Doar din curiozitate. Hickory şi Dickory au mai vorbit 
cu mine despre ei. Sînt lucrul cel mai apropiat de o putere supe- 
rioară pe care-l au obinii. 

— Zeii lor, preciză Gretchen. 

Am ridicat din umeri. 

— Mai mult ca un copil cu un mușuroi de furnici, am co- 
mentat. Un mușuroi de furnici și o lupă. 

— Sună încîntător, replică Gretchen şi-mi dădu înapoi 
PDA-ul. Sper să nu-i întîlnesc niciodată. În afară de cazul în 
care sînt de partea mea. 

— Nu sînt de nici o parte, am spus. Sînt deasupra. 

— Deasupra e o parte, zise Gretchen. 

— Nu partea noastră, am replicat și am mutat PDA-ul pe 
ceea ce ar fi trebuit să citesc. 

Seara tîrziu: orice altceva. 

— Ei, asta-i o surpriză, i-am zis lui Enzo, aşezat în pragul 
ușii mele, cînd abia veneam de la o altă noapte palpitantă la 
centrul de informare. Nu te-am văzut prea des în ultima vreme. 

— N-ai văzut prea des pe nimeni în ultima vreme, replică 
Enzo, ridicîndu-se în picioare să mă salute. Sînteţi doar tu și 
Gretchen. Și mă eviți de cînd am despărțit grupul de studiu. 

— Nu te evit. 

— Dar nici nu te-ai dat peste cap să mă cauţi. 

Ei, aici are dreptate. 

— Nu dau vina pe tine pentru asta, am schimbat puţin 
subiectul. Nu-i vina ta că Magdy a avut accesul ăla de furie. 

După cîteva săptămîni de atacuri crescînde, lucrurile dintre 
Magdy și Gretchen ajunseseră în cele din urmă la un nivel 
primejdios; cei doi avuseseră o ceartă zgomotoasă în clasă și 
Magdy sfîrșise prin a spune cîte ceva destul de greu de iertat și 
ieșise tropăind, cu Enzo după el. Și acesta fusese sfîrşitul micii 
noastre echipe. 

— Da, e numai vina lui Magdy, comentă Enzo. Faptul că 
Gretchen l-a sîcîit pînă cînd el a răbufnit n-are nimic de-a face 
cu tot restul. 

Deja conversaţia ajunsese de două ori la lucruri la care nu 
voiam să ajungă, iar partea rațională a creierului meu tocmai 
îmi spunea s-o las baltă și să schimb subiectul. Dar era și partea 
cea nu tocmai raţională, care deveni brusc serios iritată. 

— Așadar, pierzi vremea la ușa mea doar ca să arunci cu 
rahat în prietena mea cea mai bună, sau e și alt motiv pentru 
care-ai trecut pe-aici? 

Enzo deschise gura să spună ceva, apoi clătină doar din cap. 

— Las-o baltă, rosti el și porni să se îndepărteze. 

I-am tăiat drumul. 

— Nu, am zis. Ai venit aici pentru un motiv. Spune-mi ce e. 

— De ce nu te mai văd? 

— Asta ai venit să mă întrebi? 

— Nu. Nu asta am venit să te întreb. Dar asta te întreb 
acum. Au trecut două săptămîni de cînd Magdy şi Gretchen 
și-au făcut numărul, Zoë. A fost între ei doi, dar abia dacă te- 
am mai văzut de atunci. lar nu mă eviți de fapt, te prefaci destul 
de bine. 

— Dacă era între Gretchen și Magdy, de ce ai plecat odată 
cu el? am întrebat. 

— E prietenul meu. Cineva trebuia să-l potolească. Știi cum 
îl apucă. Ştii că sînt cel în fața căruia se descarcă. Ce fel de 
întrebare e asta? 

— Spun că nu e doar între Magdy şi Gretchen. E între noi 
toți. Tu și cu mine, și Gretchen şi Magdy. Cînd ai făcut ultima 
oară ceva, fără Magdy? 

— Nu-mi aduc aminte să fi fost de față cînd petreceam noi 
un timp împreună. 

— Ştii ce vreau să spun. Întotdeauna te ţii după el, împie- 
dicîndu-l să fie lovit de cineva, sau să-și rupă gâtul, sau să facă 
vreo prostie. 

— Nu sînt cățelul lui, protestă Enzo, şi în acea clipă chiar 
se înfurie puțin. 

Ceea ce era o noutate. 

N-am băgat-o în seamă. 

— Eşti prietenul lui, am spus. Prietenul lui cel mai bun. lar 
Gretchen e prietena mea. Și, în momentul ăsta, prietenii noștri 
cei mai buni nu suportă să se vadă unul pe altul. Iar asta are 

influență asupra noastră, Enzo. Dă-mi voie să te întreb, chiar acum, 
ce simţi în legătură cu Gretchen? Nu-ţi place prea mult, nu-i așa? 

— Am avut şi zile mai bune. 

— Exact. Pentru că ea și prietenul tău cel mai bun nu se 
înțeleg. Eu simt același lucru în privinţa lui Magdy. Îţi garantez 
că şi el simte același lucru în privinţa mea. lar Gretchen nu e 
prea prietenoasă față de tine. Vreau să stau mai mult cu tine, 
Enzo, dar cea mai mare parte a timpului amîndoi venim cu 
cineva după noi. Prietenii noştri sînt atașați de noi. Și nu vreau 
o dramă în acest moment. 

— Pentru că e mai ușor să nu-ți baţi capul. 

— Pentru am obosit, Enzo, am replicat, scuipînd cuvintele. 
Bine? Am obosit! Mă trezesc în fiecare dimineață şi trebuie să 
alerg, să fac exerciții de forță sau altceva care mă epuizează 
imediat după ce m-am sculat din pat. Sînt obosită înainte ca 
voi ceilalți să vă treziti măcar. Apoi, școală. Apoi, o după-amiază 
întreagă în care ajung dărîmată din punct de vedere fizic pentru 
a învăța cum să mă apăr, pentru cazul în care niște extratereștri 
vor să coboare aici și să ne omoare pe toți. Apoi, îmi petrec 
serile citind despre fiecare rasă de-acolo, din spaţiu, nu pentru 
că e interesant, ci doar pentru cazul în care, dacă am nevoie să 
omor pe vreunul dintre ei, să știu care-i sînt punctele slabe. Abia 
dacă am timp să mă gîndesc la orice altceva, Enzo. Am obosit! 

Crezi că pentru mine toate astea sînt distractive? am conti- 
nuat. Crezi că mă amuză să nu te văd? Să-mi petrec tot timpul 
învățînd să rănesc și să ucid? Crezi că e nostim ca în fiecare zi să 
mi se aducă aminte de faptul că acolo, afară, e un întreg univers 
care abia așteaptă să ne omoare? Cînd te-ai gîndit tu ultima oară 
la asta? Cînd s-a gîndit Magdy ultima oară la asta? Eu mă gîndesc 
în fiecare zi, Enzo. Îmi petrec timpul nefăcînd nimic altceva. Așa 
că nu-mi spune că e mai ușor pentru mine să nu-mi bat capul cu 
drama. Nu ai nici cea mai mică idee. Îmi pare rău, dar n-ai. 

Enzo se uită fix la mine, vreme de un minut, apoi întinse 
mîna să-mi șteargă obrajii. 

— Ai fi putut să-mi spui, ştii... 

Am scos un rîset ușor. 

— N-am timp! 

Asta îi stîrni un zîmbet lui Enzo. 

— Şi oricum, nu vreau să-ți faci griji, am continuat. 

— E puţin cam tîrziu pentru asta. 

— Îmi pare rău. 

— Nu-i nimic. 

— Mi-e dor, știi, am spus, ștergîndu-mă pe față. Mi-e dor 
de timpul petrecut cu tine... Chiar și cînd asta însemna să fie de 
faţă şi Magdy. Mi-e dor să am vreme să stau cu-adevărat de vorbă 
cu tine. Mi-e dor să te văd cum o zbiîrcești la dodgeball. Mi-e dor 
să-mi trimiți poezii. Mi-e dor de toate astea. Îmi pare rău că ne-am 
înfuriat unul pe altul în ultima vreme şi că n-am făcut nimic ca 
să îndreptăm asta. Îmi pare rău și mi-e dor de tine, Enzo. 

— Mulţumesc. 

— Pentru nimic. 

Am stat pe loc cîteva clipe, uitîndu-ne unul la celălalt. 

— Ai venit aici să te desparți de mine, nu-i așa? am întrebat 
în cele din urmă. 

— Mda, răspunse Enzo. Da, de asta. Îmi pare rău. 

— Să nu-ţi pară. N-am fost o prietenă prea bună. 

— Ba da, ai fost. Cînd ai avut timp. 

Încă un rîset tremurat din partea mea. 

— Ei, asta-i problema, nu-i așa? 

— Da, răspunse Enzo, și știu că-i părea rău că fusese silit 
s-o spună. 

Și uite-așa, într-o clipă, s-a încheiat prima mea relație, iar 
eu m-am dus în pat și n-am dormit. Apoi m-am trezit la răsăritul 
soarelui și am plecat către terenul de exerciții și am luat totul 
de la început. Exerciţii. Școală. Antrenament. Studiu. 

O perioadă foarte obositoare. 

Așa s-au scurs zilele mele, cele mai multe dintre ele, vreme 
de luni întregi, pînă cînd a trecut aproape un an de cînd ne 
aflam pe Roanoke. 

Şi-apoi au început să se întîmple tot felul de lucruri. Repede. 

ȘAISPREZECE 


— Îl căutăm pe Joe Loong, spuse Jane echipei de căutare 
adunate la marginea pădurii, lîngă casa lui Joe. 

Tăticul, care stătea alături de ea şi de Savitri, o lăsa să con- 
ducă spectacolul. 

— Lipseşte de două zile. Therese Arlien, partenera lui, îmi 
spune că era entuziasmat de întoarcerea fanilor în zonă și că i-a 
spus că se gîndea să încerce să se apropie de una dintre turme. 
Pornim de la presupunerea că asta a făcut şi că fie s-a rătăcit, 
fie a fost rănit de unul dintre animale. 

Jane făcu semn către lizieră. 

— O să cercetăm zona în echipe de cîte patru, răspîndin- 
du-ne într-un șir, începînd de aici. Fiecare din grup rămîne în 
contact prin intermediul vocii cu membrii grupului din ambele 
părți; fiecare dintre cei aflați la stînga sau la dreapta unui grup 
rămîne în contact cu persoana corespunzătoare din următorul 
grup. Strigați-vă între voi la fiecare cîteva minute. O să facem 
asta încet și cu multă grijă; nu vreau pe nici unul dintre noi adă- 
ugat la numărul celor pierduţi, ne-am înțeles? Dacă pierdeţi 
contactul prin voce cu ceilalți membri ai grupului vostru, opri- 
ți-vă, rămîneți unde vă aflați și lăsaţi-i pe membrii grupului vostru 
să restabilească legătura. Dacă persoana de lîngă voi nu răspunde 
cînd strigați, opriți-vă şi alertați-i pe cei cu care sînteți în contact. 
Repet, hai să nu mai pierdem pe nimeni altcineva, în special cînd 
încercăm să-l găsim pe Joe. Acum, știți cu toții pe cine căutăm? 

Toată lumea dădu din cap; cei mai mulți dintre cei vreo 
sută cincizeci de oameni care veniseră să-l caute pe Loong erau 
prieteni de-ai lui. Eu, personal, aveam doar o idee foarte vagă 
despre cum arăta, dar mergeam pe considerentul că, dacă cineva 
venea în fugă către noi dînd din miîini şi strigînd „Slavă Dom- 
nului că m-aţi găsit”, era probabil să fie el. În plus, intrarea în 
echipa de căutare mă scutea de o zi de școală. Nu te poţi opune 
unei asemenea ocazii. 

— În ordine atunci, vorbi mămica. Să ne organizăm în echipe! 

Oamenii începură să formeze grupuri de cîte patru; m-am 
întors spre Gretchen și mi-am închipuit că ea și cu mine urma 
să facem o echipă cu Hickory şi Dickory. 

— Zoë, mă chemă mămica. Tu eşti cu mine. Adu-i pe Hickory 
și Dickory. 

— Gretchen poate să vină cu noi? am întrebat. 

— Nu, răspunse Jane. E prea mare echipa. Îmi pare rău, 
Gretchen. 

— Nu-i nimic, îi zise Gretchen mămicii şi-apoi se întoarse 
spre mine: Încearcă să supraviețuiești fără mine. 

— Încetează, am ripostat. Nu-i ca şi cum am ieşi împreună. 

Ea zîmbi sarcastic și se îndepărtă ca să se alăture altui grup. 

După cîteva minute, treizeci şi ceva de grupuri de câte patru 
se răspîndiseră de-a lungul a mai mult de jumătate de kilometru 
de lizieră. Jane dădu semnalul și am pornit. 

Urmă partea plictisitoare: trei ore de tropăială prin pădure, 
încet, cu oamenii căutînd semne că Joe Loong hoinărise în această 
direcţie și strigînd unii la alţii, la fiecare cîteva minute. N-am 
găsit nimic; mămica, în stînga mea, nu găsi nimic, Hickory, în 
dreapta mea, nu găsi la rîndu-i nimic, iar Dickory, la dreapta 
lui, nu găsi nici el nimic. Nu vreau să fiu disperat de superficială, 
dar credeam că o să fie măcar un pic mai interesant decât era. 

— O să facem vreo pauză în viitorul apropiat? am întrebat-o 
pe Jane, apropiindu-mă de ea cînd ajunse în raza mea vizuală. 

— Ai obosit? Credeam că după tot antrenamentul pe care-l 
faci, o plimbare prin pădure ar fi floare la ureche. 

Am făcut o pauză la acest comentariu; nu făceam nici un 
secret din antrenamentul pe care-l desfășuram împreună cu 
Hickory și Dickory - ar fi fost şi greu de ascuns, avînd în vedere 
cât de mult timp îi acordam —, dar nici nu vorbeam prea mult 
despre asta. 

— Nu-i o problemă de rezistență, am răspuns. E o problemă 
de plictiseală. Răscolim pădurea de trei ore. Încep să-mi cam 
ies din sărite. 

Jane dădu din cap. 

— O să ne odihnim în curînd. Dacă nu găsim ceva în zona 
asta în următoarea oră, o să adun la loc oamenii pe partea cea- 
laltă a casei lui Joe și o să încerc acolo. 

— N-ai nimic împotrivă că fac ceea ce fac cu Hickory și 
Dickory, nu? am întrebat. N-am vorbit prea mult cu voi despre 
asta. Nici cu tine, nici cu tăticul. 

— Am fost îngrijoraţi în primele vreo două săptămîni, cînd 
veneai plină de vînătăi şi-apoi te duceai la culcare fără ca măcar 
să ne saluți, răspunse Jane. 

Mergea mai departe şi cerceta locul, în timp ce vorbea. 

— Şi-mi pare rău că a dus la ruperea prieteniei dintre tine 
și Enzo. Dar eşti destul de mare ca să alegi singură ce vrei să 
faci cu timpul tău, aşa că ne-am hotărît amîndoi să nu te sufocăm 
cu grijile noastre. 

Eram pe cale să spun: Păi, n-a fost numai alegerea mea să fac 
asta, dar Jane continua să vorbească. 

— În plus de asta, credem că e o alegere inteligentă. Nu 
ştiu cînd vom fi găsiți, dar cred că vom fi. Eu pot avea grijă de 
mine; John poate avea singur grijă de el. Am fost soldați. Ne 
bucurăm să vedem că înveţi şi tu să ai grijă de tine. Cînd se 
ajunge la asta, s-ar putea să fie lucrul care să conteze. 

M-am oprit din mers. 

— Ei bine, ăsta e un gînd deprimant, am comentat. 

Jane se opri și ea și veni spre mine. 

— N-am vrut să sune așa. 

— Tocmai ai spus că s-ar putea să fiu singură la capătul a 
toate astea. Că fiecare dintre noi o să trebuiască să aibă grijă de 
el însuși. Asta nu-i tocmai un gînd fericit, ştii... 

— N-am vrut să sune așa, repetă Jane. 

Întinse mîna și atinse medalionul cu elegantul de jad pe 
care mi-l dăduse cu ani în urmă. 

— John şi cu mine n-o să te părăsim niciodată, Zoë. N-o să 
te abandonăm niciodată. Trebuie să știi asta. E o promisiune 
pe care ţi-am făcut-o. Ceea ce vreau să spun este că o să avem 

nevoie unii de alții. A ști să avem grijă de noi înșine înseamnă 
că putem să ne ajutăm mai bine unii pe alţii. Înseamnă că o să 
poți să ne ajuţi pe noi. Gîndește-te la asta, Zoë. Totul s-ar putea 
să se reducă la ceea ce ești în stare să faci. Pentru noi. Și pentru 
colonie. Asta vreau să spun. 

— Mă îndoiesc că o să se ajungă la asta, am zis. 

— Ei bine, mă îndoiesc și eu. Sau cel puţin sper că n-o să 
se ajungă la asta. 

— Mulţumesc, am răspuns, crispată. 

— Ştii ce vreau să spun. 

— Știu. Cred că e nostim să vezi cît de direct pui problema. 

În stînga noastră se auzi un țipăt ușor. Jane se răsuci în di- 
recţia lui, apoi se întoarse cu faţa la mine; expresia ei lăsa foarte 
puțin loc de îndoială că indiferent ce moment de intimitate 
între mamă și fiică am fi avut, se sfirșise foarte brusc. 

— Rămii aici, îmi ceru ea. Trimite de-a lungul liniei anunţul 
că trebuie să se oprească. Hickory, vino cu mine. 

Cei doi o luară la fugă fără zgomot în direcția țipătului, cu 
o viteză care părea aproape imposibilă; mi-am adus aminte 
dintr-odată că da, de fapt, mămica mea era o luptătoare veterană. 
Asta te pune pe gînduri. Abia acum aveam mijloacele de a 
aprecia cu adevărat acest fapt. 

Cu cîteva minute mai tîrziu, Hickory se întoarse la noi, 
păcăni ceva către Dickory în limba lor natală în timp ce trecea 
pe lîngă el și se uită la mine. 

— Locotenentul Sagan spune că trebuie să te întorci în 
colonie cu Dickory, vorbi Hickory. 

— De ce? am întrebat. L-au găsit pe Joe? 

— L-au găsit, răspunse Hickory. 

— E teafăr? 

— E mort. lar locotenentul Sagan crede că există motive să 
fim îngrijorați și că echipele de căutare s-ar putea afla în pericol 
dacă mai stau mult aici, afară. 

— De ce? am întrebat. Din cauza fanţilor? A fost călcat în 
picioare? 

Hickory se uită la mine netulburat. 

— Zoë, n-ai nevoie să-ți aduc eu aminte de ultimul tău 
drum în pădure și de ceea ce v-a urmărit atunci. 

Mi s-a făcut foarte frig. 

— Nu, am răspuns. 

— Orice-ar fi, par să urmeze turmele de fanți în timp ce 
aceștia migrează, continuă Hickory. Au urmărit aceste turme 
pînă aici. Și se pare că l-au găsit pe Joseph Loong în pădure. 

— Dumnezeule! am exclamat. Trebuie să-i spun lui Jane! 

— Te asigur, și-a dat seama. lar eu trebuie să-l găsesc acum 
pe maiorul Perry, aşa că el va afla imediat. Am avut noi grijă de 
asta. Locotenentul îţi cere să te întorci în Croatoan. La fel îți cer 
şi eu. Dickory te va însoți. Du-te acum. Şi te sfătuiesc să păstrezi 
tăcerea pînă cînd părinţii tăi vorbesc despre asta în mod public. 

Hickory se îndepărtă. L-am privit plecînd, după care m-am 
îndreptat repede spre casă, cu Dickory potrivindu-și paşii cu 
ai mei, amîndoi mișcîndu-ne fără zgomot, așa cum exersaserăm 
de atîtea ori. 


Vestea că Joe Loong era mort se răspîndi repede în colonie. 
Zvonurile despre cum murise se răspîndiră încă și mai repede. 
Gretchen şi cu mine ne-am așezat în faţa centrului comunitar 
din Croatoan și am urmărit o varietate de născocitori de zvonuri 
etalîndu-și prin rotaţie părerile. 

Jun Lee și Evan Black erau primii care vorbiră; făcuseră 
parte din grupul care găsise corpul lui Loong. Se bucurară de 
clipa lor de prezenţă în lumina reflectoarelor cînd le povestiră 
tuturor celor dispuși să asculte despre cum îl găsiseră pe Loong, 
despre cum fusese atacat acesta și despre cum ceea ce-l atacase 
mîncase o parte din el. Unii speculară că o haită de ioti, carni- 
vorele locale, îl încolțiseră pe Joe Loong şi-l doboriseră, dar Jun 
și Evan rîseră auzind sugestia. Toţi văzuserăm ioții; erau de mă- 
rimea unor cîini mici și fugeau de colonişti de cîte ori îi vedeau 

(și din motive serioase, din moment ce coloniştii se apucaseră 
să-i împuște pentru că sicîiau vitele). Nici un iot, sau chiar o 
haită de ioți, spuneau ei, n-ar fi putut să-i facă lui Joe ceea ce 
văzuseră ei că i se întimplase. 

La scurtă vreme după ce apăruseră aceste zvonuri sînge- 
roase, întregul consiliu al coloniei se întîlni în infirmeria din 
Croatoan, unde fusese dus trupul lui Loong. Faptul că guvernul 
era atras în asta îi făcu pe oameni să bănuiască faptul că s-ar 
putea să fie de fapt o crimă (faptul că „guvernul” în acest caz 
însemna doar doisprezece oameni care-şi petreceau cea mai 
mare parte a timpului săpînd brazdele, la fel ca toți ceilalți, nu 
conta). Loong se întilnea cu o femeie care-și părăsise de curînd 
soțul, așa că acum soţul era principalul suspect; poate că-l urmă- 
rise pe Loong în pădure, îl ucisese și apoi ioţii săriseră pe el. 

Această teorie îi nemulțumi pe Jun și Evan -— versiunea lor 
cu un animal de pradă misterios era mult mai sexy — dar tuturor 
celorlalți părea să le placă mai mult. Majorităţii părea să le 
scape inconvenientul că presupusul asasin în acest caz se afla 
deja în arestul lui Jane, sub o acuzaţie diferită, și nu era posibil 
să fi comis el fapta. 

Gretchen şi cu mine știam că zvonul de crimă nu avea nici 
o bază și că teoria lui Jun şi Evan era mai aproape de realitate, 
dar ne țineam gura închisă. Dacă am fi adăugat ceea ce ştiam, 
n-am fi făcut pe nimeni mai puţin paranoic în acest moment. 

— Eu ştiu ce este, le spuse Magdy unui grup de prieteni 
de sex masculin. 

Am înghiontit-o pe Gretchen cu cotul și am făcut semn din 
cap către Magdy. Ea își dădu ochii peste cap și-l strigă foarte 
tare, înainte să apuce să spună altceva. 

— Da? răspunse el. 

— Eşti prost? întrebă Gretchen. 

— Vezi, asta-mi lipsește de la tine, Gretchen. Farmecul tău. 

— La fel cum ceea ce îmi lipsește mie e creierul tău, replică 
Gretchen. Mă întreb ce erai pe cale să povestești micului tău 
grup de prieteni. 

— Voiam să le spun despre ce s-a întîmplat cînd am urmărit 
fanţii. 

— Pentru că tu crezi că ar fi inteligent în momentul ăsta să 
le dai oamenilor încă un motiv de panică, 

— Nimeni nu intră-n panică, protestă Magdy. 

— Nu încă, am zis eu. Dar dacă te apuci să spui povestea 
aceea, n-o să ajuţi lucrurile, Magdy. 

— Cred că oamenii ar trebui să știe cu ce se confruntă, zise 
Magdy. 

— Nu știm cu ce ne confruntăm, am replicat. De fapt n-am 
văzut niciodată nimic. N-o să faci altceva decît să multiplici 
zvonurile. Lasă-i pe părinții mei, pe tatăl lui Gretchen şi pe 
ceilalți din consiliu să-și facă treaba acum și să-și dea seama ce 
se petrece de fapt şi ce să le spună oamenilor, fără să le faci 
sarcina mai grea. 

— O s-o iau ca pe un sfat, Zoë, spuse Magdy și se întoarse 
ca să se ducă înapoi la prietenii lui. 

— Bine, spuse Gretchen. Ia și asta ca pe un sfat: le povestești 
amicilor tăi despre ce ne-a urmărit acolo în pădure, iar eu le 
povestesc partea în care ai sfîrșit prin a mușca țărina pentru că 
Hickory te-a doborit la pămînt după ce ai intrat în panică şi ai 
tras în el. 

— O împușcătură de-a dreptul jalnică, am spus. Una cu 
care aproape că ţi-ai zburat degetul mare de la picior. 

— Bine zis, comentă Gretchen. O să ne distrăm povestind 
partea asta. 

Magdy se uită printre gene la amîndouă şi porni cu pași 
apăsaţi spre prieteni, fără să mai scoată vreo vorbă. 

— Crezi că o să meargă? am întrebat. 

— Sigur că o să meargă, răspunse Gretchen. Orgoliul lui 
Magdy e de mărimea unei planete. Cantitatea de timp și de 
efort pe care o cheltuiește pentru a îndeplini lucruri care să-l 
facă să arate bine este uluitoare. N-o să ne lase să-i creăm neca- 
zuri cu asta. « 

Ca la un semn, Magdy aruncă o privire spre Gretchen. Ea 
flutură din mînă şi zîmbi. Magdy îi făcu semn pe furiș să plece 
şi începu să stea de vorbă cu prietenii lui. 

— Vezi, observă Gretchen. Nu-i atît de greu de înţeles. 

— Cândva îți plăcea, i-am amintit. 

— Încă îmi place, răspunse Gretchen. E foarte drăguţ, știi. 
Și amuzant. Are nevoie doar să-și scoată capul dintr-o anumită 
parte a anatomiei. Poate peste încă un an o să fie suportabil. 

— Sau în doi, am adăugat. 

— Sînt optimistă. Oricum, deocamdată am înăbușit un zvon. 

— Nu-i chiar un zvon, am spus. Chiar am fost urmăriți în 
noaptea aceea. Așa a zis Hickory. 

— Știu. Și o să iasă la iveală mai devreme sau mai tîrziu. 
Aș prefera doar să nu ne implice pe noi. Tatăl meu încă nu ştie 
că m-am strecurat afară, și e genul de om care crede în pedepsele 
retroactive. 

— Așadar, nu-ţi faci griji de fapt pentru evitarea panicii. 
Îţi acoperi doar propriile urme. 

— Vinovat, recunoscu Gretchen. Dar evitarea panicii este 
felul în care explic rațional. 

Dar, din întîmplare, n-am evitat panica pentru prea multă 
vreme. 


Paulo Gutierrez era membru al consiliului colonial, şi acolo 
a aflat că Joe Loong nu numai că fusese ucis, dar că fusese asa- 
sinat — şi nu de către o ființă umană. Exista cu adevărat ceva 
afară. Ceva destul de deștept ca să facă sulițe și cuțite. Ceva 
destul de deștept ca să-l transforme pe bietul Joe Loong în 
mâncare. 

Membrii consiliului primiseră ordin de la părinții mei să 
nu vorbească încă despre acest fapt, ca să evite panica. Paulo 
Gutierrez nu-i băgă în seamă. Sau, de fapt, îi sfidă. 

— Mi-au spus că informaţia era acoperită de ceva numit 
Legea Secretului de Stat, şi că nu vă puteam vorbi despre asta, 
spuse Gutierrez unui grup care-l înconjura pe el și pe alți cîțiva, 
cu toții înarmați cu puști. Eu zic s-o ia naiba. Există ceva afară, 
chiar acum, şi ne omoară. Au arme. Ei zic că urmăresc turmele 
de fanți, dar eu cred că s-ar putea să fi fost în pădure tot timpul, 
evaluîndu-ne, ca să știe cum să ne vîneze. L-au vînat pe Joe 
Loong. L-au vînat și l-au omorît. Eu și băieţii de aici plănuim 
să le întoarcem favoarea. 

După care Gutierrez și ceata lui de vînători plecară în direc- 
ţia pădurii. 

Declaraţia lui Gutierrez și veștile despre partida lui de vînă- 
toare înconjurară imediat colonia. Am auzit despre asta cînd niște 
copii au venit în fugă la centrul comunitar, cu ultimele ştiri; pînă 
atunci însă, Gutierrez şi trupa lui se aflau în pădure de ceva vreme. 
M-am dus să le spun părinților mei, dar John şi Jane plecaseră 
deja să aducă înapoi grupul de vinători. Amîndoi erau foști 
militari; nu credeam că ar fi avut vreo problemă să-i aducă înapoi. 

Dar mă înșelam. John și Jane i-au găsit pe vînători, dar 
înainte de a apuca să-i tîrască înapoi, creaturile din pădure i-au 
prins pe toţi în capcană. Gutierrez și oamenii lui au murit în 
atac. Jane a fost înjunghiată în abdomen. John a alergat după 
creaturile care fugeau și le-a prins din urmă la lizieră, unde 
acestea au atacat un alt colonist aflat la ferma lui. Acel colonist 
era Hiram Yoder, unul dintre menoniţii care ajutaseră la salvarea 
coloniei, instruindu-ne pe toți cum să semănăm şi să îngrijim 
recoltele fără ajutorul utilajelor computerizate. Era pacifist şi 
n-a încercat să lupte împotriva creaturilor. L-au omorît oricum. 

În intervalul de vreo două ore, șase coloniști erau morți, 
iar noi am aflat că nu eram singuri pe Roanoke — şi că ceea ce 
se afla aici, împreună cu noi, obișnuia să ne vîneze. 

Dar eu eram mai îngrijorată pentru mămica. 

— N-o poţi vedea încă, îmi spuse tăticul. Doctorul Tsao se 
ocupă de ea chiar acum. 

— O să se facă bine? . 


POVESTEA LUI ZOE / 175 


— O să se facă bine. Doctoriţa a spus că nu-i atît de rău pe 
cît arăta. 

— Şi cât de rău arăta? l-am întrebat. 

— Rău, răspunse tăticul, apoi îşi dădu seama că sinceritatea 
nu era exact ceea ce căutam în acest moment. Dar, uite, a alergat 
după chestiile alea după ce a fost lovită. Dac-ar fi fost cu adevă- 
rat rănită, n-ar fi putut să facă aşa ceva, nu? Mama ta își cunoaşte 
propriul corp. Cred că o să se facă bine. Și oricum, doctorița se 
ocupă de ea chiar acum. N-aș fi deloc surprins dacă pînă mîine, 
la vremea asta, Jane s-ar învîrti pe-aici de parcă nu s-ar fi 
întîmplat nimic. 

— Nu trebuie să mă minți, am spus, deși, prin comentariul 
dinainte, îmi spusese de fapt ceea ce voiam să aud. 

— Nu mint. Doctor Tsao e foarte bună la ceea ce face. lar 
mămica ta se vindecă foarte repede. 

— Tu te simţi bine? l-am întrebat. 

— Am avut parte şi de vremuri mai bune, îmi răspunse, 
iar ceva sec şi obosit din vocea lui mă determină să nu insist 
mai mult asupra problemei. L-am îmbrățișat şi i-am zis că o să 
mă duc în vizită la Gretchen și că o să rămîn acolo o vreme, ca 
să nu-i stau pe cap. 

Se lăsa noaptea cînd am ieșit din casă. M-am uitat către poarta 
Croatoanului şi am văzut coloniști revărsîndu-se înăuntru dinspre 
ferme; nimeni, după cât se părea, nu voia să petreacă noaptea în 
afara zidurilor satului coloniei. Nu-i învinuiam cîtuși de puțin. 

M-am răsucit ca s-o iau spre Gretchen și am fost ușor sur- 
prinsă s-o văd mergînd pe drum cu toată viteza. 

— Avem o problemă, îmi spuse. 

— Care anume? 

— Idiotul nostru prieten Magdy şi-a luat un grup de prie- 
teni în pădure. 

— O, Doamne! Spune-mi că Enzo nu-i cu el! 

— Sigur că Enzo e cu el! Enzo e totdeauna cu el. Încercînd 
să-i bage minţile-n cap chiar și cînd îl urmează de-a dreptul în 
prăpastie. 

ŞAPTESPREZECE 


Toţi patru am intrat cât de tăcut am putut în pădure, por- 
nind din locul în care Gretchen îi văzuse pe Magdy, Enzo și cei 
doi prieteni ai lor trecînd de lizieră. Ascultam, căutînd sunetele 
pe care le scoteau; nici unul dintre ei nu fusese antrenat să se 
miște fără zgomot. Nu era prea bine pentru ei, în special în 
cazul în care creaturile se hotărau să-i vîneze. Era mai bine 
pentru noi, pentru că voiam să le dăm de urmă. Am încercat 
să-i descoperim pe prietenii noștri cu urechile lipite de pămînt, 
am privit și-am ascultat căutînd mișcare în copaci. Știam deja 
că, orice-ar fi fost ființele acelea, ne puteau urmări. Speram să 
fim în stare să le urmărim și noi. 

În depărtare, am auzit foșnete, provenind parcă de la nişte 
mișcări rapide, grăbite. Ne-am îndreptat în direcția aceea, eu și 
Gretchen în avangardă, Hickory şi Dickory repede în urma 
noastră. 

Gretchen și cu mine ne antrenam de luni de zile, învățind 
cum să ne mișcăm, cum să ne apărăm, cum să luptăm şi cum 
să ucidem, dacă era necesar. În noaptea asta, orice parte din 
ceea ce învățaserăm putea fi folosită. Se putea să fie nevoie să 
luptăm. Se putea să fie nevoie chiar să ucidem. 

Eram atît de speriată încît, dacă m-aș fi oprit din alergat, 
cred că m-aș fi prăbușit în forma unei mingi și nu m-aş mai fi 
sculat niciodată. 

Nu m-am oprit însă din alergat. Am mers mai departe. 
Încercînd să-i găsesc pe Enzo și pe Magdy înainte s-o facă alt- 
cineva. Încercînd să-i găsesc și să-i salvez. 


— După ce-a plecat Gutierrez, Magdy a crezut că n-are 
nici un rost să mai țină povestea secretă, așa că s-a apucat să 
trăncănească prietenilor săi, îmi spusese Gretchen. li lăsa pe 

ceilalți să creadă că el chiar înfruntase creaturile alea și că reuşise 
să le ţină la distanţă, în timp ce noi ceilalți fugeam. 

— Idiotul, am exclamat. 

— Cînd părinţii tăi s-au întors fără vînători, cîțiva dintre 
prietenii lui au venit la el ca să organizeze o căutare. Ceea ce 
era de fapt doar o scuză pentru unii dintre ei să umble prin 
pădure cu arme. Tatăl meu a prins de veste și a încercat să-i 
potolească. Le-a adus aminte că cinci adulți s-au dus în pădure 
şi n-au mai ieșit vii de-acolo. Am crezut că asta însemna sfîrşitul, 
dar acum aud că Magdy a așteptat doar pînă cînd tatăl meu 
s-a dus în vizită la al tău, pentru ca pe urmă să adune niște 
idioţi cu aceleași idei ca şi ale lui și să plece în pădure. 

— I-a observat cineva plecînd? am întrebat. 

— Le-au spus celorlalți că se duc să exerseze puţin trasul 
la ţintă la ferma părinţilor lui Magdy. Nimeni n-avea să se plîngă 
că făceau asta în situaţia de faţă. Odată ce au ajuns acolo însă, 
și-au luat zborul. Restul familiei lui Magdy e aici, în sat, ca și 
toți ceilalți. Nimeni nu știe că lipsesc. 

— Atunci tu cum ai aflat despre asta? am întrebat. Magdy 
nu i-ar fi spus aşa ceva tocmai acum. 

— Micul lui grup a lăsat ceva în urmă. Isaiah Miller trebuia 
să meargă cu el, dar tatăl lui nu l-a lăsat să ia pușca pentru 
„exerciţii de tras la țintă”. L-am auzit plingîndu-se despre asta 
şi-apoi am scos restul de la el prin intimidare. 

— A mai spus și altcuiva? 

— Nu cred. Acum, că a avut timp să se gîndească la cele 
întîmplate, nu cred că vrea să intre în încurcătură. Dar noi ar 
trebui să spunem cuiva. 

— Am provoca panică dacă am spune, am zis. Șase oameni 
au murit deja. Dacă spunem oamenilor că încă patru oameni — 
patru băieți — au plecat în pădure, toţi or s-o ia razna. Și o să 
avem şi mai mulți oameni înarmați plecînd, şi mai mulți oameni 
murind, fie din cauza acestor creaturi, fie împuşcîndu-se între 
ei din greșeală pentru că sînt atît de nervoși. 

— Atunci ce vrei să faci? întrebă Gretchen. 


178 / JOHN SCALZI 


— Ne-am antrenat pentru asta, Gretchen. 

Gretchen făcu ochii foarte mari. 

— O, nu! exclamă. Zoë, te iubesc, dar asta-i o prostie! Cu 
nici un chip n-o să mă duci acolo, să servesc din nou drept țintă 
chestiilor ălora, şi cu nici un chip n-o să te las pe tine să te duci. 

— N-o să fim numai noi... Hickory şi Dickory... 

— Hickory şi Dickory or să spună şi ei că ești nebună. Toc- 
mai au petrecut luni de zile învățindu-te cum să te aperi, iar tu 
crezi c-or să fie cîtuşi de puțin bucuroşi că tu te duci acolo pentru 
ca vreo creatură să te folosească drept ţintă pentru sulițe? Nu 
prea cred. 

— Hai să-i întrebăm. 

— Domnișoara Gretchen are dreptate, îmi spuse Hickory 
după ce i-am chemat, pe el și pe Dickory. E o idee foarte proastă. 
Maiorul Perry și locotenentul Sagan sînt cei care ar trebui să se 
ocupe de problema asta. 

— Tăticul trebuie să-și facă griji pentru toată colonia în 
momentul ăsta, am replicat. lar mămica e la infirmerie, vinde- 
cîndu-se după ce a avut de-a face cu intruşii data trecută. 

— Nu crezi că asta spune ceva? observă Gretchen. 

M-am întors spre ea, puțin supărată. Ridică o mînă. 

— Îmi pare rău, Zoë. Asta n-a ieșit cum trebuie. Dar gîn- 
dește-te: mama ta a fost soldat al Forţelor Speciale. Era meseria 
ei să lupte cu tot felul de chestii. Și dacă ea a ieșit din confrun- 
tarea asta cu o rană destul de urîtă încît să ajungă să-și petreacă 
noaptea în infirmerie, înseamnă că orice-ar fi acolo e o treabă 
serioasă. 

— Da? Și-atunci, cine să facă asta? am întrebat. Mămica și 
tăticul au plecat singuri după vinători cu un motiv — ei au fost 
antrenați să lupte și să se ocupe de asemenea întîmplări. Oricine 
altcineva ar fi fost ucis. Dar nu se mai pot duce după Magdy și 
Enzo - nu chiar acum. lar dacă altcineva se aventurează după 
ei, se va afla într-un pericol la fel de mare ca şi cei doi și prietenii 
lor. Sîntem singurii care-o putem face. 

— Nu te supăra pe mine pentru că spun asta, spuse Gretchen. 
Dar mi se pare că eşti prea entuziasmată. Ca şi cum ai vrea să te 
duci acolo şi să te baţi cu ceva. 

— Vreau să-i găsesc pe Enzo şi pe Magdy, am insistat. Asta-i 
tot ce vreau. 

— Ar trebui să-l informăm pe tatăl tău, spuse Hickory. 

— Dacă-l informăm pe tăticul, o să ne spună nu. Și cu cît 
vorbim mai mult despre asta, cu atît o să ne ia mai mult să ne 
găsim prietenii. 

Hickory şi Dickory își apropiară capetele şi păcăniră înce- 
tișor vreme de cîteva minute. 

— Nu-i o idee bună, zise Hickory în sfîrșit. Dar vă vom ajuta. 

— Gretchen? am întrebat. 

— Încerc să mă hotărăsc dacă Magdy merită. 

— Gretchen! am repetat. 

— E o glumă. De genul pe care-l faci cînd ești pe cale să 
faci în pantaloni. 

— Dacă o să facem asta, interveni Hickory, trebuie s-o facem 
pe baza presupunerii că o să intrăm în luptă. Aţi fost antrenate 
cu arme de foc şi cu arme albe. Trebuie să fiți pregătite să le 
folosiți, dacă este nevoie. 

— Înţeleg, am răspuns. 

Gretchen dădu din cap. 

— Atunci să ne pregătim, vorbi Hickory. Şi hai s-o facem 
fără zgomot. 


Orice urmă de încredere că aveam cea mai mică idee despre 
ce fac mă părăsi în clipa în care am intrat în pădure — cînd aler- 
garea printre copaci mă purtă înapoi, către ultima oară cînd 
alergasem printre ei noaptea, cu una sau mai multe creaturi 
necunoscute ținînd pasul cu noi, invizibile. Diferenţa dintre atunci 
și acum era că în ultima vreme mă antrenasem să lupt. Şi credeam 
că asta va avea vreo importanţă în felul în care mă simţeam. 

Nu avea. Eram speriată. Şi nu doar un pic. 

Sunetul foșnit, în rafale, pe care-l auziserăm, se apropia 
venind de-a dreptul spre noi, pe sol, deplasîndu-se repede. Toţi 
patru ne-am oprit, ne-am ascuns şi ne-am pregătit să ne ocupăm 
de orice-ar apărea în fața noastră. 

Două siluete umane se năpustiră din tufișuri şi alergară în 
linie dreaptă pe lîngă locul unde ne ascundeam Gretchen și cu 
mine. Hickory şi Dickory îi înșfăcară în timp ce treceau pe lîngă 
ei; băieții țipară îngroziți cînd Hickory şi Dickory îi doboriră la 
pămînt. Puștile lor alunecară pe sol. 

Gretchen și cu mine ne-am repezit la ei și am încercat să-i 
liniştim. Prindea bine să fii uman. 

Nici unul nu era Enzo sau Magdy. 

— Hei, i-am spus, cît de liniștitor puteam, celui mai apropiat 
de mine. Hei... Liniştește-te... Eşti la adăpost... Linișteşte-te... 

Gretchen făcea același lucru cu celălalt. În cele din urmă 
i-am recunoscut cine erau: Albert Yoo și Michel Gruber. Atît 
Albert cît şi Michel făceau parte dintre cei pe care-i clasificasem 
de multă vreme în categoria „cam neghiob”, așa că n-am petre- 
cut cu ei nici un pic de timp în plus față de ceea ce trebuia. Ei 
îmi întoarseră favoarea. l 

— Albert, i-am vorbit celui mai apropiat de mine. Unde 
sînt Enzo și Magdy? 

— Ia-ți chestia de pe mine! exclamă Albert. 

Dickory îl imobiliza încă. 

— Dickory, am zis. 

Îi dădu drumul lui Albert. 

— Unde sînt Enzo și Magdy? am repetat. 

— Nu ştiu, răspunse Albert. Am fost separați. Chestiile 
alea din copaci au început să psalmodieze către noi, iar Michel 
și cu mine ne-am speriat și am fugit. 

— Să psalmodieze? am întrebat. 

— Sau să cînte, sau să păcănească sau ce-o fi, răspunse Albert. 
Mergeam singuri, căutînd creaturile, cînd toate zgomotele astea 

au început să vină din copaci. Ca și cum încercau să ne arate că 
se strecuraseră pe lîngă noi fără măcar să ne dăm seama. 

Asta mă îngrijoră. 

— Hickory? am întrebat. 

— Nu-i nimic semnificativ în copaci, răspunse el. 

M-am destins puțin. 

— Ne-au înconjurat, continuă Albert. Și Magdy a tras în 
ei. Apoi lucrurile au devenit de-a dreptul zgomotoase. Michel 
și cu mine am plecat de-acolo. Am fugit pur și simplu. N-am 
văzut unde s-au dus Magdy și Enzo. 

— Cu câtă vreme în urmă s-a întîmplat asta? am întrebat. 

— Nu ştiu. Zece minute, cincisprezece... Cam așa ceva. 

— Arată-ne de unde-aţi venit, i-am cerut. 

Albert arătă cu degetul. Am dat din cap. 

— Scoală-te, am spus. Dickory o să vă ducă pe tine și pe 
Michel înapoi la lizieră. Vă puteți întoarce de acolo. 

— Nu mă duc nicăieri cu lucrul acela, vorbi Michel, prima 
lui contribuţie din seara aceea. 

— În ordine, atunci aveţi două opțiuni, am explicat. Rămi- 
neți aici și sperați că o să ne întoarcem după voi înainte ca ființele 
acelea să apară, sau să sperați că o să ajungeţi la lizieră înainte 
să vă ajungă din urmă. Sau îl puteți lăsa pe Dickory să vă ajute 
şi poate o să supraviețuiți. Alegerea voastră. 

Am vorbit puțin mai energic decît trebuia, dar eram ener- 
vată că idiotul ăsta nu voia ajutor ca să rămînă în viaţă. 

— De acord, consimți el. 

— Bine, am zis. 

Le-am cules puştile de pe jos, i le-am dat lui Dickory și am 
luat-o pe-a lui. 

— Du-i la lizieză lîngă casa lui Magdy. Nu le da înapoi 
puștile pînă cînd nu ajungeţi acolo. Întoarce-te şi găseşte-ne cât 
de repede poți. 

Dickory dădu din cap, îi făcu să se miște pe Albert și pe 
Michel, intimidați, şi se îndepărtă. 

— Nu mi-au plăcut niciodată, vorbi Gretchen în timp ce 
plecau. 

— Îmi dau seama de ce, am comentat și i-am dat lui Hickory 
pușca lui Dickory. 

— Hai. Să mergem mai departe. 


I-am auzit înainte să-i vedem. De fapt, Hickory, al cărui 
auz se extinde mai mult decît cel uman, i-a auzit — fredonînd, 
ciripind și psalmodiind. 

— Chiar cîntă, observă Hickory încetișor, și ne conduse pe 
Gretchen și pe mine către ei. 

Dickory sosi, fără zgomot, chiar înainte să-i găsim. Hickory 
îi întinse puşca. 

În micul luminiș se aflau şase siluete. 

Enzo şi Magdy fură primii pe care i-am recunoscut. Înge- 
nuncheau pe jos, cu capetele plecate, aşteptind indiferenți ce 
urma să li se întîmple. Lumina nu era destul de bună ca să văd 
expresia de pe chipurile oricăruia dintre ei, dar nu trebuia să 
le zăresc feţele ca să știu că erau speriaţi. Orice li s-ar fi întîmplat 
celor doi, mersese rău, iar acum nu aşteptau decît să se termine. 
Oricum s-ar fi terminat... 

Am măsurat cu privirea silueta îngenuncheată a lui Enzo 
şi mi-am adus aminte îndată de ce-l iubeam. Era acolo pentru 
că încerca să fie un bun prieten pentru Magdy. Încerca să-l îm- 
piedice să intre în necazuri sau măcar să-i împărtăşească necazu- 
rile. Era o ființă umană cumsecade, ceea ce este destul de rar, 
dar e de-a dreptul un miracol cînd e vorba de un băiat adoles- 
cent. Venisem aici pentru că îl iubeam încă. Trecuseră săptămîni 
de cînd ne spuseserăm mai mult de un „bună” la școală — cînd 
te desparţi într-o comunitate mică trebuie să păstrezi puțin 
distanța — dar nu conta. Încă eram legată de el. O parte din el 
rămînea în inima mea, şi-mi închipuiam că avea să rămînă 
pentru tot restul vieții. 

Da, era un loc şi un moment cu adevărat inoportun ca să-mi 
dau seama de toate astea, dar asemenea lucruri se întîmplă 
cînd se întîmplă. Și nu făceau nici un zgomot, așa că era în 
regulă. 

M-am uitat la Magdy, şi acesta e gîndul care mi-a venit în 
minte: Cînd toate astea or să se termine, o să-i bătătoresc serios fundul. 

Celelalte patru siluete... 

Vîrcolaci. 

Era singurul mod de a-i descrie. Arătau sălbatici, puternici, 
carnivori şi coborîți dintr-un coşmar, și la toate astea se adăugau 
mișcările şi sunetele care arătau limpede că exista un creier 
înăuntru, care să meargă mînă-n mînă cu tot restul. Aveau ace- 
iaşi patru ochi ca ai tuturor animalelor de pe Roanoke pe care 
le văzuserăm pînă atunci, dar în afară de asta ar fi putut sosi 
direct din folclor. Erau, cum am spus, vîrcolaci. 

Trei dintre aceştia erau ocupați să-i sîcîie și să-i împungă 
pe Magdy și pe Enzo, fiind limpede că se jucau cu ei şi-i amenin- 
tau. Unul dintre ei ţinea o pușcă pe care-o luase de la Magdy 
și-l împingea cu ea. M-am întrebat dacă mai era încărcată și ce 
s-ar întîmpla cu Magdy sau cu vîrcolacul dacă s-ar descărca. 
Altul ţinea o suliță și-l înțepa din cînd în cînd pe Enzo cu ea. 
Cei trei ciripeau şi păcăneau unii la alţii; nu mă îndoiesc că 
discutau ce să facă cu Magdy şi Enzo și cum s-o facă. 

Cel de-al patrulea vîrcolac stătea separat de ceilalți trei şi 
se purta diferit. Cînd vreunul din restul vîrcolacilor se ducea 
să-l împungă pe Enzo sau pe Magdy, se apropia şi încerca să-i 
împiedice s-o facă, stînd între oameni şi semenii lui. Din cînd 
în cînd, intervenea și încerca să vorbească cu unul dintre ceilalţi 
vîrcolaci, făcînd semn către Enzo și Magdy pentru a sublinia 
ce avea de spus. Încerca să-i convingă pe ceilalți de ceva. Să-i 
lase liberi pe oameni? Poate. Orice-ar fi fost, ceilalți trei nu erau 
cîtuși de puţin de acord. Cel de-al patrulea vîrcolac insista oricum. 

Asta îmi aduse aminte brusc de Enzo, prima oară cînd îl 
văzusem, încercînd să-l împiedice pe Magdy să intre fără nici 
un fel de motiv într-o bătaie idioată. De data aceea, nu mersese; 

Gretchen şi cu mine fuseserăm nevoite să intervenim şi să facem 
ceva. Nu mergea nici acum. 

Am aruncat o privire şi am văzut că Hickory şi Dickory 
luaseră poziții acolo de unde puteau trage fără obstacole în 
vârcolaci. Gretchen se mutase mai departe de mine şi-şi pregătea 
propria ei împuşcătură. 

Între noi patru puteam nimeri toți vîrcolacii înainte măcar 
să-și dea seama ce li se întîmplase. Ar fi fost rapid, curat și ușor, 
și i-am fi luat de-acolo pe Enzo și pe Magdy şi i-am fi dus acasă 
înainte ca cineva să afle ce s-a-ntîmplat. 

Era lucrul cel mai inteligent de făcut. M-am mişcat îl liniște 
și mi-am pregătit arma. Am avut nevoie de un minut sau două 
să mă opresc din tremurat și să rămîn nemișcată. 

Ştiam că-i vom împușca la rînd, Hickory, cel mai din stînga, 
luîndu-l pe primul din grupul de trei vîrcolaci, Dickory pe-al 
doilea, Gretchen pe-al treilea, iar eu pe ultimul, cel care stătea 
deoparte de ceilalți. Ştiam că ceilalți mă aşteptau pe mine să trag. 

Unul dintre vîrcolaci se mișcă să-l înțepe din nou pe Enzo. 
Vîrcolacul meu se duse în grabă, prea tîrziu, ca să oprească atacul. 

Şi am ştiut. Nu voiam. Pur şi simplu nu voiam. Nu voiam 
să-l omor. Pentru că încerca să-mi salveze prietenii, nu să-i 
omoare. Nu merita să moară doar pentru că ăsta era modul cel 
mai ușor de a-i lua înapoi pe Enzo şi Magdy. 

Dar nu ştiam ce altceva să fac. 

Cei trei începură să ciripească din nou, mai întîi într-un fel 
care părea aleator, apoi însă împreună, și respectînd un anumit 
ritm. Cel cu suliță începu să bată ritmat în pămînt, cîntînd alături 
de vocile celorlalți ceea ce părea clar o incantaţie a victoriei de 
un fel sau altul. Cel de-al patrulea vîrcolac începu să gesticuleze 
tot mai frenetic. Mă temeam teribil că de ceea ce avea să se 
întîmple la sfîrșitul cîntecului. 

Ei cîntau mai departe, apropiindu-se de sfîrșit. 

Aşa că am făcut ceea ce trebuia să fac. 

Am cîntat și eu. 

Am deschis gura și pe ea a ieșit primul vers din „Dimineaţă 
la Delhi”. Nu prea bine, şi complet fals. De fapt, era de-a dreptul 
prost - toate acele luni de repetiții și de cîntat la chefuri nu 
meritaseră osteneala. Nu conta. Făceam ceea ce trebuia să fac. 
Vîrcolacii tăcură imediat. Am cîntat mai departe. 

M-am uitat spre Gretchen, care nu era atît de departe încît 
să nu pot descifra expresia Ai înnebunit de tot? de pe fața ei. 
I-am aruncat o privire care spunea Ajută-mă, te rog. Chipul îi 
încremeni în ceva indescifrabil şi-şi cobori pușca pentru a-l 
păstra pe unul dintre vârcolaci în vizor — şi începu să cînte vocea 
a doua a cîntecului, urcînd şi coborînd pe lîngă partea mea, așa 
cum exersaserăm de atitea ori. Cu ajutorul ei, am găsit tonul 
potrivit şi am intrat în ritm. 

Iar acum vîrcolacii știau că sîntem mai mulți de unul. 

În stînga lui Gretchen, Dickory intră ca un clopoțel, imitînd 
sitarul din cîntec așa cum făcea atît de bine. Era amuzant să 
priveşti, dar cînd închideai ochii, era greu de spus diferența 
dintre el şi obiectul real. Am absorbit zumzetul vocii lui și am 
continuat să cînt. lar în stînga lui Dickory, intră în sfîrșit Hickory, 
folosindu-și gîtul lung ca să scoată sunete ca de tobă, găsind 
ritmul și păstrîndu-l de atunci înainte. 

Iar acum vîrcolacii știau că eram la fel de mulţi ca și ei. Și 
că i-am fi putut omori oricînd. Dar nu i-am omorit. 

Planul meu prostesc mergea... Acum tot ce aveam de făcut 
era să-mi dau seama ce plănuisem să fac în continuare. Pentru 
că habar n-aveam ce făceam acolo. Tot ce știam era că nu voiam 
să-mi împușc vîrcolacul. Cel care, de fapt, se dăduse complet 
deoparte de restul haitei sale şi pășea către locul de unde credea 
că vine vocea mea. 

M-am hotărît să-l întîlnesc la jumătatea drumului. Am lăsat 
jos pușca și am intrat în luminiș, cîntînd încă. 

Vîrcolacul cu suliță începu s-o ridice, şi brusc mi-am simțit 
gura foarte uscată. Cred că vîrcolacul meu a observat ceva pe 
față, pentru că s-a întors și a discutat violent cu purtătorul de 

suliță. Suliţa cobori; vîrcolacul meu nu știa, dar tocmai își sal- 
vase prietenul de un glonț în cap din partea lui Gretchen. 

Vîrcolacul se întoarse şi porni din nou spre mine. Am cîntat 
mai departe pînă cînd s-a terminat cîntecul. Pînă atunci, 
vîrcolacul ajunse chiar lîngă mine. 

Cîntecul nostru se terminase. Stăteam pe loc, așteptînd să 
văd ce avea să facă mai departe vircolacul meu. 

Ceea ce făcu mai departe fu să arate la gîtul meu, spre me- 
dalionul-elefant de jad pe care mi-l dăduse Jane. 

L-am atins. 

— Elefant, am rostit. Ca fanţii voștri. 

Se uită din nou fix la el și apoi se uită iarăși la mine. În cele 
din urmă, ciripi ceva. 

— Bună, i-am răspuns. 

Ce altceva era să spun? 

Am petrecut încă vreo două minute, măsurîndu-ne din 
priviri. Apoi unul dintre ceilalți vîrcolaci ciripi și el ceva. Al meu 
răspunse cu un alt ciripit și apoi înclină capul spre mine, ca pentru 
a spune: Chiar m-ai ajuta dacă ai face cu adevărat ceva aici. 

Așa că am arătat spre Enzo și spre Magdy. 

— Aceştia doi îmi aparțin mie, am spus, făcînd ceea ce 
speram că sînt semne potrivite din mînă, astfel ca vîrcolacul 
meu să priceapă ideea. Vreau să-i iau înapoi cu mine. 

Am făcut semn înapoi, în direcţia coloniei. 

— Apoi o să vă lăsăm în pace. 

Vîrcolacul urmări toate semnalele mîinii mele; nu sînt 
sigură cîte dintre ele pricepu de fapt. Dar cînd am terminat, 
arătă către Enzo şi Magdy, ca pentru a spune: Hai să fim siguri 
că am înțeles corect. 

Am dat din cap, am zis „da” și apoi am repetat toate sem- 
nele mîinii. Chiar aveam o discuţie. 

Sau poate că nu, pentru că ceea ce urmă fu o explozie de 
ciripit din partea vîrcolacului meu, împreună cu gesturi frene- 
tice. Am încercat să-l urmăresc, dar n-aveam nici cea mai mică 
idee ce se petrecea. M-am uitat la el neajutorată, încercînd să 

înțeleg ce spunea. În cele din urmă, şi-a dat seama că n-aveam 
nici un indiciu cu privire la ce făcea. Aşa că arătă spre Magdy 
şi spre pușca pe care-o ținea acum unul dintre ceilalți vîrcolaci. 
Apoi arătă spre el, într-o parte, după care îmi făcu semn, ca 
pentru a mă îndemna să mă uit mai îndeaproape. Împotriva 
oricărei rațiuni, m-am uitat şi am observat ceva ce-mi scăpase: 
vîrcolacul meu era rănit. O zgîrietură urîtă era încrustată în 
şoldul lui, înconjurată de urme sîngerînde pe ambele părți. 

Idiotul ăla de Magdy îmi împușcase vîrcolacul! 

Nu prea grav, totuși. Magdy avea noroc că precizia lui con- 
tinua să fie proastă, altfel probabil c-ar fi fost mort deja. Dar 
chiar și o julitură era un lucru destul de rău. 

M-am dat înapoi și l-am lăsat pe vîrcolac să înțeleagă că 
văzusem destul. El arătă către Enzo, spre mine şi înapoi către 
colonie. Apoi arătă spre Magdy şi spre prietenii lui vîrcolaci. 
Asta era destul de clar: spunea că Enzo era liber să plece cu 
mine, dar că prietenii lui voiau să-l păstreze pe Magdy. Nu mă 
îndoiam că atunci totul urma să se termine prost pentru Magdy. 

Am clătinat din cap și am arătat limpede că aveam nevoie 
de amîndoi. Vîrcolacul meu arătă la fel de clar că îl voiau pe 
Magdy. Negocierile noastre tocmai intraseră într-un mare impas. 

M-am uitat la vîrcolacul meu de sus pînă jos. Era îndesat, 
abia cu puţin mai înalt decît mine, și acoperit doar cu un soi de 
fustă scurtă, prinsă cu o centură. Un cuțit simplu de piatră îi 
atîrna de cingătoare. Văzusem poze ale unor asemenea cuțite 
în cărţile de istorie care descriau în amănunt zilele oamenilor 
de Cro-Magnon de pe Pămînt. Partea ciudată despre Cro-Magnoni 
era aceea că, deși abia dacă trecuseră de faza ciocnirii pietrelor, 
creierul lor era de fapt mai mare decit este acum creierul nostru. 
Erau troglodiţi, dar nu erau proști. Aveau capacitatea de a se 
gîndi la lucruri serioase. 

— Sper mult de tot că ai un creier ca de Cro-Magnon, i-am 
spus vîrcolacului. Altfel sînt pe cale să dau de necazuri. | 

El înclină iar capul, încercînd să-și dea seama ce încercam 
să-i spun. Am făcut semn din nou, încercînd să arăt clar că 

voiam să vorbesc cu Magdy. Vîrcolacul meu nu păru încîntat 
de asta şi vorbi ceva cu prietenii lui. Ei îi răspunseră și deveniră 
destul de agitați. Dar pînă la urmă vîrcolacul întinse mîna spre 
mine. L-am lăsat să mă ia de încheietură și să mă tragă spre 
Magdy. Cei trei prieteni ai lui se așezară în evantai în spatele 
meu, pregătiți pentru cazul în care aș încerca o prostie. Știam 
că, în afara luminișului, cel puţin Hickory şi Dickory se mutau 
să aibă o linie de ochire mai bună. Erau încă o mulțime de căi 
prin care lucrurile puteau merge foarte, foarte prost. 

Magdy era încă în genunchi, și nu se uita la mine, nici la 
orice altceva în afară de un loc de pe sol. 

— Magdy, am spus. 

— Omoară chestiile astea idioate și scoate-ne mai repede 
de-aici, vorbi el, în şoaptă și repede, tot fără să se uite la mine. 
Ştiu că ştii cum s-o faci. Știu că sînteți destui acolo ca s-o faceți. 

— Magdy, am repetat. Ascultă-mă cu atenţie și nu mă între- 
rupe. Chestiile astea vor să te omoare. Sînt dornici să-l lase pe 
Enzo să plece, dar vor să te păstreze pentru că l-ai împușcat pe 
unul dintre ei. Înţelegi ce-ţi spun? 

— Omoară-i, insistă Magdy. 

— Nu, am răspuns. Tu te-ai dus după indivizii ăştia, Magdy. 
Tu i-ai vînat. Tu i-ai împușcat. O să încerc să nu las să fii ucis. 
Dar n-o să-i omor pe ei pentru că tu le-ai ieșit în cale. Nu, dacă 
n-o să fiu nevoită. Mă înţelegi? 

— Or să ne omoare, zise Magdy. Pe tine, pe mine și pe Enzo. 

— Nu cred. Dar dacă nu taci din gură și nu asculți cu ade- 
vărat ce încerc să-ți spun, o să faci mai probabil acest fapt. 

— Împușcă-i pur și simplu! 

— Pentru numele lui Dumnezeu, Magdy, vorbi brusc Enzo, 
de lîngă Magdy. O singură persoană de pe întreaga planetă își 
riscă pielea pentru tine și tot ce poți să faci este să te cerți cu ea. 
Chiar eşti un rahat nerecunoscător. Acum vrei, te rog, să taci 
din gură şi s-o asculți? Mi-ar plăcea să scap de-aici în viaţă. 

Nu ştiu cine-a fost mai surprins de această răbufnire, eu 
sau Magdy. 

— Bine, încuviință Magdy după câteva clipe. 

— Chestiile astea vor să te omoare pentru că ai împușcat-o 
pe una dintre ele, am spus. O să încerc să-i conving să te lase 
să pleci. Dar o să trebuiască să ai încredere în mine, să nu mă 
contrazici şi să nu ripostezi. Pentru ultima oară: mă înţelegi? 

— Da, răspunse Magdy. 

— Bine. Ei cred că sînt conducătorul tău. Așa că trebuie să 
le dăm ideea că sînt furios pe tine pentru ce-ai făcut. O să trebu- 
iască să te pedepsesc în fața lor. Și doar ca să știi, o să doară. 
Tare. 

— Dar..., începu Magdy. 

— Magdy, am spus. 

— Da, în ordine, cum vrei. Hai s-o facem. 

— Bine, am replicat. Îmi pare rău pentru asta. 

Apoi i-am dat un picior în coaste. Tare. 

Se prăbuși cu un șuierat și rămase lat la pămînt. La orice 
s-ar fi aşteptat, nu se aştepta la asta. 

După ce icni pe pămînt vreme de un minut, l-am apucat 
de păr. Se agăță de mîna mea și încercă să scape. 

— Nu mi te împotrivi, am spus, și i-am dat un pumn rapid 
în coaste ca să accentuez ideea. 

El pricepu și se opri. l-am tras capul spre spate şi am țipat 
la el pentru că a împușcat vîrcolacul, arătînd pușca lui și apoi 
vîrcolacul rănit, de mai multe ori, ca să-l fac să înțeleagă. Vîrco- 
lacii părură să facă legătura şi ciripiră între ei despre asta. 

— Cere-ţi scuze, i-am cerut lui Magdy, încă ținîndu-i capul. 

Magdy întinse mîna către vîrcolacul rănit. 

— Îmi pare rău, spuse el. Dacă aș fi știut că să te împușc 
însemna să primesc de la Zoë o bătaie soră cu moartea, n-aş fi 
făcut-o niciodată. 

— Mulţumesc, am răspuns și apoi i-am dat drumul la păr 
și l-am plesnit tare peste față. Magdy se prăbuși din nou. M-am 
uitat la vîrcolac să văd dacă era destul. Nu părea să fie complet 
satisfăcut. 

M-am aplecat deasupra lui Magdy. 

— Ce mai faci? l-am întrebat. 

— Cred că o să vomit. 

— Bine. Cred că asta ar merge. Ai nevoie de ajutor? 

— M-am prins, zise, şi vărsă peste tot pe pămînt. 

Asta provocă ciripituri impresionate din partea vîrcolacilor. 

— În regulă. Ultima parte, Magdy. Chiar trebuie să ai încre- 
dere în mine cu asta. 

— Te rog, nu mă mai lovi acum, imploră Magdy. 

— Aproape gata. Ridică-te în picioare, te rog. 

— Nu cred că pot. 

— Sigur că poți, am spus, şi i-am sucit brațul ca să-i ofer 
un stimulent. 

Magdy trase aer în piept şi se ridică. L-am făcut să meargă 
pînă la vîrcolacul meu, care se uită la noi doi, curios. Am arătat 
spre Magdy şi apoi spre rana vircolacului. Apoi am arătat către 
vîrcolac și am făcut un gest de retezare la șoldul lui Magdy, 
apoi am arătat cuțitul vîrcolacului. 

Vircolacul înclină din nou capul, ca pentru a spune: Vreau 
să fiu sigur că ne înțelegem unul pe celălalt. 

— Cei drept, e drept, am comentat. 

— O să-l laşi să mă înjunghie? exclamă Magdy, cu vocea 
ridicîndu-i-se dramatic la sfîrșitul frazei. 

— Tu l-ai împușcat. 

— Ar putea să mă omoare! 

— Tu l-ai fi putut omori. 

— Te urăsc. Acum chiar te urăsc mult, mult, mult de tot. 

— Taci din gură, am zis şi apoi am făcut semn din cap către 
vîrcolac. Ai încredere în mine, i-am spus lui Magdy. 

Vîrcolacul își scoase cuțitul și apoi se uită din nou la înso- 
ţitorii lui, care vorbeau cu toţii tare şi începeau să cînte ceea ce 
cîntaseră mai devreme. N-aveam nimic împotrivă. Diferența 
era acum că vîrcolacul meu era cel care urma să comită indife- 
rent ce act de violență avea să aibă loc. 

Vîrcolacul meu stătu nemișcat cîteva clipe, absorbind incan- 
tația colegilor lui vîrcolaci. Apoi, fără avertisment, îi făcu o 

tăietură lui Magdy atît de repede încît nu l-am zărit decît cînd 
s-a dat înapoi, nu cînd s-a mişcat în față. Magdy şuieră de 
durere. l-am dat drumul şi el a căzut la pămînt, ţinîndu-se de 
şold. M-am dus în faţa lui şi l-am apucat de miini. 

— Lasă-mă să văd. 

Magdy își dădu miinile la o parte și clipi preventiv, aștep- 
tîndu-se la un șuvoi de sînge. 

Pe şoldul lui era doar o linie roşie cît se poate de subțire. 
Vîrcolacul îl tăiase pe Magdy numai atât cât să-l facă să înțeleagă 
că l-ar fi putut tăia mult mai rău. 

— Ştiam eu, am comentat. 

— Ce ştiai? întrebă Magdy. 

— Că avem de-a face cu un Cro-Magnon. 

— Chiar nu te înțeleg. 

— Stai jos. Nu te ridica pînă nu-ţi spun eu. 

— Nu mă mișc, spuse el. Serios. 

M-am ridicat și am stat cu fața la vîrcolac, care-și pusese 
cuțitul înapoi la centură. Arătă spre Magdy, apoi spre mine, 
apoi înapoi spre colonie. 

— Mulţumesc, am spus, şi am plecat puțin capul spre vîr- 
colac, ceea ce speram că avea să transmită ideea. 

Cînd am ridicat din nou ochii, l-am văzut uitîndu-se iar la 
elefantul meu de jad. M-am întrebat dacă văzuse vreodată biju- 
terii sau era doar pentru că un elefant arată ca un fant. Aceşti 
vîrcolaci urmează turmele de fanți; ei trebuiau să fie o sursă prin- 
cipală de hrană pentru ei. Fanţii erau viața lor. Mi-am scos colierul 
şi i l-am întins vîrcolacului meu. L-a luat şi a atins cu grijă 
medalionul, făcîndu-l să se învîrtească şi să sclipească în lumina 
slabă a nopții. A gîngurit la el apreciativ. Apoi mi l-a dat înapoi. 

— Nu, am spus. 

Am ridicat o mînă şi am arătat către medalion și către el. 

— E pentru tine. Ţi-l dau ţie. 

Vîrcolacul rămase nemișcat pentru o clipă, apoi murmură 
un tril, ceea ce-i făcu pe prietenii lui să se îngrămădească în 
jurul lui. El ridică medalionul pentru ca ceilalți să-l admire. 

— Uite, am spus după un minut, și i-am făcut semn să-mi 
dea colierul. 

Mi l-a dat, iar eu — foarte încet, ca să nu-l surprind - i l-am 
pus în jurul gîtului și l-am încheiat. Medalionul îi atinse pieptul. 
Îl atinse din nou. 

— Poftim. Mie mi-a fost dat de către cineva foarte impor- 
tant, ca să-mi amintesc de cei care mă iubesc. Ţi-l dau ţie, ca 
să-ți aduci aminte că-ţi mulțumesc pentru că mi-ai dat înapoi 
niște oameni pe care-i iubesc. Mulţumesc. 

Vîrcolacul înclină din nou capul. 

— Ştiu că n-ai nici cea mai mică idee ce vorbesc. Mulţumesc 
oricum. 

Vîrcolacul duse mîna la șold, scoase cuțitul. Apoi îl puse 
culcat în palmă și mi-l oferi. 

L-am luat. 

— Oho, am exclamat și l-am admirat. 

Am fost atentă să nu ating lama propriu-zisă; văzusem 
deja cît era de ascuţită. Am încercat să i-l înapoiez, dar ridică 
mîna, sau gheara, sau cum vreți s-o numiți, într-o copie în oglindă 
a ceea ce făcusem eu pentru el. Mi-l dădea mie. 

— Mulţumesc, am repetat. 

EI ciripi și cu asta se întoarse la prietenii lui. Cel care ţinea 
pușca lui Magdy o lăsă din mînă și apoi, fără să se uite în urmă, 
se îndreptară către cei mai apropiaţi copaci, îi escaladară cu 
viteză incredibilă și dispărură aproape instantaneu. 

— La naiba, am exclamat după un minut. Nu-mi vine să 
cred că chiar a mers. 

— Ție nu-ţi vine să crezi, vorbi Gretchen. 

leşi din ascunzătoare și păşi drept spre mine. 

— Ce naiba te-a apucat? Venim tot drumul ăsta și tu le cînți. 
Cînţi. De parcă ai fi la un chef. N-o să mai facem asta. Niciodată. 

— Mulţumesc pentru că te-ai luat după mine. Și pentru că 
ai avut încredere în mine. Te iubesc. 

— Și eu te iubesc, răspunse Gretchen. Dar tot nu înseamnă 
că asta o să se mai întimple vreodată. 

— De acord. 

— Aproape că a meritat totuşi să te văd cum îl baţi măr pe 
Magdy. 

— Doamne, mă simt îngrozitor pentru asta. 

— Chiar așa? N-a fost și un pic distractiv? 

— O, bine. Poate, un pic... 

— Sînt chiar aici, vorbi Magdy de pe jos. 

— Și trebuie să-i mulțumești lui Zoë pentru că ești, replică 
Gretchen și se aplecă să-l sărute. Persoană neghioabă, exaspe- 
rantă. Sînt atît de fericită că trăieşti încă. Și dacă vreodată mai 
faci așa ceva, O să te omor cu mîna mea. Și știi că pot. 

— Știu, răspunse el, și arătă spre mine. Și dacă tu nu poți, 
ea o să poată. Am priceput. 

— Bine, spuse Gretchen. 

Se ridică în picioare, apoi îi întinse mîna lui Magdy. 

— Acum scoală-te. Avem un drum lung de făcut pînă acasă, 
şi cred că ne-am consumat tot norocul chior pentru un an de zile. 


— Ce-ai să le spui părinţilor tăi? mă întrebă Enzo în timp 
ce mergeam spre casă. 

— În noaptea asta? Nimic, am răspuns. Amîndoi au destule 
pentru care să-şi facă griji azi. N-au nevoie să vin eu şi să le 
spun că, în timp ce erau plecați, am înfruntat patru vîrcolaci 
care erau cît pe ce să mai omoare doi coloniști, şi i-am înfrînt 
folosind doar puterea cîntecului. Cred că aș putea să aştept o 
zi-două să le strecor asta. Că veni vorba, asta-i o aluzie. 

— Am priceput aluzia. Deși o să le spui ceva. 

— Da. Trebuie să le spunem. Dacă acești vîrcolaci urmează 
turmele de fanți, atunci o să avem asemenea probleme în fiecare 
an şi de fiecare dată cînd se întorc. Cred că trebuie să anunțăm 
oamenii că nu sînt chiar nişte sălbatici ucigași, dar o să ne fie 
tuturor mai bine dacă îi lăsăm pur și simplu în pace. 

— De unde-ai ştiut? mă întrebă Enzo după un minut. 

— Ce să ştiu? 

— Că vircolacii aceia nu erau doar sălbatici ucigași. L-ai 
ținut pe Magdy și l-ai lăsat pe vîrcolacul ăla să-i dea o lovitură. 
Te-ai gîndit că n-o să-l înjunghie mortal pe Magdy. Te-am auzit, 
ştii. După ce-a făcut-o, ai zis „știam eu”. Așa că de unde știai? 

— Nu ştiam. Dar speram... Tocmai își petrecuse Dumnezeu- 
știe-cît timp împiedicîndu-și prietenii să vă omoare pe voi doi. 
Nu cred că o făcea pentru că era un tip cumsecade. 

— Vîrcolac cumsecade. 

— Orice-ar fi, cumsecade... Problema este că vîrcolacii au 
omorît pe cîțiva dintre noi. lar John și Jane au ucis pe cîțiva din- 
tre ei încercînd să ne recupereze oamenii. Și noi, și ei — coloniști 
și vîrcolaci — am arătat că sîntem perfect capabili să ne omorîm 
unii pe alții. Cred că trebuia să demonstrăm că sîntem capabili 
și să nu ne omorim unii pe alții. l-am lăsat să afle acest lucru 
cînd le-am cîntat, în loc să-i împușcăm. Cred că vîrcolacul meu 
a priceput asta. Așa că atunci cînd i-am oferit o şansă să i-o 
plătească lui Magdy, am bănuit că n-o să-l rănească de-a binelea. 
Pentru că eu cred că voia ca noi să ştim că era destul de deștept 
încît să-și dea seama ce s-ar întîmplat dacă-l rănea. 

— Dar tot ţi-ai asumat un mare risc... 

— Mda, așa e, am recunoscut. Dar cealaltă alternativă era 
să-l omor pe el și pe prietenii lui sau să-i las să ne omoare pe 
toți. Sau să ne omorim cu toții între noi. Bănuiesc că am sperat 
că pot face ceva mai bun. În plus, nu cred că era un risc atît de 
mare. Ceea ce făcea cînd îi ținea pe ceilalți departe de voi doi 
îmi amintea de cineva cunoscut. 

— De cine? 

— De tine. 

— Da, bine. Cred că noaptea asta marchează oficial ultima 
oară cînd merg pe urmele lui Magdy ca să-l țin departe de 
necazuri. După asta, e pe cont propriu. 

— N-am nimic rău de comentat despre ideea asta. 

— Nu credeam că ai avea. Știu că Magdy te calcă pe nervi 
cîteodată. 

— Așa e, am răspuns. Chiar mă calcă pe nervi, serios. Dar 
ce pot să fac? E prietenul meu. 

— Îţi aparține. Și la fel și eu. 

M-am uitat pieziș la el. 

— Ai auzit și partea asta. 

— Crede-mă, Zoë. După ce ai apărut, n-am mai încetat să 
te ascult. O să fiu în stare să recit tot ce-ai spus pentru tot restul 
vieții mele. Pe care acum o am, datorită ție. 

— Și lui Gretchen, lui Hickory şi lui Dickory. 

— Şi o să le mulțumesc şi lor, tuturor. Dar în acest moment 
vreau să mă concentrez asupra ta. Mulţumesc, Zoë Boutin- 
Perry. Mulţumesc pentru că mi-ai salvat viața. 

— Pentru nimic. Și încetează. Mă faci să roşesc. 

— Nu te cred. Și acum e prea întuneric ca să văd. 

— Atinge-mi obrajii, i-am cerut. 

El mi i-a atins. 

— Nu-i simt deosebit de înroșiți. 

— N-o faci cum trebuie. 

— Mi-am pierdut exercițiul. 

— Ei bine, rezolvă asta. 

— Bine, răspunse Enzo și mă sărută. 

— Asta trebuia să te facă să roșești, nu să plingi, zise el 
după ce ne-am oprit 

— Scuză-mă, am replicat şi am încercat să mă adun. Doar 
că mi-a fost chiar dor. De asta. De noi. 

— E vina mea, începu Enzo. 

I-am pus o mînă pe buze. 

— Nu-mi pasă de nimic din toate astea. Chiar nu-mi pasă, 
Enzo. Nimic dintre astea nu contează pentru mine. Doar că nu 
mai vreau să-mi fie dor de tine. 

— Zo€..., spuse Enzo. 

Îmi luă mîinile. 

— Tu m-ai salvat. Sînt al tău. Sînt proprietatea ta. Îţi aparțin. 
Ai spus-o chiar tu. 

— Am spus, am recunoscut. 

— Atunci e stabilit. 

— Bine, am răspuns și am zimbit. 

Ne-am mai sărutat un timp, în noapte, în afara porţii din 
față a lui Enzo. 


OPTSPREZECE 


Discuţia pe care-o purta Hickory cu tăticul despre Conclav 
și despre Uniunea Colonială era realmente interesantă, mai 
ales din momentul în care Hickory spuse că el și cu Dickory 
plănuiau să-i omoare pe părinții mei. După aceea, ei bine... am 
cam pierdut șirul. 

Ca să fiu cinstită, fusese o zi foarte lungă. 

I-am spus noapte bună lui Enzo, mi-am tîrît fundul pînă 
acasă şi abia dac-am reușit să gîndesc destul de coerent cît să 
ascund cuțitul de piatră în măsuța de toaletă și să resping atacul 
cu limba al lui Babar asupra feței mele, înainte să mă prăbușesc 
pe pat şi să mă cufund în somn, fără măcar să mă ostenesc să 
mă dezbrac de tot. La un anumit moment după ce m-am culcat, 
Jane a venit acasă de la infirmerie, m-a sărutat pe frunte și mi-a 
scos încetișor ghetele, dar abia dacă îmi aduc aminte altceva 
decît că am murmurat despre cît de bine-mi părea că se simțea 
mai bine. Cel puţin, asta era ceea ce spuneam în minte; nu știu 
dacă și gura mea a pronunțat cuvintele propriu-zise. Cred că 
da. Eram foarte obosită în acel moment. 

Nu cu multă vreme după asta, tăticul intră și mă înghionti 
uşor, ca să mă trezesc. 

— Hai, draga mea. Am nevoie să faci ceva pentru mine. 

— O să fac dimineață, am mormăit. Jur. 

— Nu, iubito. Am nevoie s-o faci acum. 

Tonul vocii lui, blînd dar insistent, îmi spuse că avea cu 
adevărat mare nevoie să mă scol. M-am sculat, dar cu destule 
bombăneli ca să-mi păstrez onoarea. Ne-am dus în camera de 

zi a casei noastre; tăticul mă conduse către canapea, pe care 
m-am aşezat și am încercat să rămîn într-o stare de semitrezie 
care să-mi permită să mă întorc la somn cînd terminam cu ceea 
ce făceam. Tăticul se așeză la birou; mămica rămase în picioare 
lîngă el. I-am zîmbit somnoroasă, dar ea păru să nu observe. 
Între mine și părinții mei se aflau Hickory și Dickory. 

Tăticul îl întrebă pe Hickory: 

— Voi puteți minţi? 

— Încă nu te-am minţit pe tine, răspunse Hickory. 

Ceea ce, chiar şi în starea mea adormită, mi-am dat seama 
că nu era un răspuns propriu-zis la întrebarea care fusese pusă. 
Tăticul și Hickory îşi aruncară de la unul la altul cîteva replici 
înțepătoare despre ce însemna pentru o conversaţie capacitatea 
de a minți (după părerea mea, în cea mai mare parte faptul că 
nu trebuie să te cerți în legătură cu prostiile despre care e mai 
bine să minţi, dar nimeni nu m-a întrebat pe mine), apoi tăticul 
mi-a cerut să le spun lui Hickory şi Dickory să răspundă la toate 
întrebările lui fără minciuni sau ocolișuri. 

Asta mă trezi în sfîrșit de-a binelea. 

— De ce? am întrebat. Ce se petrece? 

— Te rog, fă-o, insistă tăticul. 

— În ordine, am răspuns, şi apoi m-am întors către Hickory. 
Hickory, te rog să-i răspunzi tăticului meu fără să-l minți sau 
să-i ocoleșşti întrebările. Bine? 

— Cum doreşti, Zoë, vorbi Hickory. 

— Şi Dickory, am adăugat. 

— O să răspundem amindoi cu sinceritate, promise Hickory. 

— Mulţumesc, spuse tăticul și apoi se întoarse din nou 
spre mine. 

— Te poți întoarce în pat acum, iubito. 

Asta mă enervă. Eram o ființă umană, nu un ser al adevărului. 

— Vreau să știu ce se petrece, am cerut. 

— Nu e ceva despre care să fie nevoie să-ți faci griji. 

— Îmi ordoni să-i pun pe ei doi să-ți spună adevărul, și 
vrei să cred că nu-i ceva pentru care e nevoie să-mi fac griji? 

Toxinele somnului nu se grăbeau să-mi părăsească sistemul, 
pentru că, pînă şi în timp ce vorbeam, mi-am dat seama că 
arătam ceva mai multă impertinenţă față de părinții mei decât 
era cu totul îngăduit în acel moment. 

Ca pentru a confirma acest lucru, Jane se îndreptă puțin. 

— Zoë, vorbi ea. 

Mi-am reconsiderat poziţia. 

— În plus, dacă plec n-aveţi nici o garanţie că n-au să vă 
mintă, am adăugat, încercînd să vorbesc pe un ton ceva mai 
rezonabil. Sînt capabili din punct de vedere emoţional să vă 
mintă, pentru că nu le pasă dacă vă dezamăgesc pe voi. Dar nu 
vor să mă dezamăgească pe mine. 

Nu știam dacă asta era, de fapt, adevărat sau nu. Dar bă- 
nuiam că era. 

Tăticul se întoarse spre Hickory. 

— E-adevărat? 

— Te-am minţi dacă am simți că e necesar, răspunse Hickory. 
N-am minți-o pe Zoë. 

Aici se putea o întrebare de-a dreptul interesantă: dacă 
Hickory spunea asta pentru era adevărat sau dacă o spunea ca 
să mă sprijine în ceea ce susțineam, şi, în ultimul caz, care era 
de fapt valoarea de adevăr a afirmației. Dacă aș fi fost mai trează, 
cred că m-aș fi gîndit mai mult la asta în acel moment. Dar așa 
cum stăteau lucrurile, am dat doar din cap şi i-am zis tăticului: 

— Dă-i drumul. 

— Suflă un singur cuvînt oricui și-ți petreci tot anul următor 
în grajdul de cai, mă avertiză tăticul. 

— Gura mea e pecetluită, am promis și aproape că am făcut 
un gest de închidere a buzelor, dar m-am gîndit mai bine și am 
renunțat în ultima clipă. 

Bine am făcut, pentru că Jane se apropie și se uită de sus 
la mine, purtînd pe chip expresia ei de sînt serioasă ca moartea. 

— Nu, vorbi ea. Trebuie să înţelegi că ceea ce auzi aici nu 
poți cu nici un chip să spui nimănui altcuiva. Nici lui Gretchen, 
nici oricăruia dintre ceilalți prieteni ai tăi. Nimănui. Nu-i un 

joc şi nu-i un secret amuzant. E o treabă extrem de serioasă, 
Zoë. Dacă nu ești gata să accepți asta, trebuie să ieşi din cameră 
chiar acum. O să-mi asum riscul ca Hickory și Dickory să ne 
mintă pe noi, dar nu și pe tine. Așa că înţelegi că, atunci cînd 
îți spunem să nu vorbeşti cu nimeni despre asta, înseamnă să 
nu vorbeşti cu nimeni? Da sau nu? 

Câteva gînduri îmi trecură prin minte în acel moment. 

Primul era că în momente precum acesta îmi făceam o idee 
vagă despre cât de înspăimîntătoare trebuie să fi fost Jane ca soldat. 
Era cea mai bună mămică pe care o putea avea o fată, fără îndo- 
ială, dar cînd adopta o asemenea atitudine devenea tot atît de 
dură, de rece și de directă pe cît putea fi oricine. Era, ca să folosesc 
un singur cuvînt, intimidantă. Și era vorba doar de cuvinte. Am 
încercat să mi-o închipui pășind pe un cîmp de bătălie, cu aceeaşi 
expresie pe față pe care o avea acum, și cu o pușcă standard a 
Forțelor de Apărare. Cred că am simțit cel puţin trei dintre orga- 
nele mele interne contractîndu-se la gîndul ăsta. 

Al doilea era că mă întrebam ce-ar crede despre capacitatea 
mea de a păstra un secret dac-ar fi știut ce făcusem chiar în 
seara respectivă. 

Al treilea era că poate știa, și că despre asta era vorba. 

Mi-am simțit alte cîteva dintre organele interne contractîn- 
du-se la acest gînd. 

Jane se uita încă la mine, rece ca piatra, așteptînd răspunsul 
meu. 

— Da, am zis. Înţeleg, Jane. Nici o vorbă. 

— Mulţumesc, Zoë. 

Se aplecă și mă sărută în creștet. Dintr-odată, era din nou 
mămica mea. Ceea ce, în felul ei, o făcea încă și mai înfrico- 
șătoare, dacă mă întrebaţi pe mine. 

Asta fiind stabilit, tăticul începu să-l întrebe pe Hickory 
despre Conclav și despre ce ştiau el şi cu Dickory despre acel 
grup. De cînd făcuserăm saltul spre Roanoke, așteptaserăm să 
ne găsească Conclavul și, cînd ne găsea, să ne distrugă, așa cum 
distruseseră colonia whaidă din filmul pe care ni-l dăduse 

Uniunea Colonială. Tăticul voia să ştie dacă ceea ce știa Hickory 
despre Conclav era diferit de ceea ce ştiam noi. 

Hickory spuse că da, în principiu. Știau destul de mult 
despre Conclav, pe baza dosarelor guvernului obin asupra lor — 
şi propriile lor dosare, contrar a ceea ce ni se spusese de către 
Uniunea Colonială, arătau că, atunci cînd era vorba de colonii, 
Conclavul prefera de multe ori să evacueze coloniile pe care le 
înfruntau, în loc să le distrugă. 

Tăticul îl întrebă pe Hickory de ce, dacă aveau informații 
diferite, nu le împărtășiseră mai devreme. Hickory răspunse 
că li se ordonase astfel de către guvernul lor; nici Hickory, nici 
Dickory n-ar fi minţit despre faptul că aveau informaţii dacă 
tăticul i-ar fi întrebat, dar el nu-i întrebase niciodată pînă atunci. 
Cred că asta îl izbi pe tăticul ca fiind un pic nesincer din partea 
lui Hickory și Dickory, dar lăsă de la el. 

Tăticul îl întrebă pe Hickory dacă văzuse filmul pe care ni-l 
dăduse Uniunea Colonială, despre Conclavul care distruge colo- 
nia whaidă. Hickory răspunse că el și Dickory aveau propria lor 
versiune. Tăticul îi întrebă dacă versiunea lor era diferită; Hickory 
răspunse că era — era mai lungă și-l arăta pe generalul Gau, care 
ordonase distrugerea coloniei whaide, încercînd să-l convingă pe 
conducătorul coloniei whaide să lase Conclavul să evacueze 
coloniștii, doar ca să primească refuzul whaizilor de a pleca înainte 
de distrugerea coloniei lor. Hickory spuse că în alte dăţi, pe alte 
planete colonizate, coloniştii ceruseră să fie evacuați, iar Conclavul 
îi luase de pe planetă şi-i trimisese înapoi pe lumile lor de origine 
sau le permisese să se alăture Conclavului în calitate de cetățeni. 

Jane întrebă despre cifre. Hickory răspunse că ei știau de- 
spre șaptesprezece eliminări de colonii de către Conclav. În 
zece dintre ele, Conclavul dusese coloniștii înapoi pe fostele 
lor planete. În patru cazuri, coloniștii se alăturaseră Concla- 
vului. Numai trei implicau distrugerea coloniilor, după ce 
coloniştii refuzaseră să plece. Conclavul era teribil de serios 
cînd venea vorba de a nu permite oricui altcuiva să înființeze 
colonii noi, dar — spre deosebire de ceea ce ni se spusese de 

către Uniunea Colonială — nu insistase să omoare pe toată lumea 
din aceste colonii noi, doar ca să-şi susțină punctul de vedere. 

Erau lucruri fascinante — și neliniştitoare. Pentru că, dacă 
ceea ce spunea Hickory era adevărat — și era, pentru că Hickory 
nu m-ar fi mințit pe mine sau pe părinții mei împotriva voinţei 
mele — atunci însemna că fie Uniunea Colonială se înşelase 
complet în privinţa Conclavului și a conducătorului său, gene- 
ralul Gau, fie că UC ne minţise cînd ne spusese ce s-ar putea 
întîmpla dacă ne găsea Conclavul. Prima dintre variante era cu 
siguranţă posibilă, presupun; Uniunea Colonială se afla într-o 
situație de ostilităţi active cu aproape orice altă rasă despre 
care ştiam, ceea ce bănuiam că ar face adunarea de informații 
mai dificilă decît dacă am fi avut mai mulți prieteni. Dar mult 
mai probabil părea ca a doua variantă să reprezinte adevărul: 
guvernul nostru ne mințise. 

Dar dacă Uniunea Colonială ne minţise, de ce-o făcuse? 
Ce obținea din faptul că ne minţea, azvîrlindu-ne cine știe unde 
în univers, făcîndu-ne să trăim cu frica de a fi descoperiţi — şi 
punîndu-ne astfel pe toți în primejdie? 

Ce punea la cale guvernul nostru? 

Și ce ne-ar face de fapt Conclavul, dacă ne-ar găsi? 

Era un lucru atît de interesant la care să te gîndeşti, încât 
aproape că mi-a scăpat partea unde Hickory explica motivul 
pentru care el şi Dickory aveau de fapt dosare amănunțite de- 
spre celelalte eliminări de colonii de către Conclav: ca să-i con- 
vingă, în cazul în care venea Conclavul să bată la ușă, să predea 
colonia mai curînd decît să lase să fie distrusă. Și de ce-ar vrea 
să-i convingă pe mămica și pe tăticul de asta? 

— Din cauza lui Zoë? îl întrebă tăticul pe Hickory. 

— Da, răspunse Hickory. 

— Oho! am exclamat. 

Asta era o noutate. 

— Liniște, iubito, spuse tăticul şi-apoi își îndreptă din nou 
atenția către Hickory. Ce s-ar întîmpla dacă Jane și cu mine am 
alege să nu predăm colonia? 


202 / JOHN SCALZI 


— Am prefera să nu răspundem, zise Hickory. 

— Nu ocoli întrebarea, îi ceru tăticul. Răspunde! 

L-am surprins pe Hickory aruncîndu-mi o privire scurtă, 
înainte de a răspunde: 

— V-am ucide, pe tine și pe locotenentul Sagan. Pe voi şi 
pe orice alt conducător care ar autoriza distrugerea coloniei! 

Tăticul comentă ceva auzind răspunsul, iar Hickory replică 
la rîndul lui, dar mi-a scăpat cea mai mare parte a discuţiei din 
cauză că mintea mea încerca să prelucreze ceea ce tocmai auzi- 
sem, și înregistra un eșec absolut și complet. Ştiam că eram im- 
portantă pentru obini. O ştiusem întotdeauna în mod abstract, 
iar apoi Hickory și Dickory îmi imprimaseră ideea în minte cu 
forţa, cu luni în urmă, cînd mă atacaseră şi-mi arătaseră cum 
era să fii hăituit și de ce trebuia să învăţ să mă apăr singură. 
Dar în nici o formulare a importanței mele nu existase vreodată 
concepția că eram atît de importantă pentru obini încît, dacă 
s-ar fi ajuns la asta, i-ar fi ucis pe părinții mei ca să mă salveze 
pe mine. 

Nici măcar nu știam ce să cred despre aşa ceva. Nu știam 
ce să simt în legătură cu asta. Ideea tot încerca să-mi pătrundă 
în creier, dar pur și simplu nu mergea. Era ca și cum aș fi avut 
o experiență extracorporală. Pluteam pe deasupra discuţiei și o 
ascultam pe Jane intervenind cu interjecții, întrebîndu-l pe 
Hickory dacă, chiar și după ce recunoscuseră că acesta era 
planul lor, Hickory și Dickory încă i-ar mai ucide pe ea și pe 
John. l-ar ucide pe mămica și tăticul. 

— Dacă alegi să predai colonia, da, răspunse Hickory. 

Brusc, am simţit un declic în timp ce m-am retras înapoi în 
propriul meu cap, şi mă bucur să spun că, pe neașteptate, am 
știut exact cum să mă simt în legătură cu toate astea: absolut 
furioasă. 

— Să nu îndrăzniți! am exclamat şi am azvirlit cuvintele cu 
violenţă. În nici o împrejurare să nu faceți așa ceva! 

Am fost surprinsă să descopăr că stăteam în picioare în 
timp ce vorbeam; nu-mi aduc aminte să mă fi ridicat. Tremuram 

atît de tare de furie, încît nu-mi dădeam seama cum de mai 
eram încă în picioare. 

Hickory şi Dickory tresăriră amîndoi văzîndu-mi mînia şi 
începură să tremure. 

— Acest singur lucru trebuie să ţi-l refuzăm, vorbi Hickory. 
Eşti prea importantă. Pentru noi. Pentru toți obinii. 

Pentru toți obinii. 

Dacă aş fi putut scuipa, aș fi făcut-o. 

Ne întorceam aici. Toată viața mea, îngrădită de obini. 
Îngrădită nu cu privire la cine eram, ci la ce eram. Prin ceea ce 
însemnam pentru ei. Nu exista nimic în propria mea viață care 
conta în povestea asta, cu excepția divertismentului pe care li-l 
puteam oferi, în timp ce miliarde de obini rulau înregistrări ale 
vieţii mele ca și cum ar fi fost un spectacol distractiv. Dacă, în 
schimb, orice altă fată ar fi fost fiica lui Charles Boutin, ar fi 
urmărit bucuroși viața ei. Dacă părinții adoptivi ai oricărei alte 
fete ar fi stat în calea planurilor obinilor pentru ea, i-ar fi măce- 
lărit şi pe ei. Cine eram, nu însemna nimic. Singurul fapt impor- 
tant se dovedea acela că, din întîmplare, eram fiica unui om. Un 
om despre care obinii crezuseră că le putea da ceva. Un om cu 
care se tirguiseră folosindu-se de viața fiicei sale pentru a obține 
acel lucru. Un om care sfîrşise prin a muri din cauza muncii pe 
care-o depusese pentru ei. lar acum voiau şi mai multe sacrificii... 

Așa că i-am lăsat pe Hickory și Dickory să simtă cum mă 
simțeam. 

— Am pierdut deja un părinte din cauza obimilor, am spus, 
și am încărcat tot ce puteam în acest ultim cuvînt. Toată miînia, 
dezgustul, oroarea și înverșunarea stîrnite de ideea că ei ar trebui 
să decidă cu atîta nepăsare să mi-i ia pe cei doi oameni care nu 
mi-au arătat niciodată altceva decît dragoste, afecțiune și respect, 
și să-i dea la o parte ca şi cum n-ar fi altceva decît o neplăcere. 

l-am urît pe Hickory și Dickory în acel moment. l-am urât 
în acel fel care apare numai cînd cineva pe care-l iubeşti îți ia 
acea iubire şi o trădează, complet şi total. I-am urît pentru că 
m-ar fi trădat din cauză că ei credeau că mă iubesc. 

I-am urit. 

— Toată lumea să se liniștească, vorbi John. Nimeni n-o să 
omoare pe nimeni. Bine? Nici nu se pune problema. Zoë, Hickory 
și Dickory n-or să ne omoare pentru că noi n-o să lăsăm colonia 
să fie distrusă. Simplu ca bună ziua. Şi cu nici un chip n-o să las 
să ți se întîmple ceva, Zoë. Hickory, Dickory şi cu mine sîntem 
cu toții de acord că eşti prea importantă pentru asta. 

Am deschis gura ca să răspund ceva, dar am început doar 
să suspin. Simțeam că mi se înmuiaseră picioarele. Brusc, Jane 
apăru lîngă mine, ținîndu-mă în braţe şi ducîndu-mă înapoi 
către canapea. Am suspinat în brațele ei ca în urmă cu mulți 
ani, la ușa acelui magazin de jucării, încercînd să pun în ordine 
tot ce gîndeam. 

L-am auzit pe tăticul punîndu-i pe Hickory și Dickory să 
jure că mă vor apăra, întotdeauna, în orice împrejurare. Ei au 
jurat. Simţeam că n-o să mai vreau ajutorul sau protecția lor 
niciodată. Ştiam că o să-mi treacă. Chiar şi acum știam că sim- 
team astfel din cauza momentului. Asta nu schimba faptul că 
simțeam așa ceva. Trebuia să trăiesc cu sentimentul respectiv 
de-acum înainte. 

Tăticul mai vorbi cu Hickory despre Conclav şi ceru să 
vadă fișierele obinilor despre alte eliminări de colonii. Hickory 
spuse că aveau nevoie să se ducă la centrul de informare ca să 
le vadă. Chiar dacă era atît de tirziu încît se făcuse aproape di- 
mineață, tăticul voia să meargă cu ei chiar atunci. Îmi dădu un 
sărut şi ieşi pe ușă cu obinii; Jane se opri pentru o clipă. 

— O să fie totul bine? mă întrebă. 

— Am o zi extrem de intensă, mămico. Cred că vreau să 
se termine. 

— Îmi pare rău că a trebuit să auzi ce-a zis Hickory, continuă 
Jane. Nu cred că ar fi existat vreo cale mai bună de a rezolva asta. 

Am scos cu greu un zîmbet ușor. 

— Tu pari să fi suportat bine, am comentat. Dacă mi-ar fi 
spus mie că are planuri să mă omoare, nu cred că aș fi ascultat 
nici pe departe cu atita calm. 


POVESTEA LUI ZOE / 205 


— Hai să spunem doar că n-am fost complet surprinsă să-l 
aud pe Hickory zicînd asta. 

M-am uitat la ea cu ochii mari. 

— Eşti o condiţie a tratatului, adu-ţi aminte, continuă ea. 
Și reprezinţi principala experienţă a obinilor privind cum e să 
trăieşti. 

— Trăiesc cu toții! 

— Nu. Există. Chiar și cu implanturile lor de conştiinţă, 
nu prea știu cum să se descurce cu propria lor persoană, Zoë. 
Totul e prea nou pentru ei. Rasa lor n-are experienţă cu asta. 
Nu te privesc pentru că îi distrezi. Te privesc pentru că-i înveţi 
cum să fie. Îi înveți să trăiască. 

— Nu m-am gîndit în felul ăsta... 

— Știu că nu te-ai gîndit. Tu nu trebuie să gîndeşti astfel. A 
trăi este firesc pentru tine. Mai firesc decît pentru unii dintre 
noi ceilalți... 

— A trecut un an de cînd nu m-a văzut nici unul dintre ei. 
Nici unul, în afară de Hickory și Dickory. Dacă eu i-am învățat 
să trăiască, mă întreb ce-au făcut în ultimul an. 

— Le-a fost dor de tine, răspunse mămica și mă sărută din 
nou pe creștet. lar acum știi de ce-ar face orice ca să te aibă 
înapoi. Și să te știe la adăpost... 

N-aveam un răspuns bun la asta. Mămica îmi dădu o ultimă 
îmbrățișare scurtă și se îndreptă spre ușă, vrînd să plece după 
tăticul și după obini. 

— Nu ştiu cît de mult o să ne ia, spuse. Încearcă să te duci 
înapoi, în pat. 

— Sînt prea surescitată ca să mă culc la loc. 

— Dacă dormi puțin, o să fii probabil mai puțin surescitată 
cînd te trezești. 

— Crede-mă, mămico. O să fie nevoie de ceva destul de 
important ca să mă facă să trec peste surescitarea provocată de 
toate astea. 

NOUĂSPREZECE 


Şi ce să vezi! S-a pus la cale ceva important. 
A apărut Uniunea Colonială. 


Naveta ateriză și un omuleţ verde se ivi din ea. Și m-am gîndit: 
Pare familiar. Era chiar acelaşi omuleț verde: generalul Rybicki. 

Existau însă şi diferențe. Prima oară cînd îl văzusem pe 
general, se afla în curtea mea din fața casei de pe Huckleberry, 
și eram doar noi doi. De data asta, naveta lui ateriză în porțiunea 
cu iarbă aflată chiar în fața porţii Croatoanului, și o mare parte 
a coloniei venise ca să-l vadă ateriziînd. Era primul nostru vizi- 
tator de cînd ajunseserăm pe Roanoke, iar apariția sa părea să 
sugereze ideea că poate exilul nostru o să se termine, în sfîrșit. 

Generalul Rybicki rămase în fața navetei și se uită la 
oamenii din faţa lui. Flutură mîna. 

Oamenii ovaţionară cu entuziasm. Asta dură cîteva minute. 
Era ca și cum nu mai văzuseră niciodată pe cineva dînd din 
mînă. 

În cele din urmă, generalul vorbi: 

— Coloniști de pe Roanoke, vă aduc vești bune. Zilele de 
ascunzătoare s-au încheiat. 

Fu întrerupt de încă un val de aclamații. Cînd acesta se 
potoli, generalul continuă: 

— În timp ce vorbesc cu voi, nava mea de pe orbită vă insta- 
lează satelitul de comunicații. În curînd, o să puteți trimite 
mesaje prietenilor şi celor dragi de pe planetele voastre de baş- 
tină. De asemenea, începînd din acest moment, toată aparatura 
electronică și de comunicații pe care vi s-a ordonat să încetați 
s-o mai folosiți vă va fi restituită. 

Asta stîrni strigăte asurzitoare din sectoarele de adolescenți 
ale mulțimii. 

— Ştim că am cerut mult de la voi, continuă Rybicki. Sînt 
aici să vă spun că sacrificiul vostru nu a fost irosit. Credem că, 
foarte curînd, inamicul care v-a ameninţat va fi pus la respect 
- şi nu doar pus la respect, ci înfrînt. Aşa că, în numele întregii 
Uniuni Coloniale, vă mulțumesc! 

Alte urale şi absurdităţi. În lumina soarelui, generalul părea 
să se delecteze cu clipa lui de glorie. 

— Acum trebuie să vorbesc cu șefii coloniei pentru a stabili 
cum să vă reintegrăm în Uniunea Colonială. Unele lucruri s-ar 
putea să ceară oarece timp, așa că vă rog să aveţi puțină răbdare. 
Dar pînă atunci, dați-mi voie să vă spun doar atit: Bine-aţi venit 
înapoi la civilizație! 

Acum mulțimea o luă razna de-a binelea. Am dat ochii 
peste cap și m-am uitat în jos, la Babar, care venise cu mine la 
locul aterizării. 

— Asta se întîmplă cînd petreci un an în sălbăticie, am 
comentat. Orice tîimpenie pare o distracție. 

Babar ridică ochii spre mine și lăsă să-i atîrne limba afară; 
îmi dădeam seama că e de acord cu mine. 

— Hai, atunci, i-am zis. 

Și am pornit prin mulțime către general, pe care trebuia 
să-l însoțesc la tăticul. 

Generalul Rybicki îl văzu pe Babar înainte de a mă vedea 
pe mine. 

— Hei! exclamă el și se aplecă pentru porţia lui de bale, pe 
care Babar i-o aplică serios și cu entuziasm. 

Era un cîine bun, dar nu se prea pricepea să judece caracterele. 

— Îmi aduc aminte de tine, îi zise lui Babar, mîngiindu-l. 

Ridică privirea și mă văzu. 

— Îmi aduc aminte şi de tine. 

— Bună, domnule general, am rostit politicos. 

Mulțimea se învîrtea încă în jurul nostru, dar se împrăștia 
repede, în timp ce majoritatea dintre cei prezenţi alergau către 
toate colțurile coloniei ca să anunţe mai departe ceea ce li se 
spusese. 

— Arăţi mai înaltă, îmi spuse. Și sînt o fată în creștere. Asta 
în ciuda faptului că am fost ținută în întuneric în tot acest timp. 

Generalul păru să nu se prindă. 

— Mama ta a spus că o să mă însoțești pînă la ei. Sînt puțin 
surprins că n-au ieșit chiar ei. 

— Au avut două zile aglomerate. Cum am avut cu toții, 
de altfel. 

— Așadar, viaţa în colonie e mai palpitantă decît credeai 
că o să fie, observă generalul. 

— Cam așa ceva, am răspuns și apoi i-am făcut semn. Știu 
că tăticul meu e foarte interesat să stea de vorbă cu tine, gene- 
rale. Hai să nu-l lăsăm să aștepte. 


Îmi tineam PDA-ul în mînă. Ceva nu era tocmai în ordine 
cu el. 

Gretchen observă și ea. 

— ÎL simt ciudat, spuse. A trecut atîta vreme de cînd aveam 
unul asupra mea. Parcă aș fi uitat cum se face... 

— Păreai să ştii destul de bine cînd le foloseam pe acelea 
de la centrul de informații, i-am adus eu aminte despre cum 
petrecuserăm destul de mult timp din ultimul an. 

— E altceva, replică ea. N-am spus c-am uitat cum să-l folo- 
sesc. Spun doar că am uitat cum e să am unul cu mine. Două 
lucruri diferite. 

— Poţi oricînd să-l dai înapoi. 

— N-am zis asta, răspunse Gretchen repede. 

Apoi zîmbi. 

— Totuşi, trebuie să te întrebi... În ultimul an, oamenii 
de-aici chiar au reușit să se descurce foarte bine fără ele. Toate 
chefurile, și piesele, şi celelalte... 

Se uită la PDA. 

— Te face să te întrebi dacă toate astea or să dispară acum. 

— Cred că fac parte din ceea ce sîntem în clipa de faţă. Lo- 
cuitori de pe Roanoke, adică. 

— Poate. E un gînd frumos. O să trebuiască să vedem dacă 
e chiar adevărat... 

— Am putea exersa un cîntec nou, am propus. Hickory 
spune că Dickory dorește de mult să încerce ceva nou. 

— Asta-i nostim, comentă Gretchen. Unul dintre bodiguar- 
zii tăi a devenit amator de muzică! 

— E şi el locuitor de pe Roanoke. 

— Presupun că este. Și asta e nostim. 

PDA-ul meu clipi; se întîmpla ceva şi cu cel al lui Gretchen. 
ÎI privi cu ochii mari. 

— E un mesaj de la Magdy, anunţă ea. Asta o să fie de rău. 

Atinse PDA-ul ca să-l deschidă. 

— Hopa, exclamă și-mi arătă filmuleţul. Magdy trimisese 
un scurt fișier video cu el visînd la noi. 

— Unii revin în vîrtejul lucrurilor mai repede decît alţii, 
am remarcat. 

— Din păcate, replică Gretchen. 

Atinse PDA-ul cu degetul 

— Uite, spuse ea. Mi-am făcut o notiță să-i tăbăcesc fundul 
data viitoare cînd în văd. 

Făcu semn către PDA. 

— i l-a trimis şi ție? 

— Da. Cred că o să mă abțin să-l deschid. 

— Laşo, exclamă Gretchen. Ei bine, care o să fie prima ta 
acţiune oficială pe PDA? 

— O să trimit un mesaj anumitor două persoane, am răs- 
puns. și o să le spun că vreau să-i văd singuri. 


— Ne cerem scuze pentru întîrziere, îmi spuse Hickory 
cînd el și cu Dickory intrară în dormitorul meu. Maiorul Perry 

și generalul Rybicki ne-au acordat statut de prioritate pentru 
un pachet de date ca să putem comunica cu guvernul nostru. 
Nea luat un timp să pregătim datele. 

— Ce-aţi trimis? am întrebat. 

— Totul, răspunse Hickory. 

— Totul... Fiecare lucruşor pe care voi doi și cu mine l-am 
făcut în ultimul an. 

— Da. Un rezumat al evenimentelor, acum, şi un raport 
mai cuprinzător de îndată ce putem. Poporul nostru o să fie 
disperat să ştie ce s-a întîmplat cu tine de ultima oară cînd au 
auzit de noi. Au nevoie să afle că ești teafără și nevătămată. 

— Asta include și ce s-a întîmplat astă-noapte. În întregime. 
Inclusiv partea în care ai pomenit cu atîta ușurință de planurile 
voastre de a-mi omori părinții... 

— Da. Ne pare rău că te-am supărat, Zoë. N-am fi vrut să 
facem asta. Dar nu ne-ai oferit nici o alternativă cînd ne-ai cerut 
să spunem adevărul părinților tăi. 

— Și cum rămîne cu mine? 

— ie ţi-am spus întotdeauna adevărul. 

— Da, dar nu pe tot, nu-i așa? I-ai spus tăticului că aveați 
informaţii despre Conclav pe care nu i le-ai spus. Dar nu mi-ai 
spus nici mie. Ai păstrat secrete față de mine, Hickory. Și tu, și 
Dickory. 

— N-ai întrebat niciodată. 

— O, nu-mi veni cu rahatul ăsta! Nu jucăm aici jocuri de 
cuvinte, Hickory! Ne-aţi ținut în întuneric. M-aţi ținut pe mine 
în întuneric. Și cu cît mă gindesc mai mult la asta, cu atît mai 
mult îmi dau seama de felul în care ați acționat pe baza a ceea 
ce știaţi, fără să-mi spuneți şi mie. Toate rasele alea pe care 
ne-ați pus să le studiem, pe mine şi pe Gretchen, la centrul de 
informare... Toate rasele cu care ne-aţi antrenat să luptăm... 
Aproape nici una dintre ele nu făcea parte din Conclav. Pentru 
că știaţi că, dacă ne găsește Conclavul primul, vor încerca totul 
ca să nu lupte cu noi. 

— Da. 

— Nu crezi că ar fi trebuit să știu asta? Nu crezi că ar fi 
contat pentru mine? Pentru noi toți? Pentru întreaga colonie? 

— Ne pare rău, Zoë, vorbi Hickory. Aveam ordine de la 
guvernul nostru să nu dezvăluim părinţilor tăi informaţii pe 
care nu le ştiau deja, pînă cînd devenea absolut necesar. Asta s- 
ar fi întîmplat numai dacă navele Conclavului ar fi apărut pe 
cerul vostru. Pînă atunci, ni s-a cerut să dăm dovadă de grijă. 
Dacă am fi vorbit cu tine despre asta, ţi-ai fi informat părinții, 
fireşte. Așa că am hotărît că n-o să aducem în discuţie aceste 
lucruri cu tine, în afară de cazul în care ne întrebi direct despre 
ele. 

— Şi de ce-aș face asta? 

— Adevărat. Regretăm necesitatea. Dar n-am văzut nici o 
altă alternativă. 

— Ascultaţi-mă, amîndoi, am sus, apoi m-am oprit. Înre- 
gistrezi asta acum, nu-i aşa? 

— Da. Înregistrăm întotdeauna, în afară de cazul în care 
ne ceri tu să nu. Ai dori să oprim înregistrarea? 

— Nu, am răspuns. De fapt, vreau să ascultați asta cu toții. 
Mai întîi, vă interzic să-mi vătămați părinţii în orice fel. Nici- 
odată. 

— Maiorul Perry ne-a informat deja că o să predea colonia 
mai curînd decît s-o distrugă. Din moment ce este adevărat, 
nu există nici un motiv să-i facem vreun rău nici lui, nici locote- 
nentului Sagan. 

— Nu contează. Cine știe dacă n-o să fie vreo altă ocazie 
în care să hotăriți că o să fie necesar să încercaţi să scăpați de 
John și Jane? 

— Pare puţin probabil. 

— Nu-mi pasă dacă e mai puţin probabil decât să-mi crească 
aripi! N-am crezut să fie posibil vreodată să vă gîndiţi să-mi 
ucideți părinţii, Hickory. M-am înşelat în privinţa asta. N-o să 
mă mai înșel niciodată. Aşa că jură. Jură că n-o să faci niciodată 
nici un rău părinților mei. 

Hickory vorbi rapid cu Dickory în limba lor. 

— Jurăm, vorbi Hickory. 

— Juraţi în numele tuturor obinilor, am insistat. 

— Nu putem. Asta nu-i ceva ce putem promite. Nu ne stă 
în putere. Dar nici Dickory, nici eu nu vom căuta să-i vătămăm 
pe părinții tăi. Și îi vom apăra împotriva tuturor acelora care ar 
încerca să le facă vreun rău. Chiar împotriva altor obini. Asta 
îți jurăm, Zoë. 

Ultima parte a declarației mă făcu să-l cred pe Hickory. 
Nu-i. cerusem să-i apere pe John și Jane, doar să nu le facă rău. 
Hickory adăugase asta. Amîndoi o făcuseră. 

— Mulţumesc. 

Mă simţeam ca și cum m-aş fi destins brusc; pînă în secunda 
aceea, nu-mi dădusem seama cît de nervoasă eram doar stînd 
acolo şi vorbind despre asta. 

— Mulţumesc amîndurora. Chiar aveam nevoie să aud asta. 

— Cu plăcere, Zoë. Mai vrei să ne ceri ceva? 

— Aveţi fișiere despre Conclav. 

— Da. I le-am dat deja locotenentului Sagan pentru analiză: 

Era perfect logic; Jane fusese ofițer de informații pe vremea 
cînd făcuse parte din Forțele Speciale. 

— Vreau să le văd şi eu. Tot ce-aveți. 

— Ți le vom pune la dispoziţie. Dar sînt o mulțime de infor- 
maţii, și nu toate sînt ușor de înțeles. Locotenentul Sagan e 
mult mai calificată să lucreze cu această informație. 

— Nu spun să mi le dai mie și nu ei. Vreau doar să le văd 
ȘI eu. 

— Dacă dorești... 

— Şi orice altceva ai mai putea primi de la guvernul tău 
despre Conclav. Şi mă refer la tot, Hickory. Nimic din prostia 
asta cu „n-ai cerut direct” de-acum înainte. Am terminat cu 
asta. Mă înţelegi? 

— Da, răspunse Hickory. Înţelegi că informaţiile pe care le 
primim pot fi incomplete prin natura lor. Nu ni se spune totul. 

— Știu. Dar tot pari să știi mai mult decît noi. Și vreau să 
înțeleg cu ce ne confruntăm. Sau ne confruntam, oricum. 

— De ce spui „ne confruntam”? 

— Generalul Rybicki a spus astăzi mulțimii că Conclavul 
e pe cale să fie înfrînt. De ce? Tu știi altceva? 

— Nu știm nimic altceva. Dar nu credem că, doar pentru 
că generalul Rybicki spune ceva în public unei mulțimi nume- 
roase, înseamnă că spune adevărul. Nici nu înseamnă că 
Roanoke însuşi a scăpat complet de pericol. 

— Dar n-are nici o noimă! am exclamat. 

Am ridicat PDA-ul în fața lui Hickory. 

— Ni s-a spus că le putem folosi din nou. Că putem folosi 
din nou toată aparatura electronică. Am încetat să le folosim 
pentru că ne-ar fi dat de gol. Dacă ne e permis să le folosim din 
nou, înseamnă că nu mai trebuie să ne facem griji că vom fi daţi 
de gol. 

— Asta-i una dintre interpretările posibile ale datelor. 

— Există și o alta? 

— Generalul n-a spus că Conclavul ar fi fost înfrînt, ci că 
el credea că vor fi înfrînți. E corect? 

— Da, am încuviinţat. 

— Atunci este posibil ca generalul să aibă intenția ca Roanoke 
să joace un rol în înfrângerea Conclavului. În care caz, nu e vorba 
că vi se permite să folosiți aparate electronice pentru că e sigur. 
Vi se permite să e folosiți pentru că acum sînteți momeala. 

— Crezi că Uniunea Colonială va aduce Conclavul aici, 
am spus după un minut. 

— Nu ne exprimăm nici o opinie într-un fel sau altul. Atra- 
gem doar atenţia că este posibil. Și se potrivește cu datele pe 
care le avem. 

— l-aţi spus tăticului despre asta? 

— N-am..., începu Hickory, dar eu ieșeam deja pe ușă. 


— Închide ușa după tine, spuse tăticul. 
Am închis-o. 

— Cu cine ai vorbit despre asta? 

— Cu Hickory și Dickory, evident. Nimeni altcineva. 

— Nimeni? Nici măcar Gretchen? 

— Nu. 

Gretchen plecase să-l hărțuiască pe Magdy pentru că-i tri- 
misese acel fișier video. Începeam să-mi doresc să mă fi dus cu 
ea în loc să-i pun pe Hickory și Dickory să vină în camera mea. 

— Bine. Atunci trebuie să păstrezi tăcerea, Zoë. Tu și geme- 
nii extratereștri. 

— Tu nu crezi că ceea ce spune Hickory o să se întîmple, 
nu-i aşa? 

Tăticul se uită direct la mine, şi încă o dată mi-am amintit 
cît de bătrîn este, față de cît părea să fie. 

— O să se întîmple, răspunse. Uniunea Colonială a întins o 
capcană pentru Conclav. Am dispărut cu un an în urmă. Con- 
clavul ne-a căutat în tot acest timp, iar Uniunea Colonială a pe- 
trecut perioada pregătind capcana. Acum e gata, așa că sîntem 
scoși din nou la vedere. Cînd nava generalului Rybicki pleacă 
înapoi, o să lase o urmă care să indice unde sîntem. Vestea va 
ajunge la Conclav. Conclavul o să-şi trimită flota încoace. lar 
Uniunea Colonială o va distruge. Oricum, ăsta-i planul. 

— O să meargă? 

— Nu ştiu. 

— Ce se întîmplă dacă nu merge? 

Tăticul scoase un rîset abia auzit și plin de amărăciune. 

— Dacă nu merge, atunci nu cred că acest Conclav o să fie 
într-o dispoziție favorabilă pentru negocieri. 

— O, Doamne! Trebuie să le spunem oamenilor, tăticule! 

— Ştiu că trebuie. Am mai încercat și înainte să ascundem 
unele lucruri coloniştilor şi n-a mers prea bine. 

Aici vorbea despre vîrcolaci, și mi-am adus aminte că, 
atunci cînd aveau să se termine toate astea, trebuia să limpezesc 
cu el lucrurile în legătură cu aventurile mele din pădure. 

— Dar nici nu avem nevoie de încă un acces de panică. În 
ultimele două zile, oamenii au fost destul de solicitați din toate 

părțile. Trebuie să descopăr o cale de a le spune ce-a plănuit 
UC, fără să le provoc teamă pentru propriile lor vieți. 

— În ciuda faptului că ar trebui să se teamă... 

— Asta-i șmecheria, replică tăticul și scoase încă un rîset 
amar. 

Apoi se uită la mine. 

— Nu e drept, Zoë. Toată colonia asta e construită pe o 
minciună. N-a existat niciodată intenţia ca Roanoke să fie o 
colonie reală, viabilă. Există doar pentru că guvernul nostru are 
nevoie de o cale de a da cu tifla Conclavului, de a sfida interdicția 
de colonizare proclamată de acesta şi de a trage de timp ca să 
construiască o capcană. Acum, că a avut timpul necesar, singurul 
motiv pentru care mai există colonia noastră este acela că servește 
drept momeală. Uniunii Coloniale nu-i pasă de noi pentru cine 
sîntem, Zoë. Îi pasă de noi numai pentru ceea ce sîntem. Pentru 
ceea ce reprezentăm pentru ei. Pentru modul în care ne pot folosi. 
Cine sîntem n-are de fapt importanță. 

— Cunosc senzaţia. 

— Îmi pare rău. Devin atît abstract, cît și deprimat... 

— Nu e abstract, tăticule. Vorbeşti cu fata a cărei viaţă este 
un punct dintr-un tratat. Ştiu ce înseamnă să fiu prețuită pentru 
ce sînt, în loc de cine sînt. 

Tăticul mă îmbrățișă. 

— Nu aici, Zoë. Noi te iubim pentru tine. Deşi, dacă vrei 
să le spui prietenilor tăi obini să-și miște fundurile şi să ne ajute, 
n-aş avea nimic împotrivă. 

— Păi, i-am pus pe Hickory şi Dickory să jure că n-or să te 
omoare. Așa că e un progres, cel puţin. 

— Da, bebeluşul merge în direcția corectă. Ar fi plăcut să 
nu trebuiască să-mi fac griji că aș putea fi înjunghiat de cineva 
din propria-mi casă. 

— Mai rămîne, ca de obicei, mămica. 

— Crede-mă, dac-aș enerva-o vreodată atît de tare, ea n-ar 
folosi ceva atît de puțin dureros ca un cuţit, comentă tăticul. 

Mă sărută pe obraz. 

— Mulţumesc că ai venit să-mi povestești ce-a zis Hickory, 
Zoë. Și mulțumesc că păstrezi informaţia pentru tine deocamdată. 
— Cu plăcere, am răspuns şi m-am îndreptat spre ușă. 

M-am oprit înainte să apăs pe clanță. 

— Tăticule... Cît crezi că o să dureze pînă cînd ajunge Con- 
clavul aici? 

— Nu prea mult, Zoë. Deloc prea mult. - 


De fapt, a durat doar vreo două săptămîni. 

În care interval de timp, ne-am pregătit. Tăticul a găsit o 
cale să comunice tuturor adevărul fără ca ei să intre în panică: 
le-a spus că existau șanse mari să ne găsească Conclavul și că 
Uniunea Colonială plănuia să i se împotrivească aici; că eram 
încă în pericol, dar că fuseserăm în pericol și mai înainte, iar că 
cea mai bună apărare era să fim ingenioși și bine pregătiţi. 
Coloniștii au venit cu planuri de a construi adăposturi împotriva 
bombelor dar și alte mijloace de protecție, și au folosit utilajele 
de excavat și de construcții pe care le păstraserăm pînă atunci 
împachetate. Oamenii se țineau de treabă, rămîneau optimiști 
și se pregăteau cît de bine puteau, gata pentru o viață aflată în 
pragul războiului. | 

Îmi petreceam timpul citind materialele pe care mi le 
dădeau Hickory şi Dickory, urmărind filmele despre eliminările 
de colonii și analizind datele că să văd ce pot afla. Hickory și 
Dickory aveau dreptate, erau prea multe, şi o foarte mare parte 
dintre ele în formate pe care nu le înțelegeam. Nu ştiu cum 
reușea Jane să păstreze totul direct în minte. Dar ceea ce se afla 
acolo era destul ca să rețin cîteva lucruri diferite. 

Mai întîi, Conclavul era uriaş: peste patru sute de rase îi 
aparțineau, fiecare dintre ele angajindu-se să lucreze împreună 
pentru a coloniza lumi noi, în loc să concureze pentru ele. Asta 
era o idee nebunească; pînă acum, sutele de rase din partea 

noastră de spaţiu luptau între ele ca să pună mîna pe planete și 
să le colonizeze, apoi, odată ce creau o colonie nouă, luptau cu 
ghearele și cu dinţii să și le păstreze pe ale lor și să le nimicească 
pe ale tuturor celorlalți. Dar în sistemul Conclavului, creaturile 
din tot felul de rase urmau să trăiască pe aceeaşi planetă. Nu 
trebuia să concurezi. În teorie, o idee grozavă — mai bună decît 
să trebuiască să încerci să-i omori pe toți ceilalți din zonă — dar 
încă nu era prea clar dacă ea putea să meargă cu adevărat. 

Ceea ce aducea în discuţie al doilea punct: sistemul era 
încă incredibil de nou. Generalul Gau, conducătorul Concla- 
vului, lucrase vreme de mai mult de douăzeci de ani ca să-l 
construiască, şi în cea mai mare parte a acestor ani arătase ca și 
cum era pe cale să se destrame. Nu ajuta nici faptul că Uniunea 
Colonială — noi, oamenii — și alți cîțiva cheltuiau o mulţime de 
energie ca să-l distrugă înainte chiar de a se constitui. Dar Gau 
reușise cumva să-l creeze şi, în ultimii doi ani, trecuse chiar de 
la planuri la practică. 

Acesta nu era un lucru prea bun pentru cine nu făcea parte 
din Conclav, în special cînd Conclavul începu să dea decrete, 
cum ar fi acela că nici o specie din afara Conclavului nu putea 
coloniza lumi noi. Orice dispută cu Conclavul era o dispută cu 
fiecare membru al Conclavului. Nu era o confruntare unu la 
unu; era o confruntare patru sute la unu. Iar generalul Gau avu 
grijă ca toți să știe asta. Cînd Conclavul începu să aducă flote 
ca să înlăture acele colonii noi pe care alte rase le înființau în 
semn de sfidare, exista cîte o navă în acea flotă pentru fiecare 
rasă din Conclav. Am încercat să-mi imaginez patru sute de 
crucișătoare de luptă apărînd brusc deasupra planetei Roanoke, 
şi apoi mi-am adus aminte că, dacă planul Uniunii Coloniale 
mergea, aveam să le vedem destul de curînd. Am încetat să 
mai încerc să-mi închipui. 

Era firesc să te întrebi dacă Uniunea Colonială era nebună 
pentru că încerca să se ia la bătaie cu Conclavul, dar, așa mare 
cum era, noutatea lui nu-i era favorabilă. Fiecare dintre cei 
patru sute de aliaţi fusese inamicul altora nu cu multă vreme 

în urmă. Fiecare dintre ei venise în alianță cu propriile planuri 
și proiecte, şi nu toți, după cît se părea, erau convinși că treaba 
asta cu Conclavul avea să meargă; dacă te uitai mai atent, unii 
dintre ei plănuiau să culeagă crema. Era încă destul de devreme 
ca totul să se prăbușească, dacă cineva aplica presiunea potri- 
vită. Se părea că Uniunea Colonială plănuia acest lucru, undeva 
pe orbită, deasupra lui Roanoke. 

Un singur lucru ținea totul laolaltă, și acesta era al treilea 
lucru pe care l-am aflat: că acest general Gau era în felul lui o 
persoană remarcabilă. Nu ca unul dintre acei dictatori de ma- 
hala care aveau noroc, puneau mîna pe o țară și-și luau titlul 
de Înălțimea Sa Marele Mahăr sau cam așa ceva. Fusese general 
adevărat pentru un popor numit vrenn și câștigase niște bătălii 
importante pentru ei, pînă cînd ajunsese la concluzia că era o 
risipă să te lupţi pentru niște resurse pe care le puteau împărți 
uşor și productiv mai multe rase; atunci cînd a început să-și 
promoveze ideea, a fost aruncat în închisoare. Nimănui nu-i 
place un zurbagiu. 

Conducătorul care-l aruncase în închisoare a murit pînă la 
urmă (Gau nu avusese nimic de-a face cu asta; se întîmplase 
din cauze naturale), iar lui Gau i s-a oferit funcţia, dar a refuzat-o 
și în schimb a încercat să determine alte rase să subscrie la ideea 
de Conclav. Avea dezavantajul că la început nu-i convinsese pe 
vrenn să fie de acord cu ideea; tot ce poseda pe numele lui era 
o idee și un mic crucișător de luptă numit Steaua Blîndă, pe 
care-l obținuse de la vrenn după ce aceştia îl scoseseră din uz. 
Din ceea ce citeam, se părea că vrenn se gîndeau că-l mituiau 
cu nava, ceva în genul „poftim, ia asta, mulțumim pentru ser- 
vicii, pleacă, nu-i nevoie să trimiţi o carte poştală, salut”. 

Dar el n-a plecat și, în ciuda faptului că ideea lui părea de- 
mentă, nepractică, trăsnită, și că n-ar putea niciodată să meargă 
din cauză că fiecare rasă din universul nostru ura prea mult 
toate celelalte rase, a mers. Pentru că generalul Gau a făcut-o 
să meargă, folosindu-și propriile talente și propria-i persona- 
litate ca să facă persoane din toate rasele diferite să lucreze 


POVESTEA LUI ZOE / 219 


împreună. Cu cît citeam mai mult despre el, cu atît părea că 
tipul era cu adevărat admirabil. 

Și totuşi era şi persoana care ordonase uciderea coloniștilor 
civili. 

Da, se oferise să-i mute şi chiar să le acorde spaţiu în Con- 
clav. Dar cînd se ajungea la asta, dacă nu se mutau și nu se alătu- 
rau, îi nimicea. Exact la fel cum ne-ar fi nimicit pe toți dacă, în 
ciuda a tot ceea ce le spusese tăticul lui Hickory şi Dickory, n-am 
preda colonia - sau dacă, în cazul în care atacul plănuit de Uniu- 
nea Colonială asupra Conclavului ar merge prost, generalul ar 
hotărî că UC avea nevoie de o lecţie pentru că încercase să sfideze 
Conclavul şi ne-ar distruge doar pentru principii generale. 

Nu eram prea sigură cît de admirabil ar fi generalul Gau, 
dacă pînă la urmă nu s-ar abține să mă omoare pe mine și pe 
fiecare persoană la care țineam. 

Era o enigmă. El era o enigmă. Am petrecut aceste două 
săptămîni încercînd să-l descifrez. Gretchen devenise morocă- 
noasă cu mine pentru că mă izolam fără să-i spun ce puneam 
la cale; Hickory şi Dickory trebuiau să-mi aducă aminte să ies 
și să-mi fac antrenamentul. Chiar și Jane se întreba dacă n-aș 
avea nevoie să ies mai mult din casă. Singura persoană care 
nu-mi dădea prea multă bătaie de cap era Enzo; de cînd eram 
din nou împreună, devenise foarte adaptabil la programul meu. 
Apreciam asta. Am avut grijă să afle. El păru să aprecieze, la 
rîndul lui, acest lucru. 

După care, pe neaşteptate, am intrat în criză de timp. Steaua 
Blîndă, nava generalului Gau, apăru într-o după-amiază dea- 
supra coloniei noastre, ne scoase din funcţiune satelitul de 
comunicaţii, astfel încît Gau să aibă timp să stea de vorbă, și 
apoi trimise un mesaj pe Roanoke, cerînd să se întîlnească cu 
şefii coloniei. John răspunse că se va întîlni cu el. În seara aceea, 
în timp ce soarele apunea, se întîlniră pe creasta din afara colo- 
niei, cam la un kilometru depărtare. 

— Dă-mi binoclul, te rog, i-am spus lui Hickory cînd ne-am 
urcat pe acoperişul casei. 

Îmi făcu plăcerea. 

— Mulţumesc, am zis. 

Dickory era dedesubtul nostru, pe pămînt; obiceiurile vechi 
dispar greu. 

Chiar și cu binoclul, generalul Gau şi cu tăticul abia dacă 
erau ceva mai mult decit nişte puncte. M-am uitat oricum. Nu 
eram singurul; în Croatoan și la ferme, alți oameni stăteau pe 
acoperișuri cu binocluri și telescoape, privind la tăticul şi la 
general, sau scrutînd cerul în amurg, căutînd Steaua Blîndă. Cînd 
noaptea se lăsă în sfîrșit, am zărit chiar eu nava; un punctuleț 
între două stele, strălucind fără să clipească acolo unde celelalte 
stele licăreau. 

— Cât crezi că mai e pînă cînd ajung și celelalte nave? l-am 
întrebat pe Hickory. 

Steaua Blîndă sosea întotdeauna prima, singură, apoi, la 
comanda lui Gau, apăreau sutele de alte nave, un pic de spec- 
tacol nu tocmai subtil pentru a face un conducător de colonie 
reticent să accepte să-și convingă oamenii că trebuie să-şi aban- 
doneze casele. Văzusem filmele despre eliminările anterioare 
de colonii. Urma să se întîmple și aici. 

— Nu mai durează mult, anunţă Hickory. Pînă acum, 
maiorul Perry a refuzat deja să predea colonia. 

Am luat binoclul de la ochi și i-am aruncat o privire lui 
Hickory, în semiîntuneric. 

— Nu pari îngrijorat pentru asta, am remarcat. E o altă 
melodie decît cea pe care o cîntați înainte. 

— Lucrurile s-au schimbat, replică Hickory. 

— Aș vrea să am încrederea ta. 

— Uite, zise Hickory. A început. 

Am ridicat ochii. Pe cer începuseră să apară stele noi. Mai 
întîi una sau două, apoi grupuri mici şi apoi constelații întregi. 
Apăreau atît de multe, încît era imposibil să urmărești fiecare 
apariţie în parte. Știam că erau patru sute. Dar păreau mii. 

— Doamne Dumnezeule! am exclamat, și mi s-a făcut frică; 
cu adevărat frică. Uită-te la toate astea! 

— Nu te teme de acest atac, Zoë. Credem că acest plan o 
să meargă. 

— Cunoști planul? am întrebat. 

Nu-mi luam ochii de la cer. 

— Am aflat despre el în după-amiaza asta. Maiorul Perry 
ne-a povestit totul, în semn de politețe față de guvernul nostru. 

— Nu mi-ai spus! 

— Am crezut că ştii. Spuneai că ai vorbit cu maiorul Perry 
despre asta. 

— Am vorbit despre Uniunea Colonială care vrea să atace 
flota Conclavului. Dar n-am vorbit despre cum o s-o facă. 

— Scuzele mele, Zoë. Ţi-aș fi spus. 

— Spune-mi acum, i-am cerut, dar imediat ceva se întîmplă 
pe cer. 

Stelele cele noi începură să se transforme în nove. 

Mai întîi una sau două, apoi grupuri mici și apoi constelații 
întregi. Atît de multe se dilatară şi se făcură mai luminoase, 
încît începură să se contopească între ele, formînd un braţ al 
unei galaxii mici şi violente. Era frumos. Și era cel mai rău lucru 
pe care-l văzusem vreodată. 

— Bombe cu antimaterie, explică Hickory. Uniunea Colo- 
nială a aflat identitatea navelor din flota Conclavului. A însăr- 
cinat membri ai Forțelor voastre Speciale să le depisteze şi să 
planteze bombele chiar înainte de saltul aici. Un alt membru al 
Forţelor Speciale de aici le-a declanșat. 

— Bombe pe cîte nave? am întrebat. 

— Pe toate. Toate în afară de Steaua Blîndă. 

Am încercat să mă întorc ca să mă uit la Hickory, dar nu-mi 
puteam muta ochii de la cer. 

— E imposibil! 

— Nu, răspunse Hickory. Nu imposibil. Extraordinar de 
dificil. Dar nu imposibil. 

De pe celelalte acoperișuri şi de pe străzile din Croatoan, 
aclamaţiile și strigătele se înălțară în aer. M-am întors în sfârșit 
cu spatele și mi-am şters lacrimile de pe faţă. 

Hickory observă. 

— Plîngi pentru flota Conclavului. 

— Da. Pentru oamenii de pe navele acelea. 

— Navele acelea erau aici ca să distrugă colonia. 

— Ştiu. 

— Îţi pare rău că au fost distruse. 

— Îmi pare rău că nu ne-am putut gîndi la ceva mai bun, 
am spus. Îmi pare rău că a trebuit să fie “noi sau ei”. 

— Uniunea Colonială crede că asta va fi o mare victorie, zise 
Hickory. Crede că distrugerea flotei Conclavului într-o singură 
confruntare va avea ca rezultat colapsul Conclavului, punînd 
capăt amenințării. Asta este ceea ce a spus guvernului meu. 

— Oh... 

— Să sperăm că au dreptate. 

Am reușit în sfîrșit să mă întorc cu fața spre Hickory. Ima- 
ginile remanente ale exploziilor făceau să-i apară pete peste 
tot. 

— Crezi că au dreptate? am întrebat. Guvernul tău o să 
creadă asta? 

— Zoë, vorbi Hickory. O să-ți aminteşti că, puţin înainte 
de plecarea pe Roanoke, guvernul meu te-a invitat să vizitezi 
lumile noastre. 

— Îmi aduc aminte. 

— Te-am invitat pentru că poporul nostru tînjea să te vadă, 
și să te vadă printre noi. Te-am invitat și pentru că noi credeam 
că guvernul vostru urma să folosească Roanoke ca șiretlic pentru 
a porni o bătălie împotriva Conclavului. Și, cîtă vreme nu ştiam 
dacă acest șiretlic avea să aibă succes, credeam cu tărie că ai fi 
fost mai în siguranţă cu noi. Nu există nici o îndoială că viaţa ta 
a fost în pericol aici, Zoë, în moduri pe care le-am prevăzut și 
în moduri pe care n-am reușit să le prevedem. Te-am invitat, 
Zoë, pentru că ne temeam pentru tine. Înţelegi ce-ţi spun? 

— Da, am răspuns. 

— M-ai întrebat dacă eu cred că Uniunea Colonială are 
dreptate că asta e o mare victorie şi dacă guvernul meu o să 

creadă același lucru. Răspunsul meu este acela că guvernul 
meu își reia invitaţia, Zoë, de a veni să vizitezi lumile noastre 
şi să călătorești în siguranță printre ele. 

Am dat din cap și m-am uitat din nou la cer, unde stelele 
încă se transformau în nove. 

— Şi cînd aţi vrea să înceapă această călătorie? 

— Acum. Sau cât mai aproape de acum cu putință. 

N-am răspuns nimic la asta. M-am uitat în sus, către cer, 
am închis ochii și pentru prima oară am început să mă rog. 
M-am rugat pentru echipajele navelor de deasupra mea. M-am 
rugat pentru coloniștii de dedesubtul meu. M-am rugat pentru 
John şi Jane. Pentru Gretchen și tatăl ei. Pentru Magdy și pentru 
Enzo și pentru familiile lor. Pentru Hickory și Dickory. M-am 
rugat pentru generalul Gau. M-am rugat pentru toți. 

M-am rugat. 

— Zoë..., rosti Hickory. 

Am deschis ochii. 

— Mulţumesc pentru invitație, am zis. Regret că trebuie 
să refuz. | 

Hickory nu scotea nici o vorbă. 

— Mulţumesc, Hickory. Serios, mulțumesc. Dar sînt exact 
acolo unde mi-e locul. 


PARTEA A III-A 


DOUĂZECI 


— Recunoaşte, vorbi Enzo prin PDA. Ai uitat. 

— N-am uitat! am exclamat, cu ceea ce speram să fie exact 
cantitatea corectă de indignare menită să sugereze că nu 
uitasem, cînd de fapt așa era. 

— Aud falsa indignare, comentă el. 

— Prostii. M-ai prins. În sfârşit. 

— În sfârşit? Nu există în sfîrșit. Te-am prins de cînd te-am 
cunoscut. 

— Poate că da, am acceptat. 

— Şi oricum, asta nu rezolvă problema prezentă. Sîntem pe 
cale să ne așezăm la cină. Ar trebui să fii aici. Nu să te fac să te 
simți vinovată sau pe-aproape. 

Asta era diferenţa dintre mine și Enzo, din cînd în cînd. A 
fost o vreme cînd Enzo ar fi spus aceste cuvinte și ele ar fi sunat 
ca și cum m-ar fi acuzat de ceva (pe lîngă faptul, desigur, că 
am întârziat). Dar în acest moment erau amabile și amuzante. 
Da, era exasperat, dar era exasperat într-un fel care sugera că 
aș putea reuși să-mi iau revanşa față de el. Ceea ce probabil aș 
fi făcut, dacă el n-ar fi insistat. 

— De fapt, sînt strivită sub povara vinei. 

— Bine, pentru că ştii că am pus un întreg cartof supli- 
mentar în tocană pentru tine. 

— Ce amabil! Un cartof întreg! 

— Și am promis gemenelor că pot arunca morcovii în tine, 
continuă, referindu-se la surorile lui mai mici. Pentru că știu 
cît de mult adori morcovii. În special cînd sînt aruncaţi de copii. 

— Nu ştiu de ce i-ar mînca cineva în orice alt fel. 

— Și după cină voiam să-ţi citesc o poezie pe care-am scris-o 
pentru tine. 

Am făcut o pauză. 

— Ei, asta nu-i cinstit, am spus. Să introduci ceva real în 
zeflemeaua noastră spirituală. 

— Îmi pare rău. 

— Chiar îți pare? am întrebat. Nu mi-ai mai scris un poem 
de-o veșnicie. 

— Ştiu, răspunse el. Am crezut că mi-aş putea reintra în 
formă. Îmi aduc aminte că îți cam plăcea. 

— Ticălosule! Acum chiar mă simt vinovată pentru că am 
uitat de cină. 

— Nu te simţi prea vinovată. Nu-i o poezie foarte bună. 
Nici măcar nu rimează. 

— Ei bine, sînt ușurată. 

Încă mă simțeam descumpănită. E plăcut să primeşti poezii. 

— O să ţi-o trimit, zise Enzo. O poţi citi în schimb. Și apoi, 
poate, dacă eşti drăguță cu mine, o să ţi-o citesc eu. Dramatic. 

— Şi dacă sînt rea cu tine? 

— Atunci o s-o citesc melodramatic. O să flutur mîinile și 
toate celelalte. 

— Aduci argumente pentru ca să fiu rea. 

— Hei, deja ai lipsit de la masă. Asta merită o fluturare de 
mînă sau două. 

— Ticălosule, am repetat. Aproape că-l auzeam zîmbind 
la PDA. 

— Trebuie să plec. Mama zice să pun masa. 

— Vrei să-ncerc să ajung? am întrebat. 

Brusc, chiar voiam să fiu acolo. 

— Pot încerca. 

— O să traversezi toată colonia în fugă în cinci minute? 
întrebă el. 

— Aş putea s-o fac, am răspuns. 

— Poate că Babar ar putea. Dar el are două picioare în plus 
față de tine. 

— Bine, am răspuns. O să-l trimit pe Babar să cineze cu tine. 

Enzo izbucni în ris. 

— Aşa să faci. Să-ţi spun eu ce-ar trebui, Zoë. Vino încoace 
în pas rezonabil şi probabil că o să ajungi la timp pentru desert. 
Mama a făcut o plăcintă. 

— Oho, plăcintă! Ce fel? 

— Cred că se cheamă plăcinta „Zo&-capătă-orice-fel-de- 
plăcintă-găseşte-şi-i-place”. 

— Mmmm, întotdeauna mi-a plăcut felul ăsta de plăcintă. 

— Ei bine, da. E trecută chiar în denumire. 

— Atunci întâlnirea e aranjată, am spus. 

— Bine. Nu uita. Știu că ţinerea de minte e o problemă 
pentru tine. 

— Ticălosule! 

— Verifică-ţi lista de mesaje. S-ar putea să fie o poezie acolo. 

— O să aştept fluturarea din mînă. 

— Ăsta-i probabil idealul. O să fie mai bine aşa. Iar acum, 
mama se uită la mine cu laser în ochi. Trebuie să plec. 

— Du-te, l-am îndemnat. Ne vedem curînd. 

— Bine, răspunse Enzo. Te iubesc. 

Începuserăm să ne spunem asta unul altuia de curînd. 
Părea potrivit. 

— Şi eu te iubesc, am replicat și m-am deconectat. 

— Voi doi mă faceți să vomit atît de tare, comentă Gretchen. 

Auzise partea mea de conversaţie şi-şi rostogolise ochii în 
cap tot timpul. Stăteam în dormitorul ei. 

Am lăsat jos PDA-ul și i-am tras una cu o pernă. 

— Eşti doar geloasă că Magdy nu ţi-o spune niciodată. 

— O, Dumnezeule! exclamă Gretchen. Lăsînd deoparte 
faptul că nu vreau cîtuși de puțin să aud asta din partea lui, dacă 

ar încerca vreodată să-mi spună asta, capul i-ar exploda de-a 
dreptul înainte ca vorbele să-i iasă măcar pe gură. Ceea ce, dacă 
mă gîndesc acum la asta, ar putea fi un motiv excelent să încerc 
să-l fac s-o spună. 

— Voi doi sînteţi atît de drăguți! Vă şi văd stînd în fața 
altarului şi luîndu-vă la harță chiar înainte să spuneți „da“. 

— Zoë, dacă ajung vreodată prin apropierea unui altar cu 
Magdy, te autorizez să mă plachezi și să mă tîrăști afară. 

— O, bine... 

— Acum hai să nu mai vorbim niciodată despre asta. 

— Eşti într-o stare de negare totală. 

— Cel puțin nu eu sînt cea care-a uitat întîlnirea pentru 
cină, comentă Gretchen. 

— E şi mai rău. Mi-a scris o poezie. Urma să mi-o citească. 

— Ai pierdut cina și un spectacol. Eşti cea mai rea prietenă 
care a existat vreodată. 

— Știu, am răspuns. 

Am întins mîna după PDA. 

— O să-i scriu un mesaj de scuze în care să spun asta. 

— Pune nişte umilinţă în plus, mă sfătui Gretchen. Pentru 
că asta e sexy. 

— Comentariul ăsta explică multe despre tine, Gretchen. 

Apoi, PDA-ul meu căpătă o viaţă proprie, emițînd un sunet 
de alarmă din difuzor şi derulînd un avertisment de atac aerian 
pe ecran. Pe biroul lui Gretchen, PDA-ul ei scoase acelaşi sunet 
și derulă acelaşi mesaj. Fiecare PDA din colonie făcu același 
lucru. În depărtare, am auzit sirenele instalate lîngă fermele 
menoniţilor şi alertîndu-i, pentru că ei nu foloseau tehnologie 
personală. 

Pentru prima oară de la înfrîngerea flotei Conclavului, 
Roanoke era atacată. Rachetele erau pe drum. 

M-am repezit la ușa camerei lui Gretchen. 

— Unde te duci? întrebă ea, prinzîndu-mă din urmă. Tre- 
buie să ajungem la un adăpost. 

— Uite, i-am arătat. 


228 / JOHN SCALZI 


În depărtare, un ac strălucitor de lumină brăzda cerul, țin 
tind către ceva ce nu vedeam prea bine. Apoi urmă un fulge: 
de un alb orbitor. Exista un satelit defensiv deasupra lui Roanoke 
trăsese și lovise una dintre rachetele ce venea spre noi. Da 
altele erau încă pe drum. 

Pocnetul tăios al exploziei rachetei ajunse la noi, cu ur 
decalaj nici pe departe suficient între lumină și sunet. 

— Hai, Zoë, strigă Gretchen şi porni să tragă de mine 
Trebuie să plecăm! 

Am renunțat să mă mai uit la cer și am alergat împreun: 
cu Gretchen către unul dintre adăposturile comunității pe carı 
le excavaserăm și construiserăm de curînd; se umplea reped: 
cu coloniști. În timp ce fugeam, i-am văzut pe Hickory și Dickory 
care mă zăriseră și ei; se apropiară şi se așezară de-o parte ș 
de alta a mea în timp ce intram în adăpost. Chiar și cuprinși di 
panică, oamenii încă le făceau loc. Gretchen, Hickory, Dickory 
cam cincizeci de alți coloniști și cu mine ne-am ghemuit cu toți 
în adăpost, încordaţi să auzim ce se petrecea deasupra noastră 
prin aproape patru metri de pămînt și beton. 

— Ce crezi că se pe..., vorbi cineva și apoi se auzi un hurui 
indescriptibil, ca şi cum cineva ar fi luat unul dintre containereli 
de marfă care alcătuiau zidul coloniei și l-ar fi dezmembra 
chiar în timpanele noastre. M-am rostogolit la pămînt pentri 
că imediat avu loc un cutremur, am ţipat și pariez că toți ceilalț 
din adăpost au țipat și ei, dar n-am perceput asta pentru că i 
urmat cel mai asurzitor sunet pe care-l auzisem vreodată, ati 
de puternic încît creierul meu capitulă și zgomotul deven 
absența zgomotului. Singurul mod în care știam că eu, cel puțin 
tipam încă era faptul că-mi simțeam gîtul cum începe să mi 
usture. Hickory (sau poate Dickory) mă apucă și mă ţinu cî 
putea de strîns; o vedeam pe Gretchen ținută în același fel di 
către celălalt obin. 

Luminile din adăpost pîlpiiră, dar rămaseră aprinse. 

Pînă la urmă m-am oprit din ţipat, iar solul încetă să si 
scuture; ceva asemănător auzului îmi reveni şi i-am auzit pı 

ceilalți din adăpost plîngînd și rugîndu-se și încercînd să-i liniș- 
țească pe copii. M-am uitat spre Gretchen, care arăta zguduită. 
M-am desprins de Dickory (se dovedi că el era, pînă la urmă) 
şi m-am dus către ea. 

— Eşti teafără? am întrebat-o. 

Vocea mea sună de parcă era trecută prin vată de la o de- 
părtare oarecare. Gretchen dădu din cap, dar nu se uită la mine. 
Mi-am dat seama că era prima oară cînd se afla în mijlocul unui 
atac. 

M-am uitat în jur. Cei mai mulţi dintre oamenii din adăpost 
arătau la fel ca şi Gretchen. Era pentru prima oară cînd oricare 
dintre ei participase la un atac. Dintre toți acești oameni, eu 
eram singura veterană a unui atac ostil. Bănuiesc că asta mă 
punea la comandă. 

Am văzut un PDA pe podea; cineva îl scăpase. L-am ridicat, 
l-am pornit și am citit ce era pe el. Apoi m-am ridicat în picioare, 
am fluturat mîinile dintr-o parte într-alta și am strigat: „Scuza- 
ți-mă!”, pînă cînd oamenii începură să se uite la mine. Cred că 
destui mă recunoscură ca fiind fiica șefilor coloniei, încît să 
ajungă la concluzia că s-ar putea să știu ceva în plus. 

— Informaţia de urgență de pe PDA spune că atacul pare 
să se fi terminat, am strigat eu cînd mi s-a părut că se uitau la 
mine destui oameni. Dar pînă cînd nu primim un semnal de 
„cale liberă”, trebuie să rămînem în adăpost. Trebuie să stăm 
aici şi să ne păstrăm calmul. Este cineva rănit sau bolnav? 

— Nu aud prea bine, anunţă cineva. 

— Nu cred că vreunul dintre noi aude prea bine în acest 
moment, am observat. De aceea țip. 

Era o încercare de glumă. Nu cred că oamenii se lăsară 
atraşi de ea. 

— Mai există răni pe-aici în afară de pierderea auzului? 

Nimeni nu spuse nimic și nu ridică mîna. 

— Atunci haideţi să rămînem pe loc și să aşteptăm semnalul 
de „cale liberă”. 

Am ridicat PDA-ul pe care-l foloseam. 

— Al cui e ăsta? 

Cineva ridică mîna; am întrebat dacă-l puteam împrumuta. 

— Cineva a luat lecţii de „comandă“ cînd nu mă uitam, 
comentă Gretchen cînd m-am aşezat din nou lingă ea. 

Cuvintele erau tipice pentru Gretchen, dar vocea era foarte, 
foarte tremurată. 

— Tocmai am fost atacați, am explicat. Dacă cineva nu se 
preface că știe ce face, oamenii or să înceapă s-o ia razna. Asta 
ar fi rău. 

— Nu te contrazic. Sînt doar impresionată. 

Arătă către PDA. 

— Poţi să trimiţi mesaje? Putem afla ce se petrece? 

— Nu cred, am răspuns. Cred că sistemul de urgenţă anu- 
lează mesajele obișnuite. 

Am ieşit din contul proprietarului PDA-ului și am intrat 
în contul meu. 

— Să vedem. Enzo a zis că mi-a trimis poemul acela, dar 
nu-i încă aici. Probabil e în aşteptare și o să fie trimis de îndată 
ce avem cale liberă. 

— Aşadar, nu știm dacă toți ceilalţi sînt teferi. 

— Sînt sigură că o să primim curînd semnalul de cale liberă. 
Eşti îngrijorată pentru tatăl tău? 

— Da. Tu nu ești îngrijorată pentru părinții tăi? 

— Au fost soldați. Au mai făcut asta și înainte. Îmi fac griji 
pentru ei, dar pariez că n-au nimic. lar Jane este cea care rulează 
mesajele de urgenţă. Atîta vreme cît se actualizează, înseamnă 
că e teafără. 

PDA-ul trecu de la cutia mea poştală la o notă care se 
plimba pe ecran; primiserăm „cale liberă”. 

— Vezi, am spus. 

I-am pus pe Hickory și pe Dickory să verifice intrarea adă- 
postului, în căutarea de resturi care cădeau; era liber. Am ieşit 
din cont de pe PDA și i l-am dat înapoi proprietarului, apoi 
lumea începu să se tirască afară. Gretchen și cu mine am fost 
ultimele care să pornim spre suprafață. 

— Ai grijă unde calci, mă avertiză Gretchen în timp ce 
urcam, Şi arătă pe jos. 

Era sticlă peste tot. M-am uitat în jur. Toate casele și clădirile 
erau în picioare, dar aproape toate ferestrele erau sparte. Aveam 
să culegem sticlă zile întregi, de peste tot. 

— Măcar a fost vreme frumoasă, am comentat. 

Nimeni nu păru să mă audă. Probabil că n-avea nici o 
importanţă. 

I-am spus la revedere lui Gretchen şi m-am îndreptat spre 
casa mea, împreună cu Hickory și Dickory. Am găsit şi mai multă 
sticlă în locuri surprinzătoare şi pe Babar ascuns în cabina de 
duș. Am reușit să-l conving să iasă și l-am îmbrățișat strîns. El 
mă linse pe față cu o frenezie crescîndă. După ce l-am mîngiiat 
şi l-am liniștit, am întins mîna după PDA să-i chem pe mămica 
şi pe tăticul, dar mi-am dat seama că-l lăsasem la Gretchen. I-am 
pus pe Hickory şi Dickory să stea cu Babar — avea nevoie de 
compania lor mai mult decît aveam eu în acel moment — și am 
plecat către Gretchen. În timp ce mergeam către casa ei, ușa din 
faţă se deschise şi Gretchen se năpusti afară, mă văzu şi alergă 
spre mine, cu PDA-ul ei într-o mînă şi cu al meu în cealaltă. 

— Zoë, exclamă ea, apoi chipul i se înăspri şi orice-ar fi 
avut de spus se pierdu pentru cîteva clipe. 

— O, nu... Gretchen! Gretchen! Ce e? E tatăl tău? Tatăl tău 
e bine? 

Gretchen clătină din cap şi se uită la mine. 

— Nu e tatăl meu. El n-a pățit nimic. Nu e tata. Zoë, Magdy 
tocmai m-a chemat. Zice că ceva a lovit ferma lui Enzo. Casa e 
încă în picioare, zice el, dar că e ceva mare în curte. Crede că e o 
bucată de rachetă. Zice că a încercat să-l sune pe Enzo, dar nu-i 
acolo. Nu-i nimeni acolo. Nu răspunde nimeni. Zice că tocmai 
au construit un adăpost împotriva bombelor, în afara casei. În 
curte, Zoë. Magdy zice că tot cheamă şi nu răspunde nimeni. 
Tocmai l-am sunat şi eu pe Enzo. Nu prind nimic, Zoë. Nici măcar 
nu se conectează. Tot încerc. O, Doamne, Zoë! Doamne, Zoë! 
Doamne! 

Enzo Paulo Gugino era născut pe Zhong Guo, ca prim copil 
al lui Bruno și Natalie Gugino. Bruno și Natalie se cunoșteau 
de cînd erau mici și toată lumea din anturajul lor a știut, din 
clipa în care puseseră ochii unul pe celălalt, că aveau să fie 
împreună în fiecare moment al vieții lor. Bruno şi Natalie n-au 
contrazis această idee. Bruno și Natalie, din cîte se ştie, nu s-au 
contrazis pentru nimic, şi cu siguranţă nu s-au contrazis între 
ei. S-au căsătorit tineri, chiar şi pentru cultura profund religioasă 
în care trăiau pe Zhong Guo, în care oamenii se căsătoreau 
deseori devreme. Dar nimeni nu și-i închipuia pe cei doi altfel 
decît împreună; părinții lor şi-au dat consimțămîntul şi tinerii 
s-au căsătorit într-una dintre nunțile cu cei mai mulți participanți 
pe care şi le putea aminti oricine în orășelul lor natal, Pomona 
Falls. Nouă luni mai tirziu, aproape la zi, a apărut Enzo. 

Enzo a fost dulce din clipa în care s-a născut; era întotdea- 
una vesel şi numai din cînd în cînd neastîmpărat, deși (așa cum 
se explica deseori, mai tîrziu în mare parte spre umilinţa lui), 
avea o tendință pronunţată să-și dea jos scutecele și să le întindă 
conţinutul pe cel mai apropiat perete. Acest lucru a provocat o 
dată o problemă serioasă, într-o bancă. Din fericire, a fost învățat 
devreme la toaletă. 

Enzo l-a cunoscut pe prietenul lui cel mai bun, Magdy 
Metwalli, la grădiniţă. În prima zi de școală, un băiat din clasa 
a treia a încercat să se ia de Enzo și l-a împins cu putere la 
pămînt; Magdy, pe care Enzo nu-l mai văzuse niciodată în viață, 
s-a aruncat asupra băiatului din anul trei și a început să-i dea 
pumni în față. Magdy, care la vremea aceea era mic pentru 
vîrsta lui, n-a produs nici o pagubă serioasă, în afară de faptul 
că l-a făcut pe băiatul din clasa a treia să facă pe el de frică 
(literalmente); Enzo a fost cel care l-a tras în cele din urmă pe 
Magdy de pe băiatul din clasa a treia și l-a potolit înainte să fie 
trimişi cu toții în biroul directorului și apoi acasă, pentru restul 
zilei. 

Enzo a arătat devreme talent pentru vorbe și cînd avea 
şapte ani şi-a scris prima povestire, intitulată „Șoseta oribilă 
care mirosea urît şi care a mîncat tot Pomona Falls în afară de 
casa mea”, în care o şosetă mare, suferind mutații din cauza 
propriului ei miros oribil de nespălat, a început să-şi croiască 
drum mîncînd conţinutul unui întreg oraș şi a fost înfrîntă 
numai cînd eroii Enzo şi Magdy au bătut-o ca s-o supună și 
apoi au aruncat-o într-o piscină plină cu detergent de rufe. 
Prima pare a povestirii (despre originea şosetei), avea trei fraze; 
scena bătăliei culminante avea trei pagini. Zvonurile spuneau 
că Magdy (cel care citea povestea, nu cel din ea) cerea tot mai 
mult din scena bătăliei. 

Cînd Enzo avea zece ani, mama lui a rămas însărcinată 
pentru a doua oară, cu gemenele Maria şi Katherina. Sarcina a 
fost dificilă și complicată, pentru că trupul lui Natalie avea 
dificultăţi în a păstra doi bebeluși deodată; nașterea a fost pe 
muchie de cuțit, iar Natalie a fost cît pe ce să sîngereze de 
moarte, nu numai o dată. Natalie a avut nevoie de mai mult de 
un an ca să se refacă în întregime, şi în acest timp Enzo, în vîrstă 
de zece, apoi de unsprezece ani, şi-a ajutat tatăl şi mama să 
aibă grijă de surorile lui, învăţînd să schimbe scutece şi să hră- 
nească fetele cînd mama avea nevoie să se odihnească. Asta a 
fost ocazia pentru singura ceartă adevărată între Magdy şi Enzo: 
Magdy i-a spus în glumă lui Enzo fătălău pentru că-și ajuta 
mama, iar Enzo l-a plesnit peste gură. 

Cînd Enzo avea cincisprezece ani, familiile Gugino, Met- 
walli şi încă două pe care le cunoșteau s-au înscris în grup ca să 
facă parte din prima colonie formată din cetățeni ai Uniunii 
Coloniale, în loc de cetățeni ai Pămîntului. În următoarele cîteva 
luni, fiecare părticică a vieţii lui Enzo, ca și viața familiei lui au 
fost deschise cercetărilor, iar el a suportat totul cu la fel de multă 
graţie pe cât ar fi avut oricine altcineva în vîrstă de cincisprezece 
ani şi care voia să fie lăsat în pace. Fiecărui membru al fiecărei 
familii i s-a cerut să dea o declarație în care să explice de ce dorea 
să facă parte din colonie. Bruno Gugino a explicat că era fan al 

epocii colonizării americane și al istoriei timpurii a Uniunii 
Coloniale; voia să facă parte și el din acest nou capitol al istoriei. 
Natalie Gugino a scris că voia să-și crească copiii pe o lume unde 
cu toții să muncească împreună. Maria și Katherina au făcut 
desene cu ele, plutind în spațiu, înconjurate de luni zîmbărețe. 

Enzo, care iubea cuvintele din ce în ce mai mult, a scris o 
poezie, imaginîndu-se pe el însuși stînd pe o lume nouă, și o 
intitulă „Destinația mea, stelele”. Mai tîrziu a recunoscut că 
luase titlul dintr-o carte obscură de aventuri fantastice pe care 
n-o citise niciodată, dar al cărei titlu îi rămăsese în minte. Poezia, 
menită doar pentru înscriere, s-a strecurat în presa locală și a 
devenit un soi de senzaţie. Pînă la urmă a devenit un fel de imn 
neoficial oficial pentru efortul de colonizare de pe Zhong Guo. 
Şi după toate astea, Enzo, familia lui și colegii lor de înscriere 
chiar nu mai putuseră să nu fie aleși să plece. 

Cînd Enzo abia împlinise șaisprezece ani, a cunoscut o fată, 
pe nume Zoë şi, pentru un motiv care depășește înțelegerea, 
s-a îndrăgostit de ea. Zoë era o fată care părea că știe ce face în 
cea mai mare parte a timpului și care era încîntată să-ți spună 
că acesta era cazul, de fapt, tot timpul — însă în clipele petrecute 
în intimitate, Enzo a aflat că Zoë era la fel de nervoasă, de 
nesigură și de îngrozită că ar putea să spună sau să facă o prostie 
care să-l sperie și să-l alunge pe acest băiat pe care credea că 
l-ar putea iubi, pe cât era și el de nervos, de nesigur și de îngrozit 
că ar putea face o prostie similară. Ei au vorbit, s-au atins, s-au 
ținut în braţe, s-au sărutat și au învăţat cum să nu fie nervoși, 
nesiguri şi îngroziți unul de celălalt. Au zis și au făcut prostii, și 
s-au speriat unul pe celălalt și s-au îndepărtat unul de celălalt, 
pentru că nu știau cum să se poarte mai bine de-atit. Apoi însă 
au trecut peste asta şi, cînd au fost împreună din nou, pentru a 
doua oară, nu s-au întrebat dacă era posibil să se iubească unul 
pe altul. Pentru că știau că se iubeau. Și și-o spuneau unul altuia. 

În ziua în care Enzo a murit, a vorbit cu Zoë, a glumit cu 
ea despre faptul că a lipsit de la cina pe care trebuia s-o ia cu 
familia lui şi i-a promis să-i trimită o poezie pe care-o scrisese 

pentru ea. Apoi i-a spus că o iubea şi a auzit-o zicîndu-i că îl 
iubea. I-a trimis poemul şi s-a așezat la masă cu familia lui. 
Cînd a venit alerta de pericol, familia Gugino, tatăl Bruno, mama 
Natalie, fiicele Maria şi Katherina și fiul Enzo s-au dus cu toţii 
în adăpostul pe care Bruno şi Enzo îl făcuseră doar cu o săptă- 
mînă în urmă și au stat împreună, unul lîngă altul, ţinîndu-se 
în braţe şi așteptînd „calea liberă”. 

În ziua în care Enzo a murit, a ştiut că era iubit. A ştiut că 
era iubit de mama și de tatăl lui, care, aşa cum cunoștea toată 
lumea, nu încetaseră niciodată să se iubească pînă în clipa în 
care au murit. Dragostea lor unul pentru celălalt devenise 
dragostea lor pentru fiul şi pentru fiicele lor. Enzo ştia că era 
iubit de surorile lui, de care avusese grijă cînd erau mici. Știa 
că era iubit de prietenul lui cel mai bun, pe care nu înceta nicio- 
dată să-l scoată din încurcături, și alături de care nu înceta nici- 
odată să intre în încurcături. Și ştia că era iubit de Zoë — adică 
de mine —, Zoë pe care o numea dragostea lui şi care îi întorcea 
întruna cuvintele. 

Enzo a trăit o viață de iubire, din clipa în care s-a născut 
pînă în clipa în care a murit. Atîţia oameni trec prin viață fără 
iubire. Dorind iubire. Sperînd să găsească iubire. Tînjind după 
mai multă decît aveau. Simţind lipsa iubirii cînd aceasta dispă- 
rea. Enzo n-a trebuit niciodată să treacă prin asta. N-ar fi trebuit 
niciodată să treacă. 

Tot ceea ce a cunoscut, toată viața lui, a fost iubirea. 

Trebuie să cred că a fost de-ajuns. 

Ar fi trebuit să fie, acum. 


Am petrecut ziua cu Gretchen, Magdy şi toţi prietenii lui 
Enzo, care erau atît de mulți, plingînd, rîzînd şi amintindu-ne 
de el, apoi, la un moment dat, n-am mai putut suporta pentru 
că toată lumea începuse să mă trateze ca pe văduva lui Enzo şi, 
cu toate că într-un fel mă simțeam ca și cum aș fi fost, nu voiam 

să fiu nevoită să împart asta cu toată lumea. Sentimentul era al 
meu și voiam să fiu zgârcită cu el încă un pic. Gretchen văzu că 
am ajuns la un soi de limită şi mă duse în camera ei, îmi spuse 
să mă odihnesc puţin și că o să vină mai tîrziu să vadă ce mai 
fac. Apoi îmi dădu o îmbrăţișare aprigă, mă sărută pe tîmplă, 
îmi spuse că mă iubește și închise ușa după mine. M-am întins 
în patul lui Gretchen şi am încercat să nu gîndesc. Am reușit 
destul de bine, pînă cînd mi-am adus aminte de poezia lui Enzo, 
care mă aștepta în cutia poştală. 

Gretchen îmi pusese PDA-ul pe biroul ei. M-am dus pînă la 
el, am luat PDA-ul, m-am așezat înapoi pe pat, am deschis lista 
de mesaje şi l-am văzut pe cel de la Enzo. Am întins degetul ca 
să apăs pe ecran, pentru a-l salva, apoi am deschis în schimb con- 
ținutul PDA-ului. Am găsit directorul intitulat „Enzo Dodgeball”, 
l-am deschis şi am început să rulez fișierele, privind cum Enzo 
flutura din mîini pe terenul de dodgeball, încasînd lovituri în 
față şi rostogolindu-se pe jos cu o sincronizare incredibil de 
comică. M-am uitat pînă cînd am început să rîd atît de tare încît 
abia mai vedeam, și a trebuit să las din mînă PDA-ul pentru un 
minut, ca să mă concentrez asupra simplului act de a inspira şi 
de a expira. 

Cînd m-am stăpînit din nou, am luat PDA-ul, am deschis 
lista de mesaje și l-am deschis pe cel de la Enzo. 


Zoë: 

Iată-te. O să trebuiască să-ți imaginezi deocamdată brațul 
fluturînd. Dar spectacolul pe viu soseşte! Adică, după ce 
mîncăm plăcintă. Mmm... plăcintă... 


AL TĂU 


Ai zis că sînt al tău 
Și sînt de acord 

Dar felul în care sînt al tău 

E o chestiune de o oarecare importanță. 
Nu-s al tău 

Ca o cumpărătură, 

Ceva comandat şi vîndut 

Și livrat într-o cutie 

Ca să fie aşezat şi etalat 

Prietenilor şi admiratorilor. 

N-aș fi al tău în acest fel 

Și ştiu că nu m-ai vrea așa. 

O să-ți spun cum sînt al tău. 

Sînt al tău ca un inel pe deget 

Un simbol a ceva etern. 

Sînt al tău ca o inimă într-un piept 
Bătînd în același ritm cu altă inimă. 
Sînt al tău ca un cuvînt în aer 
Ducîndu-ți dragostea la ureche. 

Sînt al tău ca un sărut pe buze 

Pus acolo de mine, sperînd la mai multe. 
Și cel mai mult sînt al tău 

Pentru că înăuntru, unde-mi țin speranțele 
Păstrez speranța că tu eşti a mea. 

E o speranță pe care o dezvălui acum ca pe un dar. 
Fii a mea ca un inel 

Și ca o inimă 

Și ca un cuvînt 

Și ca un sărut 

Și ca o speranță ținută aproape. 

Eu voi fi al tău ca toate acestea 

Și ceva mai mult 

Ceva ce vom descoperi între noi 

Și va fi numai al nostru. 

Ai zis că sînt al tău 

Și sînt de acord. 

Spune-mi că ești a mea şi tu. 

Aştept cuvîntul tău 
Și sper la sărutul tău. 


Te iubesc. 
Enzo. 


Şi eu te iubesc, Enzo. Te iubesc. 
Mi-e dor de tine. 


DOUĂZECI ŞI UNU 


În dimineaţa următoare am aflat că tăticul era sub arest. 

— Nu-i tocmai arest, explică tăticul de la masa din bucătă- 
rie, unde își lua cafeaua de dimineață. Am fost eliberat din 
postul de conducător al coloniei și trebuie să mă întorc pe stația 
Phoenix pentru o anchetă. Așa că e mai mult un proces. Și dacă 
ăsta merge prost, atunci o să fiu arestat. 

— O să meargă prost? am întrebat. 

— Probabil, răspunse tăticul. De obicei nu fac o anchetă 
dacă nu știu cum o să iasă, și dacă era să iasă bine, nu se mai 
osteneau s-o facă. 

Sorbi din cafea. 

— Ce-ai făcut? am întrebat. 

Aveam propria cafea, plină ochi cu frişcă şi zahăr, care 
stătea nebăgată în seamă în fața mea. Eram încă în stare de șoc 
din cauza lui Enzo, și asta chiar nu mă ajuta. 

— Am încercat să-l conving pe generalul Gau să nu intre în 
capcana pe care am întins-o pentru el și flota lui. Cînd ne-am 
întîlnit, i-am cerut să nu-și cheme navele. L-am implorat, la drept 
vorbind. Era împotriva ordinelor pe care le primisem. Mi se ceruse 
să intru într-o „conversaţie neesenţială” cu el. Ca şi cum ai putea 
avea o conversaţie neesenţială cu cineva care plănuiește să-ți ocupe 
colonia şi a cărui întreagă flotă ești pe cale s-o faci să explodeze... 

— De ce-ai făcut-o? De ce-ai încercat să-i acorzi generalului 
Gau o ieșire? 

— Nu ştiu. Probabil pentru că nu voiam pe mîinile mele 
sîngele tuturor echipajelor acelora. 

— Nu tu ai fost cel care a declanșat bombele. 

— Nu cred că asta are vreo importanţă, nu-i așa? 

Lăsă ceașca din mînă. 

— Făceam totuși parte din plan. Eram încă un participant 
activ. Port deci o parte din responsabilitate. Voiam să știu că 
măcar am încercat, oricît de puțin, să evit atîta vărsare de sînge. 
Bănuiesc că speram doar că ar putea exista o cale să fac lucrurile 
altfel decît pe calea care sfirşeşte cu toată lumea omorită. 

M-am ridicat de pe scaun şi l-am strîns cu putere în brațe 
pe tăticul. Mă îmbrățişă și el, apoi se uită la mine, puțin surprins, 
cînd m-am așezat la loc. 

— Mulţumesc, zise el. Mi-ar plăcea să știu pentru ce a fost 
asta. 

— Pentru că sînt fericită că gîndim la fel. Îmi dau seama 
că sîntem înrudiți, chiar dacă nu biologic. 

— Nu cred că s-ar îndoi cineva că semănăm, draga mea. 
Deși, avînd în vedere că sînt pe cale să fiu luat la refec în stil 
mare de către Uniunea Colonială, nu sînt sigur că e un lucru 
chiar atît de bun pentru tine. 

— Eu cred că este. 

— Şi, biologie sau nu, sîntem amîndoi destul de deștepți 
ca să ne dăm seama că lucrurile nu merg bine pentru nimeni. 
E o harababură mare de tot şi să nu crezi că noi am scăpat de 
ea. 

— Amin. 

— Cum te mai simți, iubito? O să-ţi revii? 

Am deschis gura să spun ceva, dar am închis-o la loc. 

— Cred că în momentul ăsta vreau să vorbesc despre orice 
altceva pe lumea asta în afară de ce mai fac, am răspuns în cele 
din urmă. 

— Bine, spuse tăticul. 

Începu atunci să vorbească despre el însuși, nu pentru că 
era preocupat numai de propria lui persoană, ci pentru că ştia 
că dacă-l ascultam pe el, m-ar fi ajutat să-mi abat mintea de la 
propriile mele griji. L-am ascultat vorbind mai departe, fără să 
mă preocupe prea tare ce spunea. 


Tăticul plecă pe nava de aprovizionare San Joaquin în ziua 
următoare, împreună cu Manfred Trujillo şi cu alți cîțiva colo- 
niști care mergeau pe post de reprezentanți ai coloniei Roanoke, 
avînd treburi politice şi culturale. Asta era acoperirea lor, 
oricum. Ceea ce urmăreau de fapt, cel puțin aşa îmi spusese 
Jane, era să încerce să afle ce se petrecea în universul din care 
făcea parte Roanoke și cine erau cei care ne atacaseră. Le lua o 
săptămînă tăticului și celorlalți să ajungă pe stația Phoenix; 
urmau să stea acolo o zi-două, după care le mai trebuia încă o 
săptămînă să se întoarcă. Ceea ce însemna că, exceptindu-l pe 
tăticul, toți ceilalți aveau nevoie de mai bine de o săptămînă ca 
să se întoarcă; dacă ancheta tăticului se întorcea împotriva sa 
însă, el nu s-ar mai fi întors. 

Am încercat să nu ne gîndim la asta. 


Trei zile mai tîrziu, cea mai mare parte a coloniei se întîlni 
la ferma Gugino şi-şi luă rămas-bun de la Bruno şi Natalie, de 
la Maria, Katherina și Enzo. Erau îngropați acolo unde muriseră; 
Jane și cu ceilalți înlăturaseră rămăşiţele rachetei care căzuse 
peste ei, remodelaseră locul cu pămînt nou şi sădiseră iarbă 
nouă deasupra. Fu amplasat un semn care să amintească de 
familie. La un moment dat în viitor, ar putea fi pus un alt monu- 
ment, mai mare, dar deocamdată era unul mic și simplu: numele 
familiei, numele tuturor membrilor săi şi datele lor. Îmi amintea 
de piatra de mormînt a propriei mele familii, unde se afla 

îngropată mama mea biologică. Pentru un motiv neprecizat, 
am găsit asta oarecum reconfortant. 

Tatăl lui Magdy, care fusese prietenul cel mai apropiat al lui 
Bruno Gugino, vorbi cu căldură despre întreaga familie. Un grup 
de cîntăreţi veni şi cîntă două dintre imnurile favorite ale lui Natalie 
de pe Zhong Guo. Magdy vorbi, scurt şi cu greutate, despre priete- 
nul lui cel mai bun. Cînd se așeză la loc, Gretchen era acolo să-l ia 
în braţe în timp ce suspina. În cele din urmă ne-am sculat cu toții, 
unii s-au rugat şi alții au stat tăcuți, cu capetele plecate, gîndindu-se 
la prietenii absenţi și la cei dragi. Apoi plecară, pînă cînd am 
rămas numai eu, Gretchen şi Magdy, stînd tăcuţi lîngă semn. 

— Te-a iubit, ştii, îmi spuse brusc Magdy. 

— Ştiu. 

— Nu, replică Magdy, și am văzut cum încerca să mă facă 
să înțeleg că nu rostea doar cuvinte de alinare. Nu e cum spu- 
nem noi că iubim ceva sau că iubim oameni care doar ne plac. 
Chiar te-a iubit, Zoë, era gata să-ți petreacă toată viaţa cu tine. 
Aș vrea să te pot face să crezi asta. 

Mi-am scos PDA-ul, l-am deschis la poezia lui Enzo și i-am 
arătat-o lui Magdy. 

— Cred, i-am spus. 

Magdy citi poezia, dădu din cap. Apoi îmi dădu înapoi 
PDA-ul. 

— Mă bucur, vorbi el. Mă bucur că ţi-a trimis asta. Obișnu- 
iam să fac haz de el pentru că-ţi scria poeziile astea. Îi ziceam 
că era doar un nătărău. 

I-am zîmbit. 

— Dar acum mă bucur că nu m-a ascultat. Mă bucur că 
le-a trimis. Pentru că acum ştii. Știi cît de mult te-a iubit. 

Magdy izbucni în lacrimi încercînd să termine fraza. M-am 
dus la el, l-am luat în braţe și l-am lăsat să plîngă. 

— Te-a iubit şi pe tine, Magdy. La fel de mult ca și pe mine. 
La fel de mult ca pe oricine. Ai fost cel mai bun prieten al lui. 

— Și eu l-am iubit. A fost fratele meu. Adică, nu fratele 
meu adevărat... 

Expresia i se schimbă; era enervat pe el însuși că nu se 
exprima așa cum voia. 

— Nu, Magdy, am spus. Ai fost fratele lui adevărat. Din 
toate punctele de vedere care contează, ai fost fratele lui. Ştia 
că te gîndești la el în felul ăsta. Și te iubea pentru asta. 

— Îmi pare rău, Zoë, răspunse Magdy şi se uită în jos, la 
picioare. Îmi pare rău că v-am făcut necazuri, ţie şi lui Enzo. 
Îmi pare rău. 

— Hei, am replicat. Încetează. Trebuia să ne faci necazuri, 
Magdy. A face oamenilor necazuri e ceea ce faci tu. Întreab-o 
pe Gretchen! 

— E adevărat, răspunse Gretchen, nu fără bunăvoință. 
Chiar așa e. 

— Enzo se gîndea la tine ca la fratele lui, am continuat. 
Eşti și fratele meu. Ai fost, în tot acest timp. Te iubesc, Magdy. 

— Și eu te iubesc, Zoë, vorbi Magdy în șoaptă, apoi se uită 
drept la mine. Mulţumesc. 

— Pentru nimic. 

L-am îmbrățișat din nou. 

— Adu-ţi aminte doar că, în calitate de nou membru al 
familiei, am dreptul acum să-ţi fac zilele amare în toate felurile. 

— Abia aştept, răspunse Magdy și apoi se întoarse spre 
Gretchen. Asta înseamnă că şi tu ești sora mea? 

— Avînd în vedere istoria noastră, ai face mai bine să speri 
că nu. 

Magdy izbucni în rîs, ceea ce era un semn bun, apoi îmi 
dădu un pupic pe obraz, o îmbrăţișă pe Gretchen și plecă de la 
mormîntul prietenului și fratelui său. 

— Crezi că o să fie bine? am întrebat-o pe Gretchen în timp 
ce-l urmăream îndepărtîndu-se. 

— Nu, răspunse Gretchen. Nu pentru multă vreme. Știu 
că l-ai iubit pe Enzo, Zoë, chiar ştiu, şi nu vreau par că încerc 
să subapreciez asta. Dar Enzo şi Magdy erau ca două jumătăți 
ale aceluiași întreg. 

Făcu semn din cap către Magdy. 

— Tu ai pierdut pe cineva pe care-l iubeşti. E] a pierdut o 
parte din ființa lui. Nu ştiu dacă o să treacă peste asta. 

— Íl poţi ajuta. 

— Poate. Dar gîndește-te ce-mi ceri să fac. 

Am rîs. De aceea o iubeam pe Gretchen. Era cea mai deş- 
teaptă fată pe care-o cunoscusem vreodată și destul de deşteaptă 
ca să ştie că faptul de a fi deşteaptă avea repercusiuni. Îl putea 
ajuta pe Magdy, sigur că da, devenind o parte din ceea ce-i 
lipsea lui. Dar asta însemna ca ea să fie așa, într-un fel sau altul, 
pentru tot restul vieţii lor. Urma s-o facă, pentru că, dacă mer- 
geai pînă la limită, chiar îl iubea pe Magdy. Dar avea dreptate 
să se îngrijoreze în legătură cu ceea ce însemna asta pentru ea. 

— Oricum, continuă Gretchen, n-am terminat cu ajutatul 
altcuiva. 

M-am dezmeticit brusc din gîndurile mele auzind asta. 

— O, am exclamat. Bine. Ştii tu. N-am nimic. 

— Ştiu, replică Gretchen. Și mai ştiu și că minţi îngrozitor. 

— Nu te pot păcăli. 

— Nu. Pentru că ceea ce era Enzo pentru Magdy sînt eu 
pentru tine. 

Am îmbrățișat-o. 

— Ştiu, am zis. 

— Bine. De cîte ori o să uiţi, am să-ți aduc aminte. 

— În ordine. 

Ne-am desprins din brațe și Gretchen mă lăsă singură cu 
Enzo şi familia lui. Am stat cu ei multă vreme. 


Patru zile mai tîrziu, sosi o notiţă de la tăticul, cu o sondă 
de salt de pe stația Phoenix. 

Un miracol, scria. N-am luat drumul închisorii. Ne întoarcem 
cu următoarea navă de aprovizionare. Spune-le lui Hickory şi Dickory 
că o să am nevoie să stau de vorbă cu ei cînd mă întorc. Vă iubesc. 

Mai era și o notiță pentru Jane, dar nu mi-a spus ce scria 
în ea. 


— De ce-ar vrea tăticul să stea de vorbă cu voi? l-am întrebat 
pe Hickory. 

— Nu știm, răspunse Hickory. Ultima oară cînd el şi cu 
mine am vorbit despre ceva cît de cît important a fost în ziua — 
iartă-mă — cînd a murit prietenul tău, Enzo. Cu ceva vreme în 
urmă, înainte să plecăm de pe Huckleberry, i-am pomenit 
maiorului Perry că guvernul obinilor şi poporul obin sînt gata 
să te ajute pe tine şi familia ta aici, pe Roanoke, dacă ai avea 
nevoie de ajutorul nostru. Maiorul Perry mi-a amintit de această 
discuție şi m-a întrebat dacă oferta mai stă în picioare. l-am zis 
că la vremea respectivă credeam că da. 

— Crezi că tăticul o să ceară ajutorul vostru? 

— Nu știu. Și de cînd am vorbit ultima oară cu maiorul 
Perry, împrejurările s-au schimbat. 

— Ce vrei să spui? 

— Dickory și cu mine am primit în sfîrşit informații actua- 
lizate detaliate de la guvernul nostru, pînă la şi incluzînd analiza 
acestuia referitoare la atacul Uniunii Coloniale împotriva flotei 
Conclavului. Ştirea cea mai importantă este aceea că am fost 
informaţi că, la scurtă vreme după dispariția navei Magellan, 
Uniunea Colonială a venit la guvernul obinilor şi le-a cerut să 
nu caute colonia Roanoke, nici să nu-i ofere ajutor, dacă urma 
să fie descoperită de Conclav sau de către oricare altă rasă. 

— Ştiau că o să veniți să mă căutați. 

— Da. 

— Dar de ce v-ar cere să nu ne ajutați? 

— Pentru că s-ar fi amestecat în planurile Uniunii Coloniale 
de a atrage flota Conclavului pe Roanoke. 

— Asta s-a întîmplat deja. S-a făcut. Obinii ne pot ajuta 
acum. 

— Uniunea Colonială ne-a cerut să continuăm să nu acor- 
dăm ajutor sau asistenţă coloniei Roanoke. 

— Dar n-are nici un sens! 

— Sîntem înclinați să fim de acord 

— Asta înseamnă însă că nu mă puteți ajuta nici pe mine! 

— Există o diferenţă între tine și colonia Roanoke, explică 
Hickory. Uniunea Colonială nu ne poate cere să nu te protejăm 
sau să nu te ajutăm pe tine. Ar încălca tratatul între popoarele 
noastre, iar Uniunea Colonială n-ar vrea să facă așa ceva, în 
special acum. Dar Uniunea Colonială ar putea alege să dea o 
interpretare îngustă tratatului, şi aşa a făcut. Tratatul nostru te 
priveşte pe tine, Zoë. Iar într-o măsură mult mai mică, priveşte 
şi familia ta, însemnînd maiorul Perry şi locotenentul Sagan. 
Nu priveşte însă colonia Roanoke cîtuşi de puţin. 

— O priveşte cînd eu locuiesc aici! Colonia asta mă priveşte 
în foarte mare măsură pe mine. Oamenii ei mă privesc în foarte 
mare măsură pe mine. Toţi cei la care țin, din tot universul, sînt 
aici. Roanoke e importantă pentru mine. Ar trebui să fie im- 
portantă pentru voi! 

— N-am spus că nu e importantă pentru noi, replică Hickory, 
Şi în vocea lui am auzit ceva ce nu mai auzisem niciodată: reproş. 
Nici nu sugerăm că nu e importantă pentru tine, din multe 
motive. Îți spunem cum cere Uniunea Colonială guvernului 
obinilor să-și privească drepturile, conform prevederilor trata- 
tului. Şi îți spunem că guvernul nostru, pentru propriile lui 
motive, a fost de acord. 

— Așadar, dacă tăticul vă cere ajutorul, o să-i spuneţi nu. 

— O să-i spunem că, atîta vreme cît Roanoke este o lume a 
Uniunii Coloniale, nu avem posibilitatea de a-i oferi ajutor. 

— Aşadar, nu. 

— Da. Ne pare rău, Zoë. 

— Vreau informaţiile pe care vi le-a dat guvernul vostru. 

— O să ţi le dăm. Dar sînt în limba și în formatul de fișiere 
ale noastre, și o să ne ia o durată considerabilă de timp ca PDA-ul 
tău să le traducă. 

— Nu-mi pasă. 

— Cum doreşti. | 

Nu prea multă vreme după aceea, m-am uitat cu atenție la 
ecranul PDA-ului și am scrîșnit din dinţi, în timp ce acesta se 
tîra prin transformări de fişiere și prin traduceri. Mi-am dat 
seama că ar fi mai uşor să-i întreb pur și simplu pe Hickory și 
Dickory despre ceea ce mă interesa, dar voiam să văd totul cu 
propriii mei ochi. Oricât de mult ar fi durat. 

Și a durat îndeajuns de mult încît să nu apuc să citesc mare 
lucru pînă cînd tăticul şi ceilalţi au ajuns acasă. 


— Toate astea arată ca o păsărească, comentă Gretchen, 
uitîndu-se la documentele pe care i le arătam pe PDA. Parc-ar 
fi fost tradusă de maimuțe, sau cam așa ceva. 

— Uite, am zis. 

Am deschis un alt document. 

— Potrivit ăstuia, distrugerea flotei Conclavului a avut 
efecte contrare celor așteptate. Ar fi trebuit să provoace prăbu- 
șirea Conclavului, și toate rasele să înceapă să tragă unele în 
altele. Ei bine, Conclavul începe să se prăbușească, dar rasele 
nu se prea bat între ele. În schimb, atacă lumile Uniunii Colo- 
niale. Au încurcat-o rău de tot. 

— Dacă tu zici că asta înseamnă, o să te cred. Nu prea găsesc 
verbele pe-aici. 

Am deschis alt document. 

— Aici, este vorba despre un conducător din Conclav pe 
nume Nerbros Eser. Acum e principalul concurent al genera- 
lului Gau la conducerea Conclavului. Gau încă nu vrea să atace 
direct Uniunea Colonială, chiar dacă tocmai i-am distrus flota. 
Încă mai crede că e destul de puternic Conclavul pentru a face 
mai departe ceea ce făcea. Dar tipul ăsta, Eser, crede că acum 
Conclavul ar trebui să ne nimicească pur și simplu. Toată Uniu- 
nea Colonială. Și în special pe noi, cei de-aici, de pe Roanoke. 

Asta doar ca să sublinieze ideea că nu trebuie să-i faci necazuri 
Conclavului. 

— Bine, replică Gretchen. Dar tot nu ştiu ce înseamnă toate 
astea, Zoë. Vorbește o limbă mai simplă cu mine. Mă pierzi. 

M-am oprit şi am tras aer în piept. Gretchen avea dreptate. 
Petrecusem cea mai mare parte a zilei trecute citind aceste docu- 
mente şi bînd cafea, fără să dorm; nu eram chiar pe culmea 
talentelor mele în materie de comunicare. Așa că am încercat 
din nou. 

— Tot rostul găsirii coloniei Roanoke a fost să înceapă un 
război, am explicat. 

— Se pare că a mers. 

— Nu. Trebuia să înceapă un război în interiorul Concla- 
vului. Distrugerea flotei ar fi trebuit să destrame Conclavul din 
interior. Ar fi pus capăt amenințării acestei coaliții uriașe de 
rase extraterestre și ar fi adus lucrurile înapoi la situația 
dinainte, cînd fiecare rasă lupta cu toate celelalte. Declanșăm 
un război civil, apoi ne strecurăm în timp ce se bat cu toții, pu- 
nem mîna pe lumile pe care le vrem și ieşim din toate astea mai 
puternici decît înainte — poate prea puternici pentru ca orice 
rasă singură sau chiar un grup mic de rase să îndrăznească să 
ne atace. Ăsta a fost planul. 

— Dar tu spui că n-a mers aşa... 

— Exact. Am distrus flota şi i-am făcut pe membrii Conclavu- 
lui să se lupte, dar să lupte împotriva noastră. Motivul pentru 
care nu ne place Conclavul este că erau patru sute contra unu, 
acel unu fiind noi. Ei bine, acum încă sînt patru sute contra unu, 
cu excepţia faptului că nimeni nu-l mai ascultă pe singurul tip 
care-i împiedica să pornească un război total împotriva noastră. 

— Împotriva noastră, aici, pe Roanoke. 

— Împotriva noastră, pretutindeni. Uniunea Colonială. 
Ființele umane. Noi... Asta se întîmplă acum. Lumile Uniunii 
Coloniale sînt luate cu asalt. Nu numai coloniile noi, cele care 
sînt atacate de obicei. Dar chiar și coloniile statornicite — care 
n-au fost atacate de decenii — sînt lovite. Iar dacă generalul Gau 

nu-i pune pe toți la locul lor, atacurile astea or să se tot întîmple. 
Or să devină din ce în ce mai rele. , 

— Cred că ai nevoie de un nou hobby, observă Gretchen, 
dîndu-mi înapoi PDA-ul. Cel de-acum e de-a dreptul deprimant. 

— Nu încerc să te sperii. M-am gîndit că ai vrea să ştii 
despre toate astea. 

— Nu trebuie să-mi spui mie. Trebuie să le spui părinților 
tăi. Sau tatălui meu. Cuiva care chiar știe ce să facă în legătură 
cu toate astea. 

— Ei știu deja. I-am auzit pe John și Jane vorbind despre 
asta noaptea trecută, după ce tăticul s-a întors de pe stația 
Phoenix. Toţi cei de-acolo știu că sînt atacate coloniile. Nimeni 
nu raportează — Uniunea Colonială are o interdicție asupra ști- 
rilor — dar toată lumea vorbește pe ascuns. 

— Și ce înseamnă asta pentru Roanoke? 

— Nu știu. Dar ştiu că nu avem prea multă protecţie în 
acest moment. 

— Așadar, o să murim cu toții. E bine. Doamne! Mulţumesc, 
Zoë. Chiar mă bucur să aflu. 

— Încă nu-i chiar atît de rău. Părinții noștri se ocupă de 
asta. Or să găsească ei ceva. N-o să murim cu toţii. 

— Ei bine, tu n-o să mori, măcar atît. 

— Ce înseamnă asta? am întrebat. 

— Dacă lucrurile o iau cu adevărat razna, obinii or să dea 
buzna și or să te ia de-aici. Deși, dacă toată Uniunea Colonială 
este cu adevărat atacată, nu sînt sigură unde-o să te duci pînă 
la urmă. Dar ideea este că ai o cale de scăpare. Noi ceilalţi nu 
avem. 

M-am uitat cu ochii mari la Gretchen. 

— Asta-i incredibil de nedrept, am spus. Nu plec nicăieri, 
Gretchen. 

— De ce? întrebă Gretchen. Nu sînt supărată pe tine că ai o 
ieșire, Zoë. Sînt invidioasă. Am trecut printr-un atac. O singură 
rachetă a trecut și nici măcar n-a explodat cum trebuie, și tot a 
făcut pagube incredibile şi a omorît pe cineva la care țineam și 

pe toată familia lui. Dar cînd or să vină după noi de-adevă- 
ratelea, n-o s-avem nici o șansă. 

— Încă ai antrenamentul. 

— N-o să fiu în stare să mă iau la luptă corp la corp cu o 
rachetă, Zoë, ripostă Gretchen, iritată. Da, dacă cineva se hotă- 
răște să trimită soldați la sol, s-ar putea să fiu în stare să-i resping 
pentru o vreme. Dar după ce i-am făcut flotei aceleia a Concla- 
vului, crezi c-o să-și mai bată cineva capul? N-or să facă altceva 
decît să ne nimicească din cer. Ai spus-o chiar tu. Vor să scape 
de noi. Iar tu eşti singura care are șansa să scape de-aici. 

— Am zis deja că nu plec nicăieri. 

— lisuse, Zoë, exclamă Gretchen. Te iubesc, serios, dar 
nu-mi vine să cred că ești de fapt chiar atît de bătută-n cap. 
Dacă ai şansa să pleci, pleacă. Nu vreau să mori. Mama și tatăl 
tău nu vor nici ei. Obinii vor tăia cărare printre noi toți ca să te 
împiedice să mori. Cred că ar trebui să pricepi aluzia. 

— Pricep aluzia. Dar nu înţelegi. Am fost singurul supra- 
viețuitor, Gretchen. Mi s-a mai întîmplat și înainte. O dată e 
de-ajuns de-a lungul vieţii oricui. Nu plec nicăieri. 


— Hickory şi Dickory vor să pleci de pe Roanoke, îmi spuse 
tăticul, după ce mă apelase pe PDA. 

Hickory și Dickory stăteau în camera de zi, împreună cu 
el. Era limpede că sosisem în toiul unui soi de negocieri. Și la 
fel de limpede era că se refereau la mine. Tonul vocii tăticului 
era destul de lipsit de gravitate ca să-mi dau seama că spera să 
le demonstreze ceva obinilor, iar eu eram destul de sigură că 
știam ce anume. 

— Tu și cu mămica veniţi şi voi? am întrebat. 

— Nu, răspunse tăticul. 

Mă aşteptam la asta. Orice s-ar fi întîmplat cu colonia, atît 
John cît și Jane aveau să ia parte pînă la sfîrşit, chiar dacă în- 
semna că aveau să moară odată cu ea. Era ceea ce se aștepta de 

la ei în calitate de conducători ai coloniei, de foști soldați și de 
fiinţe umane. 

— Atunci, la naiba cu plecarea! 

M-am uitat la Hickory şi Dickory în timp ce vorbeam. 

— i-am spus eu, îi zise tăticul lui Hickory. 

— Nu i-ai cerut să plece, remarcă Hickory. 

— Pleacă, Zog! 

Cuvintele fură rostite pe un ton atît de sarcastic încît nici 
măcar lui Hickory și Dickory nu le putea scăpa. 

Am dat un răspuns nu tocmai politicos la asta, apoi lui 
Hickory şi Dickory şi apoi, ca să fiu sigură, întregii idei că re- 
prezentam ceva special pentru obini. Pentru că aveam un acces 
de impertinenţă și pentru că mă săturasem de toată povestea. 

— Dacă vreți să mă protejaţi, i-am zis lui Hickory, atunci 
protejaţi colonia asta. Protejaţi oamenii la care țin. 

— Nu putem, răspunse Hickory. Ni se interzice s-o facem. 

— Atunci aveți o problemă, am continuat, pentru că eu nu 
plec nicăieri. Şi nici voi, nici oricine altcineva, nu poate face 
nimic în privința asta. 

Apoi am plecat, cu un aer dramatic, în parte pentru că asta 
cred că aștepta tăticul de la mine, în parte pentru că terminasem 
ce-aveam de spus. 

După aceea, m-am dus în camera mea şi am așteptat să mă 
cheme tăticul din nou. Pentru că, orice s-ar fi petrecut între el 
și Hickory şi Dickory, nu se terminase cînd m-am năpustit eu 
afară din cameră. Şi, aşa cum am spus, orice-ar fi fost, era clar 
că era vorba despre mine. 

Cam cu zece minute mai tîrziu, tăticul mă chemă iar. M-am 
întors în camera de zi. Hickory și Dickory plecaseră. 

— Stai jos, Zoë, te rog, spuse tăticul. Am nevoie să faci ceva 
pentru mine. 

— Presupune să plec de pe Roanoke? am întrebat. 

— Da. 

— Nu. 

— Zoë... 

— Nu, am repetat. Și nu te înțeleg. Cu zece minute în urmă 
erai încîntat să stau aici, în fața lui Hickory şi Dickory, şi să le 
spun că nu plec nicăieri, iar acum vrei să plec? Ce ți-au zis ca 
să te facă să te răzgîndești? 

— Asta e ceea ce le-am spus și lor. Și nu m-am răzgîndit. 
Am nevoie să pleci, Zoë. 

— De ce? Ca să rămîn în viață, în timp ce toți cei la care ţin 
mor? Tu, mămica, Gretchen și Magdy? Ca să fiu salvată cînd 
Roanoke va fi distrusă? 

— Am nevoie să pleci ca să pot salva Roanoke. 

— Nu înțeleg. 

— Asta se întîmplă probabil pentru că nu mă lași să termin 
înainte de a te lansa în discursuri pompoase 

— Nu mă lua peste picior! 

Tăticul oftă. 

— Nu încerc să te iau peste picior, Zoë. Dar ceea ce vreau 
eu de la tine în momentul ăsta este să taci, ca să-ți spun despre 
ce este vorba. Poţi să faci asta, te rog? Aşa lucrurile ar merge 
mult mai repede. Apoi, dacă spui nu, cel puțin o să spui nu 
pentru motive întemeiate. Bine? 

— Bine. 

— Mulţumesc. Uite... Chiar acum, toată Uniunea Colonială 
este atacată pentru că am distrus flota Conclavului. A fost lovită 
fiecare lume a UC. Forţele Coloniale de Apărare erau și așa 
suprasolicitate, și o să fie și mai rău. Mult mai rău. Uniunea 
Colonială ia deja hotărîri privind ce colonii își poate permite 
să piardă atunci cînd se va ajunge la asta. 

— lar Roanoke este una dintre ele. 

— Da. Categoric. Dar e mai mult de-atit, Zoë. Exista o posi- 
bilitate ca eu să pot cere obinilor să ne ajute aici, pe Roanoke. 
Pentru că te aflai aici. Dar Uniunea Colonială a cerut obinilor 
să nu ne ajute deloc. Te pot lua de aici, dar nu te pot ajuta pe 
tine, sau pe noi, să apărăm Roanoke. Uniunea Colonială nu 
vrea ca ei să ne ajute. 

— De ce? N-are nici un sens. 

— N-are sens dacă presupui că Uniunea Colonială vrea ca 
Roanoke să supraviețuiască. Dar priveşte lucrurile altfel, Zoë. 
Aceasta este prima colonie în care oamenii vin din UC în loc să 
vină de pe Pămînt. Coloniștii de aici sînt din zece lumi ale 
Uniunii Coloniale, cele mai mari şi cele mai populate. Dacă 
Roanoke este distrusă, toate aceste zece lumi or să fie greu lo- 
vite de pierdere. Roanoke va deveni un strigăt de luptă pentru 
aceste lumi. Și pentru întreaga Uniune Colonială. 

— Vrei să spui că pentru Uniunea Colonială valorăm acum 
mai mult morţi decît vii? 

— Valorăm mai mult ca simbol decît ca una dintre colonii. 
Ceea ce este un inconvenient pentru aceia dintre noi care trăiesc 
aici și vor să rămînă în viață. Dar, da. De aceea nu vor să-i lase 
pe obini să ne ajute. De aceea nu ne calificăm pentru resurse. 

— Eşti sigur de asta? Ţi-a spus cineva cînd te-ai întors pe 
stația Phoenix? 

— Mi-a spus cineva. Un anume general Szilard. Este fostul 
comandant al lui Jane. Neoficial, dar se potrivea cu propriile 
mele calcule interioare. 

— Și ai încredere în el? Nu vreau să jignesc pe nimeni, dar 
Uniunea Colonială n-a fost tocmai onestă cu noi în ultima vreme. 

— Am problemele mele cu Szilard. La fel și mama ta. Dar 
da. În privința asta am încredere în el. Chiar şi-acum, este sin- 
gurul din întreaga Uniune Colonială în care am de fapt încredere. 

— Ce legătură are asta cu plecarea mea de pe Roanoke? 

— Generalul Szilard mi-a mai spus ceva cînd m-am întâlnit 
cu el. Tot neoficial, dar din surse bune. Mi-a spus că generalul 
Gau, conducătorul Conclavului... 

— Ştiu cine e, tăticule. M-am ținut la curent cu evenimentele 
curente. 

— Scuză-mă. Szilard a spus că generalul Gau este vizat de 
un atentat de către cineva cin cercul lui apropiat de consilieri, 
şi că atentatul se va petrece curînd, probabil în următoarele 
cîteva săptămîni. 

— De ce ţi-a spus ție așa ceva? 

— Ca să pot folosi informaţia. Chiar dacă Uniunea Colonială 
ar fi vrut să-i spună generalului Gau despre atentat — ceea ce nu 
vrea, din moment ce probabil i-ar plăcea să reuşească — nu există 
nici un motiv să socotim că Gau ar fi dispus să creadă. UC tocmai 
i-a distrus flota. Dar Gau s-ar putea să asculte informaţia dacă 
ar veni din partea mea, pentru că a avut deja de-a face cu mine. 

— i tu ai fost cel care l-a implorat să nu-și aducă flota pe 
Roanoke. 

— Exact. Din cauza asta am fost atacați atît de puțin pînă 
acum. Generalul Gau mi-a spus că nici el, nici Conclavul n-or 
să treacă la represalii împotriva coloniei Roanoke pentru ceea 
ce s-a întîmplat cu flota. 

— Am fost totuşi atacați. 

— Dar nu de către Conclavul propriu-zis. De către alţii, 
care ne testau apărarea. Dacă Gau este asasinat, această garanție 
moare odată cu el. Și atunci se deschide sezonul de vînătoare 
pentru Roanoke, pentru că aici a avut Conclavul cea mai mare 
înfrîngere. Sîntem un simbol și pentru noi, și pentru Conclav. 
Așa că trebuie să-l anunțăm pe generalul Gau că e în pericol. 
Pentru propriul nostru bine. 

— Dacă-i spui asta, o să dai informații unui dușman al Uni- 
unii Coloniale. O să fii un trădător. 

Tăticul zîmbi strimb. 

— Crede-mă, Zoë. Sînt deja în belea pînă la gît. 

Zîmbetul îi dispăru. 

— Şi da, generalul Gau este dușmanul Uniunii Coloniale. 
Dar cred că ar putea fi un prieten pentru Roanoke. Chiar acum, 
Roanoke are nevoie de toți prietenii pe care-i poate găsi, ori- 
unde-i poate găsi. Cei pe care-i aveam ne întorc spatele. Ne 
ducem la acesta nou, cu pălăria în mînă. 

— Şi prin no: vrei să spui eu. 

— Da. Am nevoie să transmiţi acest mesaj pentru mine. 

— N-ai nevoie de mine ca s-o fac. Ai putea s-o faci tu. Ar 
putea s-o facă mămica. Ar fi mai bine din partea oricăruia dintre 
voi. 

Tăticul clătină din cap. 

— Nici Jane, nici eu nu putem pleca de pe Roanoke, Zoë. 
Uniunea Colonială stă cu ochii pe noi. N-au încredere în noi. 
Şi chiar dacă am putea, nu putem pleca din cauză că locul nostru 
e aici, alături de coloniști. Sîntem conducătorii lor. Nu-i putem 
abandona. Orice li s-ar întîmpla lor, ni se întîmplă și nouă. 
Le-am făcut o promisiune și o să rămînem să apărăm colonia, 
indiferent ce se întîmplă. Înţelegi asta. 

Am dat din cap. 

— Așa că noi nu putem pleca. Dar tu poți, în secret. Obinii 
vor deja să te ia de pe Roanoke. Uniunea Colonială va permite, 
pentru că face parte din tratatul cu obinii și, atîta vreme cât Jane 
şi cu mine rămînem aici, n-o să stîrnească nici o mirare. Obinii 
sînt neutri, tehnic vorbind, în lupta dintre Conclav și Uniunea 
Colonială; o navă obină ar putea să ajungă la cartierul general 
al generalului Gau, pe cînd o navă a Uniunii Coloniale n-ar 
putea. 

— Atunci, trimite-i pe Hickory și Dickory. Sau pune-i doar 
pe obini să-i trimită o sondă de salt generalului Gau. 

— N-ar merge. Obinii n-or să-şi pună în primejdie relaţia 
cu Uniunea Colonială pentru a transmite mesaje pentru mine. 
Singurul motiv pentru care fac asta cît de cît este pentru că sînt 
de acord să-i las să te ia de pe Roanoke. Folosesc singura pîrghie 
pe care o am pentru obini, Zoë. Adică tu. 

Și mai e ceva, continuă el. Generalul Gau trebuie să ştie că 
eu cred că informația pe care i-o trimit este bună. Că nu sînt 
iarăși doar un pion într-un joc mai mare al Uniunii Coloniale. 
Trebuie să-i dau o dovadă a sincerității mele, Zoë. Ceva care să 
dovedească faptul că eu risc la fel de mult trimițindu-i această 
informație, ca și el primind-o. Chiar dacă eu sau Jane ne-am 
putea duce în persoană, generalul Gau n-ar avea nici un motiv 
să aibă încredere în ceea ce-i spunem, pentru că ştie că atît Jane 
cît şi eu am fost soldați și sîntem conducători. Ştie că am fi 
dispuși să ne sacrificăm pentru colonia noastră. Dar ştie și că 
nu sînt dispus să-mi sacrific singura fiică. Și nici Jane. 

Așa că vezi tu, Zoë... Trebuie să fii tu. Nimeni altcineva 
n-o poate face. Tu eşti singura care poate să ajungă la generalul 
Gau, să ducă mesajul și să fie crezută. Nu eu, nu Jane, nu Hickory 
şi Dickory. Nimeni altcineva. Numai tu. Transmite mesajul și 
s-ar putea să găsim totuşi o cale să salvăm Roanoke. E o şansă 
slabă. Dar în clipa asta, e singura pe care-o avem. 

Am stat nemișcată cîteva minute, încercînd să pricep ce 
anume îmi ceruse tăticul să fac. 

— Știi că dacă Hickory și Dickory mă iau de pe Roanoke, 
n-or Să vrea să mă mai aducă înapoi, am spus în cele din urmă. 
Ştii asta. 

— Sînt destul de sigur. 

— Îmi ceri să plec. Îmi ceri să accept că s-ar putea să nu vă 
mai văd niciodată pe nici unul dintre voi. Pentru că, dacă gene- 
ralul Gau n-o să mă creadă, sau dacă e omorît înainte de a apuca 
să vorbesc cu el, sau chiar dacă mă crede dar nu poate face 
nimic să ne ajute, călătoria asta nu va însemna mare lucru. Tot 
ce va realiza va fi să mă ia pe mine de pe Roanoke. 

— Dacă asta-i tot ce-ar realiza, Zoë, tot nu m-aș plînge, 
spuse tăticul și-apoi ridică repede mîna, ca să mă împiedice să 
comentez. Dar dacă asta ar fi tot ce-aș crede că o să realizeze, 
nu ți-aș cere s-o faci. Știu că nu vrei să pleci de pe Roanoke. 
Știu că nu vrei să ne părăsești — pe noi sau pe prietenii tăi. Nu 
vreau să ți se întîmple nimic rău, Zoë. Dar ești și destul de mare 
ca să iei singură decizii. Dacă, după ce se termină totul, o să 
vrei să rămiîi pe Roanoke ca să înfrunţi orice ţi-ar ieși în cale, 
n-o să încerc să te opresc. La fel şi Jane. O să fim cu tine pînă la 
sfîrșit. Ştii asta. 

— Ştiu. 

— Există riscuri pentru toți. Cînd Jane şi cu mine o să spu- 
nem consiliului coloniei Roanoke despre asta - ceea ce vom 
face imediat după ce vei pleca - sînt destul de sigur că or să ne 
dea afară din slujba de conducători ai coloniei. Iar cînd veștile 
or să ajungă la Uniunea Colonială, Jane şi cu mine o să fim 
aproape cu siguranță arestați sub acuzația de trădare. Chiar 

dacă totul merge perfect, Zoë, și generalul Gau acceptă mesajul 
tău, acționează pe baza lui şi poate chiar are grijă ca Roanoke 
să rămînă nevătămată, tot va trebui să plătim pentru acțiunile 
noastre. Jane și cu mine acceptăm. Credem că merită, pentru o 
șansă de a ține Roanoke la adăpost. Riscul pentru tine, Zoë, 
este că, dacă faci asta, s-ar putea să nu-ţi mai vezi prietenii pen- 
tru foarte multă vreme sau chiar deloc. E un mare risc. E un 
risc real. Trebuie să hotărăști dacă merită luat. 

M-am gîndit la asta încă puţin. 

— Cât timp am ca să mă gîndesc? am întrebat. 

— Tot timpul de care ai nevoie. Dar asasinii aceia n-or să 
stea degeaba fără să facă nimic. 

Am aruncat o privire către locul unde se aflaseră Hickory 
și Dickory. 

— Cît timp crezi că o să le trebuiască pentru ca să aducă 
aici un mijloc de transport? am întrebat. 

— Glumeşti? Dacă nu trimit după unul în secunda în care 
termin de vorbit cu ei, o să-mi mănînc pălăria. 

— Nu porți pălărie. 

— Atunci o să cumpăr o pălărie și-o s-o mănînc. 

— Am să mă întorc. O să duc mesajul ăsta generalului Gau, 
apoi o să mă întorc aici. Nu sînt sigură cum am să-i conving pe 
obini, dar am s-o fac. Îţi promit, tăticule. 

— Bine. Adu o armată cu tine. Și arme. Și crucişătoare de 
luptă. 

— Arme, crucișătoare, armată, am înșirat pe listă. Altceva? 
Adică, atita vreme cit mă duc la cumpărături... 

— Circulă zvonul că aș fi doritor să cumpăr o pălărie. 

— Pălărie, bine. 

— Ai grijă să fie o pălărie elegantă. 

— Nu promit nimic. 

— Bine. Dar dacă trebuie să alegi între pălărie şi armată, 
alege armata. Și ai grijă să fie una bună. O să avem nevoie. 

— Unde-i Gretchen? mă întrebă Jane. 

Stăteam lîngă micul aparat de transport obin. Îmi luasem 
deja rămas-bun de la tăticul. Hickory şi Dickory mă așteptau 
înăuntrul aparatului. 

— Nu i-am spus că plec. 

— O să fie foarte supărată din cauza asta. 

— N-am intenţia să fiu plecată destulă vreme ca să i se facă 
dor de mine. 

Mămica nu răspunse nimic la asta. 

— I-am scris o notiță, am adăugat în sfîrșit. E programată 
să fie transmisă mîine dimineață. I-am spus ce-am crezut că-i 
pot spune despre motivul plecării. Am sfătuit-o să vorbească 
cu voi despre restul. Așa că s-ar putea să treacă să vă vadă. 

— O să vorbesc cu ea. O să-ncerc s-o fac să înțeleagă. 

— Mulţumesc. 

— Tu cum te simți? 

— Sînt îngrozită. Sînt speriată că n-o să vă mai văd nicio- 
dată pe tine, pe tăticul sau pe Gretchen. Sînt speriată că o să 
stric totul. Sînt speriată că, și dacă n-o să stric totul, n-o să 
conteze. Simt că o să leşin, şi am simţit așa de cînd a aterizat 
chestia asta. 

Jane mă îmbrăţișă, apoi se uită la gîtul meu, nedumerită. 

— Nu-ţi iei medalionul cu elefantul de jad? 

— Oh... E o poveste lungă. Spune-i lui Gretchen că am zis 
să ţi-o povestească. Trebuie oricum să afli despre ea. 

— L-ai pierdut? 

— Nu e pierdut. Numai că nu-l mai am. 

— Oh, exclamă Jane. 

— Nu mai am nevoie de el. Ştiu cine mă iubește în lumea 
asta şi cine m-a iubit. 

— Bine. Ceea ce voiam să-ţi spun eu este că, așa cum îți 
aduci aminte cine te iubește, ar trebui să-ți aduci aminte cine 
eşti. Și totul despre cine eşti. Și totul despre ce ești. 

— Ce sînt, am zîmbit atotştiutor. Din cauza a ceea ce sînt 
plec acum. Ce sînt a stîrnit mai multe necazuri decît merită, 
dacă mă întrebi pe mine. | 

— Asta nu mă surprinde. Trebuie să-ți spun, Zoë, că au 
existat momente în care mi-a părut rău pentru tine. Atât de mult 
din viaţa ta a fost complet în afara controlului tău... Ţi-ai trăit 
viața sub privirea unei rase întregi de ființe, iar ei au avut pre- 
tenţii de la tine chiar de la început. Întotdeauna am fost uimită 
că ai reușit să rămii întreagă la minte trecînd prin toate astea. 

— Ei, știi tu. Părinţii buni ajută. 

— Mulţumesc. Am încercat să-ţi facem viața cît mai nor- 
mală posibil. Şi cred că te-am crescut destul de bine ca să-ţi pot 
spune asta, iar tu să înţelegi: ce ești a avut pretenții de la tine 
toată viața ta. Acum e momentul să pretinzi ceva înapoi. Înţelegi? 

— Nu sînt sigură. 

— Cine ești a trebuit întotdeauna să lase loc pentru ce ești. 
Ştii asta. 

Am dat din cap. Așa era. 

— Asta s-a întîmplat în parte pentru că ești tînără, şi ce ești 
este atît de mare față de cine eşti. Nu te poţi aștepta ca un copil 
normal, de opt ani sau chiar de paisprezece ani, să înțeleagă ce 
înseamnă să fii ceva asemănător cu ceea ce ești tu. Dar acum ai 
ajuns destul de mare ca să înţelegi. Să ai parte de apreciere 
pentru asta. Să ştii cum să foloseşti acest lucru, pentru altceva 
decit să stai tîrziu noaptea. 

Am zîmbit, uluită că Jane își amintea cum încercam să 
folosesc tratatul ca să stau mai tîrziu decît ora mea de culcare. 

— Te-am urmărit în ultimul an. Am văzut cum interacţio- 
nezi cu Hickory și Dickory. Ţi-au impus multe din cauza a ceea 
ce ești. Tot antrenamentul și toate exercițiile acelea. Dar ai 
început și să ceri mai mult de la ei. Documentele pe care i-ai 
pus să ți le dea... 

— Nu știam că ai aflat despre asta. 

— Am fost ofițer de informaţii. Soiul ăsta de lucruri e me- 
seria mea. Esenţa este că ai devenit mai dispusă să foloseşti 

această putere. Preiei în sfîrşit controlul asupra vieții tale. Ce 
eşti a început să facă loc pentru cine eşti. 

— E un început. 

— Ține-o tot așa. Avem nevoie de cine eşti, Zoë. Avem nevoie 
să iei ceea ce ești — fiecare parte din ceea ce eşti — şi s-o folosești 
ca să ne salvezi pe noi. Să salvezi Roanoke. Şi să te întorci la 
noi. 

— Cum s-o fac? am întrebat. 

Jane zîmbi. 

— Cum am spus: pretinde ceva înapoi. 

— E prea vag ca să mă ajute cu ceva. 

— Poate, răspunse Jane, și mă sărută pe obraz. Sau poate 
că am doar încredere că ești destul de deșteaptă ca să-ţi dai 
seama singură. 

Mămica obținu o îmbrăţișare pentru asta. 

Zece minute mai tîrziu, mă aflam la cincisprezece kilometri 
deasupra planetei Roanoke și urcam în continuare, îndreptîn- 
du-mă către o navă obină, gîndindu-mă la ce spusese Jane. 

— Vei afla că navele noastre zboară mult mai repede decît 
navele Uniunii Coloniale, mă informă Hickory. 

— Chiar așa! am exclamat. 

M-am dus către locul unde Hickory şi Dickory îmi puseseră 
bagajul și am luat una dintre valize. 

— Da, replică Hickory. Motoare mult mai eficiente şi o 
administrare mai bună a gravitaţiei artificiale. Vom ajunge la 
distanța de salt față de Roanoke în ceva mai puţin de două zile. 
Uneia dintre navele voastre i-ar trebui cinci sau şase zile să 
ajungă la aceeași distanță. 

— În regulă, am comentat. Cu cît ajungem mai repede la 
generalul Gau, cu atît mai bine. 

Am desfăcut fermoarul valizei. 

— Este o clipă foarte emoţionantă pentru noi, vorbi Hickory. 
E prima oară de cînd locuiești cu maiorul Perry și locotenent 
Sagan cînd vei întîlni alți obini în persoană. 

— Dar ei ştiu totul despre mine... 

— Da. Înregistrările din ultimul an au ajuns la toţi obinii, 
atît în formă nemontată cît și de rezumat. Versiunile nemontate 
vor lua timp să fie prelucrate. | 

— Pariez. Asta era! 

Găsisem ce căutam: cuțitul de piatră, dar de la vîrcolacul 
meu. Îl împachetasem în grabă, cînd nu se uita nimeni. Voiam 
să mă asigur că nu mi-am închipuit doar că-l pusesem în bagaje. 

— Ţi-ai adus cuțitul de piatră 

— L-am adus. Am planuri pentru el. 

— Ce planuri? întrebă Hickory. 

— O să-ţi zic mai tirziu. Dar spune-mi, Hickory... Nava 
asta pe care mergem... E cineva important pe ea? 

— Da, răspunse Hickory. Pentru că e prima oară cînd te 
afli în prezenţa altor obini de cînd era copil, unul dintre membrii 
consiliului de guvernămînt al obinilor va fi acolo să te salute. 
Vrea foarte mult să se întilnească cu tine. 

— Bine, am zis și am aruncat o privire către cuțit. 

— Şi eu vreau foarte mult să mă întîlnesc cu el. 

Cred că în acel moment chiar l-am făcut nervos pe Hickory. 


DOUĂZECI ŞI DOI 


— Pretinde ceva înapoi, mi-am spus în timp ce așteptam 
ca membrul consiliului obinilor să mă salute în cabina mea de 
lux. Pretinde ceva înapoi. Pretinde ceva înapoi. 

Cu siguranță că o să vomit, m-am gîndit. 

Nu poți să vomiți, mi-am răspuns singură. Încă nu ţi-ai dat 
seama cum e cu toaleta. Nu ştii în ce să vomiţi. 

Asta cel puțin era adevărat. Obinii nu excretă și nu se ocupă 
de igiena personală în acelaşi fel ca ființele umane, și nu au — 
atunci cînd sînt cu alții din propria lor rasă — aceleași probleme 
privind pudoarea, pe care le avem noi. În colțul cabinei se afla 

un sortiment interesant de găuri şi robinete care arătau precum 
ceva ce ai folosi probabil pe post de baie. Dar n-aveam nici cea 
mai mică idee ce era fiecare. Nu voiam să folosesc obiectul despre 
care credeam că e o chiuvetă, doar ca să descopăr mai tîrziu că 
ar fi trebuit să fie toaleta. Băutul din toaletă era în ordine pentru 
Babar, dar îmi place să cred că eu am standarde mai înalte. 

Urma, cu siguranță, să devină o problemă într-o oră sau 
două. Ar trebui să-i întreb pe Hickory și Dickory despre asta. 

Nu erau cu mine pentru că cerusem să fiu dusă direct în 
cabina mea cînd am pornit și apoi am cerut să rămîn singură 
pentru o oră, în care moment am vrut să-l văd pe membrul con- 
siliului. Cred că făcînd acest lucru, am dat peste cap vreun soi 
de ceremonie de bun-venit din partea transportorului obin 
(numit Transportor Obin 8532, cu eficienţa tipică și plictisitoare 
a obinilor), dar n-am lăsat ca asta să mă deranjeze. A avut efectul 
pe care-l urmăream în clipa de față: luasem hotărîrea că urma 
să fiu un pic dificilă. Faptul de a fi un pic dificilă avea să facă 
mai ușor pentru mine, speram eu, ceea ce aveam nevoie să 
întreprind în continuare. Și anume să încerc să salvez Roanoke. 

Tăticul avea propriul lui plan să obțină asta, iar eu aveam 
să-l ajut. Dar mă gîndeam la un plan al meu propriu. Tot ce 
trebuia să fac eu era să pretind ceva înapoi. 

Ceva cu adevărat foarte, foarte mare. 

O, bine, vorbi creierul meu. Dacă asta nu merge, cel puțin îl 
poți întreba pe tipul ăsta din consiliu unde-ar trebui să faci pipi. Da, 
bine, asta ar fi ceva. 

Se auzi un ciocănit la intrarea cabinei, iar ușa se deschise. 
Nu exista încuietoare pentru că obinii între ei nu aveau cine 
ştie ce idee de intimitate (nici vreun semn pe ușă, din acelaşi 
motiv). Trei obini intrară în cameră: Hickory, Dickory şi un 
altul care era nou pentru mine. 

— Bine-ai venit, Zoë, îmi spuse acesta. Te salutăm la înce- 
putul timpului tău petrecut cu obinii. 

— Mulţumesc, am răspuns. Tu ești membru al consiliului? 

— Da. Numele meu este Dock. 

Am încercat foarte tare să-mi stăpînesc zîimbetul de pe față 
și am eşuat mizerabil. 

— Ai spus că numele tău e Dock 

— Da, răspunse. 

— Ca în Hickory, Dickory, Dock... 

— E corect. 

— Asta-i o coincidență uimitoare, am comentat, odată ce 
mi-am recăpătat controlul asupra feței. 

— Nu-i o coincidenţă, spuse Dock. Cînd tu ai dat numele 
de Hickory şi Dickory, am aflat despre versurile de copii din 
care ai luat numele. Cînd eu și mulți alți obini ne-am ales nume, 
am ales cuvinte din poezie. 

— Ştiam că există alți Hickory și Dickory. Dar îmi spui că 
există și alți obini pe nume Dock... 

— Da, răspunse Dock. 

— Şi „Şoarece” și „Ceas”? 

— Da. 

— Cum rămîne cu „Fuge”, „Sus“ şi „Un”? 

— Fiecare cuvînt din poezioară e popular ca nume. 

— Sper că unii dintre obini știu că și-au luat nume după 
un articol nehotărit. 

— Sîntem perfect conștienți de semnificația cuvintelor. 
Ceea ce este important este asocierea cu tine. Tu le-ai dat 
acestora doi numele de Hickory şi Dickory. Totul a urmat de 
aici. 

Fusesem dată peste cap de ideea că o întreagă rasă înfrico- 
şătoare de extratereștri îşi luase nume prostești din cauza 
numelor pe care le-am dat la doi dintre ei, fără să mă gîndesc 
cine ştie ce, cu mai mult de un deceniu în urmă; acest comenta- 
riu al lui Dock îmi readuse brusc concentrarea. Îmi reamintea 
că obinii, cu noua lor conştiinţă, se identificaseră atît de mult 
cu mine, purtau o amprentă atît de adîncă a mea, chiar și cînd 
eram copil, încât chiar şi o poezioară de copii care-mi plăcea 
avea greutate. 

Să cer ceva înapoi. 

Stomacul mi se strînse. Nu l-am băgat în seamă. 

— Hickory, am întrebat. Tu şi Dickory înregistraţi chiar 
acum? 

— Da. 

— Opriţi-vă, vă rog. Consilier Dock, înregistrezi în acest 
moment? 

— Da, răspunse. Deşi numai pentru amintirea mea personală. 

— Te rog, opreşte-te. 

Toţi se opriră din înregistrat. 

— Te-am jignit? întrebă Dock. 

— Nu, am răspuns. Dar nu cred că o să vreți asta ca parte 
a unei înregistrări permanente. 

Am tras adînc aer în piept. 

— Am nevoie de ceva din partea obinilor, consilier. 

— Spune-mi ce este. O să încerc să găsesc pentru tine. 

— Am nevoie ca obinii să mă ajute să apăr Roanoke. 

— Mă tem că nu sîntem capabili să te ajutăm cu această 
cerere. 

— Nu este o cerere. 

— Nu înțeleg. 

— Am spus că nu e o cerere. N-am cerut ajutorul obinilor, 
consiliere. Am spus că am nevoie de el. E o diferență. 

— Nu ne putem supune, vorbi Dock. Uniunea Colonială a 
cerut ca noi să nu oferim nici un ajutor coloniei Roanoke. 

— Nu-mi pasă, am replicat. Ce vrea Uniunea Colonială în 
acest moment nu înseamnă absolut nimic pentru mine. Uniunea 
Colonială plănuieşte să lase să moară pe toți cei la care țin. 
pentru că s-a hotărît că Roanoke e mai folositoare ca simbol 
decît în calitate de colonie. Nu dau nici o ceapă degerată pe 
simbolism. Îmi pasă de oameni. De prietenii şi de familia mea. 
Au nevoie de ajutor. Și îl cer de la voi. 

— Să te ajutăm pe tine înseamnă să rupem tratatul cu 
Uniunea Colonială, explică Dock. 

— Tratatul vostru... E vorba de cel care vă permite accesul 
la mine? 

— Da, confirmă Dickory. 

— Vă dați seama că mă aveți, am zis. Pe nava asta. Tehnic 
vorbind, pe teritoriu obin. Nu mai aveţi nevoie de permisiunea 
Uniunii Coloniale ca să mă vedeţi. 

— Tratatul nostru cu Uniunea Colonială nu prevede numai 
accesul la tine, replică Dock. Acoperă multe probleme, inclusiv 
accesul la aparatele de conștiință pe care le purtăm. Nu putem 
să acționăm împotriva tratatului, nici măcar pentru tine. 

— Atunci nu-l rupeţi, am spus, şi aici mi-am încrucișat 
degetele, mental. 

Ştiam că obinii aveau să spună că nu pot rupe tratatul cu 
Uniunea Colonială; Hickory spusese asta mai înainte. Aici 
lucrurile erau pe cale să devină de-a dreptul spinoase. 

— Am nevoie ca obinii să mă ajute să apăr Roanoke, con- 
silier. N-am spus că obinii trebuie s-o facă chiar ei. 

— Mă tem că nu te înțeleg, zise Dock. 

— Faceţi ca altcineva să mă ajute. Sugerațţi-le că ajutorul 
ar fi apreciat. Faceţi tot ce trebuie să faceți. 

— Nu vom fi capabili să ne ascundem influența. Uniunea 
Colonială nu va fi convinsă de argumentul că forțarea de către 
noi a altei rase să acţioneze în numele nostru nu reprezintă un 
amestec. 

— Atunci cereți cuiva despre care Uniunea Colonială ştie 
că nu-i puteți forța. 

— Pe cine sugerezi? întrebă Dock. 

Există o veche expresie pentru atunci cînd faci ceva complet 
nebunesc. „A da cu barda-n lună”, așa se cheamă. 

Asta eram eu, ridicînd barda. 

— Consu, am răspuns. 

Trosc. Barda mea porni spre o lună foarte îndepărtată. 

Dar era o aruncătură pe care trebuia s-o fac. Obinii erau 
obsedați de consu, pentru motive cât se poate de bune: cum să 
nu fii obsedat de creaturile care ţi-au dat inteligenţă și apoi nu 
te-au mai băgat în seamă pentru tot restul eternității? Consu 
vorbiseră cu obinii numai o dată de cînd le dăduseră rațiunea, 

iar această conversaţie avusese loc cu prețul enorm a jumătate 
dintre obinii de pretutindeni. Îmi aminteam de acel preţ. Plă- 
nuiam să-l folosesc acum în avantajul meu. 

— Consu nu vorbesc cu noi, zise Dock. 

— Determinaţi-i s-o facă! 

— Nu ştim cum. 

— Găsiţi o cale. Ştiu cum se simt obinii faţă de consu, consi- 
liere. l-am studiat pe ei. V-am studiat pe voi. Hickory şi Dickory 
au făcut o poveste despre ei. Primul mit al creației pentru obini, 
numai că e adevărat. Știu cum i-ați făcut să vă vorbească. Şi 
ştiu că ați încercat să-i faceți să vă vorbească din nou de atunci. 
Spune-mi că nu e adevărat. 

— E adevărat. 

— Sînt dispusă să ghicesc că lucraţi încă la asta, chiar şi 
acum. 

— Așa e. Am lucrat. 

— Acum e timpul să realizaţi asta. 

— Nu există nici o garanţie că ne-ar ajuta consu, chiar dacă 
îi convingem să stea de vorbă cu noi și să ne asculte pledoaria 
din partea voastră. Consu sînt imposibil de cunoscut. 

— Înţeleg, merită oricum o încercare. 

— Chiar dacă ceea ce ne ceri ar fi posibil, ar avea un preț mare. 
Dacă ştii ce ne-a costat ultima oară cînd am vorbit cu consu... 

— Știu exact cît de mult a costat. Hickory mi-a zis. Și știu 
că obinii sînt obișnuiți să plătească pentru ceea ce capătă. Dă-mi 
voie să te întreb ceva, consiliere. Ce-aţi căpătat de la tatăl meu 
biologic? Ce-aţi obținut de la Charles Boutin? 

— El ne-a dat conștiință, după cum bine ştii. Dar a avut 
un preţ. Tatăl tău a cerut un război. 

— Pe care nu i l-ați dat niciodată. Tatăl meu a murit înainte 
ca voi să apucați să plătiți. Aţi căpătat darul lui pe gratis. 

— Uniunea Colonială a cerut un preț ca să termine munca 
lui. 

— Asta-i între voi și Uniunea Colonială. Nu anulează nimic 
din ce-a făcut tatăl meu sau faptul că n-aţi plătit niciodată. Eu 

sînt fiica lui. Moştenitoarea lui. Faptul că vă aflaţi aici spune că 
obinii mi-au acordat onoarea pe care i-ar acorda-o lui. V-aș putea 
spune că-mi datorați ceea ce-i datoraţi lui: un război, cel puţin. 

— Nu pot spune că-ţi datorăm ceea ce datoram tatălui tău. 

— Atunci ce-mi datorați mie? Ce-mi datorați mie pentru 
ceea ce am făcut eu pentru voi? Cum te cheamă? 

— Numele meu e Dock. 

— Un nume pe care-l porți pentru că într-o zi le-am dat 
acestora doi numele de Hickory şi Dickory, am zis, arătînd spre 
cei doi prieteni ai mei. Este numai exemplul cel mai evident 
pentru ceea ce aveţi prin intermediul meu. Tatăl meu v-a dat o 
conștiință, dar voi nu ştiați ce să faceți cu ea, nu-i așa? Nici unul 
dintre voi n-a știut. Toţi aţi învăţat ce să faceţi cu conștiința 
urmărind-o crescînd pe-a mea, de cînd eram copil și pînă am 
ajuns ceea ce sînt acum. Consiliere, cîţi obini mi-au urmărit 
viaţa? Au văzut cum făceam lucrurile? Au învăţat de la mine? 

— Toţi. Am învățat cu toţii de la tine, Zoë. 

— Cit i-a costat pe obini? De cînd au venit Hickory şi Dickory 
să locuiască împreună cu mine, pînă în clipa în care am păşit 
pe nava asta, cît v-a costat? Ce-am cerut eu vreodată de la oricare 
dintre obini? 

— N-ai cerut nimic. 

Am dat din cap. 

— Așadar, să recapitulăm. Consu v-au dat inteligenţă şi v-a 
costat jumătate din toți obinii cînd aţi venit să-i întrebaţi de ce-au 
făcut-o. Tatăl meu v-a dat conștiință, iar prețul pentru asta a fost 
un război, un preţ pe care l-aţi fi plătit de bunăvoie dacă ar fi trăit. 
Eu v-am dat zece ani de lecții despre cum să fiți conștienți — 
despre cum să trăiţi. Nota de plată a ajuns la scadenţă, consiliere. 
Ce preț cer? Cer viețile a jumătate dintre obinii din univers? Nu. 
Cer ca obinii să se angajeze într-un război împotriva unei cu totul 
alte rase? Nu. Cer numai ajutorul vostru ca să-mi salvez familia 
și prietenii. Nu cer nici măcar ca obinii s-o facă ei înșiși, doar ca 
ei să găsească o cale de a pune pe altcineva s-o facă pentru ei. 
Consiliere, avînd în vedere istoria obinilor în privința a ceea ce 

au primit şi cât a costat, dorința mea de-acum de la obini vine 
chiar foarte ieftin! 

Dock mă privi lung, în tăcere. l-am întors privirea, mai mult 
pentru că uitasem să clipesc în tot acest răstimp și mă temeam 
că dacă încercam s-o fac în clipa de față aș putea să ţip. Cred că 
asta mă făcea să arăt enervant de calmă. Puteam trăi cu ideea... 

— Eram pe cale să trimitem o sondă de salt cînd ai sosit, 
vorbi Dock. N-a fost încă trimisă. O să anunţ restul consiliului 
obinilor despre cererea ta. Le voi spune că eu te sprijin. 

— Mulţumesc, consilier Dock. 

— S-ar putea să fie nevoie de un timp ca să se hotărască 
un curs al acțiunii. 

— Nu aveţi timp. O să-l văd pe generalul Gau și o să-i trans- 
mit mesajul tatălui meu. Consiliul obinilor are timp să acţioneze 
pînă cînd termin de vorbit cu generalul Gau. Dacă n-a făcut-o 
sau n-o s-o facă, atunci îl veți părăsi pe generalul Gau fără mine. 

— Nu vei fi în siguranţă în Conclav. 

— Trăiţi cu impresia că voi tolera să mai stau printre obini 
dacă mă refuzați? Vă tot repet asta: nu vă cer, am nevoie de asta. 
Dacă obinii n-au s-o facă, mă vor pierde. 

— Asta ar fi foarte greu de acceptat pentru unii dintre noi. 
Te-am pierdut deja pentru un an, Zoë, cînd Uniunea Colonială 
a ascuns colonia voastră. 

— Atunci ce-o să faceţi? Să mă tîrîți înapoi pe navă? Să mă 
ţineţi prizonieră? Să mă înregistrați împotriva voinței mele? 
Nu-mi închipui ca van. vrte distractiv. Ştiu ce sînt pentru 
obini, consiliere. Ştiu la ce m-aţi folosit cu toţii. Nu cred că mă 
veţi găsi foarte folositoare după ce mă refuzați. 

— Te înţeleg. Zoë, a fost o onoare să te întîlnesc. Și acum 
trebuie să trimit acest mesaj... Te rog să mă scuzi! 

Am dat din cap. Dock plecă. 

— Te rog, închide ușa, i-am cerut lui Hickory, care era cel 
mai aproape de ea. O închise. 

— Mulţumesc, am spus, şi am vomitat peste pantofi. Dickory 
se repezi la mine şi mă prinse înainte să cad de-a binelea. 


268 / JOHN SCALZI 


— Ești bolnavă, spuse Hickory. 

— N-am nimic, am răspuns, şi apoi am vomitat peste 
Dickory de sus pînă jos. 

— O, Doamne, Dickory, îmi pare atît de rău! 

Hickory se apropie, mă luă de lîngă Dickory și mă îndreptă 
către instalațiile stranii. Învîrti un robinet şi apa ieși bolborosind. 

— Ce-i asta? am întrebat. 

— E o chiuvetă, răspunse Hickory. 

— Eşti sigur? am întrebat. Hickory dădu din cap. M-am 
aplecat, m-am spălat pe față şi mi-am clătit gura. 

— Cum te simți? întrebă Hickory după ce m-am curățat 
cît de bine-am putut. 

— Nu cred că o să mai vomit, dacă asta vrei să spui. Chiar 
dacă aș vrea, n-a mai rămas nimic. 

— Ai vomitat pentru că ești bolnavă, insistă Hickory. 

— Am vomitat pentru că tocmai l-am tratat pe unul dintre 
conducătorii voştri de parcă ar fi fost valetul meu. Asta-i ceva 
nou pentru mine, Hickory. Chiar este! 

M-am uitat la Dickory, aşa cum era acoperit de vărsătură. 

— Și sper să meargă. Pentru că eu cred că dacă trebuie să 
fac iarăși aşa ceva, stomacul meu s-ar putea să sară de-a dreptul 
pe masă. 

Măruntaiele mele făcură o tumbă după ce-am spus asta. 
Notă pentru mine: după ce vomiti, atenție la comentariile excesiv 
de colorate. 

— Ai vorbit serios? întrebă Hickory. Ce i-ai spus lui Dock... 

— Fiecare cuvinţel, am răspuns și-am făcut semn către mine. 
Hai, Hickory, uită-te la mine. Crezi că m-aș supune singură la 
toate astea dacă n-aş fi serioasă? 

— Voiam să fiu sigur. 

— Poţi fi sigur. 

— Zoë, o să fim cu tine. Eu și Dickory. Indiferent ce decide 
consiliul. Dacă alegi să rămii pe loc după ce vorbeşti cu gene- 
ralul Gau, vom sta cu tine. 

— Mulţumesc, Hickory. Dar nu trebuie să faceţi asta. 

— O s-o facem. Am stat alături de tine în cea mai mare parte 
a vieții tale. Și în toată viața pe care-am petrecut-o conştienţi. Ală- 
turi de tine și de familia ta. Ne-ai spus că facem parte din familia 
ta. Acum eşti departe de acea familie. S-ar putea să nu-i mai vezi 
niciodată. N-o să te lăsăm singură. Locul nostru e lîngă tine, 

— Nu ştiu ce să spun... 

— Spune că o să ne lași să stăm cu tine. 

— Da. Staţi. Și mulţumesc. Mulţumesc amîndurora. 

— Cu plăcere. 

— lar acum, ca primă îndatorire oficială pentru voi, găsiți-mi 
ceva nou de îmbrăcat. Încep să put de-a binelea. Și apoi spu- 
neți-mi care dintre chestiile alea de-acolo este toaleta. Pentru 
că acum chiar am nevoie să știu. 


DOUĂZECI ŞI TREI 


Ceva mă înghiontea ca să mă trezesc. Am plesnit acel ceva. 

— Mori, am mormăit. 

— Zoë, vorbi Hickory. Ai un vizitator. 

Am clipit către Hickory, a cărui siluetă era încadrată de 
lumina ce venea de pe coridor. 

— Despre ce tot vorbești? 

— Generalul Gau. E aici. Acum. Și dorește să-ţi vorbească. 

M-am ridicat în capul oaselor. 

— Trebuie că glumești! am exclamat. Mi-am luat PDA-ul 
și m-am uitat la oră. 

Sosiserăm în spaţiul Conclavului cu paisprezece ore în 
urmă, făcîndu-ne apariţia în spațiul real la o mie de kilometri 
de stația spațială pe care generalul Gau o făcuse cartierul general 
administrativ al Conclavului. Spusese că nu dorea să favorizeze 
o planetă mai presus de alta. Staţia spaţială era înconjurată de 
sute de nave din tot spațiul Conclavului şi de și mai multe navete 
şi vehicule de transport care circulau printre nave, plecînd și 

sosind pe stație. Stația Phoenix, cea mai mare staţie spațială 
umană —atit de mare încît auzisem că afecta mareele de pe 
planeta Phoenix (cu efecte măsurabile numai cu cele mai sensi- 
bile instrumente, dar orișicum...) — ar fi încăput într-un colț al 
cartierului general al Conclavului. 

Sosiserăm și ne anunțaserăm trimițind un mesaj codificat 
generalului Gau, prin care ceream o audienţă. Ni se dăduseră 
coordonate de andocare, apoi fuseserăm ignoraţi în mod deli- 
berat. După zece ore, m-am dus în sfârşit la culcare. 

— Ştii că eu nu glumesc, spuse acum Hickory. 

Se întoarse în cadrul ușii și aprinse luminile în cabină. Am 
clipit. 

— Acum, te rog, zise el, hai să-l întîmpinăm. 

Cinci minute mai tîrziu eram îmbrăcată în ceva ce speram 
să fie prezentabil şi pășeam oarecum nesigură de-a lungul 
coridorului. După un minut de mers, am exclamat: 

— Oh, rahat! și am alergat înapoi în cabină, lăsiîndu-l pe 
Hickory singur pe coridor. Un minut mai tîrziu eram înapoi, 
purtînd în mînă o cămașă cu ceva înfăşurat în ea. 

— Ce-i asta? întrebă Hickory. 

— Un dar, am răspuns. 

Ne-am continuat drumul pe coridor. 

După încă un minut stăteam în camera de conferințe 
amenajată în grabă, împreună cu generalul Gau. Ședea pe o 
latură a unei mese înconjurate de scaune în stilul obin, care nu 
erau prea bine proiectate nici pentru fiziologia lui, nici pentru 
a mea. M-am aşezat pe partea cealaltă, cu cămașa în mînă. 

— O să aştept afară, zise Hickory după ce mă lăsă acolo. 

— Mulţumesc, Hickory, am răspuns. 

El plecă. M-am întors cu fața spre general. 

— Bună, l-am salutat, cam neconvingător. 

— Tu ești Zoë, spuse generalul Gau. Fiinţa umană care îi 
face pe obini să-i îndeplinească poruncile. 

Vorbele lui erau într-o limbă pe care n-o înțelegeam; erau 
traduse printr-un dispozitiv de comunicații care-i atîrna de gît. 

— Asta-s eu, am replicat. 

Mi-am auzit vorbele traduse în limba lui. 

— Mă interesează felul în care o fată umană este capabilă 
să rechiziționeze o navă de transport obină ca s-o aducă să mă 
vadă. 

— E o poveste lungă. 

— Spune-mi versiunea scurtă. 

— Tatăl meu a creat aparate speciale care le conferă obinilor 
conştiinţă. Obinii mă onorează ca fiind singura legătură în viață 
cu tatăl meu. Fac tot ce le cer eu să facă. 

— Trebuie să fie plăcut să ai o rasă întreagă la cheremul 
tău. 

— Ar trebui să știi cum e. Ai patru sute de rase la cheremul 
tău. Domnule... 

Generalul Gau făcu ceva cu capul care speram că era menit 
să fie un zîmbet. 

— Asta e o chestiune oarecum discutabilă în acest moment, 
mă tem. Dar sînt nedumerit. Trăiam cu impresia că ești fiica 
lui John Perry, administrator al coloniei Roanoke. 

— Sînt. El şi cu soţia lui, Jane Sagan, m-au adoptat după ce 
tatăl meu a murit. Mama mea naturală murise cu ceva timp îna- 
inte. De dragul părinţilor mei adoptivi sînt acum aici. Deși îmi 
cer scuze — am arătat spre mine şi spre aspectul meu dezordonat 
- nu mă aşteptam să vă întîlnesc așa repede. Credeam că o să 
venim la dumneavoastră şi că o să avem timp să ne pregătim. 

— Cînd am auzit că obinii transportau o ființă umană care 
venea să mă vadă, şi încă una de pe Roanoke, am fost destul de 
curios ca să nu vreau să aştept, explică Gau. De asemenea, găsesc 
important să fac opoziţia să se întrebe ce pun la cale. Faptul că 
vin să vizitez o navă obină în loc să aștept să le primesc delegația 
o să-i facă pe unii să se întrebe cine eşti şi ce știu eu, iar ei nu. 

— Sper că merit drumul. 

— Dacă nu, tot or să fie nervoşi. Dar avînd în vedere cît 
de departe ai venit, sper, de dragul nostru, al amîndurora, că 
drumul a meritat. Ești complet îmbrăcată? 

— Ce? 

Dintre multele întrebări la care m-aș fi putut aștepta, asta 
nu era una dintre ele. 

Generalul arătă către mîna mea. 

— Ai o cămașă în mînă. 

— Ah, am exclamat, și am pus cămașa pe masă între noi. 
E un dar. Nu cămașa. E ceva înfăşurat în cămașă. Asta-i darul. 
Speram să găsesc altceva în care să-l pun înainte de a vi-l da, 
dar m-ați luat oarecum prin surprindere. O să tac din gură acum 
şi-o să vă las să-l luați pur și simplu. 

Generalul îmi aruncă ceea ce cred că era o privire stranie, 
apoi întinse mîna și desfășură obiectul aflat în cămașă. Era 
cuțitul de piatră pe care mi-l dăduse vîrcolacul. ÎI ridică și-l 
examină la lumină 

— E un dar foarte interesant, observă el și începu să-l miște 
în mînă, încercîndu-i, bănuiam, greutatea şi echilibrul. 

— Şi un cuţit destul de frumos desenat. 

— Mulţumesc. 

— Nu tocmai o armă modernă. 

— Nu, am răspuns. 

— Ţi-ai închipuit că un general trebuie să fie interesat de 
arme arhaice? întrebă Gau. 

— La drept vorbind, e o poveste în spatele lui. Există o rasă 
băștinașă de fiinţe inteligente pe Roanoke. N-am știut despre 
ele, înainte de a ateriza. Nu cu multă vreme în urmă, ne-am 
întîlnit cu ele pentru prima oară și lucrurile au mers prost. Unii 
dintre ei au murit, la fel şi unii dintre noi. Apoi însă unul dintre 
ei și unul dintre noi s-au întîlnit și s-au hotărît să încerce să nu 
se mai omoare unii pe alții; în schimb, şi-au făcut daruri. Cuţitul 
acela a fost unul dintre aceste daruri. E al tău acum. 

— E o poveste interesantă. Și cred că am dreptate să pre- 
supun că această poveste are o oarecare implicaţie legată de 
motivul pentru care te afli aici. 

— Depinde de dumneavoastră, domnule. Puteţi să hotărîţi 
doar că e un cuţit frumos de piatră. 

— Nu prea cred. Administratorul Perry este un om care 
cochetează cu subtextele. Nu mi-a scăpat ce înseamnă faptul 
că şi-a trimis fiica să transmită un mesaj. Apoi însă a oferit acest 
dar anume, cu această poveste anume. E un om de o oarecare 
subtilitate. 

— Și eu cred la fel. Dar cuțitul nu e de la tăticul meu. E de 
la mine. 

— Aşa, exclamă Gau surprins. Asta-i încă și mai interesant. 
Administratorul Perry n-a sugerat asta? 

— Nu știe că aveam cuțitul. Și nu știe cum l-am căpătat. 

— Dar ai avut intenţia să-mi transmiți un mesaj cu ajutorul 
lui. Unul care să-l completeze pe cel al tatălui tău adoptiv. 

— Speram să vedeţi lucrurile astfel. 

Gau lăsă cuțitul jos. 

— Spune-mi ce are de zis administratorul Perry. 

— O să fiți asasinat, am răspuns. Oricum, cineva o să încer- 
ce. E cineva apropiat de dumneavoastră. Cineva din cercul de 
consilieri de încredere. Tăticul nu știe cînd sau cum, dar ştie că 
e plănuit să se întîmple curînd. Voia să știți, ca să vă puteți apăra. 

— De ce? Tatăl tău adoptiv este funcționar al Uniunii 
Coloniale. A făcut parte din planul care a distrus flota Concla- 
vului și a pus în primejdie toate lucrurile pentru care am muncit, 
mai multă vreme decit ai trăit tu, tînără ființă umană. De ce-ar 
trebui să am încredere în cuvîntul unui dușman? 

— Uniunea Colonială este dușmanul dumneavoastră, nu 
tăticul meu. 

— Tăticul tău a ajutat la uciderea a zeci de mii. Fiecare navă 
din flotă a fost distrusă, în afară de a mea. 

— V-a implorat să nu vă chemaţi navele la Roanoke. 

— Aici a fost mult prea subtil. N-a explicat niciodată cum 
a fost întinsă capcana. Mi-a cerut doar să nu-mi chem flota. Un 
pic mai multe informaţii ar fi ținut în viață mii de fiinţe. 

— A făcut ce-a putut. Eraţi acolo să ne distrugeți colonia. 
Nu-i era permis să o predea. Ştiţi că n-avea prea multe opțiuni. 
Şi-așa, a fost rechemat de către Uniunea Colonială și acuzat 

chiar și pentru că v-a sugerat că s-ar putea să se întîmple ceva. 
Ar fi putut fi trimis la închisoare pentru simpla faptă de a fi 
vorbit cu dumneavoastră, generale. A făcut tot ce-a putut. 

— De unde știu că nu este folosit iarăși? 

— Aţi spus că ştiaţi ce înseamnă că m-a trimis pe mine să 
vă aduc un mesaj. Eu sînt dovada că vă spune adevărul. 

— Tu eşti dovada că el crede că-mi spune adevărul. Nu 
înseamnă că este adevărul. Tatăl tău adoptiv a fost folosit o dată. 
De ce n-ar putea fi folosit din nou? 

Am luat foc auzind asta. 

— Îmi cer scuze, generale. Dar ar trebui să știți că, trimi- 
țîndu-mă pe mine să vă aduc acest avertisment, atît tăticul cît 
şi mămica mea sînt absolut siguri că vor fi etichetați drept trădă- 
tori de către Uniunea Colonială. Amîndoi or să meargă la închi- 
soare. Ar trebui să ştiţi că nu mă pot întoarce pe Roanoke, ca 
parte a înţelegerii datorită căreia obinii mă aduc la dumnea- 
voastră. Trebuie să rămîn cu ei. Pentru că ei cred că e doar o 
chestiune de timp pînă cînd Roanoke va fi distrusă, dacă nu de 
către dumneavoastră, atunci de către vreo parte a Conclavului 
asupra căreia nu mai aveţi nici un control. Părinții mei și cu 
mine am riscat totul ca să vă dăm acest avertisment. Este posibil 
să nu-i mai văd niciodată nici pe ei, nici pe oricine altcineva de 
pe Roanoke, pentru că.vă dau acest avertisment. Acum, gene- 
rale, credeţi că oricare dintre noi ar fi făcut acest lucru dacă 
n-am fi absolut siguri de ceea ce vă spunem? Credeţi? 

Generalul Gau nu scoase nici un cuvînt pentru o clipă. 
Apoi vorbi: 

— Îmi pare rău că a trebuit să riscați cu toții atât de mult. 

— Atunci faceţi-i tăticului meu onoarea de a-l crede. Sînteți 
în pericol, generale. Şi acel pericol e mai aproape decît credeți. 

— Spune-mi, Zoë, ce speră administratorul Perry să obțină 
spunîndu-mi mie asta? Ce vrea de la mine? 

— Vrea să rămîneţi în viaţă. l-aţi promis că atita vreme cît o 
să conduceţi Conclavul, n-o să mai atacați Roanoke. Cu cât rămi- 
neți mai mult în viață, cu atît mai mult rămînem și noi în viață. 

— Dar aici e ironia. Mulțumită a ceea ce s-a întîmplat la 
Roanoke, nu mai deţin controlul în aceeaşi măsură ca înainte. 
Acum îmi petrec timpul ţinîndu-i pe alții la locul lor. Și sînt şi 
unii care privesc Roanoke ca pe o cale de a-mi lua controlul. 
Sînt sigur că nu ştii despre Nerbros Eser... 

— Sigur că ştiu. Principala dumneavoastră opoziție în acest 
moment. Încearcă să convingă oamenii să-l urmeze. Vrea să 
distrugă Uniunea Colonială 

— Îmi cer scuze. Am uitat că nu eşti doar o aducătoare de 
mesaje... 

— Nu-i nimic. 

— Nerbros Eser plănuieşte să atace Roanoke. Am readus 
Conclavul sub controlul meu - prea încet — dar pe Eser îl sprijină 
destule rase ca să fie capabil să finanțeze o expediție pentru a 
cuceri Roanoke. Știe că Uniunea Colonială e prea slabă ca să 
organizeze o apărare a coloniei, şi ştie că în acest moment nu 
mă aflu în situaţia de a-l opri. Dacă poate cuceri Roanoke atunci 
cînd eu n-am putut, s-ar putea ca mai multe rase să treacă de 
partea lui. Destule ca să atace Uniunea Colonială în mod direct. 

— Atunci, nu ne puteţi ajuta... 

— Altfel decît spunîndu-ţi ceea tocmai ţi-am spus, nu. Eser 
o să atace Roanoke. Dar, parţial din cauză că administratorul 
Perry a ajutat la distrugerea flotei mele, cu nici un chip nu pot 
face prea mult să-l opresc acum. Și mă îndoiesc foarte mult că 
Uniunea voastră Colonială o să facă prea multe să-l oprească. 

— De ce spuneți asta? 

— Pentru că ești aici. Nu înțelege greșit, Zoë, apreciez aver- 
tismentul familiei tale. Dar administratorul Perry nu-i atît de 
amabil încît să mă fi prevenit din simpla lui bunătate. Așa cum 
ai observat, prețul e prea mare pentru asta. Eşti aici pentru că 
nu aveți încotro să vă mai duceți. 

— Dar îl credeţi pe tăticul... 

— Da. Din nefericire. Cineva în situația mea e întotdeauna o 
țintă. Dar acum, în mod special, știu că pînă şi unii dintre cei în 
care am avut încredere, cărora le-am încredinţat viața și prietenia 

mea, calculează costurile și ajung la concluzia că valorez mai mult 
mort decît viu. Și are sens ca cineva să încerce să mă omoare 
înainte ca Eser să atace Roanoke. Dacă sînt mort și Eser se răzbună 
pe colonia voastră, nimeni altcineva n-o să încerce măcar să 
concureze cu el pentru controlul Conclavului. Administratorul 
Perry nu-mi spune nimic din ce nu știu. Confirmă doar ce știu. 

— Atunci nu v-am fost de nici un folos. 

Și nici tu nu mi-ai fost de nici un folos mie, am gîndit, dar 
n-am rostit-o. 

— N-aș spune asta. Unul dintre motivele pentru care sînt 
aici, acum, este ca să aud ce ai să-mi spui fără să se mai amestece 
oricine altcineva. Să aflu ce să fac cu informaţiile pe care s-ar 
putea să le ai. Să văd dacă îmi sînt de folos. Să văd dacă tu îmi 
ești de folos. 

— Știaţi deja ce v-am spus eu. 

— E adevărat. Totuşi, nimeni altcineva nu știe cît de multe 
știi. Nu aici, în orice caz. 

Întinse mîna, luă cuțitul de piatră și se uită din nou la el. 

— lar adevărul în problema asta este că m-am săturat să 
nu ştiu cine, dintre cei în care am încredere, plănuieşte să mă 
înjunghie în inimă. Oricine intenționează să mă asasineze, tre- 
buie să fie mînă-n mînă cu Nerbros Eser. Este probabil să ştie 
cînd plănuieşte acesta să atace Roanoke și cît de mare sînt forțele 
cu care o va face. Și poate că lucrînd împreună am putea afla 
ambele lucruri. 

— Cum? 

Generalul Gau se uită din nou la mine și schiță din cap 
acea chestie sper-că-e-un-zîmbet. 

— Făcînd un pic de teatru politic. Făcîndu-i să creadă că 
știu ceea ce știu ei. Făcîndu-i să acționeze din acest motiv. 

I-am întors zîmbetul lui Gau. 

— „lar piesa mea-i capcana ce-n curînd va prinde-n ea pe 
rege şi-al său gînd”. 

— Exact. Deşi cel pe care-l prindem o să fie un trădător, 
nu un rege. 

— În citatul acela era și una şi alta. 

— Interesant. Mă tem că nu cunosc referinţa. 

— E dintr-o piesă numită Hamlet. Am avut un prieten căruia 
îi plăcea autorul. 

— Îmi place citatul. Şi prietenul tău. 

— Mulţumesc. Și mie. 


— Unul dintre voi, din această cameră, e trădător, vorbi 
generalul Gau. Și ştiu care dintre voi. 

Oho, m-am gîndit. Generalul ştie cu siguranță cum să înceapă 
o întîlnire. 

Ne aflam în camera consilierilor oficiali ai generalului, o 
încăpere ornamentată, pe care, îmi spusese generalul înainte, 
n-o folosea niciodată decît ca să primească demnitarii străini 
cu o oarecare aparenţă de pompă şi ceremonial. Din moment 
ce, tehnic vorbind, mă primea pe mine pentru această întîlnire 
de protocol, mă simţeam specială. Dar, revenind la subiect, în 
cameră se afla o mică platformă supraînălțată, cu trepte, pe 
care fusese așezat un fotoliu mare. Demnitarii, consilierii şi 
personalul lor se apropiau de el ca şi cum ar fi fost un tron. 
Asta urma să fie folositor pentru ceea ce avea de gînd generalul 
Gau astăzi. 

În faţa platformei, camera se deschidea într-un semicerc. 
În jurul perimetrului se afla un şir de bănci curbat, în general 
de înălțimea pe care o au cînd stau în picioare cele mai multe 
specii conștiente de sine din Conclav. Aici îşi aveau locul echi- 
pele consilierilor şi demnitarilor, deschizînd documente şi date 
cînd era nevoie și șcptind (sau ce altceva făceau ei) în micro- 
foane micuţe care transmiteau la căști de urechi (sau orice altceva) 
purtate de șefii lor. 

Şefii — consilieri sau demnitari — umpleau zona dintre bănci 
și platformă. De obicei, mi s-a spus, li se ofereau bănci sau 
scaune (sau ce se potrivea cel mai bine cu forma lor), ca să se 

poată odihni în timp ce-și făceau treburile. Astăzi, erau ţinuţi 
cu toții în picioare. 

Cît despre mine, stăteam în stînga, chiar în faţa generalului 
așezat în fotoliul lui cel mare. În partea opusă a fotoliului, se afla 
o măsuţă, pe care era așezat cuțitul de piatră. Tocmai i-l prezen- 
tasem (pentru a doua oară) generalului. De data asta, era oferit 
într-un ambalaj mai protocolar decît o cămașă. Generalul îl sco- 
sese din cutia pe care-o găsisem, îl admirase și-l pusese pe masă. 

În spate, alături de personal, stăteau Hickory și Dickory, 
nu tocmai încîntaţi de planul propus de general. Împreună cu 
ei erau trei membri ai diviziei de securitate a generalului, care 
nu erau nici ei deloc mulțumiți. 

Ei bine, acum că-l puneam în aplicare, nici eu nu sînt prea 
sigură că eram complet entuziasmată de plan. 

— Credeam că sîntem aici ca să auzim o cerere din partea 
acestei tinere ființe umane, vorbi unul dintre consilieri, o lalană 
înaltă (adică, înaltă chiar și pentru o lalană!), pe nume Hafte 
Sorvalh. Vocea ei era tradusă de către căsca pe care mi-o dăduseră 
obinii. 

— A fost un pretext, replică generalul Gau. Ființa umană 
nu are nici o cerere, ci informații legate despre care dintre voi 
are intenţia să mă asasineze. 

Asta stirni, firește, agitație în cameră. 

— E o ființă umană! exclamă Wert Ninung, un dwaer. Nu 
vreau să fiu lipsit de respect, generale, dar umanii au distrus 
recent întreaga flotă a Conclavului. Orice informație pe care-ar 
împărtăşi-o cu tine ar trebui privită ca extrem de suspectă, ca 
să nu spun decît atât. 

— Sînt complet de acord, Ninung, răspunse Gau. Din acest 
motiv, cînd mi-a fost furnizată, am făcut ceea ce-ar fi făcut orice 
persoană raţională și mi-am pus oamenii de la securitate să 
verifice amănunțit informaţia. Regret să spun că informația a 
fost bună. Iar acum trebuie să mă ocup de faptul că unul dintre 
consilierii mei — cineva care cunoaşte toate planurile mele pentru 
Conclav - a conspirat împotriva mea. 

— Nu înţeleg, vorbi un ghlagh al cărui nume, dacă mi-l 
aminteam corect, era Lernin Il. Nu eram absolut sigură totuşi; 
oamenii lui Gau de la securitate îmi dăduseră dosare despre 
cercul de consilieri ai lui Gau numai cu cîteva ore înainte de 
şedinţă şi, avînd în vedere toate celelalte pe care trebuia să le 
pregătesc, abia avusesem timp să le frunzăresc. 

— Ce nu înţelegi, Lernin? întrebă generalul Gau. 

— Dacă ştii care dintre noi este trădătorul, de ce nu s-a 
ocupat deja de el divizia ta de securitate? întrebă Il. Asta s-ar fi 
putut face fără să te expui unui risc inutil. Avînd în vedere pozi- 
tia ta, n-ai nevoie să-ți asumi mai multe riscuri decît este absolut 
necesar. 

— Nu vorbim despre un ucigaș întîmplător, Il. Uită-te în 
jurul tău. De cîtă vreme ne cunoaştem unii pe alții? Cît de mult 
a muncit fiecare dintre noi ca să creeze acest mare Conclav al 
raselor? Ne-am văzut mai mult între noi de-a lungul timpului 
decît ne-am văzut soţii sau soțiile şi copiii. Ar fi acceptat oricare 
dintre voi dacă l-aș fi făcut pe unul să dispară cu o acuzație 
vagă de crimă? Nu i s-ar părea fiecăruia dintre voi că-mi pierd 
autoritatea şi creez țapi ispășitori? Nu, Il. Am ajuns prea departe 
şi am făcut prea multe pentru asta. Chiar și acest viitor asasin 
merită mai multă politețe. 

— Atunci, ce intenționezi să faci? întrebă Il. 

— Îi voi cere trădătorului din această încăpere să iasă în 
față. Nu-i prea tîrziu să îndrept acest rău. 

— Îi oferi amnistie acestui asasin? întrebă o creatură al cărei 
nume chiar nu mi-l aminteam (sau, avînd în vedere cum vorbea, 
bănuiesc că nu l-aș fi putut pronunţa corect chiar dacă mi l-aş 
fi amintit). 

— Nu, răspunse Gau. Această persoană nu acţionează sin- 
gură. Face parte dintr-o conspirație care ameninţă lucrurile 
pentru care am muncit cu toţii. 

Gau făcu semn spre mine. 

— Prietena mea umană de aici mi-a dat cîteva nume, dar 
asta nu e de-ajuns. Pentru securitatea Conclavului, avem nevoie 

că trădarea nu poate fi tolerată, asasinul meu trebuie să răs- 
pundă pentru ceea ce a făcut pînă în acest punct. Ceea ce ofer 
este acest lucru: că va fi tratat corect şi cu demnitate. Că își va 
petrece perioada de pedeapsă într-o măsură oarecare în confort. 
Că familia și cei dragi nu vor fi pedepsiţi sau făcuţi răspunzători, 
în afară de cazul în care sînt ei înşişi conspiratori. lar crima lor 
nu va fi făcută publică. Toţi cei din afara prezentei încăperi vor 
ști numai că acest conspirator s-a retras din serviciu. Va exista 
o pedeapsă. Trebuie să existe o pedeapsă. Dar nu va exista pe- 
deapsa istoriei. 

— Vreau să ştiu de unde și-a căpătat informația această 
fiinţă umană, pretinse Wert Ninung. 

Gau îmi făcu semn din cap. 

— Această informaţie provine, în ultimă instanţă, de la 
divizia Forţelor Speciale ale Uniunii Coloniale, am răspuns. 

— Același grup care a constituit vîrful de lance al distrugerii 
flotei Conclavului, comentă Wert. Nu tocmai demn de încredere. 

— Consilier Wert, am spus, cum crezi că au reuşit Forțele 
Speciale să descopere fiecare dintre navele flotei voastre? 
Singura dată cînd se adună este atunci cînd elimină o colonie. 
Să descoperi patru sute de nave printre zecile de mii pe care le 
are la dispoziţia sa fiecare rasă în parte a fost o ispravă nemai- 
auzită a informaţiilor militare. După asta, crezi că Forțele Speciale 
au avut dificultăţi să furnizeze un singur nume? 

Wert mirii de-a binelea la mine. M-am gîndit că era nepo- 
liticos. 

— V-am spus deja că am pus să fie verificată informația, 
vorbi generalul Gau. Nu există nici o îndoială că este exactă. Asta 
nu intră în discuţie. Ceea ce intră în discuţie este felul în care 
asasinul va alege să fie descoperit. Repet: asasinul este în această 
încăpere chiar acum, printre noi. Dacă va ieși în față acum și ne 
va divulga informaţii despre ceilalţi conspiratori, tratamentul 
lor va fi generos, ușor și secret. Oferta e în fața ta, acum. Te 
implor, ca un vechi prieten, să o accepţi. Vino în față, acum! 


să știm mai mult. Şi ca să arătăm tuturor membrilor Conclavului 

Nimeni din încăpere nu se mişcă. Generalul Gau se uită fix 
la fiecare dintre consilierii săi, direct şi în ochi, vreme de cîteva 
secunde la fiecare. Nici unul nu făcu nici măcar un pas în față. 

— Foarte bine, continuă generalul Gau. Atunct vom face 
asta pe calea cea mai grea. 

— Ce-o să faci acum, generale? întrebă Sorvalh. 

— Simplu, răspunse Gau. Vă voi chema pe fiecare dintre 
voi, pe rînd. Vă veți înclina în fața mea și îmi veţi jura loialitate 
în calitate de conducător al Conclavului. Acelora dintre voi 
despre care ştiu că sînt sinceri, le voi oferi mulțumirile mele. 
Aceluia despre care știu că e trădător, îi spun: te voi da în vileag 
în faţa celor alături de care ai lucrat atîta vreme și voi pune să 
fii arestat. Pedeapsa ta va fi severă. Și va fi categoric publică. Şi 
se va sfîrşi cu moartea ta! 

— Asta nu-ți seamănă, generale, observă Sorvalh. Ai creat 
Conclavul cu ideea să nu existe dictatori, nici cereri de loialitate 
personală. Există doar loialitatea față de Conclav. Faţă de 
idealurile lui. 

— Conclavul este aproape de prăbușire, Hafte. Iar tu ştii 
la fel de bine ca și mine că Nerbros Eser și cei de soiul lui vor 
conduce Conclavul ca pe moșia personală. Unul dintre voi a 
hotărît deja că dictatura lui Eser este preferabilă unui Conclav 
unde fiecare rasă are o voce. Este limpede pentru mine că trebuie 
să cer loialitatea care era cîndva de la sine înțeleasă. Îmi pare 
rău că s-a ajuns la asta. Dar s-a ajuns. 

— Dacă nu vom jura loialitate? întrebă Sorvalh. 

— Atunci veți fi arestaţi ca trădători. Împreună cu cel despre 
care știu că este asasinul. 

— N-ai dreptul să faci asta, insistă Sorvalh. Acţionezi îm- 
potriva propriei tale viziuni pentru Conclav, dacă ceri această 
loialitate. Vreau să știi că eu cred asta din adîncul sufletului. 

— Am notat. 

— Foarte bine, zise Sorvalh, păşi în faţă pe platformă și 
îngenunche. General Tarsem Gau, îţi ofer loialitatea mea în 
calitate de conducător al Conclavului. 

Gau se uită la mine. Era rîndul meu. Am clătinat din cap 
în direcţia lui, destul de clar ca toată lumea din încăpere să 
vadă că aștepta verificarea mea. 

— Mulţumesc, Hafte. Te poţi duce înapoi. Wert Ninung, 
te rog înaintează. 

Ninung înaintă. La fel și următorii șase consilieri. Mai ră- 
mîneau trei. 

Începeam să devin foarte nervoasă. Gau și cu mine căzu- 
serăm deja de acord că nu aveam să ducem jocul atît de departe 
încât să acuzăm pe cineva care nu era de fapt vinovat. Dar dacă 
ajungeam la sfîrşit fără un trădător, atunci amândoi am fi avut 
multe pentru care să răspundem. 

— Lernin Il, rosti generalul Gau. Te rog înaintează. 

Il dădu din cap, se deplasă lin înainte și, cînd ajunse lîngă 
mine, mă împinse cu brutalitate pe podea şi se aruncă după 
cuțitul de piatră pe care Gau îl lăsase pe masa de lîngă el. M-am 
lovit de podea atît de tare, încît craniul mi-a săltat pe ea. Am 
auzit ţipete şi gigiituri de alarmă din partea celorlalți consilieri. 
M-am rostogolit şi m-am uitat în sus, exact cînd I] ridicase cuțitul 
și se pregătea să-l înfigă în general. 

Cuţitul fusese lăsat afară și la îndemînă pentru un motiv. 
Gau spusese deja că avea intenţia să dea în vileag trădătorul; 
spusese că știa fără nici o îndoială cine era; spusese că pedeapsa 
pentru trădător avea să includă moartea. Trădătorul ar fi fost 
deja convins că n-ar fi avut nimic de pierdut încercînd asasinatul 
atunci şi acolo. Dar consilierii lui Gau nu purtau de obicei unelte 
ucigătoare asupra persoanei lor; erau niște birocraţi care nu 
aveau nimic mai periculos la ei decît un toc. Dar un cuțit de 
piatră frumos și ascuțit, lăsat neglijent prin preajmă, ar fi fost 
exact obiectul menit să convingă viitorul asasin să-și asume 
riscul. Acesta era, de asemenea, motivul pentru care gărzile 
generalului (şi Hickory și Dickory) erau postate la marginea 
încăperii, în loc să fie în apropierea generalului; trebuia să dăm 
asasinului iluzia că apucă să dea o lovitură sau două, înainte 
ca gărzile să pună mîna pe el. 

Generalul nu era prost, desigur; purta o armură corporală 
care-i acoperea cea mai mare a părților corpului susceptibile la 
răni de cuțit. Dar capul şi gîtul erau încă vulnerabile. Generalul 
credea că merita riscul, dar acum, cînd îl vedeam încercînd să 
se mişte ca să se apere, am ajuns la concluzia că partea cea mai 
slabă a planului nostru era cea în care generalul se presupune 
că evită să fie înjunghiat mortal. 

Il cobora cuțitul. Nici una dintre gărzile generalului sau 
Hickory şi Dickory nu aveau să ajungă acolo la timp. Hickory 
şi Dickory mă antrenaseră să dezarmez un adversar; problema 
era că mă aflam pe jos şi nu într-o poziţie din care să blochez 
lovitura de cuţit. Şi oricum, ghlagh era o rasă a Conclavului; 
nu petrecusem nici un pic de timp învățind vreunul dintre 
punctele lor slabe. 

Apoi însă îmi trecu ceva prin cap, așa cum stăteam pe spate, 
uitîndu-mă în sus la Il. 

Poate că nu ştiam prea multe despre ghlagh, dar cu sigu- 
ranţă ştiam cum arată un genunchi. 

M-am proptit în podea, am împins şi am lovit tare cu căl- 
cîiul, dintr-o parte, în genunchiul cel mai apropiat al lui Il. 
Acesta cedă cu o răsucire nefirească și am crezut că simt ceva 
din piciorul lui trosnind, ceea ce îmi dădu o senzație de greață. 
Il ţipă de durere și se apucă de picior, scăpînd cuțitul. M-am 
tîrît departe de el cît de repede am putut. Generalul Gau se 
aruncă de pe scaun şi îl dobori pe Il la podea. 

Hickory şi Dickory apărură brusc lîngă mine, trăgîndu-mă 
de pe trepte. Gau strigă ceva gărzilor care alergau spre general. 

— Echipa lui! Opriţi-i echipa! 

M-am uitat către bănci şi am văzut trei ghlagh năpustindu-se 
spre aparatura lor. Oamenii lui Il erau clar la curent cu asasinatul 
şi încercau acum să le semnaleze conspiratorilor că fuseseră 
descoperiţi. Gărzile lui Gau se opriră brusc şi se întoarseră, 
sărind peste bănci ca să ajungă la echipa lui Il. Le azvîrliră 
aparatele dintr-o lovitură, dar nu înainte ca unul dintre ei să fi 
trimis un mesaj. Am știut asta pentru că peste tot în cartierul 

general al Conclavului alarmele se treziră la viață, cu un 
bolborosit. 
Staţia spaţială era atacată. 


Cam la un minut după ce Il își lansase atacul stîngaci asupra 
generalului Gau, un crucișător de luptă impo numit Farre lansă 
șase rachete în porțiunea din staţia spaţială a Conclavului unde 
se aflau birourile lui Gau. Farre era comandat de un impo numit 
Ealt Ruml. Rum], se dovedi, ajunsese la o înţelegere cu Nerbros 
Eser și cu Lernin Il ca să preia comanda unei noi flote a Con- 
clavului după asasinarea lui Gau. Ruml urma să ducă apoi 
toată flota la staţia Phoenix, s-o distrugă și să înceapă să ia la 
rînd lista lumilor umane. În schimb, tot ce trebuia să facă Ruml 
era să fie pregătit pentru un mic bombardament demonstrativ 
al birourilor și al navei amiral a lui Gau cînd primea semnalul, 
ca parte dintr-o tentativă mai mare de lovitură de stat concer- 
tată, care urma să cuprindă asasinarea lui Gau ca eveniment 
principal şi distrugerea navelor principale de luptă ale raselor 
loiale lui Gau. 

Cînd Gau le dezvălui consilierilor săi că știa că unul dintre 
ei era trădător, un membru al echipei lui Il trimise un mesaj 
codificat lui Ruml, informîndu-l că totul era pe cale s-o ia razna. 
La rîndul lui, Ruml trimise mesaje codificate proprii către alte 
trei crucișătoare de luptă din apropierea stației Conclavului, 
fiecare avînd drept căpitan pe cineva pe care Ruml îl convertise 
la cauză. Toate cele patru nave începură să-și încălzească 
sistemele de armament și să-și aleagă ţintele: Ruml ţinti birourile 
lui Gau, în timp ce restul trădătorilor ţinti nava amiral a lui 
Gau, Steaua Blîndă şi alte aparate. 

Dacă totul ar fi mers așa cum plănuiseră, Ruml și conspi- 
ratorii săi ar fi scos din funcţiune navele cele mai capabile să 
vină în ajutorul lui Gau — nu că ar fi contat, pentru că Ruml ar 
fi deschis birourile lui Gau către spațiu, aspirînd pe toţi cei 

dinăuntru (inclusiv, în acel moment, pe mine) în vidul rece, 
fără aer. Cîteva minute mai tîrziu, cînd echipa lui Il trimise o 
notă de confirmare chiar înainte de a-și vedea aparatura arun- 
cată din labe, Ruml îşi lansă rachetele şi pregăti încă o serie 
pentru lansare. 

Și fu, îmi închipui, extrem de surprins cînd Farre fu lovit 
din flanc aproape simultan de trei rachete trase de pe Steaua 
Blîndă. Steaua şi alte şase nave de încredere fuseseră puse în 
stare de alertă de către Gau ca să stea cu ochii pe orice navă 
care at fi început să-și încălzească sistemele de arme. Steaua de- 
pistase Farre încălzindu-şi bateriile de rachete, țintise nava în 
tăcere şi-şi pregătise propria apărare. 

Gau interzisese orice acțiune pînă cînd rachetele altcuiva 
îşi luau zborul, dar în clipa în care Farre lansă, Steaua făcu acelaşi 
lucru, apoi porni apărarea antirachetă împotriva celor două ra- 
chete care o ținteau, trimise de către crucișătorul arrisian Vut-Roy. 

Steaua distruse una dintre rachete și suferi pagube uşoare 
din partea celei de-a doua. Farre, care nu se așteptase la un 
contraatac, suferi pagube grele de la rachetele de pe Steaua și 
încă şi mai multe pagube cînd motorul i se rupse, distrugînd 
jumătate de navă și ucigînd sute de persoane la bord, inclusiv 
pe Ealt Ruml şi echipajul său de pe punte. Cinci din cele șase 
rachete trase de Farre fură scoase din funcţiune de către siste- 
mele defensive ale stației spaţiale; a șasea lovi staţia, lăsînd o 
gaură din compartimentul staţiei aflat lîngă birourile lui Gau. 
Sistemul de uși etanşe al staţiei izolă stricăciunile în cîteva 
minute; fură uciși patruzeci și patru de oameni. 

Toate acestea se petrecură în intervalul de mai puţin de 
două minute, pentru că lupta avusese loc la distanţe incredibil 
de mici. Spre deosebire de bătăliile spaţiale din spectacolele de 
divertisment, bătăliile reale între nave spațiale au loc pe distanțe 
uriaşe. În această bătălie totuși, toate navele se aflau pe orbită 
în jurul staţiei. Unele dintre navele implicate erau doar la cîțiva 
kilometri unele de altele. Asta-i în mare parte echivalentul 
pentru navele spațiale al unei încăierări cu pumnalele. 

Sau așa mi se spuse. Mă iau după ce-mi spun alţii despre 
bătălie, pentru că în acel moment ceea ce făceam eu era să fiu 
trasă afară din camera consilierilor generalului Gau de către 
Hickory şi Dickory. Ultimul lucru pe care l-am văzut a fost Gau 
țintuindu-l la pămînt pe Lernin Il, în timp ce încerca din 
răsputeri să-i împiedice pe ceilalţi consilieri să-l bată măr pe 
nemernic. Era prea mult zgomot pentru ca să mai meargă 
dispozitivul de traducere, dar bănuiam că Gau încerca să le 
spună celorlalți că avea nevoie de Il în viață. Ce poți să zici... 
Nimănui nu-i plac trădătorii. 


Mi s-a spus, de asemenea, că bătălia din afara staţiei spațiale 
ar fi durat mai mult, numai că la scurtă vreme după prima salvă 
de rachete se întîmplă ceva straniu: un crucișător obin făcu 
saltul neliniștitor de aproape de staţia spațială a Conclavului, 
declanşînd o serie de alarme de proximitate în același timp cu 
alarmele de bătălie deja pornite. Asta era neobișnuit, dar ceea 
ce atrase cu adevărat atenţia tuturor fură celelalte nave care 
apărură cam la treizeci de secunde după aceea. Stația avu nevoie 
de cîteva minute ca să le identifice şi pe acestea. 

Moment în care toți cei ce se luptaseră între ei îşi dădură sea- 
ma că aveau acum ceva mult mai mare pentru care să-și facă griji. 

Nu știam, deocamdată, nimic din toate astea. Hickory și 
Dickory mă trăseseră către sala de conferinţe, la o oarecare 
distanță de camera consilierilor, şi o păzeau, cînd alarmele se 
opriră brusc. 

— Ei bine, am folosit în sfîrșit antrenamentul acela, i-am 
zis lui Hickory. 

Eram surescitată din cauza adrenalinei rămase după încer- 
carea de asasinat și umblam de la un capăt al altul al încăperii. 
Hickory nu răspunse nimic și continuă să scruteze coridorul în 
căutarea amenințărilor. Am oftat și am așteptat pînă cînd mi-a 
făcut semn că ne puteam mișca în siguranţă. 

Zece minute mai tîrziu, Hickory păcăni ceva către Dickory, 
care se duse la ușă. Hickory porni pe coridor şi dispăru din 
vedere. După puțin timp, am auzit ceea ce suna ca vocea lui 
Hickory discutînd aprins cu cineva. Hickory se întoarse, urmat 
de şase gărzi cu o înfăţişare foarte serioasă și de generalul Gau. 

— Ce s-a întîmplat? am întrebat. Sînteți teafăr? 

— Ce-ai de-a face cu consu? mă întrebă generalul Gau, 
ignorînd întrebarea mea. 

— Consu? Nimic. Le-am cerut obinilor să încerce să-i 
contacteze în numele meu, să vad dacă m-ar putea ajuta să 
salvez Roanoke. Asta s-a întîmplat cu cîteva zile în urmă. N-am 
auzit nimic despre asta de la obini, de-atunci. 

— Cred că ai un răspuns. Sînt aici. Și cer să te vadă. 

— E o navă consu aici, acum? 

— De fapt, acel consu care întreabă de tine este pe o navă 
obină. Ceea ce pentru mine n-are nici un sens, dar nu contează 
asta. Sînt nave consu care urmează nava obină. 

— Nave... Cite? 

— Pînă acum? Vreo șase sute. 

— Poftim? am exclamat. 

Adrenalina atinse din nou un vârf. 

— Și încă mai vin, continuă generalul Gau. Te rog, nu înțe- 
lege greșit, Zoë, dar dacă ai făcut ceva ca să-i înfurii pe consu, 
sper că aleg să te pedepsească pe tine, nu pe noi! 

M-am întors și m-am uitat la Hickory, nevenindu-mi să cred. 

— Ai spus că ai nevoie de ajutor, vorbi Hickory. 


DOUĂZECI ŞI PATRU 


Am intrat în cala celeilalte nave obine. 

— Aşadar, aceasta este ființa umană care are o întreagă 
rasă să-i îndeplinească poruncile, vorbi creatura consu care mă 
aştepta acolo. 

Era singurul loc de pe nava obină unde ar fi încăput, am 
bănuit. 

Am zîmbit împotriva voinţei mele. 

— Rizi de mine, continuă consu. 

Vorbea o engleză perfectă, și cu o voce domoală, blîndă, 
ceea ce era ciudat, avînd în vedere cît de mult semăna cu o 
insectă mare și cumplit de furioasă. 

— Îmi pare rău, am răspuns. Numai că e a doua oară pe 
ziua de azi cînd cineva mi-a spus asta. 

— Bine, spuse consu. 

Se desfășură într-un fel care mă făcu să vreau s-o iau la fugă 
țipînd în cealaltă direcţie și, de undeva din interiorul corpului, 
un braț şi o mînă înfiorător de asemănătoare cu unele umane 
făcură semn spre mine. 

— Vino și lasă-mă să mă uit la tine... 

Am făcut un pas în față, apoi am avut mari dificultăți cu 
pasul următor. 

— Ai cerut să vin, ființă umană, vorbi consu. 

Mi-am adunat curajul şi m-am dus către consu. Acesta mă 
atinse și mă împunse cu brațele mai mici, în timp ce braţele 
gigantice, tăioase, cele pe care consu le foloseau ca să decapiteze 
inamici în luptă, pluteau ameninţător de-o parte și de alta a 
mea, cam la nivelul capului. Am reuşit să nu mă pierd de tot. 

— Da, bine, zise consu, şi am auzit ceva care suna a deza- 
măgire în vocea lui. Nu-i nimic deosebit de special la tine, nu-i 
așa? Fizic. Ai ceva special din punct de vedere mintal? 

— Nu, am răspuns, sînt doar eu. 

— Cu toții sîntem doar noi înșine, replică uriașul consu și 
se plie la loc în corpul lui, spre marea mea ușurare. Asta-i axio- 
matic. Ce anume ai tu care să facă sute de obini să accepte să 
moară ca să ajungă la mine, asta întreb. 

Mi s-a făcut rău din nou. 

— Ai spus că sute de obini au murit ca să te aducă la mine? 

— O, da. Favoriţii tăi mi-au înconjurat nava cu a lor și au 
încercat să urce la bord. Nava i-a ucis pe toți cei care au încercat. 

Au perseverat şi în cele din urmă am devenit curios. Am permis 
unuia să urce la bordul navei şi mi-a spus că tu ai cerut obinilor 
să-i convingă pe consu să te ajute. Voiam să văd cu ochii mei 
ce fel de creatură ar putea să ceară aşa ceva cu atîta nonșalanţă 
şi ar putea să-i facă pe obini să îndeplinească cererea cu un 
asemenea preț pentru ei. 

Se uită din nou la mine, curios. 

— Pari supărată. 

— Mă gîndesc la obinii care au murit. 

— Au făcut ce le-ai cerut, zise consu, pe un ton plictisit. 

— Nu trebuia să omori atît de mulți dintre ei. 

— Favoriţii tăi nu trebuiau să ofere atît de mulți pentru 
sacrificiu. Şi totuşi au făcut-o. Pari proastă, așa că o să-ți explic. 
Favoriţii tăi, în măsura în care pot gîndi, au făcut acest lucru în 
mod inteligent. Consu nu vor vorbi cu obinii pentru interesul 
acestora. Am răspuns la întrebările lor cu multă vreme în urmă 
şi nu ne interesează să vorbim mai departe pe acest subiect. 

— Dar tu vorbeşti cu obinii, am remarcat. 

— Sînt pe moarte. Am pornit în — şi aici consu scoase un 
zgomot care suna ca un tractor căzînd de pe un deal - călătoria 
morții care le este permisă acelor consu pregătiţi să meargă 
mai departe, dacă în această viață s-au dovedit vrednici. Consu 
aflați în această călătorie pot face tot ce le place, inclusiv să 
vorbească cu creaturi proscrise, şi pot, dacă li se cere în mod 
corespunzător, să acorde o ultimă favoare. Favoriţii tăi i-au 
spionat pe consu vreme de decenii — am fost conştienţi de asta, 
dar n-am făcut nimic — ştiau traseul călătoriei morţii și navele 
ceremoniale în care zboară cei aflaţi în călătorie. Favoriţii tăi 
înțelegeau că era singurul mod în care puteau vorbi cu noi. Și 
mai știau de ce-ar fi nevoie ca să-mi trezească interesul, mie 
sau oricărui alt consu, destul ca să-i ascult. Ar fi trebuit să știi 
asta cînd ţi-ai făcut cererea. 

— N-am ştiut. 

— Atunci eşti necugetată, ființă umană. Dacă aș fi înclinat 
să-mi pară rău pentru obini, aş face acest lucru pentru că şi-au 

irosit efortul şi m-au abătut din drum de dragul cuiva atît de 
ignorant în privința prețului. Dar nu-mi pare rău pentru ei. 
Obinii măcar ştiau preţul şi l-au plătit de bunăvoie. Acum... 
Fie îmi spui cum ceri să te ajut, fie o să plec şi moartea favoriţilor 
tăi va fi fost cu adevărat în zadar. 

— Am nevoie de ajutor ca să-mi salvez colonia, am răspuns, 
și am făcut un efort să mă concentrez. Prietenii şi familia mea 
sînt acolo şi sînt ameninţaţi de un atac. E o colonie mică și nu-i 
în stare să se apere singură. Uniunea Colonială nu ne va ajuta. 
Obinilor nu le e permis să ne ajute. Consu au tehnologia care 
ne-ar putea ajuta. Te rog să ne ajuţi! 

— Ai spus „rog“, observă consu. Favoriţii tăi spun „cer”. 

— Am cerut ajutor de la obini pentru că știam că pot. Pe 
tine te rog. 

— Nu-mi pasă de colonia ta sau de tine. 

— Tocmai ai spus că poţi acorda o favoare, ca parte a călă- 
toriei morții tale. Ar putea fi aceasta. 

— S-ar putea ca favoarea mea să fi fost acordată obinilor, 
prin faptul că am vorbit cu tine. 

Am clipit auzind asta. 

— Cum ar putea fi o favoare pentru ei simplul fapt de a 
vorbi cu mine, dacă nici măcar nu te gîndești să mă ajuţi? Atunci 
ai fi tu cel care le-ar irosi sacrificiul și efortul. 

— E alegerea mea. Obinii înțeleg că, făcînd sacrificiul, răs- 
punsul ar putea fi „nu”. Acesta este un alt lucru pe care ei îl 
înţeleg, iar tu nu. 

— Știu, sînt o mulțime de lucruri pe care nu le înțeleg aici. 
Îmi dau seama de asta. Îmi pare rău. Dar tot am nevoie de ajutor 
pentru familia și prietenii mei. 

— Cît de mulți membri ai familiei şi prieteni ai? 

— Colonia mea are două mii cinci sute de oameni. 

— Un număr asemănător de obini au murit ca să mă aducă 
aici. 

— N-am ştiut că o să se întîmple asta. N-aș fi cerut așa ceva. 

— Așa să fie? întrebă consu. 

Îşi mută volumul și se trase spre mine. N-am dat înapoi. 

— Nu te cred, ființă umană. Eşti necugetată şi ignorantă, 
atîta lucru e limpede. Și totuşi, nu-mi vine să cred că pînă şi tu 
n-ai înțeles ce pretindeai de la obini, atunci cînd le-ai cerut să 
vină la noi de dragul tău. Ai cerut ajutor de la obini pentru că 
puteai. Și pentru că puteai, n-ai întrebat de preț. Dar trebuia să 
fi știut că prețul va fi mare. 

Nu ştiam ce să răspund la asta. 

Consu se trase înapoi și păru să mă privească de parcă aș 
fi fost o insectă amuzantă. 

— Capriciile şi cruzimea ta față de obini mă interesează. 
La fel şi faptul că obinii sînt dornici să-i dea pe unii dintre ei 
pentru capriciile tale, în ciuda lipsei de afecțiune pentru ei. 

Am spus ceva ce ştiam că o să regret, dar nu m-am putut 
împiedica. Consu făcea o treabă realmente excelentă provo- 
cîndu-mă intenționat. 

— Asta e amuzant, venind din partea unui membru al rasei 
care a dat obinilor inteligenţă, dar nu și conștiință. Atîta vreme 
cît vorbim despre capricii şi cruzime. 

— A, da, așa e. Obinii mi-au spus. Eşti copilul fiinţei umane 
care a făcut aparatele cu care obinii se joacă de-a conștiința. 

— Nu se joacă. O au! 

— Și e un lucru îngrozitor că o au. Conștiinţa e o tragedie. 
Îndepărtează întreaga rasă de perfecţiune, o face să-și irosească 
eforturile în încercări individuale și extravagante. Vieţile noas- 
tre, în calitate de consu, sînt petrecute învățind să ne eliberăm 
rasa de tirania sinelui, să trecem dincolo de noi înșine și, făcînd 
astfel, să ne împingem rasa înainte. De aceea ajutăm rasele 
inferioare, ca să vă puteţi şi voi elibera cu timpul. 

Mi-am mușcat obrazul auzind asta. Consu coborau uneori 
într-o colonie umană, o rădeau de pe fața planetei, apoi așteptau 
ca Forțele Coloniale de Apărare să vină să se lupte cu ei. Era 
un joc pentru consu, din cîte își putea da seama oricare dintre 
noi. A spune că o făceau în folosul nostru era pervers, ca să nu 
zicem mai mult. 

Dar eram aici ca să cer ajutor, nu să discut probleme de 
morală. Înghițisem o dată momeala. Nu îndrăzneam să las să 
se întîmple din nou. 

Consu continuă, fără să bage în seamă luptele mele personale. 

— Ceea ce ați făcut voi, ființele umane, obinilor le batjo- 
coreşte potenţialul. I-am creat pe obini să fie cei mai buni dintre 
noi toți, singura rasă fără conștiință, singura rasă liberă să-și 
urmeze destinul ca rasă de la primii pași. Obinii erau meniţi să 
fie ceea ce noi aspiram să devenim. A-i vedea năzuind spre 
conștiință însemna să vedem o creatură care ar putea zbura 
năzuind să se bălăcească în noroi. Tatăl tău n-a făcut obinilor 
nici o favoare, ființă umană, înlănțuindu-i cu o conștiință! 

Am rămas nemișcată vreme de un minut, uimită că acest 
consu mi-ar spune mie, într-o discuţie aparent întimplătoare, 
lucruri pentru care obinii își sacrificaseră jumătate din numărul 
lor cu atît de mulți ani în urmă dar nu le fusese niciodată permis 
să le audă. Consu așteptă, răbdător, răspunsul meu. 

— Obinii n-ar fi de acord. Și nici eu. 

— Sigur că nu. Dragostea lor pentru conștiință este motivul 
pentru care sînt dornici să facă lucruri ridicole pentru tine. 
Asta, şi faptul că au ales să te cinstească pentru ceva ce a făcut 
tatăl tău, deși tu n-ai avut nici o contribuție. Orbirea și cinstea 
asta îți convin. Le folosești ca să-i determini să facă ce vrei tu. 
Nu le preţuieşti conștiința pentru ceea ce le oferă lor. O prețuiești 
pentru ceea ce-ţi permite să le faci lor. 

— Nu-i adevărat! 

— Adevărat! comentă consu, şi am auzit tonul batjocoritor 
din vocea lui. 

Își deplasă din nou greutatea. 

— Foarte bine, ființă umană. Mi-ai cerut să te ajut. Poate că 
o s-o fac. Îți pot acorda o favoare, una pe care consu n-o pot re- 
fuza. Dar această favoare nu este gratuită. Vine cu un preț atașat. 

— Ce preţ? 

— Mai întîi vreau să mă distrez. Așa că îţi ofer acest tîrg. 
Aveţi printre voi cîteva sute de obini. Alege o sută dintre ei în 

orice fel dorești. O să cer de la consu să trimită o sută dintre ai 
noştri — condamnați, păcătoşi şi alții care s-au abătut de la cale și 
ar fi dispuși să încerce să se răscumpere. Îi vom arunca unii împo- 
triva celorlalți, pînă la moarte. În final, o singură parte va obține 
victoria. Dacă e a voastră, te voi ajuta. Dacă e a mea, nu. Și apoi, 
după ce mă voi fi distrat suficient, voi pleca la drum, să-mi termin 
călătoria morţii. O să-i chem pe consu acum. Hai să zicem că în 
opt ore de-ale voastre vom începe acest divertisment. Sînt convins 
că va fi destul timp pentru ca tu să-ţi pregăteșşti favoriţii. 


— Nu vom avea nici o problemă să găsim o sută de volun- 
tari printre obini, îmi zise Dock. 

El și cu mine ne aflam în camera de conferințe pe care mi-o 
împrumutase generalul Gau. Hickory şi Dickory stăteau de 
partea cealaltă a ușii ca să se asigure că nu eram deranjați. 

— Voi pregăti voluntarii pentru tine într-o oră. 

— De ce nu mi-ai spus cum plănuiau obinii să-i aducă pe 
consu la mine? am întrebat. Acel consu de aici mi-a zis că sute 
de obini au murit ca să-l aducă pe el aici. De ce nu m-ai avertizat 
că asta o să se-ntimple? 

— N-am ştiut cum vom alege să încercăm să atragem atenția 
consu, răspunse Dock. Am transmis mai departe cererea ta, 
împreună cu acordul meu. N-am participat la luarea hotărîrii. 

— Dar ştiai că asta s-ar putea întîmpla. 

— Ca membru al consiliului, ştiam că i-am ţinut pe consu 
sub observaţie și că au existat planuri de a găsi metode să vor- 
bim din nou cu ei. Ştiam că asta era una dintre ele. 

— De ce nu mi-ai spus? 

— Ți-am spus că încercarea de a vorbi cu consu cere un 
preţ mare. Acesta a fost preţul. La vremea aceea, prețul n-a 
părut prea mare pentru tine. 

— N-am știut că asta ar însemna ca sute de obini să moară. 
Sau că s-ar arunca încontinuu sub focul consu pînă cînd aceștia 

devin suficient de curioşi ca să oprească. Dacă aș fi ştiut, v-aș 
fi cerut să încercați altceva. 

— Avînd în vedere ce ne-ai cerut să facem și timpul pe 
care-l aveam la dispoziție, nu exista altceva. 

Dock veni spre mine și desfăcu mîinile ca și cum ar fi în- 
cercat să mă facă să văd ceva important. 

— Te rog, înțelege, Zoë. Plănuiserăm să apelăm la un consu 
în călătoria morții sale de multă vreme, și pentru propriile 
noastre motive. A fost unul dintre motivele pentru care ţi-am 
putut îndeplini cererea. Totul era deja pregătit. 

— Dar ordinul meu i-a omorît. 

— Nu e vina ta că au pretins consu moartea lor... Obinii 
care au făcut parte din misiune ştiau deja de ce era nevoie ca 
să atragă atenţia consu. Erau deja dedicați acestei sarcini. Cere- 
rea ta a schimbat doar momentul și scopul misiunii. Dar cei 
care au participat au făcut-o de bunăvoie și au înțeles motivul 
pentru a o face. A fost alegerea lor. 

— Dar tot au făcut-o pentru că eu nu m-am gîndit la ce-am 
cerut... 

— Au făcut-o pentru că ne-ai cerut ajutorul. Ei au crezut 
că e o onoare să facă asta pentru tine. Exact la fel cum cei care 
vor lupta acum pentru tine vor considera că e o onoare. 

Mi-am privit mîinile, rușinat să mă uit la Dock. 

— Ai spus că plănuiaţi deja să apelaţi la un consu în 
călătoria morții. Ce voiaţi să cereți? 

— Înţelegere. Să ştim de ce consu ne-au refuzat conştiinţa. 
Să ştiu de ce au ales să ne pedepsească cu lipsa ei. 

Am ridicat ochii auzind asta. 

— Știu răspunsul, am replicat, și i-am spus lui Dock ce-mi 
spusese consu despre conștiință şi despre motivul pentru care 
preferaseră să nu le-o dea obinilor. Nu știu dacă ăsta era răs- 
punsul pe care-l căutați. Dar asta mi-a spus consu. 

Dock nu scoase nici un cuvînt. M-am uitat la el cu mai 
multă atenţie și mi-am dat seama că tremura. 

— Hei, am zis, şi m-am ridicat de pe scaun. N-am vrut să 
te supăr. 

— Nu sînt supărat. Sînt fericit. Ne-ai dat răspunsuri la în- 
trebări pe care le-am pus de cînd există rasa noastră. Răspunsuri 
pe care consu nu ni le-ar fi dat singuri. Răspunsuri pentru care 
mulți dintre noi ne-am fi dat viața. 

— Mulţi dintre voi v-aţi dat viața pentru ele. 

— Nu. Și-au dat viața să te ajute pe tine. Nu ne-am așteptat 
la nici o compensație pentru sacrificiu. Au făcut-o pentru că ai 
avut nevoie. Nu trebuia să ne dai nimic în schimb. Dar ne-ai 
dat asta. 

— Cu plăcere. 

Începeam să mă simt stînjenită. 

— Nu-i mare lucru. Consu tocmai mi-au spus. M-am gîndit 
doar că ar trebui să știți. 

— Gîndeşte-te, Zog, că acest lucru pe care tocmai ai crezut 
că ar trebui să-l știm și noi este ceva pe care alții l-ar fi privit ca 
pe o metodă de a ne avea la mînă. Că ei ne-ar fi vîndut infor- 
mația sau ne-ar fi refuzat-o. Tu ne-ai dat-o pe gratis. 

— După ce v-am zis că am nevoie de ajutor și am trimis 
sute de obini la moarte, am adăugat și m-am așezat la loc. Nu 
face din mine o eroină, Dock. Nu aşa mă simt în momentul ăsta. 

— Îmi pare rău, Zoë. Dar dacă nu vrei să fii eroină, să ştii 
măcar că nu ești nici o persoană rea. Eşti prietena noastră. 

— Mulţumesc, Dock. Asta mă ajută un pic. 

Dock dădu din cap. 

— Acum trebuie să mă duc să găsesc cei o sută de voluntari 
pe care-i cauţi. Nu-ţi face griji, Zoë. Nu te vom dezamăgi. 


— Asta-i ce-am găsit pentru tine într-un termen atît de 
scurt, vorbi generalul Gau. 
Roti mîna prin imensa cală a stației spaţiale. 

— Partea asta a staţiei abia a fost construită, n-am folosit-o 
încă pentru mărfuri. Cred că o să se potrivească pentru scopurile 
tale. 

Am privit imensitatea spațiului. 

— Aşa cred. Mulţumesc, generale. 

— Măcar atît am putut face. Avînd în vedere cum m-ai 
ajutat în ultima vreme. 

— Mulţumesc că nu-mi purtați pică pentru invazia consu. 

— Dimpotrivă, a fost un cîștig. A oprit bătălia din jurul 
stației spațiale înainte să devină cu adevărat oribilă. Echipajele 
trădătoare au presupus că eu am chemat navele acelea în ajutor. 
S-au predat înainte să apuc să le corectez impresia. M-ai ajutat 
să înăbuș revolta înainte de a începe. 

— Cu plăcere. 

— Mulţumesc. Acum, desigur, aș vrea să plece. Dar înțeleg 
că se află aici ca să se asigure că n-o să facem nimic nesăbuit cu 
oaspetele nostru consu cît timp e aici. Navele sînt automate de 
luptă, nici măcar cu echipaj, dar aceasta e tehnologie consu. 
Nu-mi închipui că dacă ar deschide focul asupra noastră am 
avea prea multe șanse. Așa că avem o pace forţată aici, pe mo- 
ment. De vreme ce e în favoarea mea şi nu împotriva mea, n-ar 
trebui să mă pling. 

— Aţi mai aflat ceva despre Nerbros Eser și ce planuri are? 
am întrebat. 

Nu prea aveam chef să mă mai gîndesc la consu. 

— Da. Lernin a fost destul de îndatoritor acum, că încearcă 
să evite să fie executat pentru trădare. Asta îi oferă o motivaţie 
excelentă. Îmi spune că Eser plănuieşte să cucerească Roanoke 
cu o trupă mică de soldați. Ideea este să arate că poate lua cu o 
sută de soldaţi ceea ce eu n-am putut lua cu patru sute de cruci- 
șătoare de luptă. Dar mă tem că „a lua” este un cuvînt nepotrivit. 
Eser plănuieşte să distrugă colonia și pe toți din ea. 

— Ăsta era și planul dumneavoastră, i-am adus aminte 
generalului. 

Acesta legănă din cap în ceea ce am presupus că era un 
semn de recunoaștere. 

— Ai aflat pînă acum, sper, că aș fi preferat foarte mult să 
nu ucid coloniștii. Eser n-are intenţia să ofere această opțiune. 

Am sărit peste această informaţie în mintea mea. 

— Cînd o să atace? 

— Curînd, cred. Lernin nu crede că Eser şi-a adunat trupele 
încă, dar tentativa eşuată de asasinat o să-l forțeze să se pună 
în mișcase mai devreme, nu mai tîrziu. 

— Grozav, am exclamat. 

— Mai e timp. Nu abandona speranţa, Zoë. 

— N-am abandonat-o. Dar am încă o mulțime pe cap. 

— Aţi găsit destui voluntari? 

— Am găsit, am răspuns, şi chipul mi se crispă în timp ce 
vorbeam. 

— Ce nu merge? 

— Unul dintre voluntari..., am zis şi m-am oprit. 

Am încercat din nou. 

— Unul dintre voluntari e un obin pe nume Dickory. 
Prietenul și garda mea de corp. Cînd s-a oferit voluntar, i-am 
zis nu. l-am cerut să-și retragă oferta, dar a refuzat. 

— Faptul că el s-a oferit voluntar ar putea fi un imbold 
puternic. Probabil i-a încurajat și pe alții să iasă în faţă. 

Am dat din cap. 

— Dar Dickory încă e prietenul meu... Încă face parte din 
familie. Poate că n-ar trebui să aibă importanţă, dar are. 

— Sigur că are importanţă. Motivul pentru care te afli aici 
este să împiedici ca aceia pe care-i iubești să păţească vreun rău. 

— Cer unor persoane pe care nu le cunosc să se sacrifice 
pentru unele pe care le cunosc. 

— De aceea le ceri să se ofere voluntari. Dar mie mi se pare 
că motivul pentru care se oferă eşti tu. 

Am dat din cap, m-am uitat la cală și mi-am închipuit lupta 
care se apropia. 

— Am o propunere pentru tine, îmi spuse consu. 

Stăteam amîndoi în camera de comandă a calei, la zece metri 
deasupra podelei. Pe podea erau două grupuri de ființe. În pri- 
mul grup, se aflau cei o sută de obini care se oferiseră voluntari 
să lupte pentru mine. În celălalt grup, erau cei o sută de infractori 
consu, care urmau să fie forțați să lupte cu obinii pentru șansa 
de a-și recăpăta onoarea. Consu arătau înfricoșător de mari pe 
lîngă obini. Competiţia urma să fie luptă corp la corp modificată: 
obinilor le era permis un pumnal de luptă, în timp ce consu, cu 
braţele lor tăioase, urmau să lupte cu mîinile goale, dacă faptul 
că puteai mînui două membre ascuţite ca un brici, atașate la 
propriul tău corp, se putea numi „cu mîinile goale”. 

Deveneam din ce în ce mai nervoasă în legătură cu şansele 
obinilor. 

— O propunere, repetă consu. 

Am aruncat o privire piezișă către consu, care aproape că 
umplea singur camera de comandă. Îl găsisem deja aici cînd ur- 
casem; nu eram prea sigură cum trecuse pe ușă. Noi doi ne aflam 
aici împreună cu Hickory, Dock şi generalul Gau, care își asumase 
sarcina de a juca rolul de arbitru oficial pentru competiție. 

Dickory era jos, pe podea. Pregătindu-se de luptă. 

— Te interesează s-o auzi? întrebă consu. 

— Sîntem pe cale să începem, am replicat. 

— E vorba de competiţie, insistă consu. Am o cale prin care 
poţi obține ceea ce vrei fără să avem nici o competiție. 

Am închis ochii. 

— Spune-mi. 

— Te voi ajuta să păstrezi colonia în siguranţă furnizîndu-ți 
o mostră din tehnologia noastră. O mașină care produce un 
cîmp de energie menit să absoarbă impulsul proiectilelor. Un 
cîmp sugător. Face gloanțele să cadă din aer și absoarbe energia 
rachetelor înainte ca acestea să-și lovească țintele. Dacă ești 
deşteaptă, colonia ta o poate folosi ca să-i înfrîngă pe cei care o 

atacă. Asta este ceea ce îmi este îngăduit şi ceea ce sînt pregătit 
să-ţi dau. 

— Şi ce vrei în schimb? 

— O demonstraţie simplă. 

Consu se desfășură și arătă către obinii de pe podea. 

— O cerere din partea ta a fost suficientă ca să facă sute de 
obini să se sacrifice de bunăvoie pentru simplul scop de a-mi 
atrage atenția. Această putere pe care o ai mă interesează. Vreau 
s-o văd. Spune acestei sute de obini să se sacrifice aici și acum, 
şi-ţi voi da ceea ce ai nevoie pentru a-ţi salva colonia. 

— Nu pot face asta. 

— Nu se pune problema dacă e posibil, spuse consu. 

Își aplecă greutatea și i se adresă lui Dock: 

— Obinii de aici s-ar sinucide dacă această ființă umană 
ar cere-o? 

— Fără îndoială, răspunse Dock. 

— N-ar șovăi, continuă consu. 

— Nu. 

Consu se întoarse din nou spre mine. 

— Atunci tot ce trebuie să faci este să dai ordinul. 

— Nu, am răspuns. 

— Nu fi proastă, ființă umană. Ai primit asigurări de la mine 
că te voi ajuta. Ai primit asigurarea de la acest obin că favoriţii 
tăi de aici se vor sacrifica bucuroși în folosul tău, fără întirziere 
şi fără să se plîngă. Vei fi sigură că o să-ți ajuţi familia și prietenii 
să supraviețuiască unui atac iminent. Ai mai făcut-o şi înainte. 
Nu ţi-ai făcut nici o problemă din a trimite sute dintre ei la moarte 
ca să vorbeşti cu mine. N-ar trebui să fie o hotărîre grea acum. 

Făcu semn din nou către podea. 

— Spune-mi sincer, ființă umană. Uită-te la favoriţii tăi și 
apoi uită-te la consu. Crezi că favoriţii tăi vor fi cei rămași în 
picioare cînd asta se va termina? Vrei să rişti siguranţa priete- 
nilor și a familiei tale pe mîna lor? 

Îţi ofer o alternativă, continuă consu. Nu prezintă nici un 
risc. Nu te costă nimic decît acordul tău. Favoriţii tăi nu vor 

obiecta. Vor fi încîntaţi să facă asta pentru tine. Spune pur și 
simplu că ceri asta de la ei. Şi dacă te face să te simți mai bine, 
le poţi cere să-și închidă conştiinţele înainte să se sinucidă. 
Atunci nu se vor teme de sacrificiul lor. O vor face pur şi simplu. 
O vor face pentru tine. O vor face pentru ceea ce ești pentru ei. 

M-am gîndit la ceea ce spusese consu. 

M-am întors către Dock. 

— N-ai nici o îndoială că acei obini ar face asta pentru mine? 

— Nu există nici o îndoială, răspunse Dock. Sînt acolo ca 
să lupte la cererea ta, Zoë. Ştiu că ar putea muri. Au acceptat 
deja această posibilitate, la fel cum obinii care s-au sacrificat ca 
să-l aducă la tine pe acest consu știau ce se cere de la ei. 

— Şi cum rămîne cu tine? l-am întrebat pe Hickory. Priete- 
nul și partenerul tău e acolo jos, Hickory. Vreme de zece ani, 
cel puţin, ţi-ai petrecut viața cu Dickory. Tu ce spui? 

Tremuratul lui Hickory era atît de slab încît aproape că mă 
îndoiam că l-am văzut. 

— Dickory va face cum ceri, Zoë. Ar trebui să ştii deja. 

După asta se întoarse cu spatele. 

M-am uitat la generalul Gau. 

— N-am nici un sfat pentru tine, vorbi el. Dar mă intere- 
sează foarte mult să aflu ce alegi. 

Am închis ochii și m-am gîndit la familia mea. La John și 
Jane. La Savitri, care venise cu noi pe o lume nouă. M-am gîndit 
la Gretchen și Magdy și la viitorul pe care l-ar putea avea împre- 
ună. M-am gîndit la Enzo și la familia lui și la tot ceea ce le 
fusese luat. M-am gîndit la Roanoke, devenită acum casa mea. 

Și am știut ce aveam de făcut. 

Am deschis ochii. 

— Alegerea e evidentă, zise consu. 

M-am uitat la consu şi am dat din cap. 

— Cred că ai dreptate, am spus. Și cred că trebuie să mă 
duc jos și să le spun. 

M-am dus către ușa camerei de comandă. În timp ce tre- 
ceam, generalul Gau mă luă uşor de braţ. 

— Gîndește-te ce faci, Zoë. Alegerea ta de aici contează. 

Am ridicat ochii spre general. 

— Ştiu. Şi e alegerea mea. 

Generalul îmi dădu drumul la braţ. 

— Fă ceea ce trebuie să faci. 

— Mulţumesc. Cred că așa o să fac. 

Am ieșit din cameră și în minutul următor am încercat din 
răsputeri să nu cad pe scări în timp ce le coboram. Mă bucur 
să spun că am reușit. Dar a fost cît pe ce. 

Am pășit către grupul de obini, care se învirteau de colo 
pînă colo, unii făcînd exerciţii, unii vorbind încetişor între ei 
sau în grupuri mici. În timp ce mă apropiam, am încercat să-l 
descopăr pe Dickory și n-am reuşit. Erau prea mulți obini, iar 
Dickory nu era undeva unde să-l văd ușor. 

Pînă la urmă obinii observară că mă îndreptam spre ei. 
Tăcură și, la fel de tăcuțţi, formară șiruri. 

Am stat pe loc în faţa lor vreme de cîteva secunde, încercînd 
să-l văd pe fiecare obin în parte, doar ca pe unul din o sută. 
Am deschis gura să vorbesc. Nu ieși nimic. Aveam gura atît de 
uscată, încît nu puteam rosti cuvinte. Am închis gura, am înghițit 
în sec de cîteva ori și am încercat din nou. 

— Ştiţi cine sînt. Sînt destul de sigură de asta. Cunosc perso- 
nal numai unul dintre voi, şi îmi pare rău pentru asta. Aș dori 
să vă fi cunoscut pe fiecare dintre voi, înainte de a vi se cere... 
înainte ca eu să cer... 

M-am oprit. Spuneam prostii. Nu era ceea ce voiam să fac. 
Nu acum. 

— Uite, am zis. O să vă spun unele lucruri și nu pot promite 
că or să aibă vreo noimă. Dar trebuie să vi le spun înainte... 

Am făcut un semn către cală. 

— Înainte de toate astea. 

Obinii se uitară cu toții la mine, fie politicoși, fie răbdători, 
nu-mi dau seama. 

— Știţi de ce sînteți aici. Sînteți aici ca să luptați împotriva 
acelor consu de acolo, pentru că eu încerc să-mi protejez familia 

şi prietenii de pe Roanoke. Vi s-a spus că dacă i-ați putea bate 
pe consu, aș căpăta ajutorul de care am nevoie. Dar ceva s-a 
schimbat. 

Am arătat în sus, către camera de observaţii. 

— Acolo sus este un consu care-mi spune că o să-mi dea 
ceea ce am nevoie pentru a salva Roanoke fără să trebuiască să 
luptaţi şi să riscaţi să pierdeţi. Tot ce trebuie să fac este să vă 
spun să scoateţi pumnalele acelea pe care trebuia să le folosiți 
pe acești consu și să le folosiți chiar asupra voastră. Tot ce trebuie 
să fac este să vă spun să vă sinucideţi. Toată lumea îmi zice că 
o s-o faceţi, din cauza a ceea ce sînt pentru voi. 

Şi au dreptate. Şi eu sînt destul de sigură de asta. Sînt sigură 
că dacă v-aș cere tuturor să vă sinucideți, ați face-o. Pentru că 
sînt Zoë a voastră. Pentru că m-ați văzut toată viața în înregis- 
trările pe care le-au făcut Hickory şi Dickory. Pentru că stau 
acum aici, în faţa voastră, cerîndu-vă s-o faceţi. 

Ştiu că aţi face asta pentru mine. Aţi face-o... 

M-am oprit pentru cîteva clipe, încercînd să mă concentrez. 

Și apoi am înfruntat ceva ce petrecusem multă vreme ca 
să evit. 

Propriul meu trecut. 

Am ridicat capul din nou și m-am uitat direct la obini. 

— Cînd aveam cinci ani, locuiam pe o stație spațială, Covell. 
Locuiam acolo cu tatăl meu. Într-o zi, în timp ce era plecat de 
pe stație pentru cîteva zile, cu treburi, stația a fost atacată. Mai 
întîi de către rraey. Aceştia au atacat, au venit pe stație, au 
adunat toți oamenii care locuiau acolo și au început să-i ucidă. 
Îmi aduc aminte... 

Am închis din nou ochii. 

— Îmi aduc aminte de soţi luaţi de lîngă soțiile lor și apoi 
împuşcaţi în holuri, unde toată lumea putea auzi. Îmi aduc 
aminte de părinți implorîndu-i pe rraey să le cruţe copiii. Îmi 
aduc aminte că am fost împinsă în spatele unui străin cînd femeia 
care avea grijă de mine, mama unei prietene, a fost luată. Ea a 
încercat s-o împingă şi pe fiica ei, dar aceasta s-a ținut de mama 

ei și au fost luate amîndouă. Dacă rraey ar mai fi continuat mult, 
pînă la urmă m-ar fi găsit şi m-ar fi omorît şi pe mine. 

Am deschis ochii. 

— Apoi însă obinii au atacat staţia, ca s-o ia de la rraey, care 
nu erau pregătiți pentru încă o luptă. Și cînd au curăţat stația 
de rraey, i-au luat pe aceia dintre noi, oamenii, care mai rămăse- 
seră şi ne-au dus în sala comună. Îmi aduc aminte că eram acolo, 
fără nimeni care să aibă grijă de mine. Tatăl meu era plecat. 
Prietena mea şi mama ei erau moarte. Rămăsesem singură... 

Staţia spaţială era o staţie ştiinţifică, aşa că obinii au căutat 
printre cercetări şi au dat peste munca tatălui meu. Munca lui 
despre conștiință. Și au vrut ca el să lucreze pentru ei. Așa că s-au 
întors la noi, în sala comună, şi au strigat numele tatălui meu. 
Dar el nu era pe stație. I-au strigat iar numele și-atunci am răspuns 
eu. Am zis că eram fiica lui și că avea să vină după mine curînd. 

Îmi aduc aminte că obinii au vorbit între ei atunci şi-apoi 
mi-au spus să vin cu ei. Și îmi aduc aminte că am zis nu, pentru 
că nu voiam să-i părăsesc pe ceilalți oameni. Și-mi mai aduc 
aminte ceva: ce mi-a spus atunci unul dintre obini. A spus: „Tu 
trebuie să vii cu noi. Ai fost aleasă, şi o să fii în siguranţă.” 

Îmi aduc aminte, aşadar, de tot ce s-a întîmplat. Şi cred că, 
pînă și la cinci ani, o parte din mine știa ce urma să se întîimple 
cu restul oamenilor de pe Covell. Dar iată-i pe obini, spunîndu-mi 
că o să fiu în siguranță. Pentru că fusesem aleasă. Și-mi aduc 
aminte că l-am luat pe obin de mînă, am fost condusă afară și 
de-acolo m-am uitat în urmă, la oamenii care rămîneau. Apoi 
au dispărut. Nu i-am mai văzut niciodată. 

Dar eu am trăit. Nu din cauza a cine eram; eram doar o 
fetiță. Ci din cauza a ce eram: fiica omului care le putea da o 
conştiinţă. Era prima oară cînd asta conta mai mult decît cine 
eram. Dar nu era și ultima... 

M-am uitat în sus, către camera de comandă, încercînd să 
văd dacă cei de acolo mă ascultau și întrebîndu-mă ce gîndeau. 
Întrebîndu-mă ce gîndea Hickory. Şi generalul Gau. M-am întors 
iarăşi către obini. 

— Ce sînt contează încă mai mult decît cine sînt. Contează 
și mai mult în clipa asta. Chiar în acest moment. Din cauza a 
ceea ce sînt, sute dintre voi au murit ca să aducă un singur 
consu să mă vadă. Din cauza a ceea ce sînt, dacă vă cer să scoateţi 
cuțitele acelea și să vi le înfigeţi în corp, o veți face. Din cauza 
a ceea ce sînt. Din cauza a ceea ce am fost pentru voi. 

Am clătinat din cap şi m-am uitat în jos. 

— Toată viața am acceptat că ceea ce sînt contează. Că trebuie 
să mă descurc cu asta. Să mă adaptez la asta. Uneori am crezut 
că aș putea manipula acest lucru, deși tocmai am aflat prețul 
pentru această convingere. Uneori chiar am luptat împotriva 
lui. Dar nici măcar o dată nu m-am gîndit că aș putea lăsa în 
urmă ceea ce sînt. Pentru că îmi aduceam aminte ce mi-a adus. 
Cum m-a salvat. Nici măcar nu mi-a trecut prin cap să renunţ. 

Am arătat în sus, către camera de comandă. 

— În camera aceea de comandă e un consu care vrea să vă 
omor pe toţi, doar ca să-i arăt că pot. Vrea s-o fac ca să-mi de- 
monstreze ceva și mie — că atunci cînd se ajunge la asta, sînt 
dispusă să vă sacrific pe toți ca să capăt ceea ce vreau. Pentru 
că atunci cînd se ajunge la asta, voi nu contaţi. Sînteţi doar ceva 
ce pot folosi, un mijloc către un ţel, o unealtă pentru un alt scop. 
Vrea să vă omor ca să-mi arunce în față faptul că nu-mi pasă. 

Şi are dreptate! 

M-am uitat la feţele obinilor. 

— Nu cunosc nici unul dintre voi, cu o singură excepție. 
N-o să-mi aduc aminte cum arată nici unul dintre voi peste 
câteva zile, indiferent ce-o să se întîmple aici. Pe de altă parte, 
pe toți oamenii pe care-i iubesc şi de care-mi pasă îi pot vedea 
îndată ce închid ochii. Feţele lor îmi sînt limpezi. Ca şi cum ar 
fi aici, cu mine. Pentru că sînt. Îi port înăuntrul meu. Așa cum 
voi îi purtați pe aceia de care vă pasă, înăuntrul vostru. ` 

Consu are dreptate că ar fi ușor să vă cer să vă sacrificați 
pentru mine. Să vă spun să faceți așa pentru ca eu să-mi pot 
salva familia și prietenii. Are dreptate pentru că știu că aţi face-o 
fără să vă gîndiţi de două ori. Aţi fi bucuroşi s-o faceţi pentru 

că m-ar face fericită pe mine — pentru că ceea ce sînt contează 
pentru voi. Ştie că faptul de a ști acest lucru mă va face să mă 
simt mai puțin vinovată pentru că v-am întrebat. 

Şi are din nou dreptate. Are dreptate în privinţa mea. Recu- 
nosc. Şi-mi pare rău... 

M-am oprit din nou și am avut nevoie de încă o clipă ca să 
mă adun. M-am șters pe faţă. 

Asta urma să fie partea cea grea. 

— Consu are dreptate. Dar nu ştie despre mine singurul 
lucru care contează în clipa asta. Şi acesta este că m-am săturat 
să fiu ceea ce sînt. M-am săturat să fi fost aleasă. Nu vreau să 
fiu cea pentru care vă sacrificați din cauză că sînt fiica cuiva 
sau pentru că acceptați că pot avea pretenţii de la voi. Nu vreau 
asta de la voi. Și nu vreau să muriţi pentru mine. 

Așa că uitaţi. Uitaţi de toate astea. Vă eliberez de obligaţia 
voastră față de mine. De orice obligaţie față de mine. Mulţumesc 
pentru că v-aţi oferit voluntari, dar n-ar trebui să luptaţi pentru 
mine. N-ar fi trebuit să cer! Aţi făcut deja atît de mult pentru 
mine... M-aţi adus aici ca să pot transmite un mesaj generalului 
Gau. El mi-a vorbit despre planurile împotriva coloniei Roanoke. 
Ar trebui să fie destul ca să ne apărăm. Nu pot să vă cer nimic 
altceva. Cu siguranţă nu vă pot cere să luptați cu aceşti consu 
şi poate să muriți. Vreau în schimb să trăiţi. 

M-am săturat să fiu ceea ce sînt. De acum înainte sînt doar 
cine sînt. Şi cine sînt înseamnă Zoë. Doar Zoë. Cineva care n-are 
nici un drept asupra voastră. Care nu cere sau nu pretinde nimic 
de la voi. Și care vrea să fiți capabili să vă faceți propriile voastre 
alegeri, nu să fie făcute pentru voi. În special, nu de către mine. 

Și asta-i tot ce am de spus! 

Obinii stăteau în faţa mea, tăcuți, și după un minut mi-am 
dat seama că nu prea știam de ce așteptam un răspuns. Apoi, 
pentru o clipă complet nebunească, m-am întrebat dacă de fapt 
mă înțelegeau măcar. Hickory şi Dickory vorbeau limba mea, 
iar eu presupusesem doar că toţi ceilalți obini ar vorbi-o şi ei. 
Era o presupunere destul de arogantă, mi-am dat seama. 

Așa că am dat din cap oarecum și m-am întors să plec, îna- 
poi în camera de comandă, unde numai Dumnezeu știa ce-o 
să-i spun acelui consu. 

Și apoi am auzit un cîntec... 

O singură voce, de undeva din mijlocul cetei de obini. 
Începea primele cuvinte din „Dimineaţă la Delhi”. Și, cu toate 
că aceea era partea pe care-o cîntam întotdeauna eu, n-am avut 
nici o dificultate să recunosc vocea. 

Era Dickory. 

M-am întors cu fața la obini chiar cînd o a doua voce începu 
contrapunctul, apoi o altă voce interveni, și încă una, și încă 
una, şi în curînd toți cei o sută de obini cîntau, creînd o versiune 
a cîntecului atît de diferită de oricare alta auzită înainte, atît de 
magnifică, încît tot ce puteam face era să stau acolo și să mă 
scald în ea, s-o las să se reverse în jurul meu și s-o las să se miște 
prin mine. 

A fost unul dintre acele momente pe care pur și simplu nu 
le poţi descrie. Așa că n-o să mai încerc. 

Dar pot să spun că am fost impresionată. Acești obini știau 
de „Dimineaţă la Delhi” de numai cîteva săptămîni. Pentru ei, 
nu numai să știe cîntecul, dar să-l și interpreteze fără cusur era 
absolut uluitor. 

Trebuia să-i iau pe tipii ăştia la următorul chef! 

Cînd se termină, tot ce-am putut face a fost să-mi duc 
mîinile la față și să spun „mulțumesc“ obinilor. Moment în care 
Dickory veni printre rînduri, pînă în faţa mea. 

— Hei, am exclamat. 

— Zoë Boutin-Perry, vorbi Dickory, eu sînt Dickory. 

Aproape că am spus știu asta, dar Dickory vorbi mai departe. 

— Te-am cunoscut de cînd erai copil. Te-am urmărit crescînd, 
învățînd şi trecînd prin viață, și prin tine am învăţat să trec și 
eu prin viață. Am ştiut întotdeauna ce ești. Dar îți spun sincer 
că cine eşti contează pentru mine și a contat întotdeauna. 

ie, Zoë Boutin-Perry, îţi fac oferta de a lupta pentru familia 
ta și pentru Roanoke. Fac acest lucru nu pentru că ai cerut tu 

sau ai pretins tu, ci pentru că țin la tine şi am ţinut întotdeauna. 
Mi-ai face o onoare dacă ai accepta ajutorul meu! 

Dickory se înclină, ceea ce era un lucru foarte interesant la 
un obin. 

Aici era ironia: acestea erau cele mai multe vorbe pe care 
le auzisem vreodată de la Dickory, și nu-mi venea în minte nimic 
de răspuns. 

Aşa că am zis: 

— Mulţumesc, Dickory. Accept. 

Dickory se înclină din nou și se întoarse în rînd. 

Un alt obin făcu un pas în față şi se opri în fața mea. 

— Eu sînt Strike, vorbi el. Nu ne-am mai întîlnit pînă acum. 
Te-am privit crescînd prin tot ceea ce Hickory şi Dickory au 
împărtășit cu toți obinii. Și eu am știut întotdeauna ce eşti. Ceea 
ce am învăţat de la tine provine totuşi de la cine eşti. E o cinste 
să te fi cunoscut. Va fi o onoare să lupt pentru tine, pentru fa- 
milia ta şi pentru Roanoke. Îmi ofer ajutorul ţie, Zoë Boutin- 
Perry, liber și fără rezerve! 

Strike se înclină. 

— Mulţumesc, Strike, am răspuns. Accept. 

Și apoi, dintr-un impuls, l-am îmbrățișat pe Strike. A chițăit 
de-a binelea, surprins. Ne-am desprins din îmbrățișare. Strike 
se înclină din nou, apoi se întoarse în rînd chiar cînd un alt obin 
înaintă. 

Şi altul. Și altul. 

Îmi luă mult timp să aud fiecare salut şi ofertă de ajutor, şi 
să accept fiecare ofertă. Pot să spun cu sinceritate că n-am avut 
niciodată un timp mai bine cheltuit. Cînd se încheie totul, stăteam 
din nou în fața a o sută de obini — de data asta, fiecare fiind un 
prieten. Și mi-am plecat capul spre ei și le-am urat numai bine, 
şi le-am spus că o să ne vedem după. 

Apoi m-am întors în camera de comandă. Generalul Gau 
era la baza scărilor, aşteptîndu-mă. 

— Am un post pentru tine în echipa mea, Zog, dacă o să-l 
vrei vreodată, zise el. 


308 / JOHN SCALZI 


Am izbucnit în ris. 

— Nu vreau decît să mă întorc acasă, generale. Mulţumesc 
oricum. 

— Atunci, altă dată. Acum o să prezidez peste competiţia 
asta. O să fiu imparțial cît timp o observ. Dar ar trebui să ştii 
că, în sinea mea, ţin cu obinii. Și asta-i ceva ce n-am crezut c-o 
să spun vreodată. 

— Apreciez acest lucru, am replicat și am urcat scările. 

Hickory mă întîmpină la ușă. 

— Ai făcut ceea ce speram că vei face. Regret că nu m-am 
oferit și eu voluntar. 

— Eu nu, am răspuns și l-am îmbrățișat pe Hickory. 

Dock se înclină: am răspuns dînd din cap. Și apoi m-am 
apropiat de consu. 

— Ai răspunsul meu, am spus. 

— Aşa este. Şi mă surprinde, ființă umană. 

— Bine. Și mă numesc Zoë. Zoë Boutin-Perry. 

— Adevărat. 

Părea amuzat de impertinenţa mea. 

— Am să-mi amintesc de nume. Și am și alte lucruri pe 
care-o să mi le amintesc. Deși, dacă obinii tăi nu cîștigă compe- 
tiţia, nu-mi închipui că o să trebuiască să ne amintim de numele 
tău prea multă vreme. 

— O să ţi-l aminteşti multă vreme, am ripostat. Pentru că 
prietenii mei de-acolo sînt pe cale să măture pe jos cu voi. 

Așa au și făcut. 

N-a fost nici măcar un scor strîns. 


DOUĂZECI ŞI CINCI 


Și astfel am plecat acasă, cu darul consu la remorcă. 
John şi cu Jane mă salutară cînd am sărit din naveta obină, 
toți sfîrşind într-o grămadă cînd am alergat peste mămica cu 

toată viteza şi apoi l-am tras pe tăticul după noi. După care 
le-am arătat jucăria mea cea nouă: generatorul de cîmp sugător, 
proiectat special de consu ca să ne dea un avantaj tactic cînd 
Nerbros Eser și prietenii săi veneau în vizită. Jane îl luă imediat 
şi începu să se joace cu el; era ocupația ei, la urma urmei. 

Hickory, Dickory şi cu mine am hotărit că, pînă la urmă, 
nici John, nici Jane nu aveau nevoie să ştie de ce fusese nevoie 
ca să-l căpătăm. Cu cît ştiau mai puțin, cu atît mai puțin îi putea 
acuza Uniunea Colonială la procesul de trădare. Deși se părea 
că s-ar putea să nu se petreacă așa ceva — consiliul de pe Roanoke 
îi înlăturase pe John şi pe Jane din posturile lor după ce dezvălu- 
iseră unde mă trimiseseră și pe cine trebuia să văd, și-l numiseră 
pe tatăl lui Gretchen în locul lor. Dar îi dăduseră lui mămica şi 
tăticul zece zile ca să primească vești de la mine înainte să in- 
formeze Uniunea Colonială despre ceea ce făcuseră. Am ajuns 
înapoi chiar înainte de limită și, odată ce au văzut ce-am adus, 
n-au mai fost înclinați să-i ofere pe părinţii mei afecțiunii tandre 
a sistemului judiciar al Uniunii Coloniale. N-aveam de gînd să 
mă plîng pentru asta. 

După ce le-am făcut cunoştinţă mămicii și tăticului cu 
generatorul de cîmp sugător, m-am dus la plimbare și am găsit-o 
pe Gretchen, citind o carte pe verandă. 

— M-am întors! am anunţat. 

— Oh, replică ea, întorcînd cu nonşalanţă o pagină. Ai fost 
plecată? 

Am zîmbit larg; ea zvîrli cartea după mine și-mi spuse că 
dacă-i mai fac vreodată aşa ceva, o să mă stringă de git, şi că 
putea s-o facă, pentru că fusese întotdeauna mai bună decît 
mine la cursurile de apărare. Ei bine, era adevărat. Era mai 
bună. Apoi ne-am îmbrățișat, ne-am împăcat și am plecat să-l 
găsim pe Magdy, ca să-l putem sîcîi în stereo. 

Zece zile mai tîrziu, Roanoke a fost atacată de Nerbros Eser 
și cam de o sută de soldați arrisieni, asta fiind rasa lui Eser. 
Eser și soldaţii lui au mărșăluit de-a dreptul în Croatoan și au 
cerut să stea de vorbă cu șefii. S-au ales în schimb cu Savitri, 

asistenta administrativă; ea le-a sugerat să se întoarcă la navele 
lor și să pretindă că invazia n-a avut loc niciodată. Eser a ordonat 
unui soldat de-al său s-o împuște pe Savitri, și-atunci au aflat 
cum un cîmp sugător le poate da de-a binelea peste cap armele. 
Jane a reglat cîmpul astfel încît să încetinească gloanțele, dar 
nu și proiectilele mai lente. De aceea puștile soldaţilor arrisieni 
n-au mers, dar aruncătorul de flăcări al lui Jane, da. Ca și arcul 
de vînătoare al tăticului. Și cuțitele lui Hickory şi Dickory. Și 
vagonetul lui Manfred Trujillo. Și aşa mai departe. 

La sfîrşit, Nerbros Eser nu mai avea nici unul dintre soldaţii 
cu care aterizase, și a fost de asemenea surprins să afle că nava 
de luptă pe care-o parcase pe orbită nu mai era nici ea la locul 
ştiut. Ca să fim cinstiți, cîmpul sugător nu se întindea în spaţiu; 
acolo am avut puțin ajutor de la un binefăcător care a dorit să 
rămînă anonim. Dar oricum ai lua-o, jocul lui Nerbros Eser 
pentru conducerea Conclavului a ajuns la un sfîrşit foarte trist 
și jenant. 

Unde eram eu în toate astea? Păi, ascunsă în siguranţă 
într-un adăpost împotriva bombelor, împreună cu Gretchen, 
Magdy şi o ceată de alți adolescenți, acolo eram. În ciuda tuturor 
evenimentelor din luna precedentă, sau poate din cauza lor, 
s-a luat decizia executivă potrivit căreia am avut parte de 
destulă emoție pentru moment. N-aș putea spune că n-am fost 
de acord cu hotărîrea. Ca să fiu sinceră, abia așteptam să mă 
întorc la viața mea de pe Roanoke, cu prietenii, fără nimic pentru 
care să-mi fac griji în afară de școală și de repetițiile pentru 
următorul chef. Asta era ceea ce-mi doream acum. 

Apoi sosi în vizită generalul Gau. 

Venise să-l aresteze pe Nerbros Eser, ceea ce și făcu, spre 
marea lui satisfacție personală. Dar era acolo şi pentru alte două 
motive. 

Primul era să-i informeze pe cetățenii de pe Roanoke că 
dăduse un ordin permanent ca nici un membru al Conclavului 
să nu atace vreodată colonia noastră, şi că lăsase rasele din acea 
parte de spaţiu care nu aparțineau Conclavului să înțeleagă 

limpede că, dacă oricăreia dintre ele i-ar fi intrat în cap să-și 
facă planuri în legătură cu mica noastră planetă, el personal ar 
fi foarte dezamăgit. Lăsase nerostit ce nivel de represalii garanta 
„dezamăgirea personală”. Era mai eficace astfel. 

Locuitorii de pe Roanoke aveau păreri împărţite în privința 
asta. Pe de o parte, Roanoke era acum practic imună la atac. Pe 
de altă parte, declarația generalului Gau îi făcu pe toți să vadă 
că Uniunea Colonială însăşi nu făcuse prea multe pentru Roa- 
noke, nu doar în ultima vreme, ci dintotdeauna. Sentimentul 
general era că Uniunea Colonială era răspunzătoare pentru 
multe, şi pînă cînd nu răspundea pentru aceste lucruri, locuitorii 
de pe Roanoke se simțeau perfect îndreptățiți să nu acorde prea 
multă atenţie dictatelor Uniunii Coloniale. Cum ar fi, de exem- 
plu, cel în care Manfred Trujillo trebuia să-i aresteze pe părinții 
mei şi să-i închidă sub acuzaţia de trădare. După cît se părea, 
Trujillo avea mari dificultăți să-i găsească, atît pe John cît și pe 
Jane, după sosirea ordinului. O şmecherie abilă, avînd în vedere 
cît de des vorbeau. 

Dar asta ducea la celălalt motiv pentru care venise Gau. 

— Generalul Gau ne oferă adăpost, îmi spuse tăticul. Știe 
că mămica ta şi cu mine vom fi acuzaţi de trădare - cîteva capete 
de acuzare par probabile — şi nu e complet în afara tărîimului 
posibilului ca să fii acuzată şi tu. 

— Păi, am comis o trădare, am comentat. Ce zici de asocierea 
cu conducătorul Conclavului și toate celelalte? 

Tăticul nu mă băgă în seamă. 

— Problema este următoarea: chiar dacă cei de aici nu se 
grăbesc să ne predea, e doar o chestiune de timp pînă cînd UC 
va trimite o autoritate reală să ne preia. Nu le putem cere oame- 
nilor de-aici să intro în şi mai multe încurcături din cauza noastră. 
Trebuie să plecăm, Zoë. 

— Cînd? 

— În ziua următoare. Nava lui Gau e aici acum, dar nu 
cred că UC o s-o ignore prea multă vreme. 

— Aşadar, o să devenim cetăţeni ai Conclavului. 

— Nu cred. O să stăm printre ei pentru o vreme, da. Dar 
am un plan care o să ne ducă într-un loc cu care cred că s-ar 
putea să fii încîntată. 

— Și unde-i asta? 

— Păi, ai auzit vreodată de locșorul acela numit Pămînt? 

Tăticul și cu mine am mai vorbit vreme de cîteva minute, 
apoi m-am dus la Gretchen, căreia chiar am reușit să-i spun 
“bună”, înainte să izbucnesc în suspine. Mă îmbrăţișă și mă 
strînse lîngă ea, apoi mă anunţă că totul era în ordine. 

— Știam c-o să urmeze așa ceva, îmi spuse. Nu faci ceea ce-ai 
făcut tu și apoi te întorci și te prefaci că nu s-a-ntimplat nimic. 

— Am crezut că ar merita să-ncerc. 

— Asta pentru că ești o idioată! 

Am început să rîd. 

— Eşti o idioată, și sora mea, și te iubesc, Zoe! 

Ne-am mai ținut în brațe un pic. După aceea veni la mine 
acasă și ne ajută, pe mine şi pe familia mea, să ne împachetăm 
viața pentru o plecare grăbită. 

Veştile se împrăștie, aşa cum se întîmplă într-o colonie 
mică. Trecură pe la noi prietenii, ai mei și ai părinților, singuri, 
cîte doi, cîte trei. Ne-am îmbrățișat, am ris, am plîns, ne-am 
luat rămas-bun şi am încercat să ne despărțim frumos. Cînd 
soarele se apropie de apus, sosi Magdy şi împreună cu Gretchen 
și cu mine am făcut o plimbare la ferma Gugino, unde am înge- 
nuncheat și am sărutat piatra de mormînt a lui Enzo; mi-am 
luat rămas-bun de la el pentru ultima oară, chiar dacă îl purtam 
încă în inimă. Ne-am întors acasă și Magdy și-a luat rămas-bun 
atunci, îmbrățișîndu-mă atît de înverșunat încît am crezut că o 
să-mi frîngă coastele. Și apoi a făcut ceva ce nu mai făcuse nicio- 
dată: mi-a dat un sărut pe obraz. 

— La revedere, Zoë, spuse el. 

— La revedere, Magdy. Ai grijă de Gretchen pentru mine. 

— O să încerc. Dar știi cum e ea... 

Am zîmbit la replica asta. Apoi se duse la Gretchen, o 
îmbrăţișă și o sărută. Plecă. 

Am rămas numai Gretchen şi cu mine, împachetînd, vor- 
bind şi tachinîndu-ne una pe cealaltă tot restul nopţii. Pînă la 
urmă, mămica și tăticul se duseră la culcare, dar nu părură să 
aibă ceva împotrivă ca Gretchen şi cu mine să stăm mai departe 
toată noaptea, pînă dimineaţă. 

Un grup de prieteni sosi într-o căruță menonită trasă de cai 
ca să ne ducă lucrurile (și pe noi) pînă la naveta Conclavului. 
Am început scurta călătorie rizînd, dar am tăcut pe măsură ce 
ne apropiam de navetă. Nu era o tăcere tristă; era o tăcere care 
apare atunci cînd ai spus tot ce trebuia să spui unei alte persoane. 

Prietenii noștri urcară în navetă tot ce luam cu noi; erau o 
mulțime de lucruri pe care le lăsam în urmă, prea voluminoase 
ca să le cărăm şi pe care le dăduserăm coloniştilor. Unul cîte 
unul, toți prietenii mă îmbrățişară, își luară rămas-bun şi cobo- 
riră. Din nou, am rămas împreună numai Gretchen și cu mine. 

— Vrei să vii cu noi? am întrebat. 

Gretchen rîse. 

— Cineva trebuie să aibă grijă de Magdy, zise ea. Și de tata. 
Și de Roanoke. 

— Întotdeauna ai fost cea organizată, am remarcat. 

— lar tu ai fost întotdeauna tu. 

— Cineva trebuia să fie. Şi oricine altcineva ar fi stricat totul. 

Gretchen mă îmbrățișă iar. Apoi se dădu înapoi. 

— Fără rămas-bun, spuse ea. Eşti în inima mea. Ceea ce 
înseamnă că nu pleci. 

— Bine. Fără rămas-bun. Te iubesc, Gretchen. 

— Şi eu te iubesc. 

Se întoarse și se îndepărtă, şi nu se uită nici o clipă înapoi, 
deși se opri să-i dea lui Babar o îmbrățişare. El o umplu toată 
de salivă. Apoi Babar veni la mine, iar eu l-am dus în comparti- 
mentul pasagerilor din navetă. Cu timpul, veniră înăuntru toți 
ceilalți. John. Jane. Savitri. Hickory. Dickory. 

Familia mea. 

M-am uitat afară pe fereastra navetei la Roanoke, lumea 
mea, casa mea. Dar nu mai era casa noastră. M-am uitat la ea 

și la oamenii de pe ea, dintre care pe unii îi iubeam iar pe alții 
îi pierdusem. Încercînd să absorb totul, s-o fac parte din mine. 
S-o fac parte din istoria mea. Din povestea mea. Să mi-o aduc 
aminte, astfel încât să pot spune povestea timpului petrecut de 
mine aici, nu în ordine, dar adevărată, aşa că oricine mă întreabă 
să poată simți ce-am simţit eu despre timpul meu, pe lumea 
mea. 

M-am așezat, m-am uitat și mi-am adus aminte așa cum 
era în momentul prezent. 

Și cînd am fost sigur că a fost de-ajuns, am sărutat fereastra 
și am tras perdelele. 

Motoarele navetei se treziră la viață. 

— Pornim! exclamă tăticul. 

Am zîmbit și am închis ochii și am numărat invers secun- 
dele pînă la decolare. 

Cinci. Patru. Trei. Doi. 

Unu. 


MULTUMIRI 


La sfîrşitul cărții mele Ultima colonie, am pomenit că era 
probabil să mă îndepărtez de universul din „Războiul bătrî- 
nilor” pentru o vreme, și în special că o să las să se odihnească 
personajele John Perry și Jane Sagan, să le las să aibă parte de 
acel „au trăit fericiți pînă la adînci bătrîneți”. Așadar, se poate 
întreba oricine, în mod rezonabil, ce caută aici Povestea lui Zoë? 

Există un număr de motive, dar două mai importante au 
de-a face cu reacția publicului. Primul a fost că am primit o 
mulțime de mesaje care sunau cam așa: „Hei, Ultima colonie a 
fost grozavă. Acum mai scrie o carte. Şi fă-o despre Zoë. A, și 
aș vrea și un ponei.” Ei bine, n-am putut face nimic în privința 
poneiului (îmi pare rău), dar cu cît m-am gîndit mai mult, cu 
atît mi-am dat seama că şi eu eram interesat să știu mai multe 
despre Zoë. Zoë a jucat roluri secundare esenţiale în Brigăzile 
fantomă şi în Ultima colonie, şi i s-au întîmplat destule lucruri 
de-a lungul cărţilor încît să cred că acestea vor fi de-ajuns ca 
să-i relatez povestea și s-o fac interesantă. E la latitudinea voas- 
tră să-mi spuneți dacă am avut dreptate sau nu, dar vă spun 
că eu sînt destul de încîntat. 

Cealaltă reacţie a publicului a implicat două critici la adresa 
cărții Ultima colonie. În cartea aceea, „vîrcolacii”, specia inteli- 
gentă indigenă de pe Roanoke, au jucat un rol într-un punct 
critic al intrigii și, după ce au făcut asta, au dispărut din restul 

cărții. Am crezut că explicasem suficient de bine dispariţia lor, 
dar destul de mulţi cititori au fost fie nemulțumiți de explicație, 
fie că le-a scăpat din vedere în întregime, prin urmare am primit 
o mulțime de mesaje care întrebau: „Unde s-au dus vîrcolacii?” 
Asta m-a enervat, nu pentru că cititorii se plîngeau, ci pentru 
că era limpede că nu fusesem atît de deştept, explicîndu-le 
ieşirea din poveste, așa cum mi-ar fi plăcut. 

Pe lîngă asta, au existat cîteva critici (absolut corecte) cu 
privire la Ultima colonie, referitoare la faptul că plecarea lui Zoë 
în spaţiu și întoarcerea ei cu un „cîmp sugător”, care era exact 
ceea ce aveau nevoie apărătorii de pe Roanoke ca să-și înfringă 
atacatorii, a reprezentat o manevră complet deus ex machina din 
partea unui scriitor leneş. Da, bine. Asta e problema de a ști 
mai mult decît cititorii tăi; ca autor, ştiam toată povestea din 
fundal, dar cu nici un chip n-o puteam introduce în carte fără 
să bag cu forţa în ea o digresiune de 30.000 de cuvinte. Aşa că 
am fluturat puţin din mînă și am sperat că n-o să fiu prins. 
Surpriză! Se pare că am cititori deștepți! 

Așa că în ambele cazuri de nemulţumire a cititorilor, scrie- 
rea Poveştii lui Zoë mi-a permis o a doua vizită în aceeași poveste 
și în cursul procesului ea m-a ajutat să dau evenimentelor care 
au loc în universul „Războiului bătriînilor” mai multă coerență 
interioară și mai multă inteligibilitate. Ce-am învăţat de aici? 
Mai ales să ascult reacţiile din partea cititorilor, atît pe cele 
pozitive („scrie mai mult!) cît și pe cele negative („rezolvă 
asta!”). Mulţumesc pentru ambele tipuri de mesaj. 

Din cauză că am vrut să mă ocup de întrebările cititorilor și 
pentru că am crezut că ar fi distractiv şi interesant de făcut așa 
ceva, am scris Povestea lui Zoë astfel încît să aibă loc în paralel cu 
evenimentele din Ultima colonie, spusă dintr-un punct de vedere 
complet diferit. Fireşte, nu sînt prima persoană care să se gîn- 
dească la acest truc ingenios (și aici trebuie să-mi scot pălăria în 
faţa celor care m-au inspirat în mod special, Orson Scott Card 
cu Umbra lui Ender şi Tom Stoppard cu Rosencrantz şi Guildenstern 
sînt morți), dar, prostul de mine, am crezut că o să fie ușor! 

Într-adevăr, îmi aduc aminte că i-am spus chiar eu lui Patrick 
Nielsen Hayden, redactorul meu: „Știu deja intriga şi persona- 
jele; cît de greu poate să fie?” Patrick n-a făcut ceea ce ar fi trebuit 
să facă, adică să mă apuce de umeri, să mă scuture ca pe o maracăs 
şi să spună: “Doamne Dumnezeule, omule, eşti nebun?!?” Pentru 
că iată un mic secret: să scrii un roman cu acțiune paralelă care 
să repovestească de fapt, în mod leneș, povestea dintr-o carte 
anterioară este greu. Adică, cel mai greu lucru pe care l-am făcut 
ca scriitor pînă în acest moment. Și, la naiba, slujba lui Patrick 
în calitate de redactor este să facă totul ușor pentru mine. Așa 
că simt că el poartă o parte din responsabilitate pentru lunile 
de eșec complet și de pierdere de vreme. Așa că, da: dau vina 
pe Patrick. Pentru tot. Asta-i, mă simt mai bine acum. 

(Notă: Paragraful de deasupra este o minciună totală; răb- 
darea, înțelegerea şi sfaturile lui Patrick în timpul procesului 
de scriere au fost neprețuite. Dar nu-i spuneți asta. Sst! E micul 
nostru secret.) 

Celălalt lucru foarte greu în ceea ce privește Povestea lui 
Zoë este faptul că o scriu din punctul de vedere al unei fete 
adolescente, ceva ce eu personal n-am fost niciodată şi care e o 
specie de creatură pe care n-aș putea spune că am înțeles-o nici 
pe vremea cînd eram un băiat adolescent (asta n-o să fie nici o 
noutate pentru contemporanele mele de sex feminin din liceu). 

Pentru o perioadă mult prea lungă, am ajuns la disperare 
cu privire la felul în care o să găsesc un stil de scris care să-l 
aproximeze pe acela al unei adevărate adolescente, și nici n-am 
căpătat sfaturi deosebit de bune de la prietenii mei de sex mas- 
culin. „Păi, petrece şi tu timpul cu adolescente” este un citat 
real, vă jur pe ce vreți voi, din discursul unui prieten de-al meu 
ce uitase, în aparenţă, de implicaţiile sociale şi legale ale unei 
situaţii în care un bărbat de treizeci şi opt de ani, deloc semănînd 
cu Brad Pitt, ar pîndi fete de clasa a zecea. 

Așadar, am făcut ceva ce cred că a fost mai inteligent și 
mai puţin susceptibil de a-mi obţine un ordin de restricție: am 
arătat o parte din lucrarea mea neterminată unor femei în care 

am încredere — și dintre care toate, aşa mi s-a spus, au fost adoles- 
cente la un anumit moment din viaţa lor. Aceste femei — Karen 
Meisner, Regan Avery, Mary Robinette Kowal și în special soția 
mea, Kristine Blauser Scalzi — mi-au fost de folos, ajutîindu-mă 
să găsesc o voce care să i se potrivească lui Zoë, şi în aceeași 
măsură necruțătoare cînd mă lăsam prea captivat de propria 
mea deșteptăciune imaginară în relația cu personajul. În măsura 
în care Zoë stă în picioare ca personaj, puteţi atribui meritul 
influenţei lor; în măsura în care nu, puteţi da vina pe mine. 

L-am pomenit deja pe Patrick Nielsen Hayden ca redactor, 
dar există şi alții la Tor Books care au lucrat și ei la carte, și mi-ar 
plăcea să le ofer mulțumiri publice pentru munca lor. Printre 
ei sînt incluși John Harris, care i-a dat cărții o copertă excelentă; 
Irene Gallor, cel mai bun tehnoredactor din lume; corectorul 
Nancy Wiesenfeld, pe care o compătimesc pentru că a trebuit 
să vîneze multele mele gafe; și agentului de publicitate de la 
Tor, Dot Lin. Mulţumesc de asemenea, ca întotdeauna, agentului 
meu, Ethan Ellenberg, și de asemenea lui Tom Doherty. 

Prieteni! Îi am, nu trebuie nici măcar să-i plătesc, și m-au 
ajutat să mă adun cînd mă simțeam pe cale să mă prăbușesc 
complet. Mulțumirile merg în special la Anne KG Murphy, Bill 
Schafer, Yanni Kuznia și Justine Larbalestier; cu fiecare am pe- 
trecut mai mult timp stînd de vorbă pe mesageria instant decât 
ar fi trebuit probabil, dar, ei bine... Devin Desai m-a sunat cu 
regularitate, ceea ce m-a ajutat să nu mă ciocnesc de pereții 
proverbiali. Mulţumesc și lui Scott Westerfeld, Doselle Young, 
Kevin Stampfl, Shara Zoll, Daniel Mainz, Mykal Burns, Wil 
Wheaton, Tobias Buckell, Jay Lake, Elizabeth Bear, Sarah Monette, 
Nick Sagan, Charlie Stross, Teresa Nielsen Hayden, Liz Gorinsky, 
Karl Schroeder, Cory Doctorow, Joe Hill, surorii mele Heather 
Doan, și foarte multor altor oameni ale căror nume îmi scapă 
în acest moment pentru că întotdeauna mintea mi se golește 
cînd încep să fac liste de nume. 

De asemenea, un set suplimentar special de mulțumiri se 
cuvine cititorilor blogului meu, Whatever, care au trebuit să se 

împace cu o mulțime de întreruperi anul acesta, în timp ce 
încercam să termin cartea de faţă. Din fericire, se pricep să se 
distreze singuri, în timp ce eu bat pe tastatură ca o maimuţă. Și 
un rămas-bun afectuos cititorilor lui By the Way şi Ficlets. 

Anumite nume din carte sînt împrumutate de la oameni 
pe care-i cunosc, pentru că nu sînt deloc bun la născocit nume. 
Așa că îmi scot pălăria în faţa prietenilor mei Gretchen Schafer, 
Magdy Tawadrous, Joe Rybicki, Jeff Hentosz şi Joe Loong, care 
are distincția specială de a fi fost omorit în două dintre cărțile 
mele pînă acum. Nu-i o tendinţă, Joe. Îţi jur. 

Un ultim motiv pentru care am vrut să scriu Povestea lui 
Zoë este acela că am și eu o fiică, Athena, și am vrut ca ea să 
aibă un personaj de-al meu cu care să se simtă înrudită. În timp 
ce scriu asta, fiica mea are nouă ani, ceea ce înseamnă că e 
simţitor mai mică decît este Zoë în această carte, așa că nu este 
corect să spun că personajul se bazează pe Athena. Cu toate 
acestea, multe dintre calităţile lui Athena sînt vizibile la Zog, 
inclusiv ceva din simțul umorului și conștiința a cine este ea în 
această lume. Așa că mulțumirile mele şi dragostea merg la 
Athena, o inspiraţie pentru această carte şi pentru viața mea în 
general. Aceasta este cartea ei. 


Fac parte dintr-o familie de colonişti naufragiată pe o planetă 
periculoasă. O rasă extraterestră mă venerează ca pe o zeiţă. 
Sînt o jucătoare în cel mai complex joc de şah interstelar 
desfăşurat vreodată, în care mărirea sau decăderea omenirii 
e miza cea mai importantă. 


Sînt un martor al istoriei. Toţi pămintenii îmi cunosc povestea. 
Dar nici unul dintre voi nu ştie cum am trăit eu aceste întim- 
plări, de la bucurie la groază, de la incertitudine la disperare, 
de la uimire la speranţă. Numele meu e Zoe Boutin Perry. Am 
doar şaptesprezece ani, iar aceasta este povestea mea. 

